
ELÖSZO. 



■ ÁR a kisiskolák termeiben oly bűverővel ragadta meg lelkemet 
'^ a bibliai történetek előadása, hogy — mint az kétségkívül sok 

^ ^ mással is megtörténhetett — már gyermekkoromban ébredt 

föl bennem a szent vágy : látni színhelyét a hallott csodás események- 
nek. Később a közép- és felsőbb iskolák padjain Palesztinán kívül főként 
Egiptom volt az a föld, mely bámulatos ókori kultúrájával nagy vonzó- 
erőt gyakorolt reám. Nem egyszer ellenállhatatlanul tölte el könnyen 
hevülő lelkemet a vágy : vajha közvetlen szemléletből ismerhetném meg 
a távol Keletnek, az európai kultúra bölcsőjének e két nevezetes országát 

Majd kedvelt tanulmányaim közben, mint a bibliai tudományok 
művelője és előadója, arról kellett meggyőződnöm, hogy a Biblia teljes 
átértéséhez a legalaposabb könyvek holt betűi mind nem elégségesek, 
hacsak a bibliai események helyszínének közvetlen tapasztalásból szerzett 
ismerete nem járul hozzájuk. 

Férfikoromban tehát módosult ifjúkori vágyam. Nemcsak egyszerű 
zarándoklat lebegett szemeim előtt, hanem már komolyabb keleti tanul- 
mányút, mely nemcsak az áhitatot elégíti ki, hanem a biblikum, a szent- 
írástan szempontjából tudományos igényeimet is ; a mely tehát nemcsak 
néhány szenthelynek kegyeletes meglátogatására szorítkozik, hanem a 
tudományos érdekességű helyeket is felöleli. 

Az 18Q7-iki év őszén kezembe került az a fölhivás, melyet két bécsi 
kanonok, dr. Zschokke Hermann, volt egyetemi tanárom és Lippe Arnold 
gróf kezdeményezésére a bécsi SL-Michaeí-Erzbruderschaft bocsájtott ki 
s melylyel 18Q8. ápril és május havában (tehát a Kelet időjárásáttekintve 
épen a legkedvezőbb és legszebb évszakban) öt hétre terjedő nagyobb 
szentföldi társas-zarándoklatra szólította föl monarchiánk katholikusait. 
Minthogy útitervébe fölvette a Szentföldön kívül Korfu szigetét, Egiptomot, 

ELŐSZÓ 

Szíriát és Cziprus-szigetét is s másrészt az időtartam is kielégített, én e 
zarándoklatot tanulmányútra is alkalmasnak véltem. 

Főpásztorom, a szent tudományokért lelkesedő Császka György 
kalocsai érsek kegyessége módot nyújtott arra, hogyne rendkívüli anyagi 
áldozatokkal járó tanulmányutamat Isten nevében megkezdhessem. 

Megfelelő előtanulmányok után 1898. április 7-én (zöldcsütörtökön) 
indultam el Kalocsáról Bécsbe, a honnan — ott töltvén a húsvéti ünne- 
peket — április 12-én Triesztbe mentem. Itt 13-án hajóra szállván, Isten 
segítségével szerencsésen megjártam a Keletet s szent emlékekkel gazda- 
godva május 18-án érkeztem vissza Kalocsára. 

Szeretem szülőföldemet, rajongok hazámért, melynek minden 
göröngye drága nekem. De szeretem Palesztinát is, mert üdvösségünk 
megalapításának volt színhelye ; rajongok érte is, mert bár nem az én 
szülőföldem, de szülőföldje megváltó édes Jézusomnak ; drága nekem ott 
is minden göröngy, mert a Szentföld a krisztusi szeretet kapcsán test- 
vérekké fűzött keresztények millióinak közös hazája. Azért maradandóvá 
óhajtván tenni szentföldi zarándoklatom emlékeit, lelkemre tett üdvös 
benyomásait, tanulmányaimmal kiegészítve, le is írtam azokat. S ezzel 
talán kedves olvasmányt nyújtok azoknak, a kik megváltásunk örökneve- 
zetességű színhelye s annak isteni Üdvözítőnk lábai által taposott, könyeivel 
s szentséges vérével áztatott kegyhelyei iránt érdeklődnek ugyan s forrón 
óhajtanák is azokat saját szemeikkel látni, ámde ezt vagy mostohább 
anyagi körülményeik, vagy más okok miatt nem tehetik, vagy ha tehetnék 
is, a hosszú és fáradságos út, főként a még mindig félelmetes tengeri út 
miatt attól visszariadnak. 

Leírásom fonalán legalább ielkiképen végigzarándokolhatnak a 
kereszténység bölcsőjének szent helyein, lélekben szemlélhetik annak 
emlékeit s megismerhetik azok mai állapotát. A bátrabbak számára pedig, 
a kik talán eltökélnék magukat e hosszú útra, a szemtanú följegyzései 
tájékoztatóul s biztos kalauzul szolgálhatnak arra nézve, hol mit láthatnak 
s abból mit méltassanak kiválóbb, behatóbb figyelemre. 

Útleírásom tehát első sorban ismertető s azután a tárgy természe- 
téből folyó reflexióival inkább épületes óhajt lenni, mint könnyed, szóra- 
koztató olvasmány. Szivemből írtam s a sziveknek szántam. 

Ha sikerül könyvemmel fölébresztenem az olvasóban azon magasztos 
szent érzelmeket, melyek a Szentföldön jártamban az én szívemet eltölték 

s ennek kapcsán olyan üdvös elhatározásokra bírnom őt, milyenek ott az 
én lelkemben megfogamzottak ; ha sikerül a vallásos, jobb lelkeknek a 
könyvemben fölidézett legszentebb emlékek hatása által némi épülésükre 
lennem s őket esetleg arra is indítanom, hogy erejükhöz mérten a Szent- 
föld nagyon is rászorult keresztény emlékeinek föntartásához, díszítéséhez, 
katholikus intézményeinek fölvirágoztatásához anyagilag hozzájáruljanak ; 
sőt ha könyvem elolvasása után méltónak tart jámbor olvasóm arra, hogy 
érettem egy Miatyánkot imádkozzék : ez lesz az én könyvírói fáradságom 
legfőbb jutalma. 

Kalocsán, 1898. Advent első vasárnapján. 

A szerző. 

I. 
TRIESZTTŐL ALEKSZANDRIÁIG. 



Elindulás Triesztből. Az Adrián. A tenger varázsa. Az élet hajónkon. Lissza szigete. Montenegró. 
Albánia. Az otrantói szoroson át az ióni tengerre. Korfu szigetén. Itaka, Kefalónia, Zante szigete 
és Görögország partjai között. Az arkádiai öbölben. Aggodalmak Matapán-foknál. A Földközi- 
tengeren. Kréta szigete mellett. A háborgó tengeren az utasok fele megbetegszik. Ötödik nap a 
tengeren. Partraszállás Alekszandriában. 



-^PRiLis 13-án (szerdán) délelőtt háromnegyed tízkor zarándok- 
társaságunk a trieszti San Antonio Vecchio-templomban gyűlt 
össze, hol Sterk András, trieszt-kapodisztriai püspök csöndes- 
misében kérte le számunkra a Mindenható oltalmát és áldását. — 
Szentmise után zárt sorokban kivonultunk a Molo Oiuseppino nevű 
kikötőparthoz s itt szokatlan érzelmek között beszálltunk Uráno nevű 
hajónkra. A hajóra érvén, még egyszer Istennek, szűz Máriának s Őrző- 
angyalomnak ajánlottam magamat s egész társaságunkat. Bizalmamat 
nagyban fokozta azon édes tudat, hogy otthon maradt szeretteim s jó 
barátaim buzgó imája kisér utamon. S nem tagadom, bátorított az is, 
hogy gyönyörű verőfényes napunk volt s a tenger egészen csöndes. 

Kabinomban meggyőződvén, hogy podgyászom rendben van, föl- 
siettem a födélzetre, hol az ismerősök között pár perez alatt élénk társalgás 
fejlődött ki. Csak most vettem észre, hogy az előttem ismeretlenek mily 
nagy száma kisérte ki társaságunkat s tolong a tengerparton. Ezek töme- 
géből hol itt, hol ott vált ki valaki kezével, kalapjával vagy kendőjével 
búcsút integetvén a hajó oldalán vagy födélzetén megpillantott rokonának 
vagy ismerősének. 

Már negyed egy felé járt az idő, mikor hirtelen nagy zaj, dübörgés 
támadt mögöttem, mely megrengette egész hajónkat: a horgonyokat 
húzták föl a matrózok. Kis vártatva a kapitány harsány vezényszava után 
a gépnek tompa, hosszú füttye hasította át a levegőt... néma csönd lett 
az utasok között s hajónk lassan megindult ki a nyilt tengerre. 

Jóidéig néztük s viszonoztuk a parton állók kendőlobogtatását. 
Midőn pedig a sok alak már egy gomolylyá olvadt össze s Trieszt képe 
is halványodni kezdett, lementünk az első osztály szalonjába, a hol egyházi 
vezetőnk, gróf Lippe Arnold kanonok bemutatta egymásnak a társaság 
kiválóbb tagjait. 

Rövid ismerkedés után alaposan megnéztük berendezését annak a 
járműnek, melyen oly hosszú ideig lebegünk majd az ég és a tenger 
roppant mélysége között."^^ 

Villásreggeli után ismét a hajó födélzetén foglaltunk helyet s gyönyör- 
ködve néztük a csaknem teljesen ny ngoái Adriát, Isztria partvidékét s a 
messze távolból csillámló havasokat. Hajónk körül ide s tova sirályok 
röpködtek a tenger szép kék vize fölött, a Indákéhoz hasonló, de vonta- 
tott hangon rikoltozva. 

Nemsokára ezután eltűnt látókörünkből a szárazföld s egyedüli 
kilátásunk az ég és a vizek végtelensége volt, a mi rendkívüli hatással 
van arra, a ki először utazik a tengeren. S valóban fönséges egy látvány 
is e mérhetetlen víztömeg, e végtelennek látszó víztükör, mely a messze 
távolban a kéklő éggel ölelkezik. Sokáig néztem s merengtem el rajta s 
ha le is mentem egy-két perezre a szalonba, lelkem megint csak a tenger 
után áhítozott, melynek varázsa alól nem egyhamar tudtam szabadulni. 
Oh, hányszor bámultam a tengeren az Isten végtelen nagyságának, hatal- 
mának csodáit a természet e nagyszerűségében! Hányszor gerjedt föl 
bennem csekély voltom, semmiségem tudatában a legmélyebb alázat 
érzelme s a nagy Isten, a mindenség alkotójának imádására ragadtatván, 
hányszor sóhajtott föl lelkem a zsoltáros e szavaival : «Nagy az Úr és 
igen nagy dicséretre méltó és az ő nagyvoltának nincs határa !» 

Alkonyat felé igen érdekes látványt nyújtott a lenyugvó nap, midőn 
bíborpirosra festve a tenger nyugati részét, alámerült a látóhatáron. 

Estebédünk után fél nyolcz körül a zarándokok összegyűltek az első 
osztály szalonjában, hol egy rögtönzött oltár előtt elvégezték az esti ájta- 
tosságot, megfelelő imákat imádkozva és harmónium kisérete mellett 
néhány szent éneket énekelve. A második osztálybeliek ezután vissza- 
vonultak helyeikre, mi pedig teánk elköltése után részint a szalonban 
beszélgettünk, részint a födélzetén a szép csillagos ég szemléletében, 

* Az Uráno középnagyságú tengeri gőzhajó, melynek hossza 80 m., szélessége 
15 m., magassága (az árboczczal) 26 m. Hordképessége 1851 tonna (1 tonna =^ 1000 kg., 
azaz 10 métermázsa); lóereje 1500. Egy nap alatt átlag 240 tengeri mértföldnyi utat tesz. 
Az Adria átlag körülbelül 300—400 m. mély, az !óni tenger már 500—600 m., míg a 
Földközi-tenger 3000—4000 m. 

részint a tenger foszforálásában gyönyörködtünk. Már fél tizenegy lehe- 
tett, mikor nyugalomra tértünk. 

-K-K* 

Másnap, április 14-én korán keltem föl, gyönyörködni akartam a 
napkeltében, mely elragadó látvány a tengeren : csaknem hirtelen bukkan 
föl a víz színén. Hajónk ekkor már Lissza szigete mellett szelte a tengert, 
hol Tegetthof osztrák admirális 1866. július 20-án fényes győzelmet 
aratott az olasz hajóhad fölött. A szigeten a zord és kopár sziklahegységen 
kívül semmit sem láttunk. A szalonban és a födélzetén öt órától tízig 
miséztek a papok. így volt a következő napokon is. 

Egész a déli órákig a leggyönyörűbb verőfényben és csöndes ten- 
geren tettük meg utunkat. Délután azonban a tenger egyre jobban kezdett 
nyugtalankodni s hajónk erősebben himbálódzni. Már 4 órakor néhány 
gyöngébb idegzetű utas sápadtan vonult vissza s rövid idő múlva kitört 
rajtuk a tengeri betegség. Nekem, hála Istennek, ekkor még nem tprtént 
semmi bajom. 

Esti 8 — 9 óra között Montenegró fölött nehéz, sötét felhők takarták 
el a csillagokat s borzasztóan szép villámok czikkáztak végig rajtuk. Csak- 
hamar rendkívül lehűlt a levegő, úgy, hogy a födélzetén támlásszékemben 
ülve egészen be kellett burkolóznom vastag plédembe. Aggódva szem- 
léltem, mint emelkednek a villámterhes felhők a déli ég fölé. Valameny- 
nyien félelem közt feküdtünk le. Én sokáig nem tudtam elaludni, mert a 
ringó hajó hol jobbra, hol balra vetett ágyamban. Midőn úgy éjféltájban 
áthaladtunk a csak 63 km. széles otrantói szoroson, mely az Adriát az 
lóni-, illetve a Földközi-tengerrel köti össze, már mély álomba merülve, 
mitsem éreztem a tenger nyugtalanságából. 

-K-K-K 

Április 15-én (pénteken) reggel a tenger valamivel nyugodtabb 
volt. Hajónkról ekkor még Albániát láttuk helyenkint a felhőkbe nyúló 
magas ormaival, majd az ióni szigetek legnagyobbika, a hegyes Korfu szige- 
tének (a régieknél Korkira) szép panorámájában gyönyörködtünk. Korfu 
előtt figyelmünket egy a tengerből kimagasló szikladarabon épült világító- 
torony vonta magára. Kilencz órakor végre megállt hajónk Korfu városa 
előtt. A bárkások sietve eveztek hajónk felé, hogy partra szállítsanak 
bennünket. Nagy tolongás támadt hajónkon, mert mindenki első szeretett 
volna lenni; de a partraszállítás félóránál is tovább tartott, mert egy-egy 
bárkába csak tíz-tizenketten fértek. 

A partraszállítottak megvárták a többieket s aztán csoportokra 

oszolva, vezetőikkel megtekintették a sziget fővárosát, mely mintegy 
25.000 lakossal bír, a kik görögül s olaszul beszélnek; vallásra nézve 
pedig túlnyomóan nemegyesült görögök. Egyesült görög csak mintegy 
5000 van itt s ezek ugyanazt a naptárt követik, mit a nemegyesültek s 
így ugyané napon ülték a nagypénteket, a mit különben a templomok, 
za utczák és a piaczok képe is elárult. Templomai közül megtekintettük 
az elég csinos katholikus templomot, melyben egy ferenczrendű épen 
szentbeszédet tartott Ezután megnéztük a szent Spiridion-templomot és 
bejártuk a város utczáit, melyek nem egy helyen az olasz városok piszok- 
jára emlékeztetnek. A sok görög fölírás, czímtábla stb. egészen a klasszikus 
görög korszakot idézte föl lelkünkben. 

Hajónk orvosával csoportunk egy oszteriába, illetőleg borkóstolóba 
is betért, a hol a mi aszuborainknál még édesebb, de gyönge korfui 
fehér bort és ürömmel erjesztett vörös bort (korfui speczialitás) ittunk. 
Innen elmentünk a (görög) királyi palota elé, de ez egyszerű egyemeletes 
és elhanyagolt épületért ép oly kevéssé volt érdemes idefáradni, mint a 
kaszárnyába, melynek apró, vézna katonáit nálunk aligha venné be kato- 
náknak a sorozó-bizottság. 

A nap már erősen tűzött, midőn fölmentünk az angolok által épített 
fellegvárba, a honnan gyönyörű kilátás nyílik a tengerre, a sziget hegy- 
csoportjaira és falvaira. Visszajövet betértünk néhány boltba képes leve- 
lezők, fotográfiák és egyéb apróságok vásárlása végett s ekkor ugyancsak 
tapasztaltuk a görög kereskedők élelmességét. Délben fáradtan tértünk 
vissza hajónkra villásreggelizni. 

Délután fél kettőkor bárkáinkkal ismét partra szálltunk s hintókon 
mentünk ki a várostól jó órányira fekvő Achilleionnak, Erzsébet király- 
nénk híres kastélyának (villájának) megtekintésére. Kiérve a városból, 
valóságos tropikus vidék tárult szemeink elé : óriási kaktuszok (valóságos 
fák) vadon nőve, vagy kertek, szőlők sövényeként ültetve, olajfák 
narancs-, czitrom-, fügefák telve éretlen gyümölcscsel, sudár, haragoszöld 
cziprusok, babérfák, aloé, rozmarin s a leg\'áltozatosabb déli virágoknak 
egész erdeje. Az úton falvaikba hazatérő tipikus görög férfiakkal, asszo- 
nyokkal, gyermekekkel, piszkos, rongyos pópákkal találkoztunk; a leg- 
többen kegyetlenül megrakott szamárral, gebével vesződtek, vagy húsvéti 
bárányukat vezették pórázon. Úgy látszik, koldusokban bővelkedik a sziget ; 
kocsijaink után 50 — 60 gyermek is szaladt koldulva, akár a mi czigányaink. 
A meleg olyan nagy volt már e szigeten, mint nálunk május végén. 
A szőlőnek levele már meglehetősen ki volt fejlődve s a kerti vetemé- 
nyek már olyanok, mint nálunk júniusban. 

kzAchillebn görög-pompeji stílusban épült valóságos tündérpalota, 
mely a tengerpart egyik legszebb hegyi részén s képzeletet meghaladó 
gyönyörű kilátást nyújtó ponton fekszik. Állítólag öt millió forintnál többe 
került. Van villamos világítása s külön kikötője. Nagy területű, terraszos 
hegyi park veszi körül, melynek változatos tropikus fái és virágai para- 
dicsommá teszik a sziget e részét. Az épület oszlopos csarnokai előtt, 
remek falfestményes termeiben és a parkban finom kivitelű görög szobrok 
vannak. A parkban kiváló figyelemre méltó a megsebzett Achilles szobra. 
Heine szobrát, habár remeknek mondják, biz' én nem néztem meg, mert 
e frivol német költőt nem tartom a világirodalom, de még a gazdag 
német irodalom csillagának sem. A termek rendkívül fényűző berendezése 
ládákba volt csomagolva, hogy Bécsbe szállítsák. Hallomás szerint e kastélyt 
(melyben királynénk csak öt-hatszor lakott) amerikaiak akarják megvenni. 

Fél hatkor visszahajtattunk bárkáinhoz. Az Eszplanádon, mely Korfu 
korzója, az intelligenczia épen sétáját végzé. 

Esti 8 órakor már hajónkon voltunk, mely csakhamar elindult. 
Étkezés után a födélzetén sokáig gyönyörködtünk az elhagyott Korfu 
kigyúlt mécseiben. 

Április 16-án (szombaton) az előző napi gyaloglás, kocsikázás s 
hegymászás fáradalmai miatt csak 7 órakor keltem föl. Hajónk ekkor már 
a patraszi öbölben volt. Elhaladtunk Itaka, Kefalónia és Zante szigete és 
a görög partok között. A szigetek hegyeit a Görögország fölött fölkelő 
nap gyönyörűen világította meg. A görög partvidéken csak hegyeket 
láttunk. Az idő még mindig igen kedvezett s a tenger csöndes volt, melyen 
csak ritkán bukkant föl a távolban egy-egy vitorlás. Valahányszor száraz- 
föld közelébe értünk, mindig sirályok röpködtek fölöttünk, le-lecsapva a 
tenger egyes pontjaira, hol éles szemükkel kilesték zsákmányukat. Morea 
partjai közelében 11 óra körül Pirgosz városa vonta magára figyelmün- 
ket, mely fölött havasok bérczei csillámlottak. 

Délutáni 3 óra felé járt rnár az idő, midőn az Árkádiái öböl déli 
végéhez értünk s mintegy negyedóra múlva elhaladtunk Modóni mélyen 
fekvő várromjai előtt. A gyöngébb idegzetűeket lassankint bizonyos 
szorongás fogta el, mert útleírásaikból megtudták, hogy Európa legdélibb 
pontjához, a Matapán-fokhoz közeledünk, a hol rendesen erősebb szelek 
fújnak. Estebédünk után fölmentünk a födélzetre, de hála Istennek, még 
mindig nem tapasztaltunk semmi föltünőbb nyugtalanságot a tengeren. 
Végre fél kilencz körül föltűnt a matapáni világító-torony, melynek válta- 
kozó vörös és fehér fényét még fél tízkor is kivehettük. A rettegett szelek 

nem jöttek ; hajónk csöndes imbolygással haladt tovább a halkan csobogó 
hullámok fölött s mi az Ave Maris Stella és az O Sandissíma édes 
dallamaival dicsőítvén égi Anyánkat, Máriát s hálálkodván az otthon 
érettürík imádkozó jó lelkek hathatós imájáért, 10 órakor nyugodtan 
lefeküdtünk. 

Április 17-én (vasárnap), midőn Uránónk már a szoros értelemben 
vett Földközi-tenger hullámait szelte, már reggeli 4 órakor föltűnt Kréta 
(Kandia) szigetének nyugati oldala, azé a szigeté, melyért 1897-ben annyi 
török és görög vér folyt. Hajónk e sziget közvetlen közelében haladt el : 
nyugati s aztán déli oldalán. Még a késő délutáni órákban is láttuk e 
hosszúra nyúlt, nagy sziget hegyeit, melyek különben egy megszakítás 
nélküli hegylánczolat benyomását tették reánk, melynek 2000 — 3000 m. 
magas ormait csupa hó borította. Gyönyörű látvány a nap sugaraiban 
csillámló e sok havas bérez, melyeken a hó csak augusztusban olvad el 
rövid időre. Ezen a szigeten járt tudvalevőleg szent Pál apostol is 64-ben 
s püspökül Tituszt hagyta itt. 

Hajónk e napon ünnepi zászlódíszt öltött, mert 8 órakor nagymise 
volt a födélzetén, melyen a hajó 60 tagból álló személyzete is megjelent 
egyenruhában. A papokból álló énekkar gregoriánus éneket énekelt ; úr- 
fölmutatáskor mozsarat sütöttek el a matrózok. A délelőtt folyamán gyö- 
nyörködhettünk először delfinek játékában, melyek időnkint hosszú sorok- 
ban bukdácsoltak föl hajónk közvetlen közelében. 

Délutáni 2 óra körül találkoztunk az Alekszandriából jövő Szemirámisz 
nevű nagy postahajóval ; a hajók zászlóikkal üdvözölték egymást Kréta 
szigete alatt a tenger már föltűnően nyugtalankodott A szél hosszú, mély, 
tarajos tetejű hullámokat barázdált haragoszöld vizében. Már a 3 órakor 
tartott litánia és szentbeszéd alatt többen rosszul lettek. A hullámzás 
rohamosan fokozódott; a hajó mint egy dióhéj tánczolt a tengeren, recse- 
gett, ropogott; a sápadt arczok egyre szaporodtak, tántorogva siettek 
kabinukba, vagy ha azt idején el nem érhették, a hajó valamely zugába . . . 
Rövid idő múlva az utasok fele már beteg volt. Az orvos sietve nyújtott 
segélyt, vigaszt — mely nem használt A nagy ringás, mely a Földközi- 
tengeren kikerülhetetlen, másnap reggelig tartott s az éjjelt a legtöbben 
keservesen élték át Én is már 5 óra körül kénytelen voltam lefeküdni s 
gyötrődtem... 

Április 18-án (hétfőn) későn keltem s fél nyolczkor félve ittam meg 
kávémat, utána pedig az orvos által nyújtott orvosságot. Ámde alig 

mentem föl a födélzetre, le kellett sietnem kabinomba s hosszú küzdelem 
után leróni adómat a tengernek... De már 10 órakor talpon voltam s 
végighallgattam Schindler bécsi egyetemi tanár előadását EgiptomróL 
Látnivaló még semmi sem volt, mindenfelé csak víz, víz, mérhetetlen 
víz s ezen a hajónk által vágott útnak habzó hosszú vonala s a kissé 
felhős, de verőfényes ég. Sirályoknak semmi nyoma, mert a Földközi- 
tenger azon pontján voltunk, mely legtávolabb esik Európától és Afriká- 
tól. Erős vágy lepett már meg mindenkit, látni minél előbb szárazföldet, 
kiszállhatni végre-valahára Egiptom partjain. 

Délután 6 óra felé járt az idő, mikor leírhatatlan örömöt okozott 
marsallunk figyelmeztetése, hogy láthatók már Libia partjai. A födélzetre 
tódult mindenki s távcsővel fölfegyverezvén szemét, nézte a lenyugvó 
nap sugarai által vörösre festett afrikai partokat. Az eddigi hűvös levegőt 
csakhamar igen meleg szellő váltotta föl, mely Afrika partjai felől szállt 
felénk. Előízelítője volt ez ama rendkívüli forróságnak (néha 45^ C. = 
360 R.), melyet később Egiptomban kiálltunk. Napnyugta után föltűnően 
hamar sötét lett ^ s nemsokára föltűntek az alekszandriai világító-tornyok. 
A kikötőhöz közeledve, gyönyörű mécstengerként tűnt föl Alekszandria. 
Hajónk fél nyolczkor vetett itt horgonyt, de az éjjelt a hajón töltöttük. 

Április 19-én (kedden) már reggeli 5 órakor csaknem mindenki 
talpon volt s lázas sietséggel iparkodott föl a födélzetre gyönyörködni az 
első keleti város szokatlan és szép panorámájában, a sok hajóban, mely 
az éj folyamán a kikötőbe érkezett s az ide s tova futkosó bárkák czifra, 
színes ruházatú arabjaiban. Pompás regg volt s mi duzzadó kebellel 
élveztük a langyos, de üde levegőt. 

Hálaadó-misénk alatt megindult hajónk a part felé, mert az este fél- 
órányira álltunk meg attól a rendkívül nagy kikötőben. Nyolcz órakor 
Afrika szárazföldjére léptem. 

* Egiptomi tartózkodásom alatt ismételten tapasztaltam a déli tájak azon előttünk 
szokatlan tüneményét, hogy alig van alkonyuk. Ez ugyanis például Kairóban oly rövid 
volt, hogy napnyugta után alig félórával föltűntek az égen a nagyobb csillagok, mire 
csakhamar beállt a sötétség. E sajátságos tüneménynek természetes oka a nap lenyugvá- 
sának irányában keresendő. Az alkony vagy szürkület ugyanis mindaddig tart, míg a 
nap nem kerül 18 foknyira a látóhatár alá. Ezen pontig a mi éjszaki vidékünkön — 
a hol rézsút ereszkedik alá -- hosszabb utat, hosszabb vonalat kell megtennie a napnak, 
a mihez természetesen hosszabb idő is kell, tehát tovább is tart az alkony. Míg a déli 
vidékeken, kivált a föld egyenlítője táján — a hol csaknem függélyesen merül a nap a 
látóhatár alá — rövidebb út után, tehát kevesebb idő alatt éri el a szürkület határának 
végpontját s így (15—20—25 perczczel) rövidebb ideig is tart az alkony s előbb áll 
be a sötétség. 

Megérkezés Palesztinába. Partraszállás Jaffánál kedvező időben. Jaffa városa. Első hálaimánk a 
Szentföldön. Elindulás Jaffától vasúton. A sároni róna. Lidda. Ramlé (Arimatea) és a negyven 
vértanú tornya. Szedzsed. Der-Abán. Bittir. Vadi-Várd (a Rózsavölgy). Megérkezés Jeruzsálem falai 
alá. Bevonulás a városba és első hódolatunk a Szentsír-templomában. Elszállásoltatás. A szent 

város története nagy vonásokban. 



PRiLis IQ — 22-ig (keddtől péntekig) részint vasúton, részint kocsin, 
részint tevén és szamáron bejártuk Alsó-Egiptomot s megnéztük 
^1^ annak nevezetességeit, melyeket azonban nem szándékozom 
ebben a könyvben leírni. Hajónk eközben Alekszandriából Port-Szaidba 
mertt, ott várt be minket. Április 22-én esti 9 órakor érkeztünk ide 
vasúttal s azonnal hajónkra szálltunk, melynek szalonja ez alkalommal 
pálmaágakkal, rózsákkal és transzparentekkel pompásan föl volt diszítve. 
Estebédünk fél tizenegykor volt s eközben hajónk lassan megindult, 
elhagyta Afrika partjait, hogy egy új világrész, Ázsia felé vigyen, azon 
országba, melynél szentebbet vallási kegyeletünk nem ismer — Palesz- 
tinába, mely a szentség glóriájában ragyog zsidó és keresztény előtt az 
idők végéig. 

Mire a födélzetre értünk, hajónk már messze a parttól hasította a 
tenger hullámait. Székembe dőlve utoljára gyönyörködtem az afrikai ég 
elragadó csillagsátorának szemléletében. 

Éjfél lehetett már, mikor az egyre hűvösebb szellő miatt lementem 
kabinomba s belefeküdtem ismét abba az ingó-ringó ágyba, melytől az 
egiptomi pár napi szárazföldi bolyongásom alatt oly hamar elszoktam. 
Álom sokáig nem jött szememre. így hát a fáraók országából hozott feled- 
hetetlen emlékekkel foglalkoztam. Fejemben csak úgy zsongott a látott 
regeszerű világ sok tarka-barka képe. A hajó oldalába ütköző hullámok 
egyhangú csapkodása s a sokszorosan áttört vasablakom nyílásain sivító 
tengeri szél végre elaltatott. 

Április 23-án (szombaton) megint korán keltünk föl mindnyájan. 
Ahogy kiváncsian a födélzetre siettem, társaim látcsővel fölfegyverzett 
szemüket már fürkészve jártatták a messze távolban. Égtünk a vágytól, 
minél előbb látni Ázsia partvidékeit. 

Úgy 6 óra körül lehetett, mikor homályosan föltünteky^^űf^ö hegyei- 
nek ormaiy melyek láttára oly öröm tölte el szivünket, hogy nem egy 
zarándoktársam szeméből könyek peregtek. Nehogy mások megzavar- 
janak boldog örömömben, a födélzet egyik sarkába vonultam s a kor- 
láthoz támaszkodva szemléltem, hogyan bontakozik ki mindjobban a 



Jaffa. 



szárazföld a tengerből, melynek eddig kékes hullámai itt már szép zöld 
színben ragyogtak. 

Az egész délelőtt folyamán föltűnően derült hangulat uralkodott 
hajónkon. Csak marsalljaink tanácskoztak ránczba szedett homlokkal: 
a Júdeában töltendő hétnek programmját állították össze. 

Úgy 10 óra tájban már az egész sároni partvidéket láttuk s gyö- 
nyörködtünk a homoksivatagból kiemelkedő dombok lejtőire épített 
fehérlő Jaffa panorámájában. 

E tengerparti város a világ legrégibb városainak egyike. Régen 
fönicziai gyarmat volt s neve Jafó vagy Joppé (^^ szép, t. i. város). Midőn 
Salamon király a Kr. előtti X. században Jehovának pompás templomot 

Az Úr Jézus szülőföldjén. 2 

építtetett Jeruzsálemben, az ehhez szükséges libanoni czédrus- és egyéb 
épületfákat Hiram, Tirusz királya, idáig úsztatta a tengeren, a honnan 
tengelyen szállították tovább Jeruzsálembe. Joppéba futott Jónás próféta 
Kr. előtt 800 körül, midőn Jehova azt parancsolta neki, hogy az asszíriai 
nagy világváros, Ninive, romlott lakóinak töredelmességet prédikáljon. 
Szökni akart e megbízatás elől és Tarzisba hajózni. Ámde az Ur ismeretes 
büntetése, illetve csodája által indíttatva később mégis elment Ninivébe 
s oly sikerrel prédikált ott, hogy az egész város megtért Az evangéliumot 
itt szent Péter hirdette legelőször ; itt támasztotta életre az istenfélő s a 
szegények iránt oly bőkezű Tabita asszonyt Midőn pedig az apostol- 
fejedelem, a ki csodatette után egy ideig Simon varga házában lakott, 
egy alkalommal a ház lapos födélzetén imádkozék, elragadtatásában saját- 
ságos látomást nyert, melyből megértette, hogy ezután ne csupán csak 
zsidókat vegyen föl az Egyházba, hanem pogányokat is. És íme, még le 
sem szállt a födélzetről, már is megjelentek egy Czezareában állomásozó 
jámbor századosnak küldöttei, megkérni őt, menne e városba s keresztelné 
meg a századost és családját 

A középkorban, a keresztes háborúk idejében Jaffának, mint kikötő- 
nek kiváló szerepe volt : sokszor ostromolták s a háború sokszor dühön- 
gött falai körül. Napóleon 1799-ben rohammal vette be. 

Épen háromnegyed tizenegy volt, mikor hajónk mintegy negyed- 
órányira a parttól horgonyt vetett. Közelebb nem mehetett, mert Jaffának 
nemcsak hogy rendes kikötője nincs, hanem partvidékén sárkányfogak- 
ként egész sziklasereg emelkedik ki a tenger hullámaiból s még több 
lappang a víz alatt Ezek miatt Jaffa már régóta rettegett kikötő-hely. Mert 
ha valamely hajó vagy bárka beleütközik e rémes szirtekbe, roncsokra 
törik s menthetlenül odavesz. Ép most is kandikált ki nem messze 
hajónktól egy nemrég elsülyedt orosz hajó két kéménye a tenger habjai- 
ból ; árboczát letörték már a bősz hullámok. A partraszállás tehát bárká- 
kon történik; de viharos időben a kibárkázás is lehetetlen s ilyenkor a 
hajók fölmennek a Karmel alatt fekvő Kaifába s ott szállítják partra 
utasaikat Európában az ilyen bajon már régóta segített volna a dinamit^ 
ámde itt a török kormány élhetetlenségétől mi jó sem várható. 

Mi, hála a jó Istennek, a legkedvezőbb időben értünk ide. Gyönyörű 
verőfényes nap ; a szélnek semmi nyoma s a tenger csaknem tükörsima. 
Vigasztaló volt ez kivált a hölgyekre, kiket egész úton aggasztott a gon- 
dolat : hátha vihar lesz Jaffánál. 

Mihelyt megállt hajónk, a napbarnított, fürge arabok egész bárka- 
rajjal közeledtek felénk. Óvatosan s bámulatos ügyességgel siklottak át a 

tengerből kiálló sziklák közötti keskeny téren. Minthogy egy-egy bárkába 
csak 10 — 15 személy fért, elég hosszú ideig tartott társaságunk partra- 
szállítása. Én néhány perczczel egynegyed tizenkettő után tettem a 
Szentföldre lábamat. 

Fogadtatásunkra Jaffából ferenczrendi atyák jelentek meg, a kik a 
világító-torony irányában Simon varga háza helyére figyelmeztettek. 

Mindannyian a partra jutván, vezetőink kísérete mellett szűk, piszkos 
s itt-ott lépcsős utczákon át a ferencziek templomába mentünk. Ennek 
küszöbe előtt csókoltuk térdre borulva legelőször a Szentföld talaját. 
Belépve a templomba, leborultunk az Oltáriszentség előtt és hálát adtunk 
szerencsés megérkezésünkért. Oh, mily édes volt itt megköszönni jó 
Istenemnek, hogy beteljesedni engedé gyermekkori ábrándjaim leg- 
szebbikét s férfikorom vágyainak legszentebbjét; hogy részesített ama 
kegyelemben, mely után annyi ezer jámbor keresztény hasztalan sóvárog : 
kikötni e tengerparton s látni azt az országot, melyben lépten-nyomon 
egy-egy bibliai nagy alaknak emléke köszönt; bejárni azt a kiváltságos 
földet, melyet isteni Megváltónk egykor földi hazájául választott, a hol 
tanított, csodákat művelt s meghalt értünk a keresztfán . . . Oh, mily nagy 
különbség van a hatás között, melyet Egiptom és Palesztina a keresztény 
lélekre gyakorol! Egiptom pogány emlékei minden nagyszerűségük, 
bámulatraméltóságuk mellett hidegen hagyták szivemet; de a Szentföld 
keresztény emlékeivel találkozva s azok előtt elmélkedve, szivem föl- 
melegszik, lelkemben áhítatos érzelmek fakadnak, hitem szilárdul ! . . . 

A templomból kijővén, meglehetősen homokos úton a város éjszaki 
végén fekvő Hotel Jerusálembe siettünk, melynek német vendéglőse már 
izgatottan várt reánk az ebéddel. Az ebéd végén fölszolgált hitvány 
narancs kellemetlenül lepett meg s a vendéglőstől magyarázatot kértem 
s meg is kaptam : az idei első termés java már exportálva van Európába 
s így most itt a híres jaffainak csak az alja kapható. 

Ebéd után szieszta nélkül a vonatra kellett sietnünk a nélkül, hogy 
megnéztük volna a nemesszívű Tabita egykori házának és sirjának helyét. 

k jaffa-jeruzsálemí vasútvonal, mely 1892-ben nyilt meg, eddig az 
egyedüli egész Palesztinában és a vonat a 97 kilométernyi utat négy óra 
alatt teszi meg. A perronon elláttuk magunkat szomjoltóul a — leszólt 
hitvány narancsokból. Szerencsémre olyan elsőosztályú kocsiba kerültem, 
mely nem volt szakaszokra osztva s így kényelmesebben helyezkedhettem 
el benne. Mellettem egy három tagból álló angol család foglalt helyet; 
szintén zarándokok voltak. 

Épen 2 óra volt, midőn vonatunk kirobogott a jaffai pályaaudvarból. 

2* 

Délkeleti irányban megkerültük a várost, illetőleg az azt környező roppant 
kiterjedésű narancs-, czitrom-, szikomór-, gránátalma- és baraczkfa- 
kerteket, melyek óriási opunczia-kaktuszokkal vannak körülkerítve. Azután 
a sároni síkságon elterülő zöld vetéseken s egy föltűnően zöldes vizű 
patakon áthaladva értünk a sároni róna végén fekvő Liddába (héberül 
Lúd)y a hol szent Péter apostol az inaszakadt Eneást meggyógyítá. 
A IV. században püspöki székhely volt itt (Dioszpolisz) és 415-ben itt 
tartottak zsinatot a skót származású Pelágiusz eretneksége ellen. Ma Lidda 
körülbelül 7000 lakossal bíró város. Ezek közül mintegy 2000 nem- 
egyesült görög s körülbelül 100 katholikus; a többi mohamedán. 

Utunk ezután szép rétek-, meglehetősen mívelt földek-, olajfa-erdők- 
s nagy kaktusz-területeken át vezetett Ranüéba, mely várost Szolimán 
kalifa alapítá a VIII. században. Közelében (délnyugatra) van az úgy- 
nevezett Negyven vértanú tornya. Maradványa e rom a templomosok 
által a szebasztéi negyven vértanú tiszteletére épített templomnak. Liczinius 
császár ugyanis 320-ban az arméniai Szebasztéban állomásozó légiónak 
azt parancsolta, hogy a pogány isteneknek áldozzon. Negyven katona 
azonban ellenszegült a pogány császár követelésének, a miért arra ítél- 
tettek, hogy a kemény tél folytán befagyott mocsáron ruhátlanul szabad 
ég alatt töltsék a zord éjjelt, hogy megdermedjenek. A hősök Krisztusért 
bátran mentek a biztos halál elé. Az őrt álló katona egyszerre 39 angyalt 
lát 39 koronával az égből alászállani s míg e fölött álmélkodik, a negyven 
katona közül az egyik hűtlen lett Krisztushoz és a parton égő tűz felé 
menekült. Ezt látván az őr, megerősítve az Isten kegyelme által, maga 
vallja meg Krisztust s a hűtlen katonának helyét elfoglalván, szintén hősi 
halált szenved hitéért E negyven vértanú ereklyéinek egy része Konstanti- 
nápolyba került, másik része pedig Ramléba hozatott Később a moha- 
medánok mecsetté (fehér mecset) alakították át e templomot s Mohamed 
negyven társával hozták vonatkozásba. 

A ferenczieknek már 1296. óta van itt kolostoruk, melynek temploma 
arimateai József és Nikodemus tiszteletére van szentelve, azon két jámbor 
és tudós férfiúéra, a kik Üdvözítőnk szent teteme tisztességes eltakarítá- 
sáról gondoskodtak. Ramlé ugyanis némelyek szerint a régi Arimatea 
helyén épült, a hol Jézusnak ama két tanítványa született Napóleon itt is 
megfordult seregével 1799-ben. De a francziák elvonulása után a moha- 
medánok hatalmukba ejtvén a kolostort, kirabolták, a barátokat pedig 
kegyetlenül lemészárolták. A mai város lakosainak száma körülbelül 
8000 ; kétharmada mohamedán, mintegy harmada nemegyesült görög s 
talán 100 katholikus. 

Ramlétől déli irányban eleintén mocsaras síkságon, azután pedig — 
jobbra hagyván a hajdani Ekron (a filiszteusok öt fővárosának egyike) 
helyén épült kis Akirt — egyre hegyesebb vidéken át értünk Szedzsedbe 
s innen a szárári völgyben fekvő Der-Abánba, a hol Júda hegysége kez- 
dődik. E két állomás közelében van Száráa, 
a filiszteusok elleni hőstetteiről híres Sámson Ramlé. 



^.^^^ sok által elrablott frigyszekrényt Sámuel alatt 

ismét visszahozta két szabadjára bocsátott 

borjas tehén. 

A kietlen, kopár és zord júdeai hegységben ezután csaknem egyenes 

keleti irányban szűk sziklavölgyek és völgykatlanokon át folytattuk utunkat 

Bittirbe (a hajdani Béter), melynek romban heverő erődje eszembe 

juttatta a zsidók utolsó kétségbeesett, de sikertelen lázadását Hadrián 

császár alatt 135-ben a rómaiak ellen. A fölkelés élén a Bar-Kpchba 

{=^ a csillag fia) nevű ál-Messiás állott, kit, miután Béter ostrománál 

elesett s a zsidók politikai szabadságukat mindenkorra elvesztették, Bar- 
Kpzebának (= hazugság fia, csalás fia) neveztek el. A rabbik értesítése 
szerint Béterben annyi zsidóvér folyt, hogy a várból csorogva hullt alá a 
völgybe. 

Angolaink a Jaffánál folytatott rövidke társalgás után csaknem szót- 
lanul ültek s hol a vidék szemléletébe merültek el, hol jegyeztek, hol 
meg rajzoltak, de mindezt a legnagyobb egykedvűséggel tették. Midőn 
a mellettem ülő kevésbbé fiatal hölgy naplójába — elég indiszkréten — 
egy pillantást vetettem, láttam, hogy meglepő híven vetette papirra egyik 
föltünőbb hegyi vidék konturáit 

Bittirtől nem messze egy fűvel s tarka virágokkal benőtt nagyobb 
völgybe értünk, melynek kellemes balzsam- és menta-illata üdítőleg 
hatolt be kocsink ablakain. Itt találkoztunk ismét olyan idomtalanul 
•hosszú s lelógó fülű fekete kecskenyájakkal, milyeneket Afrikában sok- 
szor láttunk. 

A Vadi'Várdba (= Rózsavölgy) érvén, — melyben az úgynevezett 
Fülöp-kutat mutatják, ahol Fülöp diakónus az etiópiai királyné kincs- 
tartóját megkeresztelé, — váratlanul azzal a kedves hírrel lepett meg veze- 
tőnk, hogy félóra múlva Jeruzsálemben leszünk. 

Miután a Rózsavölgyben egy rózsafüzér elmondásával az Istenanya 
hathatós oltalmáért folyamodtunk, sóvár szemeink már csak Jeruzsálemet 
keresték, epedve várván ama boldog pillanatot, mikor legelőször tárul 
szemeink elé a szent város látképe. Ámde vonatunk még mindig tekervé- 
nyes mély völgyekben folytatá kígyózó útját, Júda sziklás bérczei még 
mindig eltakarták előlünk Jeruzsálemet 

Végre azonban hosszú, tompa fütty hasítá át a néma völgyet, vona- 
tunk meglassítja futását... szent megilletődés szállja meg keblünket... 
szivünk hevesebben dobban... a boldogság könyűi csordulnak ki sze- 
meinkből... néhány pillanat és egy hirtelen k^nydúcoáissdA ... Jeruzsálem 
falai alatt termettünk. 

Keresztes vitézek! Ti a legdicsőbb dologért harczoló hős daliák, ti 
a középkori romantika legtiszteletreméltóbb alakjai, kiket rajongóknak 
mond az anyagiságba merült s az eszményiért hevülni nem képes, a val- 
lási ideálok iránt érzéketlen modern kor : én értem, mert érezem azt a 
lelkesedést, mely hajdan titeket lángra gyújtott ; most ízlelem azt az öröm- 
mámort, mely akkor szállta meg kebleteket, midőn legelőször megpillan- 
tottátok Jeruzsálem falait Júda bércziről . . . 

Az indulóház, mely meglepően igénytelen és kicsiny, a város falain 
kívül, annak délnyugati oldalán, a hajdani Refaim-völgyben van, mintegy 

negyedórányira a Jaffa-kapútól. Épületére az állomás neve arab és latin 
betűkkel van írva. 

Épen 6 óra volt a jeruzsálemi idő szerint, midőn a perronon rendez- 
kedtünk, hogy proczesszionaliter fölvonuljunk a városba és pedig egye- 
nesen annak legnagyobb szentélyébe, a Golgotát (Kálváriát) is magában 
foglaló Szentsír templomába. 

A menet valóban impozáns volt. Elül vitték a Szentföld czímerével ^ 
ellátott fehér zászlónkat, mely után a papok rokétumban s birétumban, 
ezek után pedig a világi férfiak és nők következtek. Az úton fölváltva 
hangosan imádkoztunk és énekeltünk, de a nagy öröm és túláradó bol- 
dogság okozta zokogás nem egyszer szakította meg imánkat s énekünket. 
Mily soha nem tapasztalt érzelmek ébredtek föl lelkemben, mit éreztem 
szivemben ez alkalommal, azt hiába próbálnám leírni. Csak azt tudom, 
hogy éltem utolsó lehelletéig sem feledem el az örökké emlékezetes 
bevonulás megható pillanatait. 

A Montefiore-féle zsidótelepnél a házak előtt, azok erkélyein és lapos 
háztetőin, úgyszintén a város nyugati fala melletti út mentén mindenütt 
kíváncsi és bámészkodó csoportok, férfiak, nők, gyermekek fogadtak és 
kisértek. 

Mikor a Jaffa-kapún át beléptünk a szent városba, a nap leáldozó- 
félben volt. 

Mit képzel a jámbor hívő Jeruzsálemről, mely szent a keresztény- 
nek, szent a zsidónak és szent a mohamedánnak — és mit kellett nekünk 
itt már kezdetben tapasztalnunk ! . . . Szűk, botrányosan ronda, bűzös, ren- 
detlenül lépcsőzött s itt-ott átboltozott utczákon át, gyanús alakok között 
elhaladva értünk a Szentsír-templomához, Valami kimondhatatlan édes- 
fájó érzéssel léptük át déli főkapujának küszöbét s itt porba omolva szent 
áhítattal csókoltuk szentelt talaját. Azután pár lépéssel beljebb mentünk a 
gyönyörűen kivilágított templomba s Üdvözítőnk megkenetési kövénél 
térdre borultunk s imádkoztunk. Ezt is megcsókolván, a kupolás templom 
közepén álló és kívülről számos színes lámpával megvilágított Szentsír- 
kápolna elé vonultunk, a hol egy ferenczrendi atya igazán szép és lelke- 
sen elmondott német beszéddel üdvözölt bennünket. Ezután bűnös vol- 
tunk érzetében szent félelemmel s áhítatos tisztelettel bementünk egyen- 
kint a Szentsír-ilregbe, melyben két ezredév előtt a világ Megváltójának 
szentséges teste feküdt s melyből harmadnapon, legyőzvén a halált, 



* A Szentföld czímere fehér alapon ötös vörös kereszt, mely Megváltónk öt szent 
sebét jelképezi. 

diadalmasan föltámadt. Oh, mily édes lett volna itt, e kicsiny szentély- 
ben, távol a nagyvilág zajától, szent elmélkedésbe merülve, üdvözítő 
Istenemet hosszasan, zavartalanul imádni ! . . . Ámde sokan lévén s az idő 
is már előhaladván, a könyeinklcel áztatott Szentsír csókolása után a 
'templom előtti térre kellett sietnünk. 

Nem hagyhatom említés nélkül, hogy mielőtt kimentem a templom- 
ból, közvetlen közelemben magyarul mondja valaki: «Ezek németek*. 
Idegen világrészben rendkívül jól esett az édes magyar szó, de legott 
fölvilágosítottam hazámfiát, hogy van ám közöttünk néhány magyar is. 
Ez meg őt örvendeztette meg. Kérdésemre, honnan s mikor került Jeru- 
zsálembe ? Azt feleié : Budapestről, s hozzátéve, hogy már több év óta 
lakik itt s hogy van ám közel ezer magyar Jeruzsálemben, de nagy része 
magyarországi zsidó. 

Mikor szállásunkra tértünk, már csaknem besötétedett. Társaságunk 
egyik fele a ferencziek Casanuova zarándokházába ment, én pedig a 
másik felével a Via Dolorosa mentén (a III. stáczió közelében) fekvő 
osztrák-magyar zarándokházba (hospiczium) kerültem, melyet a boldo- 
gult Rauscher bíbornok és bécsi herczeg-érsek alapított 1863-ban. 

Katonás toalett után kimentem a hospiczium terrasszára, a hol a 
Szentsír-templom kupoláján remek látvány ragadta meg figyelmünket. 
A fölötte álló kereszt ugyanis számtalan mécscsel gyönyörűen ki volt 
világítva és misztikusan ragyogott Jeruzsálem éjjelének sötétségében . . . 

Félkilencz körül vacsorára hívtak a földszinti tágas ebédlőbe. Itt vala- 
hára megint egészen európai ételeket kaptunk s hozzá a hospiczium saját 
termésű kitűnő, de túlerős fehér borát ittuk. 

Vacsora után a házikápolnában esti ájtatosság volt. A szép és orgo- 
nával is bíró nagy kápolna főoltára szalczburgi márványból készült; a 
szent Családot ábrázoló oltárképét a megboldogult Kupelwieser, jóhirű 
bécsi templomfestő festette. Tőle való a kalocsai székesegyház főoltár- 
képe is. 

A kápolnából néhányan kimentünk még a hospiczium előtti hűs 
kertbe. Az illatozó virágok között magányosan sétálván, lelkem önkény- 
telenül elmerengett ez ősi város múltja fölött. Képzeletem századokat, 
évezredeket futott át néhány röpke perez alatt... Látom lelkemben 
Melkizedeket, ki Ábrahám pátriárka korában (Kr. e. 2000 körül) királya 
e városnak, melynek akkori neve Sálém (^^béke). Elvonulnak lelkem 
előtt a harczok, melyekben a város a jebuzeusok kezébe kerül s tőlük 
Jebúsz-nak neveztetik. Később Dávid király végleg elfoglalja tőlük a 
Kr. előtti XI. században s ekkor Dávid városának hívják, utóbb azon- 

ban, tekintettel ősrégi nevére, a Jeruzsálem (héberül Jerusalájim = a béke 
lakása) nevet kapja. Látom, mint szépül, nagyobbodik s virágzik és mint 
lesz a zsidók országának fővárosává "^^ s így politikai és vallási köz- 
pontjává; mint emelkedik Moria-hegyén Jehova tiszteletére Salamon 
nagyszerű temploma, mint vétetik körül falakkal. Hallom a szent hajdan 
prófétáinak jövendöléseit az égből jövő Messiásról, ki majd boldogabb kort, 
új világrendet alkot . . . Tekintetem azonban váratlanul komor képen akad 
meg: az ország népe romlik, hűtelen lesz Jehovához s íme jő, a minek 
jönnie kell, a büntető Isten ostora, Kr. e. 722-ben Asszíria felől, mely 
elpusztítja Izrael országát; később Kr. e. 588-ban Babilónia felől, Nabuko- 
donozor királylyal, a ki Jeruzsálemet szentélyével együtt lerombolja s a 
népet fogságba hurczolja, a hol hetven évig sínylődik. E megalázás meg- 
nyitja a nép lelki szemeit s a javulás útjára tér. S ime Jehova népét ismét 
visszavezérli hazájába, Jeruzsálem újra fölépül. 

Ezután viszontagságos századok derűs-borús napjai vonulnak el 
lelkem előtt, melyek végén a város hallatlan megtiszteltetésben részesül : 
a megtestesült Istenfia jelenik meg népe között; tanítja, hívogatja, föl 
akarja magasztalni, keblére ölelni. De hasztalan . . . Hálátlanul visszauta- 
síttatik. Hallom annak fenyegető, megrázó jóslatát, ha Jeruzsálem konokul 
meg nem ismeri látogatása idejét. És elborzadok a legiszonyúbb jelenet- 
től : Jeruzsálem keresztre szögezi Megváltóját a Golgotán . . . Alig múlik 
el pár évtized, vészes felhők tornyosulnak a város egén. Beteljesedik az 
Istenember jóslata : Titusz római hadvezér 70-ben lerombolja Dávid váro- 
sát és királyi gyöngye, a nemzet szemefénye, büszkesége, Jehova tem- 

* Palesztina a századok folyamán sokféleképen volt fölosztva. 1. így a honfoglaló 
Józsue idejétől a zsidók 12 nemzetsége szerint 12 kerületre vagy törzsre, melyek közül 
2V2 a Jordán keleti, a többi pedig annak nyugati vidékén terült el. — 2. Salamon király 
halála után (Kr. e. 975.) e fölosztás megszűnt s az ország politikailag és vallásilag két 
részre bomlott : a déli és kisebb Júda királyságát képezte a legitim dinasztia alatt Jeru- 
zsálem fővárossal ; az éjszaki nagyobb pedig Izrael királyságát Szikem, később Tircza s 
aztán Szamaria fővárossal. — 3. A babiloni fogság után (Kr. e. 536.) lassankint új föl- 
osztás lépett életbe, melyet Jeruzsálemnek Kr. u. 70-ben történt pusztulásáig a rómaiak 
is megtartottak, tehát Krisztus Urunk idejében is érvényben volt. E szerint Palesztina 
négy tartományra oszlott. A Jordántól keletre fekvő Pereának hivatott s több kerület- 
ből állt. A Jordán nyugati oldalán elterülő déli tartomány, mely Idumeát is magában 
foglalta, Júdeának, a középső Szamariának, az éjszaki pedig Galileának neveztetett. 
Galilea délire és éjszakira oszlott ; az éjszakit «pogányok Galileájának» is hívták, mert 
benne sok (sziriai és fönicziai) pogány lakott. 

A későbbi századok folyamán ismét ujabb és ujabb fölosztásokat találunk Palesz- 
tinában. Ma a török közigazgatás legújabb rendelkezése szerint Palesztina Szíriával 
együtt (arabul közös néven es-Sám) hat kerületre van fölosztva, melyek nevei a követ- 
kezők: Jeruzsálem, Beirút, Zúr, Aleppo, Libanon és Szuríja (=-Sziria). 

ploma is elhamvad . . . Mintegy hatvan év után egy kalandor, Bar-Kochba 
(=a csillag fia), ki magára alkalmazza az írás szavait: «csillag támad 
Jákobból)), a szabadság és állami önállóság visszaszerzésének reményében 
föllázad a maroknyi néppel a hatalmas Róma ellen ... De a zsidók Jeru- 
zsálemé most végkép megsemmisül s népe szerteszóratik a világban. 

A szent város helyén lassankint Aelia Capitolina pogány város 
épül, mely Nagy Konstantin császár idejében, 313-ban végre keresztény nyé 
lesz s visszanyeri a régi Jeruzsálem nevet. 



Az osztrák-magyar zarándokház Jeruzsálemben. 

De, fájdalom, 637-ben a mohamedán arabok birtokába jut, 1086-ban 
pedig a szeldsuki törökök martaléka lesz, a kik kegyetlenkednek a kereszt 
híveivel s a messze földről idevándorló zarándokokkal. A Nyugat hívei- 
nek lelke sajog, szive vérzik, hogy immár nem illethetik többé csókjaik- 
kal Palesztina szentelt földjét... De egyszerre látom, miként dagasztja 
hősök keblét a szent eszme : visszavívni az istentelen pogánytól, mit durva 
kézzel elrabolt. Látom a keresztes vitézeket száguldani napnyugatnak táji- 
ról .. . Harczba szállnak a Szentföld birtokáért és Jeruzsálemet hősi küz- 
delmek közt elfoglalván 1099-ben, megalapítják a jeruzsálemi királyságot. 

De alig száz év után ismét gyászba borul Jeruzsálem ege . . . Szaladin 
szultán 1187-ben mindenkorra elhódítja a keresztényektől . . . Két évszázad 



Palesztinai keresztény nő. 

után (1387.) az egiptomi mamelukoké lesz; míg végre 1517-ben I. Szelim 
alatt az ozmán törökök birtokába jut s a keresztény fejedelmek bűnös 
közönye miatt a mai napig azok járma alatt nyög, hanyatlik^ végső pusz- 

tulásnak indult, hacsak ennek a Nyugat keresztény fejedelmeinek föl- 
lobbanó áhitata valamikép útját nem állja, visszaszerezvén Palesztinát a 
keresztények számára, kiket egyedül illet az meg jogosan a megváltás 
perczétől fogva. 

Az idő már jó későre járt, mikor fölocsúdtam merengésemből ; már 
minden lecsendesedett. Kifáradt elmével mentem föl emeleti szobámba s 
nyugalomra hajtottam fejemet kényelmes mennyezetes ágyamban, mely 
a Kelet veszedelmes szunyogai ellen köröskörül be volt vonva fehér 
fátyollal. 



Beduin anya gyermekével. 

III. 
ELSŐ NAP JERUZSÁLEMBEN. 



Szent Anna temploma és a Betezda-tó. A Szentsír templomának története és leírása. Látogatás a 
jeruzsálemi pátriárkánál és a Szentföld őrénél. Sión hegye. A czitadella (Dávid király vára). 
A Hippikusz-, Fazaél- és Mariamne tornya. Id. szent Jakab temploma. Az örmények nagy Jakab- 
kolostora és apáczazárdája (Annás háza). Keresztény temetők. Az örmények sionhegyi zárdája és 
Szalvátor-teraploma. Az utolsó vacsora termének (czönákulum) helye és Dávid király sírja. Szent 
János evangélista háza, melyben a bold. Szűz meghalt. Oallicantus. A Sion-növérek Ecce homo- 

temploma és zárdája. 



■:j PRiLis 24-én (vasárnap) kora reggel első utam a Via Dolorosa végén, 
illetőleg a Szent István-kapú s az úgynevezett Omár-mecset köze- 
lében levő Szent Anna-templomba vezetett. Itt mutattam be hét 
óra után legelőször a szentmise-áldozatot Jeruzsálemben, tehát abban a 
városban, hol azt kétezer év előtt maga e legszentebb áldozat szerzője 
mutatta be s az idők végéig bemutatni rendelé. 

E nevezetes templom azon a helyen épült, hol, a hagyomány sze- 
rint, a boldogságos Szűz szüleinek, szent Joachimnak és szent Annának háza 
állt s hol Mária leányuk született s növekedék, míg a templom szüzeinek 
sorába fölvétetek. 

Az első templomot itt már Eudokszia, II. Theodozius császár neje 
építteté az V. században. A keresztesek bazilikává alakították át a XI. szá- 
zadban s melléje női zárdát is építettek. Ámde Szaladin szultán 1102-ben 
a templomot mecsetté, a zárdát pedig iskolává változtatta át, a mely a 
későbbi századok folyamán rombadőlt 

A jelen század közepén e drága szenthely ismét a keresztények bir- 
tokába került — Abdul Medzsid török szultán ugyanis 1856-ban 
III. Napóleonnak ajándékozá azt a krimi háborúban nyújtott támoga- 
tásért. A franczia kormány eltávolítván a romokat, a keresztesek ez egy- 
kori templomát román Ízlésben s bizanczi motivumokkal szépen restaurál- 
tatta s azután átengedé az algirí misszió-kongregácziónak, mire Lavigerie 
bíbomok (1876.) ide küldé az afrikai fehér atyákat (Peres blancs), kik itt 

nemcsak az istentiszteletet végzik, hanem a templomhoz épített szemi- 
náriumban a görög-katholikus klérus kiképeztetésén is fáradnak. 

Ez igazán csinos templom, mely ma nagyságra nézve Jeruzsálem 
második temploma, 20 méter széles és 36 méter hosszú. Három hajóra 
oszlik s egy kereszthajóval is bír. A déli oldalhajóból húsz lépcső vezet 
le a természetes sziklakriptába, melyben a boldogságos Szűz születési 
helyén épült oltáron misézhettem. Ugyané kriptában mutatják szent Anna 
és szent Joachim sírhelyeit is. 

A fehér atya, a ki szívesen kalauzolt és magyarázott meg mindent^ 
ezután elvezetett az intézet kis múzeumába, a hol igen érdekes ókori 
zsidó tárgyakat láttam, melyek archeológiai szempontból a biblikusok 
kiváló figyelmére méltók. 

Legkiválóbb archeológiai nevezetessége azonban e templomnak a 
Betezda-tó, melyre a templom udvarának nyugati részén eszközölt ásatá- 
sok alkalmával 1888-ban bukkantak. Addig az úgynevezett Omár-mecset- 
től éjszakra fekvő Birket-Izraint tartották ama tónak. De a Szent-Anna- 
templom telkén fölfedezett földalatti tónak nemcsak helyzete, hanem az 
itt talált oszlopcsarnok maradványai, kamrák s egyéb leletek kétségtelenné 
tették, hogy ez az igazi Betezda-tó, melyről János evangélista V. fejezeté- 
ben szól s a hol Jézus a 38 év óta betegeskedő inaszakadtat csodálatosan 
meggyógyítá. Ez az evangéliumi részlet a tó fölött tizenkét nyelven van 
kifüggesztve s ezek között nagy örömömre a magyart is láttam. A tó 
hossza mintegy 40 méter, szélessége még nem állapítható meg, mert az 
ásatások még nincsenek befejezve. Az ásatások folytatásához néhány 
szomszédos háztelek megvásárlása is szükséges volna. Vize egészen tiszta 
és hideg. A tóhoz levezető lépcsők a keresztesek idejéből valók s ezek 
mentén tisztán kivehető egy régi templom apszisa is. 

Az udvaron, — a hol a fehér atyák alapítója, Lavigerie bíbornok 
szép mellszobra díszeleg, — egyéb régiségek között kivált e tónak 
Krisztus-korabeli oszlopcsarnokából megmaradt egy teljes oszlop és két 
egészen ép oszlopfej ragadta meg figyelmemet. Előzékeny vezetőmtől 
megtudtam, hogy mihelyt az ásatásokat befejezték, franczia nyelven meg- 
írják történetét és eredményeit. 

Otthon megreggelizvén, megírtam s útnak indítottam hazámba a 
képes levelező-lapok első ázsiai raját Azután pedig elindultunk Jeruzsálem 
legfontosabb keresztény szentélyének, a Kálvária-dombot (Golgotát) és 
Krisztus Urunk sírját magában foglaló Szentsír-templom tüzetes meg- 
tekintésére, melyet a görögök Anásztazisznak, az arabok pedig Kijamé- 
nek hívnak (mindkét szó jelentése : föltámadás). 

Ez Örökké emlékezetes két hely Krisztus idejében a városon kívül 
feküdt ugyan, de mivel a lerombolt város későbbi ujrafölépítésekor az 
kissé éjszak-nyugati irányban lett kiterjesztve, azok a város falain belül 
kerültek. 

E kiváló szentély történetéből s az azt ért katasztrófák hosszú soro- 
zatából röviden csak a következőket emelem ki. 

Hogy kezdettől fogva kegyeletes tiszteletnek tárgya volt a jámbor 
keresztények előtt, az, ha nem bizonyítanák is a Szentírás és a történelem 
lapjai, magából a dolog természetéből is világos. Hogy pedig e szent 
helyek ismerete nem enyészett el Jeruzsálemnek 70-ben történt pusztulása 
által, az — egyebektől eltekintve — abból is következik, hogy Simon, 
Jeruzsálem második püspöke,*^ a Pellába menekült keresztényekkel nem- 
sokára ismét visszatért Jeruzsálembe s még mintegy harmincz esztendeig 
maradt életben s tisztelte azokat híveivel. 

Hadrián császárnak a H. század első felében ugyan az volt a czélja, 
hogy e szent helyek emlékét elfeledtesse s ez okból földdel s törmelékkel 
takartatta be, a Szentsír helyére Vénus szobrát állíttatá s a fajtalanság e 
bálványának ugyanott templomot is építtetett. Ámde a szent helyek ez 
istentelen meggyaláztatásával épen ellenkezőjét érte el annak, a mire töre- 
kedett: nem akarva is hozzájárult a keresztények két legszentebb helyé- 
nek biztos megőrzéséhez. 

Midőn ugyanis Konstantin császár a IV. század elején kereszténynyé 
lett, az Üdvözítő halálának és sírjának helyét ismét föl akarta magasz- 
talni. A császár anyja, a már 80 éves buzgó Ilona személyesen utazott 
Jeruzsálembe, hogy a pogányság által megszentségtelenített Golgotát és 
a Szentsírt megtisztítsa. És fáradozását a legfényesebb siker koronázta. 
Mert midőn Makáriusz, az akkori jeruzsálemi püspök segélyével a tör- 
meléket és romokat onnan elhányatta, rábukkant a sziklára, melyben 
Krisztusnak sírürege '>^'>^ egészen épen volt látható, sőt midőn a Golgota 



* Jeruzsálem első püspöke, iff. Jakab, az Úr unokatestvére volt, a kit a zsidók 
fanatikus főpapja, Anánusz, mert nem akarta megtagadni Krisztust, agyon köveztetett 
62-ben. Utána fivére, Simon következett, a ki'l 07-ben Traján császár alatt keresztre feszít- 
tetett 120 éves korában. 

** Nem tartom fölöslegesnek itt, bár csak néhány szóval elmondani a régi zsidók 
temetkezési módját, illetőleg sírjainak alakját Rendesen hegyek oldalába vésték azokat és 
sírkamrával látták el. E kamrákban vagy kriptákban négyféle módon készítették el a 
tulajdonképeni sírokat. I. Vagy a kamra falaiba embernagyságú s fél méter magas és széles 
üregeket véstek, melyekbe vízszintesen betolták a holttestet, még pedig valószínűleg 
lábbal befelé. Ezeket toló-síroknak szokás nevezni. — II. Vagy a kamra falával párhuzamo- 
san s a talajtól 60—80 czenti méter magasságban egy két méter hosszú s fél méter széles 

közelében a szent kereszt után kutatott, egy cziszternában három keresztet, 
a szent szegeket és Krisztus keresztföliratát is megtalálta. De mert nem 
tudták, melyik a három közül Üdvözítőnk keresztje, Makáriusz püspök — 
bizonyára isteni sugallatra — előzetes ima után egy halálosan beteg elő- 
kelő asszonyt érintett azokkal a császárnő és sok nép jelenlétében. Az első 
kettő semmi hatást sem eredményezett, de mihelyt a harmadikkal érin- 
tették, az asszony legott visszanyerte egészségét E nyilvánvaló csoda 
után mindenki előtt kétségtelen volt, hogy ez a harmadik Krisztus Urunk 
igazi keresztje."*^ 

Ezek után a jámbor császárnő, kinek neve annyi keresztény emlék- 
hez fűződik Palesztinában, a Szentsír, a Golgota és a keresztföltalálás 
helyére fiával egyetértőleg nagyszerű bazilikát építtetett, mely a VHI. szá- 
zadig középpontja volt a palesztinai keresztény kultusznak s a világ min- 
den tájáról vonzotta oda a keresztény zarándokok ezreit. Ámde 614-ben 
a 11. Chozroeszszel betörő perzsák elfoglalván Jeruzsálemet, a sereggel 
jött sok ezer zsidó barbár módon elpusztítá a Szentsír templomát ** 
Moáesztus jeruzsálemi püspök azonban, habár kisebb mértékben, 616 — 
626. újra fölépíté azt. 

A mohamedán arabok 636-ban elfoglalván Jeruzsálemet, a szentélyt 
megkímélték; de háromszáz év után, 936-ban, főként pedig 960-ban, 



padkát s e fölött íves boltozatot faragván ki, e sziklapadra helyezték a holttetemet. E síro- 
kat padka-síroknak nevezzük. — III. Vagy pedig az ilyen fülkében a lapos sziklapad helyett 
teknőalakú mélyedést vágtak ki s belehelyezvén a halottat, a sírt kőlappal borították be. 
Ezeket a sírokat alakjuktól teknő-síroknak hívjuk. — IV. Végre a mi sírjainkhoz hasonló 
gödröt is ástak a talajba s lebocsátván a holttestet, szintén kőlappal zárták el. Ezékti gödör- 
síroknak nevezzük. 

Néha az egyik kamrából szűk folyosót véstek a sziklába s annak végén ujabb kamrát 
csináltak, a hol ismét az előbbi módok valamelyike szerint temették el halottaikat. így a 
sírok néha mélyen belenyúltak a hegy gyomrába. A sírkamrák nyilasát nagy kőlapokkal 
zárták el, nehogy sakálok, hiénák s egyéb ragadozó állatok, vagy esetleg gonosz emberek 
a tetemekhez férkőzhessenek. 

Megváltónk sírja az evangéliumok leírása szerint teknő-sír volt és sírkamrája előtt 
még egy kis előkamrával is bírt. Magánsír volt, mert eredetileg arimateai József a maga 
számára vájatta azt a Golgota nyugati lábánál elterülő kertjében egy szikladomb oldalába. 
De átengedvén azt az isteni Mester szentséges holtteste számára, innen pár lépésnyire 
ujabb sírt (gödör-sírt) vágatott a sziklába, melybe Nikodémussal együtt temetkezett. 

* Szent Ilona a szegeket és a kereszt egy részét fiának küldé Konstantinápoly ba ; 
egy másik részecskét a keresztfölirattal később magával vitt Rómába ; de a legnagyobb 
részt ezüstbe foglalva Makáriusz püspöknek adá át megőrzés végett. 

** Ugyanekkor a szent keresztet is elrabolták a perzsák, mely tizennégy évig maradt 
birtokukban ; 628-ban azonban Herakliusz kelet-római császár több csatában megvervén 
őket, visszaszerezte tőlük a szent keresztet is és diadallal hozván azt Jeruzsálembe, saját 
vállán vitte föl a Kálváriára. 

Az úr Jézus szülőföldjén. 3 

e templom vak dühöknek mégis áldozata lett. Miután pedig a keresz- 
tények azt részben újra fölépítették, Hakem, Egiptom kalifája s a keresz- 
tények esküdt ellensége 1010-ben földig lerombolta. Néhány-évtized után 
azonban Nikeforusz pátriárka Konstantinus Monomachus, bizanczi császár 
^ támogatásával ismét fölépíté. 

A keresztesek megalapítván Palesztinában a keresztény uralmat, a 
Szentsír templomát sem eléggé tágasnak, sem a hely szentségéhez mél- 
tóan díszesnek nem találták. Azért a nyugati keresztények segítségével 
nagyszerű román ízlésű templomot építettek oda 1103—1130. között, 
mely 1149. július 15-én lett nagy ünnepélyességgel beszentelve. Ennek 
alapfalai és lényeges részei, melyek a mai templommal azonosak, még 
ma is tanúskodnak a keresztesek hitéről, jámborságáról s az akkori 
keresztények áldozatkészségéről. 

A jelen század elején, 1808-ban tűz támadt e templomban, mely 
elpusztította a rotunda kupoláját. A tüzet minden valószinűség szerint a 
nemegyesült görögök (oroszok) gonoszsága és fanatizmusa okozta, kik 
már régóta áhítoznak a Szentsír birtoka után. A kupola alatt álló Szent- 
sír-kápolna azonban, daczára, hogy kis kupolájának ólomteteje elolvadt, 
a benne levő összes tárgyakkal együtt csodálatos módon egészen épen 
maradt. Minthogy a ferencziek, a kik a Szentsír őrei és gondozói, a 
Nyugat keresztényeinél nem részesültek kellő anyagi támogatásban, ezt a 
nemegyesiilt görögök fölhasználták arra, hogy, különösen orosz pénzzel, 
a kupolát két év alatt ők építsék föl fölületesen s ekkép magára a Szent- 
sír templomára is jogot formáljanak s azóta mind nagyobb erőszakos- 
sággal érvényesítik bitorolt hatalmukat a kereszténység e drága szentélyé- 
ben. Midőn pedig a kupola nemsokára roskadozni kezdett, ///. Napoleoriy 
nem annyira vallási, mint inkább önző politikai okokból, //. Sándor orosz 
czárral 1868-ban megujíttatta azt, mely munkálat összesen három millió 
frankba került. • 

Krisztus Urunk halálának és sírjának helye a mondottak alapján két- 
ségtelenül egészen hiteles. Hisz nem is képzelhető, hogy a keresztények 
ez annyira szent és drága helyeinek igazi fekvése valaha feledésbe ment 
volna. A rendkívüli tisztelet, melyet kezdettől fogva tanúsítottak irántuk, 
oly híven megőrizte azokat, a hagyomány oly szakadatlanul tanúskodik 
valódiságuk mellett, hogy nincs az ókori történelemnek emlékezetes 
helye, melynek fekvése ily kétségtelenül bizonyos volna. 

E történeti bevezetés után végigvezetem a szíves olvasót a keresz- 
ténység e legszentebb templomában és pedig úgy, a mint én abban e 
napon végigjártam. 

Ha az ember kívülről nézi, ódonszerűségével szomorú benyomást 
tesz a szemlélőre. Nem szolgál előnyére az sem, hogy csaknem minden 
oldalról körül van építve apró, szegényes, roskatag házakkal. Ha pedig 
belsejét csak fölületesen tekinti meg, földalatti, földszinti és emeleti szen- 
télyekből álló rendezetlen labirintnek tűnik föl; ámde alaposabb meg- 
tekintés után (magam is utóbb még többször jártam benne) épen az ellen- 
kezőről győződünk meg. A részek összhangját legföljebb egy-két ujabb- 
kori melléképítmény és változtatás zavarja meg némileg. 

Hogy kiterjedéséről fogalmat nyújtsak, adom méreteiből a követ- 
kezőket : A kereszthajó belső szélessége 45 méter, külső szélessége pedig, 
ha a déli oldalán álló harangtornyot és éjszakon a megjelenési kápolnát 
is hozzáveszszük, 81 méter. Földfeletti belső hossza 80 méter, de bele- 
számítva a földalatti keleti végén levő keresztföltalálási kápolnát, 105 méter. 
A nagy kupola belső átmérője 23 méter, az oszlopqkkal 25 méter, magas- 
sága pedig (a földtől a keresztig) 50 méter. 

A templom déli főkapuja előtt (két egyraásmelletti bejárata közül a 
jobboldali be van falazva) nagy négyszögletes kikövezett tér van, mely- 
nek az utcza felőli oldalán még láthatók azon oszlopsor nyomai, mely e 
teret valamikor az utczától elzárta. Olvasó-, érem-, kereszt-, képkereske- 
dők stb. árulják itt a földön kiterített tárgyaikat s mint minden vásáron, 
itt is látunk kalácsot, czukrot s egyéb nyalánkságokat, keleti szokás szerint 
ordítva kináló szurtos árusokat és egyéb ide nem illő dolgokat Önkény- 
telenül is eszébe jut az embernek az Üdvözítő a Salamoni templomban — 
korbácscsal a kezében. 

E tér baloldalán van (az utczától befelé) ifj. Jakab és Mária Magdolna 
kápolnája ; közvetlenül a templom főkapuja mellett pedig Keresztelő 
szent János kápolnája fölött a keresztesek által épített harang-torony. Ez 
utóbbi eredetileg 50 méter magas volt, négy emelettel és hegyes tetővel 
bírt. Két emeletét azonban a mohamedánok parancsára már régen 
lehordták s így most csak 25 méter magas. A tér jobb oldalán, közel a 
főbejárathoz, van a Fájdalmas Szűz kápolnája, melyben azt a helyet 
mutatják, a hol a Szűzanya és szent János állt azalatt, míg Jézust 
keresztre feszítették. 

A mint a főkapun a templom előcsarnokába lépünk, balra egy 
fülkében szégyenszemre azt kell látnunk, hogy három-négy szál török 
katonából állő őrség heverész valami szurtos divánon s czigarettázva, 
nargilézva vagy kávét szürcsölgetve ügyel a rendre — a keresztények e 
szentélyében. A kávét és szenet a szegény ferencziek tartoznak nekik 
adni. A török katonák a keresztények s az idegen zarándokok ájtatos- 

kodását rendkívüli közönynyel nézik s szuronyaikhoz csak akkor nyúlnak, 
ha a rendet a különböző fanatikus keresztény felekezetek — rendesen a 
görög nemegyesült pópák kezdeményezésére — veszedelmesen meg- 
zavarják. 

A főkapuval épen szemközt néhány lépésnyire van a Megkenetés 
köve, melyen arimateai József és Nikodémus Krisztusnak a keresztről 
levett szent testét, a zsidók szokása szerint, megkenték s az eltemetés előtt 
finom gyolcsba takarták. A kő azonban, nehogy *a zarándokok kegyelete 
darabonkint széthordja, vörös márványlappal van beborítva, mely körül 
hat nagy gyertyatartó áll, fölötte pedig nyolcz függőlámpa ég. 

Innen mintegy 14 méternyi távolságban nyugatra egy rostélyzatnál 
mutatják azt a helyet, a hol szűz Mária Magdolnával és Máriával, Kleofás 
íeleségével, állt azalatt, míg Krisztus holttestét megkenték. 

A megkenetés kövén túl> kissé balra, impozáns rotundába érünk, 
mely egymás fölött három páholyszerű karzattal bír; ennek éjszaki fele a 
katholikusoké (kiket a Keleten általában latinoknak neveznek), déli fele 
pedig a görögöké és örményeké. A rotunda tizenhat oszlopán nyugszik a 
nagy kupola s ez alatt van a gazdagon dekorált Szentsír-kápolna, mely a 
világ Megváltójának sziklasírja fölé épült. Mostani külső alakját ez önálló 
kis építmény az 1808-iki tűzvész után nyerte. Orosz ízlésben van épít\'e 
és hosszúkás (nyolcz s egynegyed méter hosszú, öt és fél méter széles) 
négyszöget képez, mely hátul félkörben végződik. Magassága körülbelül 
öt és fél méter, de orosz (hagyma-alakú) kupolájával tíz méter. Kívülről 
vörös márványnyal van beburkolva. Homlokzatán tizenkét függőlámpa 
ég, míg köröskörül három sor függőlámpa díszíti ; bejárata előtt pedig — 
a mely kelet felől van — egy terraszszerű emelkedés körül, illetőleg 
ennek kerítésén hat óriási gyertyatartó áll. 

Belépve e belül fehér márványnyal borított kis templomba, először 
az Angyal-kápolnának nevezett előkamrába jutunk, melynek belső hossza 
s magassága körülbelül három méter, szélessége pedig egy és fél méter. 
Közepén egy kis állványon márványba foglalva van egy darab abból a 
kőből, mely Urunk sírjának ajtaját zárta * s melyet föltámadása után az 
angyal elhengerített s azután reá ülve, ezen szavakkal fogadta a kora 
hajnalban a sírhoz érkező ámuló asszonyokat: «Ne féljetek! A megfeszí- 
tett názáreti Jézust keresitek? Föltámadott, nincs itt. íme a hely, a hová 
tették őt». Éjjel-nappal tizenöt függőlámpa világítja meg az előkamrát (öt 
a katholikusoké, négy az örményeké, öt a görögöké, egy pedig a koptoké). 

* Nagyobb része az örményeknek Kaifás háza helyén álló templomában van. 

Az Angyal-kápolnából egy csak 1*33 méter magas és 60 czentiméter 
széles kis bejáraton át inkább térden csúszva, mint meghajolva érünk a 
tulajdonképeni Sír-kápolnába, mely Üdvözítőnk szent sírját rejti magá- 
ban. E kápolnácska hossza s szélessége két méter, magassága pedig két 
és fél méter; mivel azonban jobboldali (éjszaki) felét maga a Szentsír 
foglalja el, alig fér bele három-négy személy. Távolsága a Golgotának 
azon helyétől, a hol Urunk keresztje állott, körülbelül 42 méter s e közel- 
ség egészen megfelel a Szentírás adatainak (János 19, 41.). E szerint 
ugyanis azon helynél, a hol Jézus keresztre feszíttetek, arimateai Józsefnek 
kertje volt, abban pedig új sírja, melyben még senkisem feküdt s a zsidók 
ünnepe miatt Jézust e közel fekvő sírba temették. A kereszténység e leg- 
drágább szentélye szintén fehér márványnyal van beburkolva és 43 érté- 
kes függőlámpa által éjjel-nappal megvilágítva (tizenhárom-tizenhárom a 
katholikusoké, görögöké s örményeké, négy a koptoké). Maga a Szentsír, 
melyben Üdvözítőnk mintegy harminczhat órán át feküdt (péntek délután 
körülbelül öt órától vasárnap hajnalának talán négy órájáig), egy a sziklá- 
ból kivájt teknőalakú mélyedés, mely azonban állandóan egy nyolcz 
czentiméter vastag fehéres, de közepén ketté repesztett márványlappal van 
befödve. Ez a márványlap szolgál egyszersmind — a katholikusokat 
kivéve — oltárul a keresztényeknek. 

A sírbarlang sziklájának felső részét, valamint az előkamra szikla- 
falait már Nagy Konstantin császár távolíttatta el, mikor e helyen az első 
templomot építteté. S így eltűnt az a kis völgy is, mely eredetileg a 
Golgota és Jézus sírjának dombja között elterült, a mit egyébként a talaj 
feltöltése, magasodása is előmozdított idők folytán. 

Említésre méltónak tartom, hogy midőn 1555-ben alapjából meg- 
újították a Szentsír-kápolnát, egészen láthatóvá lett Üdvözítőnk sziklába 
vájt sírja, a mi a jelenvolt sok nyugati és keleti keresztényt könyezésig 
meghatotta. A sír felső részére két angyal volt festve. Az egyiknél Surrexit, 
non est híc (= Föltámadt, nincs itt) volt olvasható ; a másik pedig ujjával 
ezen szavakra mutatott: Videte locum, ubi positus erat (= Nézzétek a 
helyet, a hová őt tették). De a küllég hozzáérvén, az ősrégi képek csak- 
hamar eltűntek. Midőn a tulajdonképeni sírt záró alabástrom-lapot (mely 
oltárasztalul szolgált) fölemelték, a nyitott sírteknőben Urunk szent kereszt- 
jének egy darabkája feküdt drága kendőbe takarva, mely utóbbi azonban 
az első érintésre szétmállott úgy, hogy csak néhány aranyszál maradt meg 
belőle. A fán írás is volt látható, de ebből is csak ennyit lehetett 
kibetűzni : Heléna Magni,. . (— Ilona a nagy . . . kiegészítve talán : Ilona, 
Nagy Konstantin anyja állíttatá ez oltárt, vagy : építteté e kápolnát). 

A Szentsír kápolnája tulajdonképen a katholikusoké, ámbár most 
már a görögök és örmények is miséznek benne. A czivakodások elkerü- 
lése végett a misék sorrendjét, melyek kora hajnaltól végeztetnek a Szent- 
síron, egy török fermán állapította meg. A katholikusok nem a Szentsírt 
borító márványlapon, hanem az e fölé néhány czentiméternyi magasság- 
ban alkalmazott úgynevezett ^altare portatile^-n (= hordozható oltár) 
miséznek, melyet minden- 
nap fölállítanak s a misék 
után elvisznek. A feren- 
cziek naponkint két csön- 
des- és egy énekes-misét 
mondhatnak itt. A mikor 
nincs istentisztelet, a Szent- 
sír jogában úgy osztoznak, 
hogy középső része a görö- 
göké, epistola-oldala az ör- 
ményeké, evangéliumi ol- 
dala pediga katholikusoké. 

A rendkívül értékes 
ajándékok között, melyek 
e kápolnát díszítik, kitűnik 
egyJézusföltámadását(Ra- 
fael után) ábrázoló ezüst 
dombormű ötvenhárom 
drágakővel, mely Anto- 
nelli bíbornok fogadalmi 
ajándéka 1876-ból. 

A Szentsír-templom 
háta mögött, egészen an- bejárat a Szentsír kápolnájába, 

nak falához illesztve, van 

egy szegényes kis deszkahajlék: a koptok kápolnája. Ettől nyugatra, a 
Szentsírtól alig húsz lépésnyire, lépcsőkön egy földalatti sötét sziklaüregbe 
jutunk, melyben arimateai József és Nikodémus sírjai vannak. Arimateai 
József ugyanis Jézust temetvén saját sírjába, új sírt vágatott magának a 
közelben. 

A rotunda oszlopai és a templom fala között még több fülkét 
találunk, melyekben különféle keresztény felekezetek, úgy mint a maró- 
niták, szinaitáky nesztoriánusok, jakobiták, abissziniaiak stb. kápolnái 
vannak. 

A Szentsír-kápolnának bejáratával szemközt, tehát keletre esik a 
középső hajó, melyet az 1808-iki tűzvész után a görögök ízléstelenül 
restauráltak és körülfalaztak. Ez most a- görögök Kdtolikon-nzk nevezett 
temploma, melynek közepén a pópák egy földgömbbel jelölik (a Szent- 
írás egyes helyeinek — Zsolt. 73, 12; Ezek. 5, 5; 38, 12. — együgyű 
értelmezése alapján) földünk középpontját Úgy látszik, még mindig óriási 
korongnak képzelik azt A Katolikon bejárata a nyugati oldalon van, tehát 
épen szemközt a Szentsír bejáratával. 

A Szentsír templomának másik legnevezetesebb része a Golgota- 
templom, mely a ma körülbelül öt méter magas és körülfalazott Oolgota- 
vagy Kálvária-dombon emelkedik. E templom két boltíves kápolnából 
áll, melyeknek sziklatalaja márványnyal van kirakva. 

A templom előcsarnokától, a török őrség helyétől kissé jobbra tizen- 
nyolcz lépcső vezet föl a Golgota déli kápolnájába, mely Keresztreszege- 
zés kápolnájának neveztetik, mert a kínszenvedés hegyének azon pontján 
épült, a hol Üdvözítőnket ruháitól megfosztván, a kereszt fájára szegezték. 
(Ez a szent keresztút X. és XI. állomása.) Oldalfalai is vörös márványnyal 
vannak beburkolva. Az oltár a keleti oldalon van s az oltárkép a keresztre- 
szegezés jelenetét ábrázolja. E különben homályos szentélyt, mely a 
katholikusoké, ezüst lámpák világítják meg. Tőle balra egy féloszlop mel- 
lett van egy kis oltár, a Stabat Mater-oltárka, azon a helyen, hol a kereszt 
^latt álló Szűzanya isteni Fiának kínszenvedését nézte s a hol a keresztről 
levett szent testet tört szívvel ölében tartotta. (Ez a szent keresztút 
XIII. állomása.) A kápolna jobb oldalán rácsos ablakon át betekinthetni 
a Fájdalmas Szűz kápolnájába, melyet már előbb említettem. 

Egy oszlopon túr van a Keresztfölmagasztaltatásl-kápolna, azon a 
helyen, a hol a kereszt isteni terhével föl lett állítva s a hol a világ Meg- 
váltója iszonyú kínok s gyötrelmek között meghalt érettünk. (Ez a szent 
keresztút XII. állomása.) Bizonyos tekintetben ez a világ legszentebb 
helye, az isteni szeretet legimádandóbb titkának szentélye. Keleti oldalán 
egy ezüst oltár asztalkája alatt látható azon — most ezüsttel bevont — 
üregy melybe az Üdvözítő keresztje volt illesztve. Az oltárka mögött a 
Keresztrefeszítettnek képe mellett szűz Mária és szent János szobrai állnak. 
Innen mintegy másfél méterrel jobbra s balra, de kissé hátrafelé, egy-egy 
fekete kő jelzi a ke't lator keresztjének üregét. Üdvözítőnk és a bal lator 
keresztjének helye között egy tizenöt czentiméter széles s a Golgota tövéig 
hatoló huUámos hasadás látható, mely a hagyomány szerint Jézus halála- 
kor keletkezett (v. ö. Máté 27, 51.). Rendesen egy hosszú keskeny lap és 
ez alatt ezüst rács takarja, melyet félre kell tolni, ha az ember látni akarja 

e sziklarepedést. Minthogy a repedés a kőzet ereit keresztezi, még szabad- 
gondolkozó tudósok is elismerik, hogy földrengés nem idézhet elő ilyen 
természetű repedést, — az csak csoda útján jöhetett létre. Ezt a sötétes 
szentélyt is éjjel-nappal számos lámpa világítja meg. Míg a nagy tem- 
plom egyéb részeiben a görögök és örmények trécselésén nem egy- 



A Szentsír templomának alaprajza. 



Ar alapr^Jron levő számok magyarázata : 



í. A raegkenés köve. 

2. Az a hely, hol a nők a meg- 
kenés alatt állottak. 

3. Az Angyal -kápolna. 

4. A Szentsír kápolnája. 

5. A koptok kápolnája. 

ö. Az ó-szíriai jakobi ták kápolnája. 
7. Arímateai József és Níkodémus 
sírjai. 



8. 



10. 



Itt jelent meg az Ür Mária 

Magdolnának. 
9. A Föltámadás kápolnája. 

A latinok sekrestyéje. 
11. A Katolikon vagy Keresztesek 

temploma. 
1 2 Az Úr bilincsbeverésének helye. 

13. Szent Longinus kápolnája. 

14. A Ruhafölosztás kápolnája. 



15. A Töviskorona kápolnája. 

16. A Bűnbánó-gonosztevő kápol- 
nája. 

17. Ilona császárnő kápolnája. 

18. A Keresztföl találás kápolnája 

19. A keresztfölállítás helye 

20. Krisztus keresztrefeszítésének 
helye. 

21. Mater Dolorosa helye. 



szer megbotránkozunk, itt e kápolnában rendszerint mély csönd ural- 
kodik, melybe mintegy szent borzalommal, halk sóhajokkal és fohászokkal 
lép be a zarándok, s ha bejutott, a megdöbbenés némává teszi, önkény- 
telenül térdre borúi és mély alázattal s bűnbánó lélekkel csúszik oda ama 
sziklaüreghez, hogy azt megcsókolja s imádja szeretetből itt érte meghalt 

édes üdvözítőjét ... De fájdalom tölti el az ember keblét, ha megtudja, 
hogy a nemegyesült görögök cselszövénye, gonoszsága elrabolta tőlünk 
e legkiválóbb szent helyünket úgy, hogy katholikus papnak már nem is 
szabad miséznie a szent kereszt fölötti oltáron s szinte kegyelemszámba 
veendő, ha a katholikus zarándok csak bejuthat e kápolnába. 

A Golgotáról lejövén, ez alatt és pedig a Keresztreszegezés kápol- 
nája alatti üregben van a Melkizedek-kápolna, mely azért hivatik így, mert 
Sálem (= Jeruzsálem) e királya állítólag itt temettetett el. A Kereszt- 
fölmagasztalás kápolnája alatt is van egy üreg, az Ádám-kápolna; mennye- 
zetén egészen jól kivehető a csodálatos sziklahasadás. Régi jámbor hagyo- 
mány szerint Noé Ádám ősapánk koponyáját magával vitte a bárkába, a 
vízözön után pedig Sém itt temette el a Golgota tövében s Üdvözítőnk- 
nek a keresztről lecsurgó szent vére a már említett repedésen át az első 
ember koponyáját is érinté.* Ha nincs is történeti alapja e legendának, 
mégis igazán elmésen és találóan jelképezi az emberi nem megváltását 
Jézus Krisztus által. 

Az Ádám-kápolna előtt kőpadok jelzik bouillioni Oottfried és test-, 
vére, Balduin sírhelyeit. Csontjaikat, a többi hat latin király földi marad- 
ványaival együtt már a . barbár charezmiták szórták szét 1244-ben s 
ezt az 1808-iki tűzvész után azzal a brutalitással tetézték a görögök, 
hogy üres koporsóikat is kidobták, hogy ezáltal is elvegyék a katho- 
likusoktól e helyhez a jogczímet. Nem tudni, földbe temették-e azokat, 
vagy beépítették-e a restaurálási munkálatok alkalmával, vagy pedig 
szétzúzták. 

Az Ádám-kápolnától jobbra .haladva, a Kigányolás kápolnájához 
érünk, mely fülke azért hivatik így, mert oltára alatt rácscsal elzárt mélye- 
désben abból a kőből mutatnak egy darabot, melyen Üdvözítőnk Pilátus 
házában ült, midőn pokoli gúnykaczaj közt töviskoronát vertek szent 
fejére. 

Innen kissé jobbra huszonnyolcz lépcső vezet le a nyolcz és fél 
méter mélyen a föld alatt fekvő kupolás és három hajóval bíró Ilona- 
templomba, mely már a Szentsír temploma területén kívül esik. Ma a 
görögöké és örményeké s két oltára van. Itt mutatják azt a követ, melyen 
a szent császárné ült és imádkozott, míg az Üdvözítő keresztjét keresték. 



* Talán erre vezetendő vissza az a szokás, hog>' a művészet a feszület tövéhez 
koponyát rajzol (gyakran pedig kigyót is, mely az ősszüleinket bűnre csábító sátánnak 
volt eszköze). 



Digitized by 



QiOo^z 



ELSŐ NAP JERUZSÁLEMBEN 43 

Déli mellékhajójából tizenhárom lépcső vezet egy három méterrel még 
mélyebben (tehát tizenegy és fél méternyire a föld színe alatt) fekvő 
hideg, nyirkos és sötét üregbe, a Keresztföltalálási kápolnába, mely a 
katholikusok birtokában van. E természetes sziklabarlangban, — mely a 
Golgota azon helyétől, hol Jézus keresztje állott, huszonöt méternyire 
fekszik keletre s valamikor czisztema gyanánt szolgált — találták meg a 
szent keresztet a szögekkel és lándzsával együtt A szerencsétlen Miksa, 
mexikói császár még főherczeg korában keleti zarándokútja után két évvel, 
1857-ben márványoltárt és érczszobrot ajándékozott e szentélynek, 
A szobor szerpentinkő-talapzaton szent Ilonát ábrázolja kereszttel karjai 
között. 

E földalatti szentélyekből feljővén, tőlük jobbra egy az örmények 
tulajdonát képező fülkét mutatnak, ez a Ruhafölosztás kápolnája, mert a 
hagyomány szerint itt osztozkodtak a katonák Jézus ruháin s itt vetettek 
sorsot varratlan köntösére. 

Ettől ismét jobbra van Longinusz kápolnája. A hagyomány szerint 
Longinusz volt annak a római katonának neve, a ki Jézus oldalát a 
kereszten lándzsával átdöfte s midőn a sebből egy vércsöpp vak szemét 
érte, az legott meggyógyult, mire kereszténynyé lett s itt e helyen siratta 
bűneit. E mellett, épen a templom éjszakkeleti sarkában, egy mélyebben 
fekvő üregbe jutunk, mely Krisztus börtönének neveztetik, mert Üdvö- 
zítőnknek állítólag itt kellett várakoznia, míg a keresztrefeszítés közvetlen 
előkészületei történtek. 

Innen egyenesen nyugati irányban haladva a Boldogságos Szűz hét 
boltívezetéhez jutunk, melynek végén — már a Szentsír közelében — van 
Szent Magdolna oltára, a hagyomány szerint azon a helyen, a hol a föl- 
támadt Üdvözítő a bánkódó Magdolnának megjelent. Ez oltárral szem- 
ben van diferencziek karzata a hatalmas orgonával, a mely egyedüli az 
egész nagy templomban. 

Jobbra fordulva diferencziek sekrestyéjébe jutunk. Itt őrzik bouillioni 
Oottfried mellkeresztjét, díszkardját és sarkantyúit. Ez emlékeket a 
XIII. században a názáreti püspök adta át a ferenczieknek megőrzés 
végett. E karddal avatják föl az egyház előírt szertartásai közben a 
Szentsír lovagjait IX. Pius pápa rendelete értelmében ez a jog az idő- 
szerinti jeruzsálemi pátriárkát, mint a rend nagymesterét illeti. A jeruzsá- 
lemi pátriárkátus 1291-ben szűnt meg s a jelen század közepéig csak mint 
czím «in partibus infidelium» maradt fönn. IX. Pius pápa azonban 
1847-ben újra szervezte azt, Valerga Józsefet nevezvén ki jeruzsálemi 

pátriárkává. A második pátriárka Bracco Vincze volt; a harmadik a még 
most is élő Piavi Lajos. O Szentsége e méltóságot mindig egy ferencz- 
rendi szerzetesnek adja. 

Ettől jobbra, az éjszaki oldalon, van a Mária-templom vagy Meg- 
jelenési-kápolna, melyhez néhány félköralakú lépcső vezet föl, mert talaja 
a nagy temploménál valamivel magasabb. Ez is a katholikusoké, illetőleg 
a ferenczieké. Főoltára azon a helyen áll, a hol — a hagyomány sze- 
rint — a föltámadt Üdvözítő édes Anyjának megjelent. Itt őrzik az 
Oltáriszentséget A főoltár epistola oldalán levő mellékoltár fölött egy 
elzárt fülkében őriznek egy darabot abból az oszlopból, melyhez Jézus 
ostoroztatása alatt kötve volt. Ezt a szomorú emlékű ereklyét egy lyukon 
keresztül az oltáron fekvő pálczával lehet érinteni. Az evangélium oldalán 
álló mellékoltár fölött 1557-ig a szent kereszt egy nagyobb darabját őriz- 
ték, akkor azonban az örmények ellopták. Most csak egy kis darab van 
itt belőle. 

Közvetlenül a Megjelenési-kápolna mellett van a ferenczieknek, a 
Szentsír őreinek kis zárdája, mely inkább sötét, nyirkos börtönhöz 
hasonlít. Állandóan tíz-tizenkét ferenczrendi lakik e komor melléképület- 
ben s őrzi szent helyeinket, nehogy azokat a görögök és örmények csel- 
szövése végkép eltulajdonítsa a katholikusoktól. Negyedévenkint váltat- 
nak föl mások által e rendkívül terhes, életsorvasztó szolgálatban. Az ételt 
a ferencziek főzárdájából kapják, mely egy nyilason át adatik be nekik. 
A Szentsír ez őrei nemcsak miséznek a templomban, hanem naponkint — 
akár van zarándok, akár nincs — délutáni négy órától öt óráig ünnepé- 
lyes körmenetet tartanak a templom kiválóbb szentélyeihez. 

Helyénvalónak tartom itt fölemlíteni, hogy a ferenczi^ket maga az 
alapító, assziszi-i szent Ferencz telepítette Jeruzsálembe 1219-ben azon 
alkalommal, midőn néhány társával Egiptomba és Palesztinába ment, 
hogy az evangéliumot a hitetlenek között hirdesse. Első zárdájuk Akkó- 
ban (Ptolemaisz) volt s már néhány évre reá Jeruzsálemben zarándok- 
házat alapítottak s lassankint átvették egész Palesztina keresztény szenté- 
lyeinek őrizetét S hogy mennyi szívósággal és önfeláldozással teljesítik 
ez önként vállalt föladatot, kitűnik abból, hogy a mohamedánoktól a 
századok folyamán szenvedett sok kegyetlenség s a pusztító keleti beteg- 
ségek daczára (megtelepedésük óta több mint 4000 tagjuk veszett el 
részint vértanúhalál, részint a pestis által), nemcsak nem hagyták ott szent 
helyeinket, hanem még most is védik s őrzik azokat, sőt még most is 
jóformán ők végzik Palesztinában a lelkipásztorkodás teendőit, nevelik, 
tanítják az ifjúságot s ápolják a betegeket, megvendégelik a zarándokokat 

Jeruzsálemi főházuk a Megváltóról (S. Salvator) nevezett várszerű zárda, 
mely a Szentsír-templomtól éjszak-nyugatra s ennek közvetlen közelében 
van. Mindaz, a ki a Szentsír őreit anyagilag támogatja, nemcsak szorosan 
ezeken segít, hanem általában arra képesíti itt a ferenczieket, hogy egész 
Palesztinában minél sikeresebben védhessék szenthelyeinket s minél több 
zarándokot fogadhassanak. 

A Szentsír templomának kulcsait a törökök őrzik s e rendkívül 
megalázó állapot még szomorúbban hat a keresztén3a'e, ha megtudja, 
hogy este felé ők zárják be azt s reggel ők nyitják föl annak kapuját. 
A ki az éjjelt a Szentsír templomában akarja tölteni, hogy a ferencziek 
éjféli zsolozsma-imáján (Matutinum, Laudes) s a hajnali miséken jelen 
lehessen, vagy ezek alatt áldozhassék, ép úgy azok a papok, a kik e zár- 
dában hálószobát óhajtanak, hogy másnap már hajnalban a Szentsíron 
vagy a templom más oltárán misézhessenek, ehhez belépti jegyet tartoznak 
szerezni a ferencziek S. Salvator zárdájának titkári hivatalában. 

Végigzarándokoltam tehát először életemben a kereszténység e leg- 
szentebb templomában s lélekben a szíves olvasót is végigvezettem annak 
szentélyeiben ; leírtam nagyjában annak minden kiválóbb pontját. De azt 
a benyomást, melyet az a kellően hangolt keresztényi szívre gyakorol, a 
megilletődés és megalázódás, az áhitat és megindulás azon sajátszerű 
érzelmeit, melyek e dóm impozáns kupolája alatt, kápolnáiban és kriptái- 
ban a lépten-nyomon föltámadó s nem egyszer csak úgy torlódó emlékek 
hatása alatt egész valónkat soha nem érzett varázserővel elragadják, nem- 
csak leírni, de sejtetni sem vagyok képes. 

Azt hiszem, nincs az a keresztény lélek, ha egyébként még oly 
fásult volna is, a ki — legalább első ízben — közömbösen léphetné át 
küszöbét e templomnak, a ki megindulás nélkül időzhetnék szentélyeiben. 
Tapasztalásom másról győzött meg. Állani a Golgotán, a hol az ártatlan 
Üdvözítő a fanatizált vad tömeg s a gyűlölettől lihegő zsidó népvezérek 
gúnyja és szitkai között a legiszonyúbb testi-lelki gyötrelmek súlyával 
függött a keresztfán; állani azon az örökké nevezetes szikladombon, 
melyen az emberek égbekiáltó hálátlanságát isteni türelemmel viselte el; 
porba omolni a föld legszentebb helyén, melyet Megváltónknak a kereszt- 
ről csurgó vére áztatott; csókkal árasztani el a világ azon pontját, melyen 
az Ég a földdel kiengesztelődött, mert itt az Istenember halt meg, végr 
telén szeretetből érettünk; állani Üdvözítőnk sírja előtt, melynél szűz 
Anyja és tanítványai onták egykor a legkeserűbb fájdalom könyűit; 
csókkal illetni s reáborulni arra a hideg sziklasírra, mely valaha az Isten- 
fiát rejté magában s melyből az a halálra rémült őrök szemeláttára diadal- 

masan ismét kikelt : oh, én jó Istenem, van-e lélek, kit ez meg ne ragadna, 
van-e szív, kit ez meg ne indítana, van-e kebel, kiben ez föl nem ébresz- 
tené a legbensőbb áhitatot ; van-e, oh lehet-e, kinek szemeiből a hála, a 
szeretet és a bánat édes-keserű könyzáporát ne sajtolná ? ! . . . 

De ha azután elmúlnak az első perczek benyomásai és higgadtan 
körültekintve, látjuk, mit cselekesznek itt a különböző szakadár felekezetek 
papjai, különösen ha látjuk a tolakodó, nyers és durva, a fanatikus és 
kufár görög és örmény pópák üzelmeit, a kiknek lelketlensége már nem 
egy véres jelenetet is idézett elő a szelídség és béke Istenének keresztje 
és sírja színhelyén ; ha látjuk, mint akadékoskodnak és hátráltatják a tem- 
plom régóta javításra szoruló egyes részeinek restaurálását, mert ha ezt a 
ferencziek végeznék, ők bitorolt jogaikat veszélyeztetve látják ; ha tapasz- 
taljuk a kapzsiságuk által becsúszott sok visszaélést; ha halljuk, mily 
gonosz buzgalommal erőlködnek hangos istentiszteletük alkalmával túl- 
kiabálni (ezzel természetesen éktelen disszonancziát okozva) más szen- 
télyekben, más nyelven s más dallamban folyó istentisztelet énekét : — a 
leverő szomorúság, megbotránkozás és fölháborodás vesz erőt rajtunk és 
nem vagyunk képesek megérteni a dúsgazdag és tekintélylyel rendelkező 
keresztény fejedelmek közömbösségét, kik Isten kegyelmével szerzett vagy 
öröklött hatalmuk érzetében hitbuzgóságuk által nem serkentetnek e szent 
helyeket méltó pompával diszíteni Annak dicsőségére, kinek nevében és 
oltalmával tették fejükre koronájukat... 

Midőn a templomból kiértem, már dél felé járt az idő. Társaságunk 
legnagyobb részé haza is ment. Én azonban néhányadmagammal beválasz- 
tatván a jeruzsálemi pátriárkánál és a Szentföld őrénél (Gustos Terrae 
Sanctae) tisztelgő küldöttségbe, előbb még e két helyre mentem. Piavi 
Lajos pátriárka magas, szikár és (mint a Keleten minden pap) szakállas- 
bajszos s már ősz férfiú. Igen szívesen fogadott s nyájas hangon beszélt 
velünk s meleg érdeklődéssel tudakozódott zarándoklatunk iránt. A Szent- 
föld őre, P. Briante Aurél pedig nemcsak barátságosan fogadott, hanem 
konyakkal is megkinált. Ez európai ital, melyet a Keleten itt élveztem 
először, éles ellentétet képezett a fogadóterem egészen keleties bútorzatá- 
val, melyhez inkább illett volna egy findzsa fekete kávé. 

A küldöttség ezután még az osztrák-magyar konzulhoz ment tiszte- 
legni ; én azonban teljesen fáradt s eltikkadt lévén, egy ferenczi atya szí- 
ves kísérete mellett az osztrák-magyar hospicziumba tértem vissza, a hol 
nemsokára szintén megérkezett néhány társammal kitűnő étvágygyal ültem 
az ebédhez. 

Ebéd után kis pihenőt tartván, elindultunk a város azon nevezetes- 
ségeinek megtekintésére, melyek annak délnyugati, illetőleg a Sion-hegy- 
nek a mai városfalakon belül és kívül fekvő részén vannak. 

A Jaffa-kapunál megtekintettük a mellette épült öttornyos czitadellát 
Itt állt háromezer év előtt Dávid vára, melyben e király nem egy zsol- 
tárát szerzetté. És a mai czitadella hatalmas koczkakövekből álló épít- 
ményei állítólag még Dávid király idejéből valók. Tornyai közül pedig a 
Hippik^sz, Fázaél (Dávid tornya) és Mariamne nevűt N. Heródes 
emeltette arra a sziklára, melyen állanak; Titusz 70-ben meghagyta azo- 
kat a rómaiak által bevett város erősségének bizonyságául. 

Ettől délre egy rendkívül nagy telken van a szakadár örmények 



Dávid király tornya (Jaffa-kapu). 

pátriárkájának nagy kerttel körülvett rezidencziája és temploma, mely 
utóbbi a XIII. században épült s eredetileg a katholikus örményeké volt. 
Id, Szent Jakab templomának neveztetik, mert ez apostol lefejeztetési 
helyén áll. Három hajóval és kis kupolával bír. Egy kicsiny, de gyöngy- 
kagylóval, elefántcsonttal mozaikszerűen rendkívül gazdagon kirakott 
mellékkápolnában mutatják a lefejeztetés helyét; a kis oltára alatti arany- 
nyal bevont mélyedés pedig — mely fölött hat függő aranylámpa ter- 
jeszti világát — azt a helyet jelzi, hol a kivégzettnek szent feje feküdt. 
Egy szomszédos fülkében van szent Makáriusz, jeruzsálemi püspöknek 
sírja. A templom ereklyéi közé tartozik: Jeruzsálem első püspökének, 
ifj. szent Jakabnak trónszéke és három kődarab, melynek egyike a 
Sión hegyéről, másika a Tábor hegyéről, harmadika pedig a Jordán 

partjáról való . Azelőtt, legalább id. szent Jakab napján (július 25.), a 
ferenczieknek is szabad volt itt misézniökj de 1872 óta kitiltották őket 
az örmények. 

A templom köré van építve Szent Jakab kolostora, mely az egész 
Kelet leggazdagabb kolostora s mintegy 4000 zarándokot képes befogadni. 
A pátriárkán kívül még öt örmény püspök s több mint száz pap lakik 
benne. 

Közvetlenül mellette, kissé kelet felé van egy örmény női zárda, 
melyben mintegy száz apácza lakik. Ez épület állítólag Annás ex-főpap 
háza helyén áll, kihez először vezették Jézust a getszemáni kertben történt 
elfogatása után. Olajfa-zárdának is hívják, mert udvarán régen egy olaj- 
fát mutattak, melyhez Üdvözítőnk Annás udvarán állítólag kötve volt, míg 
hajnalban Kaifás főpaphoz hurczolták. A mostani olajfák állítólag ama ősi 
olajfának gyökérhajtásai. 

Innen tovább menve, a város déli kapuján, a Sion-kapun kimentünk 
a külső Sion-hegyre, mely azonban régen a város falain beUil volt. 
A hegyen túl délre van a Hinnom (Oehenna) völgye. Meghatottan álltam 
meg egy ideig az ó-szövetségi szent dalnokok által megénekelt s az 
őskereszténység annyi jámbor emléke által megszentelt híres hegynek 
tetején, melyen hazánk első dicső királya, szent István a Szentföldre 
zarándokló magyarok számára hospicziumot építtetett a XI. század ele- 
jén, melynek azonban ma nemcsak romjai nem láthatók, de, sajnos, 
helyét sem őrizte meg a hagyomány ... A megújuló emlékek már-már 
elbűvöltek, mikor a vezetőnek sürgető fölszólítása tovább menni kény- 
szerített. 

A külső Sion-hegy nyugati részén terül el a keresztények (katholikus, 
örmények, görögök, anglikánusok s amerikaiak) temetője. Ettől keletre 
pedig, a Sion-kaputól mintegy ötven méternyire egy kastélyszerű épület- 
hez jutottunk, a szakadár örmények Síon-hegyi zárdájához, melynek 
udvarán szabadon áll azok Szalvátor temploma, melyben az eredeti 
épületrészek még szent Ilona császárné idejéből valók. Ez épület Kaifás 
főpap palotája helyén áll, hol a zsidók Jézust halálra Ítélték. A templom 
főoltárában van az a félköralakú nagyobb kődarab (egy és fél méter 
hosszú, háromnegyed méter széles), mely állítólag Üdvözítőnk sírját zárta. 
Epistola oldalán egy kis helyiségbe vezettek, jézus börtönébe, hová, a 
hagyomány szerint. Üdvözítőnk zárva volt (péntek hajnalig), mielőtt 
Ponczius Pilátus elé vezették. Az udvaron, a templom nyugati felén, egy 
oszlop áll, tetején egy kőből faragott kakas; ez azt a helyet jelzi, hol Péter 
apostol a hűvös éjszakán a tűznél melegedő szolgák közé keveredett, kik 

előtt galileai tájszólásával elárulván magát * ezek faggatására isteni Mes- 
terét megtagadá. A zárda bejáratától (mely a körülzáró fal éjszaki részén 
van) nem messze egy oszloppal van megörökítve az a hely, hol az ellen- 
séges indulatú zsidók megtámadták szűz Mária temetési menetét, hogy az 
apostolok kezeiből kiragadják a boldogságos Szűz szent testét s földre 
dobják, mely gonosz szándékukat azonban Isten csodálatosan megaka- 
dályozta. 

Itt értünk a kereszténység legkiválóbb Sion-hegyi szentélyéhez, a 
Czönákulum, vagyis az utolsó vacsora termének helyén álló épülethez. 
Azon örökké emlékezetes helyen álltunk tehát itt, a hol az Istenember 
végtelen alázatosságában tanítványainak lábait mosá ; a hol a legméltósá- 
gosabb Oltáriszentséget szerzé, a szentmisét alapítá és az újszövetségi 
papságot szervezé; a hol föltámadása napján este tanítványainak zárt 
ajtók mellett megjelent s nyolcz nappal utóbb Tamás jelenlétében is; 
a hol mennybemenetele előtt összegyűjté tanítványait s utolsó oktatásait 
adá; a hol a Szentlélek rájuk szállt pünkösd napján s Jézus egyháza meg- 
alakult; a hol Péter első beszédét tartá; a honnan ifj. Jakab, Jeruzsálem 
első püspöke s közvetlen utódjai a jeruzsálemi egyházközséget kormá- 
nyozák; a hol az apostolok fölosztották maguk között a világot, hogy 
annak különböző részeiben az evangéliumot hirdessék; azon a helyen, 
melynek közvetlen szomszédságában a boldogságos Szűz lakott és 
meghalt s az első keresztények, István vértanú, Oamáliel stb. temet- 
keztek . . . 

Csoda-e tehát, ha ez annyira nevezetes szent hely iránt, melyet 
maga Jézus Krisztus avatott a keresztény egyház első templomává, a 
keresztények kezdettől fogva oly nagy kegyelettel viseltettek s azt már 
Hadrián császár alatt, a II. század elején templommá alakították át! 
E templom azonban, mely a régieknél a Szentlélek síonhegyí temploma, 
vagy az Utolsó vacsora temploma, vagy az Apostolok temploma neve 
alatt szerepel, később elpusztult A századok folyamán aztán több templom 
emelkedett itt egymás romjai fölött. Midőn e hely a XIV. században a 
ferencziek birtokába került, 1342-ben egy csúcsíves templomot és zárdát 
építettek ide, melyben a XVI. századig laktak. Ámde 1542 — 1561. lassan- 
kint kiszorították őket a törökök s az elfoglalt templomot Dávid próféta 

* A kik a galileai zsidók aram tájszólása s általában Üdvözítőnk és tanítványainak 
anyanyelve iránt közelebbről érdeklődnek, azoknak legyen szabad ilyen czimü munkála- 
tomat ajánlanom : «Jézus Krisztusnak és apostolainak nyelvéről. Palesztina nyelvi viszo- 
nyainak vázlata a babiloni fogság idejétől)), Budapest, 1895. Ára 70 kr. Kapható Huber 
Lipótnál, Kalocsán. 

Az úr Jéziis szülőföldjén. 4 

mecsetjévé (arabul Nebi Daud = Dávid próféta) alakították át, mert azt 
hitték, hogy a náluk is nagy tiszteletben álló Dávid király sírja van itt 
Ekkor vonultak a ferencziek a városba a már említett Szalvátor kolostorba, 
de jogos birtokukra való tekintetből a Szentföld őre még ma is viseli a 
Sion-hegy quardiánja czímet 

Ma tehát e helyen egy többkupolás mecset áll több melléképülettel 
s az egész fölött karcsú minaret emelkedik a magasba. A mecset felső 
részében — emeletén — van egy csúcsíves nagyobb terem, melynek 
hossza (keletről nyugatra) 18 m., szélessége 10 m., magassága pedig 
6 m. ; két oszlop mintegy két hajóra osztja. Ez a terem, mely ma üresen 
áll s melyet semmi dísz sem ékít, ez van azon a helyen, a hol édes 
Üdvözítőnk szenvedése előestéjén tanítványaival a húsvéti bárányt elkölté, 
az utolsó vacsorát tartá, a hol isteni ajkairól először lebbentek el ama 
mindenható legszentebb igék: «Ez az én testemw, «Ez az én vérem», 
«Ezt cselekedjétek az én emlékezetemre !» — a melyek azóta immár 
két ezredéven át millió és milliószor ismételve minden áldott nap 
magát az Istenfiát hozzák le az égből oltárainkra s onnan lelkünkbe 
az idők végéig. Nem írhatom le, milyen megindító, milyen magasztos 
érzés tölte el keblemet, mily boldogság járta át egész valómat ama 
lélekemelő gondolatnál, hogy az Isten kegyelméből itt vagyok, a hol 
Jézus határtalan szeretetének ez imádandó örök zálogát, a 'legméltó- 
ságosabb Oltáriszentséget hagyá mindazoknak, kik valaha benne hinni 
fognak . . . 

Néhány év óta a mohamedánok megengedik a ferenczieknek leg- 
alább azt, hogy nagycsütörtökön itt végezzék a lábmosás szertartását; a 
misézést azonban még mindig szigorúan megtiltják. Ez utóbbit csak igen 
ritkán s akkor is rendkívül nagy pénzösszeg lefizetése mellett engedték 
meg. Mi is tettünk lépéseket ez iránt konzulunk révén, de ez, sajnos nem 
vezetett sikerhez. E terem keleti oldalán néhány lépcső levezet a mecset 
alsó részébe, Dávid király állítólagos sírjához, melytől az egész épület a 
«Nebi Daud» nevét viseli. E sírt azonban közelebbről sem kereszténynek, 
sem zsidónak nem szabad megtekintenie. 

A kereszténység e szent helyének megtekintése szomorú botránynyal 
végződött. Társaságunk egyik papi tagja ugyanis az utolsó vacsora helyén 
álló teremben beszédet tartott e hely jelentőségéről. Midőn ennek végén 
letérdeltünk, hogy egy Miatyánkot elmondjunk, alig hogy keresztet vetet- 
tünk magunkra, egy fanatikus mohamedán, a ki szintén befurakodott ide, 
morogni kezdett, mire legott még néhány mohamedán betódult, dühösen 
villogtatva szemeit. Tettlegességre kész mozdulataikból és a minket kisérő 

Icavasz "^ szavaiból megértettűk, hogy távoznunk kell, különben vérengzés 
színhelye lesz a czönákulum, habár úgy a bemenetelhez, mint az ájtatos- 
sághoz konzulunk révén engedélyt kaptunk a pasától. 

Mihel}^ kiértünk, megtudtuk e vakmerő durvaság okát. Kavaszunk 
azt monda, hogy alig van szentélye a mohamedánoknak, melyet oly fél- 
tékenyen őriznének és féltenének, íjiint a Nebi Daud-mecsetet és még 
ötven év előtt is halálos büntetés alatt tiltva volt ide kereszténynek a 
lábát betennie. A mohamedánok ugyanis azt hiszik, hogy mikor a czöná- 
kulum keresztény kézre kerül, elvesztik Jeruzsálemet és Palesztinát No és 
épen most terjedt el a mohamedán nép között hire annak, hogy a német 
császár lépéseket tett a szultánnál, hogy a czönákulumot megszerezze. 

A czönákulum közvetlen közelében van az a hely, hol szent János 
evangélista háza állt s melyben a boldogságos Szűz is lakott isteni Fia 
mennybemenetele után és a hol meg is halt (La Dormition de la Sainte 
Vierge). E háznak, mely kezdettől fogva a keresztények tiszteletének 
tárgyát képezte, már csak igen kevés rommaradványa van meg. Egy 
VII. századbeli értesítés szerint föléje templom épült. Későbbi adatok is 
megemlékeznek e templomról; de 1670-ben már csak egy régi kápolna 
romjai voltak itt láthatók. Azóta, hogy visszatértem a Keletről, Abdul 
Hamid török szultán (a czönákulum helyett) e kis telket Vilmos német 
császárnak ajándékozá, midőn ez 1898. őszén a Szentföldön járt A császár 
pedig követve szive sugallatát, német katholikusainak adományozta azt 
Hiszszük, hogy nemsokára pompás templom emelkedik e drága szenthelyen. 

A Sión délkeleti lejtőjén van egy barlang egy Oallicantus (= Kakas- 
szó) nevű régi kápolna romjaival. Itt siratta bűnét, isteni Mesterének 
gyáva megtagadását, a Kaifás udvarából távozó Péter apostol. 

Minthogy czönákulumi szónokunk (egy öreg német dignitárius 
egyre inzultustól tartott, néhányadmagammal hazakísértem az osztrák- 
magyar zarándokházba. 

A délután még hátralevő részét arra fordítottam néhány társammal, 
hogy meglátogattam a Sion-nővérek Ecce Homo-templomát, zárdáját és 
leány-árvaházát, mely a Via Dolorosán van a török kaszárnya átellenében, 
de attól kissé nyugatfa. A Sion-nővérek élethivatása imájuk által kiengesz- 
telni azt a bűnt melyet a zsidó nép isteni Megváltója ellen elkövetett és 
^e nép megtéréseért könyörögni, továbbá a rájuk bízott zsidó és más 
leányok nevelése által Krisztus országát terjeszteni. 

. * Kavasz annyi, mint fegyveres szolga, hajdú. A minket ide kisérő igen jóindulatú 
mohamedán kavasz az osztrák-magyar hospicziumnál van alkalmazva. 

4* 

Szép templomukba belépve, melyben minden rendkívül meghatja 
és a legbensőbb áhítatra hangolja az embert, az intézet előkelő modorú 
főnöknőjével találkoztunk, a ki a legnagyobb előzékenységgel kalauzolt 
és magyarázta e helynek nevezetességeit 

Nevét e templom a mellette levő Ecce Honuhívtől nyerte, mely ma 
a szűk utczát átboltozza s mely fölé most dervis-szobácska van építve * 
Hajdan ez ív az Antónia- várnak azon része volt, mel3a'e Pilátus a meg- 
ostorozott és tövissel koro- 
názott Jézust kivezetteté a nép 
elé s azt hivén, hogy e lát- 
vány megindítja, így szólt 
a dühöngő tömeghez : <ílme 
az ember !j» (latinul: Ecce 
homo !) De az nemcsak nem 
indult könyörületre, hanem 
még hangosabban követelte : 
•Feszítsd meg őt!» Ez ív 
éjszaki végén levő telket, me- 
lyen még e század első felé- 
ben romok hevertek, a zsidó 
, születésű, de Rómában cso- 
dálatosan megtért és buzgó 
katholikus pappá lett, P. 
Ratisbonne Alfonz vásárolta 
meg 1857-ben s a romok 
eltávolítása után építé ide e 
szép templomot és intézetet 
Az ásatási munkálatok alkal- 
Az «Ecce homo»-ív a Via-Dolorosá-n. mával éjszakon egy az ívvej 

összefüggő kisebb ívet talál- 
tak, épen olyant, milyen a déli végén is volt, melyet azonban a dervisek — 
kiknek itt kolostoruk van — már e század elején lebontottak. Úgy látszik 
tehát, hogy ez ívezet hármas bejárata volt az Antóniában levő törvényszéki 
palotának (praetorium) és hogy fölötte erkély vagy karzat volt Rábukkantak 
továbbá ősrégi, még Salamon idejéből való cziszternákra, az Omar-mecset 
tere felé vezető két nagy alagútra s egy — nagyobb kőlapokból álló — 
egészen jó kövezetre, mely az Antónia-vár előtti kikövezett szabad tér lehetett. 

* Dervis annyi, mint mohamedán szerzetes. 

A nagy Ecce homo-ív éjszaki oszlopa be van építve a templom 
szentélyének falába, a kisebb ív pedig minden dísz nélkül, csupaszon áll 
a főoltár mögött egy fehér márványból faragott remek Ecce homo-szoborral 
a tetején. Megindító a gondolat, hogy itt, a hol egykor azt kiáltá az 
elvakult tömeg: ^Feszítsd meg őt!... Az ő vére legyen rajtunk és fiain- 
kon!)) most azért könyörög a keresztény szeretet: « Atyám! bocsáss meg 
nekik, mert nem tudják, mit cselekesznek». 

Ezek megtekintése után fölmentünk az épület lapos tetőzetére, a hol 
az intézet árvaleánykái épen szórakoztak. Gyönyörű kilátás nyílott innen 
az Olajfák hegyére, az alattunk elterülő Omar-mecsetre és a város nagy 
részére, melynek nyugati látóhatárát bearanyozták a már búcsúzó nap 
•sugarai. Megköszönvén a főnöknő lekötelező szives kalauzolását, távoztunk. 

Az utczára érve szemünkbe tűnt az 1882-iki nagy franczia zarán- 
doklat óta az ív közelében a templom falába illesztett márványtábla, 
melybe ezen szavak vannak vésve : <iAd arcúm Ecce Homo, ubi Pontius 
Pilátus Christum Judaeis tradidit, ut crucífigeretury> (- - Ecce Homo-ív, 
a hol Ponczius Pilátus Jézust átadá a zsidóknak, hogy keresztre feszítsék). 
Az e fölírás által keltett fájdalmas gondolatokkal foglalkozva tértünk 
lakásunkra, az osztrák-magyar zarándokházba. 

így telt el az első teljes nap Jeruzsálemben. 

A katholikus örmények temploma. A Moria fensíkja 'és az u. n. Omár-mecset. Az Aksza-mecset* 
A régi zsidó templom földalatti maradványai.— Kirándulás Jerikóba. Betánia : Lázár és nővéreinek 
házahelye ; Lázár sírja ; a bélpoklos Simon házának helye ; a Pihenés köve. Vádi el- Hód és az 
Apostolok forrása. A zord jerikói puszta. Khán-Hadrúr és az irgalmas szamaritánus tanyája. 
A Gyilkosvölgy. Vádi el- Kelt és a Koziba- kolostor. A jerikói síkság. Megérkezés Jerikóba tro- 
pikus hőségben. 



; ÁPRILIS 25-én (hétfőn) reggel már fél ötkor a Szentsír-tem plomba 
siettem, hogy ott misézzek. Siettem, mert legbensőbb vágyam 
volt a Kálvárián (Golgotán) mutatni be jó Istenemnek a vér- 
ontásnélküli szent áldozatot, ott, hol azt egyszülött Fia vérét ontva mutatta 
be egykor mennyei Atyjának. Vágyam a miséző papok sokasága daczára 
teljesült : a Golgotán előzetesen végzett gyónás után lelkem legnagyobb 
örömére a keresztrefeszítés helyén álló oltárhoz juthattam. 

Hazamenet megtekintettem a katholikus örmények épülőfélben levő 
templomát, mely a III. és IV. stáczió helyén áll. A földalatti kriptában a 
törmelék eltávolítása után napfényre került nagykiterjedésű ősrégi mozaik- 
kövezetét mutatnak. A kripta oltárán remek kivitelű szobor emlékeztet 
arra a megrendítő jelenetre, midőn a keresztet vivő Megváltó édes Anyjá- 
val találkozik (IV. stáczió). Nem hiszem, hogy keresztény ember, ha profán 
hangulattal lépte is át e kripta küszöbét, e szobor megható arczvonásai- 
nak figyelmes szemlélése után innen valaha hidegen távozott volna. 
Nekem e gyönyörű szobor annyira megtetszett, hogy fotográfiáját meg- 
szereztem. 

Innen az udvarra lépvén, bemutattak nekem egy szegény arab nőt,, 
a ki gyermekével együtt titokban lett kereszténynyé s remegve fél azon 
pillanattól, midőn durva és fanatikus férje ezt valahogy megtudja. Mint a 
viszonyokkal ismerősök állítják, oka is van életéért remegni. Megszántam 
a gyönge teremtést és kéretlenül is alamizsnát adtam neki. 

Ennek végeztével a konzulunk által kieszközölt engedély alapján 
elmentünk meglátogatni Jeruzsálem legkiválóbb mohamedán nevezetes- 
ségét, a tévesen úgynevezett O mar-mecsetet, mely a város délkeleti oldalán 
emelkedő Moria-halmon áll és a mekkai és medinai mecsetek után a 
mohamedánizmus legfőbb szentélye és oly remek, hogy egyike a leg- 
kiválóbb műtörténelmi jelentőséggel bíró épületeknek. Azon a helyen 
épült, hol hajdan a zsidók híres temploma állt. 

Az első zsidó templomot Salamon király építteté itt mesésen pazar 
fénynyel a Kr. e. X. században. Ez Kr. e. 588-ban pusztult el, midőn 
Nabukodonozor vad hordái azt lángba borították és lerombolták. A máso- 
dik templom a babiloni fogság után épült Zorobábel alatt a Kr. előtti 
VI. század végén, de az elsőt meg sem közelítette. Ezt a második templomot 
N. Heródes a Kr. előtti 18. évtől kezdve tizedfél év alatt nagyszerűen 
átépítteté és megnagyobbíttatá, de melléképületein még évtizedek után is 
dolgoztak, úgy, hogy csak Kr. u. 64-ben készült el teljesen. Magát a 
templomházat (mely szent helyből és legszentebből állt), hová csak a 
papok mentek be szolgálataik teljesítése végett, több melléképület, a nép 
részére és az áldozatok bemutatása számára három terrasszszerűen emel- 
kedő udvar és oszlopos csarnokok vették körül. Jehova ez impozáns tem- 
ploma fényével, pompájával és szerelvényeinek gazdagságával az ó-világ 
valamennyi pogány templomát messze fölülmúlta s a Talmud méltán 
dicsekedhetik azzal, hogy nem látott szép épületet, a ki Heródes templo- 
mát nem látta. Ezt a Heródes-féle templomot tisztelte meg jelenlétével a 

világ Megváltója : itt lett bemutatva kisded korában ; mint tizenkét éves 
gyermek megjelent benne szüleivel a húsvéti ünnepen ; nyilvános szerep- 
lése idejében is itt tanított néhányszor s vitatkozott esküdt ellenségeivel, 
a pöffeszkedő zsidó tudósokkal és képmutató farizeusokkal ; itt oldozta 
föl a bűnbánó házasságtörő asszonyt Halála előtt pedig néhány nappal 
az Olajfák hegyén ülve, sírva jövendölte meg, hogy az Izrael gonosz 
vaksága miatt úgy elpusztul majd, hogy kő kövön nem marad; e templom 
ékes kapujánál gyógyította meg Péter és János a született sántát Jézus 
jövendölése szerint szét is dulatott e templom 70-ben (tehát alig hat évvel 
azután, hogy teljesen elkészült), midőn Titvsz római hadvezér Jeruzsálemet 
a zsidók makacs ellenállása daczára öt havi ostrom után bevette és 
elpusztította. 

A zsidók temploma helyén Hadrián császár pogány templomot 
építtetett a II. században, melyet azonban TV. Konstantin császár lerom- 
boltatott 330-ban. A hitehagyott Jvlián császár Jézus iránti gyűlöletből 
363-ban megengedte a zsidóknak régi templomuk fölépítését Gonosz 
terve azonban nem sikerült ; mert zsidó (R. Oedaljá) és pogány (Ammiá- 
nusz Marczellinusz) egykorú történetírók hiteles értesítései szerint nyilván- 
való csodák (a földből kitört tűzlángok, földrengés, villámok, orkánok) 
lehetetlenné tették az építkezést 

Elhagyatottan és megvetetten állt azután e templomtér egészen a 
VI. századig, mikor /. Jusztinián császár (527 — 565.) annak déli részén a 
boldogságos Szűz bemutatásának tiszteletére nagyszerű Mária-bazilikát 
építtetett Ez a mohamedánok birtokába jutván, 'általuk, később pedig a 
keresztesek által ki lett bővítve s átalakítva, utóbb pedig a mohamedánok 
Aksza-mecsetjévé lett. 

Midőn négy évvel Mohamed halála után, 636-ban Omár kalifa meg- 
hódította Jeruzsálemet, a régi zsidó templom helyére pompás mecsetet 
szándékozott emelni. Ámde szándékát nem valósíthatta még, csupán egy 
egyszerű kis mecsetet építhetett A szándéka szerinti pompásabbat Abd 
el-Melik építteté 688— 691-ig s ezt Valid kalifa kibővítette a VIII. század- 
ban. A keresztesek a XII. században keresztény templommá alakították át 
De midőn 1187-ben elvesztették Palesztinát, az ismét mohamedán mecsetté 
lett. A XIV. században, legutóbb pedig 1873— 1875-ig bizanczi mór- 
izlésben nagyszerűen restaurálták. Ezt nevezik ma — helytelenül — 
Omár mecsetjének. 

Az a nagy tér, melynek közepén e mecset épült, az arabok által 
Harám es-Serifnek (= szent kerület) neveztetik s oly rendkívüli kiterje- 
désű, hogy az egész városnak csaknem ötödrészét foglalja el. Tulajdon- 

képen egyenlőtlen négyszöget képez, melynek nyugati és keleti oldala 
közel 500 m. hosszú, éjszaki és déli oldala pedig mintegy 300 m. széles. 
Keleti és déli része kőfallal van bekerítve, míg nyugaton és éjszakon 
részben épületek zárják el. Alsó és felső udvarból vagy térből áll. 

Az aránytalanul nagyobb alsó teret itt-ott pázsitok, olajfa-, cziprus- 
és egyéb facsoportok diszítik. E fák némelyikén rongyokat lobogtatott a 
gyönge szellő, melyeket jámbor mohamedánok szakítottak ki ruháikból s 
aggattak rájuk. Ezenkívül úgy az alsó, mint a felső téren kisebb kupolás 



A szikla-dóm (Omár mecset). 

épületek és a szertartásos mosdáshoz kutak és medenczék láthatók szét- 
szórtan. 

Középen van a fehér márványnyal borított és három méterrel maga- 
sabb felső tér, melynek négy oldalán lépcsők vezetnek föl szép ívkapuk- 
hoz. E magaslatra, mely a Haram-tér legszentebb helye, csak sarutlanul 
vagy a czipőinkre húzott papucsokban léphettünk. E papucsokból egész 
raktárt tartanak egyes mecseteknél s baksisért* adják az idegennek az 
illető mecset területén belül való ideiglenes használatra. Zsidók egyálta- 

* Baksis annyi, mint ajándék ; alamizsna, borravaló. Ezzel a szóval kér alamizsnát 
vagy borravalót koldus és nemkoldus az egész Keleten, akár van valami jogczíme, akár 
nincs és pedig oly sűrűn, oly állhatatosan s sokszor oly szemtelen módon, hogy ahhoz 
képest a mi országúti czigányaink alkalmatlankodása valóságos szerénység. 

Iában nem mennek e térre, mert attól tartanak, hogy valahol a leg- 
szentebbnek helyére lépnek s így azt megszentségtelenítvén, vétkeznek. 
Egyébként még csak néhány év előtt is halálbüntetés volt szabva azon 
nemmohamedánra, ki e mecsetbe lépett, sőt még az udvarra sem 
volt szabad belépni. Ma azonban a régi szigorú tilalmon rést ütött a 
jó baksis. 

E felső téren áll sl Kubbet esz-Szakhra (=^ sziklakupola, vagy szikla- 
mecset) nevű híres mecset, melyet közönségesen Omar-mecsetnek hívnak. 
Ezen rendkívül impozáns nyolczszögű csarnok fölött, eltérőleg a többi 
mecsetektől, nem minaret emelkedik, hanem hatalmas kupola domborodik, 
melynek tetején a félhold szomorúan hirdeti, hogy nem a keresztény az 
úr a szent városban. Az oktogon egy-egy oldalának hossza 20 m., belső 
átmérője pedig 54 m., míg a kupola magassága (a földszíntől) 30 m. 
átmérője pedig 20 m. Külső fala fajánszlapokkal, alul pedig márványnyal 
van beburkolva és köröskörül Korán-föl iratokkal ékítve. 

A négy égtájnak megfelelő oldalain négy kapuja van, melyek bár- 
melyikén lép is be az idegen, szemkápráztató látvány tárul eléje. Bámu- 
latba ejtik az épület hatalmas méretei, a merész kupola, a remek arany- 
falmozaik, a dús aranyozás, a szép monolit-oszlopok, a márvány-mozaikos 
padlózat, a drágábbnál-drágább szőnyegek ; s a hatást nagyban emeli a 
csúcsíves üvegfestményű ablakokon át beszűrődő pompás fény, mely 
kellemes színes félhomályt terjeszt ez óriási csarnokban. 

A konczentrikus kettős körben álló oszlopok tulajdonképen hármas 
rotundára osztják e mecsetet. A kupola a belső rotunda oszlopain nyug- 
szik. Épen ez alatt van művészies rácsozattal körülzárva az Esz-Szakhra 
(= a szikla) nevű faragatlan mészkő-sziklacsúcs, mely mint kiválóan szent, 
a mohamedánoknál rendkívül nagy tiszteletben áll s melytől nevét is 
nyerte a mecset. A rácson belül nemmohamedán nem közelítheti meg 
azt. Hossza (éjszaktól délre) 17 m., szélessége pedig 13 m. s a mecset 
talaja fölött egy-két méternyire emelkedik ki. Állandóan vörös selyem- 
szövettel van beborítva, de azért oldalain itt-ott látható. A mohamedánok 
együgyű hite szerint Mohamed innen emelkedett Bórák nevű lován az 
égbe. Mutatják a prófétának lábnyomát is, melyet e szikfa délnyugati 
sarkán hagyott. 

A szikla alatt egy kis barlang van, melybe a rácsozat délkeleti olda- 
lán tizenegy lépcsőn mentünk le. A barlang alja márványnyal van kirakva. 
Ez alatt ismét üregnek kell lennie, a mit elárul az a tompa hang, melyet 
e márványlap adott, midőn lábainkkal rátoppantunk. Innen ered való- 
színűleg a mohamedánok azon hite is, hogy a szikla szabadon lebeg ég 

és föld között. Az alatta levő üreget ők Lelkek kútjának nevezik, mert 
szerintük itt gyülekeznek imára hetenkint kétszer a megholtak lelkei. 
A mohamedánok azt is^tartják, hogy itt van a pokol kapuja. Ha föltekin- 
tünk e barlang sziklamennyezetére, ebben egy jókora mélyedést látunk, 
melyet állítólag Mohamed vert bele fejével, a mi ugyancsak kemény 
koponyára vallana. Ilyen és hasonló ostobaságokat a Herkules-termetű 
templomőr, a ki körülvezetett, a legszentebb komolysággal referált. Sok- 
szor majd az ajkunkba haraptunk, de jaj lett volna annak, a ki hitetlenül 
elnevette volna magát, vagy valamiben kételkedni merészelt volna! 

Ezeken kívül se szere, se száma a zsidó (talmudi) és mohamedán 
legendáknak, melyek e sziklához fűződnek. így csupán ezt nem érintette 
volna a vízözön ; ezen áldozott volna Melkizedek ; Ábrahám is itt akarta 
föláldozni Izsák fiát az Isten próbaparancsára; itt látta a bátyja boszúja 
elől Háránba menekülő Jákob álmában azt az égig érő lajtorját, melyen 
az angyalok föl- és alászállottak ; ezen állott a frigyszekrény ; ezen imád- 
kozott Mohamed és kijelenté, hogy az itt mondott egy ima foganatosabb, 
mint másutt végzett ezer imádság stb. 

Valószínű, hogy e szikla, mely a Moria természetes csúcsa, hajdan 
a zsidók égőáldozati oltárának alját képezte. E mellett látszik bizonyítani 
az e sziklában levő kerek nagy lyuk, mely az alatta levő barlangba 
szolgál. Nyilván ezen öntötték le s vezették földalatti csatornákon át a 
Czedron-patakba a leölt áldozati barmok vérét. 

A mecset éjszaki kapuja előtti kövezeten (belül) egy jaszplsz4apra 
figyelmeztettek, melybe Mohamed 19 aranyszöget vert bele. Bizonyos 
időszak múlva kiválik egy-egy belőle; midőn az utolsó is kijön, akkor 
lesz a világ vége. Az ördög siettetni akarván a világ végét, egy napon 
hozzáfogott a szögek kiszedéséhez; gonosz munkájában már annyira 
haladt, hogy csak három szög maradt benn s egy félig volt kihúzva. 
Ekkor azonban Gábriel főangyal megakadályozta tervének befejezését. 
A szögek azóta sem mozdultak meg s így a mohamedánok még sokáig 
leshetik a világ végét. 

A Kubbet esz-Szakhra keleti oldalán van egy bizanczi ízlésben épült 
s későbbi eredetű kisebb kupolás épület, a Kubbet esz-Szilszele (= lánczos 
kupola vagy mecset). Mohamedán legenda szerint Salamon király itt egy 
istenküldötte lánczot feszített ki, melyet, ha valaki tanúskodott, megfogott; 
a hamis tanú érintésére egy szem levált a lánczról. Dávid itélőszékének 
is nevezik, mert Dávid állítólag itt hozta ítéleteit. 

A Haram-tér magaslatáról lemenvén, többek példájára leoldottam 
a folyton akadékoskodó papucsokat s czipőmet lehúzva, harisnyában 

sétáltam át az alsó udvaron, míg a legtöbben komikusan csoszogtak 
tovább papucsaikban. A tér déli végéhez érve, megtekintettük a kis kupo- 
lával biró nagy Kubbet el-Akszát (= a legszélső mecset) melléképületeivei. 
Főbejárata előtt Áron fiainak sírhelyeit mutatják, de ezek minden való- 
színűség szerint keresztesek sírjai voltak. Belépve csúcsíves kapuján, meg- 
lepetten álltam meg egy ideig e hét hajóból álló (82 m. hosszú s 60. m. 
széles) famennyezetes roppant mecsetben, melynek belsejében egész 
oszloperdő között van az ember. Déli végén, a szószék mellett, két neve- 
zetességet mutatnak. Az egyik Jézusnak állítólagos lábnyoma a szószék 
mögötti kőben. A másik pedig a szószéktől jobbra és balra álló két oszlop- 
pár, melyekről a mohamedánok között az a hit van elterjedve, hogy a 
kinek nem sikerül két szorosan egymás mellett álló oszlopaik közt átbújni, 
az nem jut a mennyországba. Rögtön végignéztem magam s szemmérté- 
kem arról győzött meg, hogy könnyű szerrel csúszhatnék át rajtuk . . . 
Ámde, mert nem egy termetes mohamedán akadt már meg itt ilyen ostoba 
üdvözülési kísérlet alkalmával, azért az oszlopok megközelíthető része 
most vasrácscsal van elzárva. 

E mecset délnyugati részén hosszú melléképület áll, melyet csúcs- 
íves boltozatú oszlopsor kettős folyosóra oszt. A keresztesek emelték; itt 
laktak a középkorban a jeruzsálemi királyok s később a templomosok. 
Ma ez épületben van a Fehér-mecsetnek nevezett asszonyok mecsetje. 

Az udvarra érve, fölhúzták valamennyien czipőiket, mert most már 
a Haram-tér földalatti építményeit: a pinczeszerű helyiségeket, cziszter- 
nákat, régi kapukat és óriási oszlopokon nyugvó boltivezetek alatti hosszú 
folyosókat néztük meg, a melyek mind a régi zsidó templom marad- 
ványai és rendkívüli archeológiai jelentőséggel bírnak. De ezek közt egy 
sem keltett bennem akkora bámulatot, mint a templom-tér délkeleti sar- 
kában levő, úgynevezett Salamoni istállók, mely árkádoknak a völgy felé 
növekvő kolosszális oszlopai helyenkint 9 m. magasak. E földalatti helyi- 
ségek, melyeket a keresztesek tényleg istállókul használtak, még Salamon 
király idejéből valók. Salamon u. i. az általa építendő templom udvarai szá- 
mára szűknek találván a Moria fensikját, hogy a teret kíbővíthesse, a Czedron 
völgyéből óriási árkádokat emeltetett s a közbeeső hézagot részint földdel 
kitöltötte, részint úgy hagyta. Heródes szintén kiszélesítette ilyen alépít- 
ményekkel a templom-teret. Midőn Titusz 70-ben Jeruzsálemet ostromolta, 
bizonyára sok zsidó keresett itt menedéket és pusztult el a város bevételekor. 

Följővén ez évezredek viharait látott helyiségekből, végighaladtunk 
a Haram-tér keleti falának hosszában. Itt volt hajdan az úgynevezett 
Salamoni oszlopcsarnok. E fal alsó részében itt-ott óriási nagyságú és 

igen szépen faragott köveket találtunk, melyek Heródes, sőt Salamon 
idejéből származhatnak. Figyelmünket azonban itt leginkább a Heródes 
korából való, úgynevezett Arany-kapu («porta speciosa») ragadta meg, 
mely azonban már régóta be van falazva, mert a mohamedánok hite 
szerint ezen a kapun jön majd be egy pénteki napon a keresztény hódító, 
a ki a várost tőlük visszafoglalja. Azelőtt csak egyszer nyitották ki éven- 
kint, virágvasárnapján ; mert a Betaniából jövő Üdvözítő ezen vonult be 
ünnepélyesen a templomba. Herakliusz császár is itt vitte be a városba 
a VII. században a perzsáktól visszaszerzett szent keresztet. 

A templom-tér éjszaknyugati sarkában állt hajdan a Makkabeusok 
vára, a Bánsz, melyet később Heródes restauráltatott és Markusz Antóniusz 
tiszteletére Antónia-várnak nevezett. Itt lakott a római helytartó a húsvéti 
ünnepek alkalmával s itt Ítélték halálra az Üdvözítőt Ennek a várnak 
lépcsőzetére menekült a templom udvaráról Pál apostol 58-ban s erről 
intézett héber beszédet az ellene mint hitehagyott ellen fölbőszült zsidó 
tömeghez s midőn szavai még csak jobban fölingerelték azt, Claudiusz 
Liziász, Antónia parancsnoka, a várba viteté be őt római katonáival. Ma 
török kaszárnya áll e vár helyén s ódon, csonka tornya állítólag még az 
Antónia maradványa. 

Miután még a régi szerájt (pasa-palota) és a dervisek épületét kívül- 
ről megtekintettük — melyek éjszaknyugaton zárják körül a H aram-teret — 
a Via Dolorosára nyíló kapun távoztunk. Sietnünk kellett, mert ebéd után 
a jerikói és holt-tengeri kirándulásra kellett készülődnünk, melyben tár- 
saságunk nagyobb fele vett részt, a miért azonban külön, személyenkint 
30 frtot kellett marsallunknak fizetnünk. 

Ezen úton már nem egy idegent fosztottak ki a rabló beduinok."^ 
Hogy tehát bátorságosabban tehessük meg a körülbelül hat óráig tartó 
utat, két seikot is fogadtunk. A beduinok ez általunk jól megfizetett vajdái 
ilyenkor kezeskednek arról, hogy a zarándoknak semmi bántódása nem 
lesz. Ezeken kivül még egy ferenczrendi szerzetes, fráter Kreszczenczius 
is elkísért, sőt velünk maradt ezentúl mindaddig, míg csak Oalíleától 



* Beduinoknak (arabul : bedávi; többese : bedu ^= a puszták lakói) neveztetnek az 
Éjszak-Afrikában, Arábiában, Palesztinában és Szíriában a pusztákban barangoló nomád 
vagyis pásztor-népek ellentétben a városi néppel Ha nyájaikkal rövid időre megteleped- 
nek valahol, sátrakban laknak, mint a mi kóbor czigányaink. Életmódjuk rendkivúl egy- 
szerű. Általában a mohamedánizmus hívei. Az egyes, egymástól független törzsek élén áll 
a törzsfő : a seik. Jellemük a legel lentétesebb erkölcsi vonásokat tünteti föl. 

nem búcsúztunk. — Rendkívül szerény és előzékeny ember. Valamikor 
porosz altiszt volt s részt vett a porosz-franczia háborúban, mely után 
meglátogatá a Szentföldet és — belépett a ferencziek szerzetébe. 
Már tizenkét év óta állandóan Palesztinában van s ismeri annak minden 
zegét-zugát s a zarándoklatokkal már számtalanszor bejárta azt. A mo- 
hamedánok, kik előtt ő már régóta ismert alak, szintén tisztelik. — 

Két óra lehetett, mikor ka- 
ravánunk kocsira ült s a Via- 
Dolorosán s az István-kapun 
át a Czedron völgyébe haj- 
tatott. E völgy déli végén, 
ott, hol utunk keletre kanya- 
rodott, mutatják azt a helyet, 
a hol az áruló Júdás két- 
ségbeesésében egy fára föl- 
akasztá magát. 

Utunk innen emelkedni 
kezdett. Mintegy negyedóra 
után elérkeztünk az Olajfák 
délkeleti lejtőin egy kis mé- 
lyedésben fekvő Betániába, 
melyet az arabok El-Azarié- 
nek neveznek. ^ A különben 
kopár hegyvidéktől elütően 
Betániának elég kies fekvése 
van, melyen az itt-ott elterülő 
kis vetéseken kivül fügefa, 
olajfa, szent János-kenyérfa 
Antónia vára a «Via-Dolorosá))-n. és mandolafa csoportokban 

gyönyörködött szemünk. — 
Betánia volt egyike azon helységeknek, melyekben Üdvözítőnk leg- 
szívesebben tartózkodott Júdeában. Ma a régi Betánia helyén romhal- 
mazon-- kivül csak mintegy negyven házikót találunk, melyet szegény 
mohamedánok laknak. 

Alig hogy leszálltunk kocsijainkról, a délutáni sziesztából fölzavart 
falu népe szaporán jött elénk s jó baksis reményében czisztema-vízzel 



3 Az Azaríe vagy Lazarie a helység későbbi római nevéből : Lasaríum-b6\ kelet- 
kezett. 

kinált meg. Vezetőink által figyelmeztetve e víz ivásának esetleges követ- 
kezményeire — habár a nagy hőségben eléggé gyötört a szomjúság — 
csak kevesen mertek belőle inni. 

Figyelmünket itt legelőször egy, a falucska fölött kiemelkedő torony- 
szerű rom vonta magára, melyet Lázár-kastélynak neveznek. Utolsó marad- 
ványa ez annak a kis erődnek, melyet Melizenda, jeruzsálemi Fulkó fele- 
sége építtetett 1138-ban az általa itt alapított benczés-kolostor védelmére. 

Mintegy 20 lépésnyire délre mutatják a Jézus által annyira szeretett 
és kitüntetett három testvérnek. Lázárnak és két nővére, Márta s Mária 
háza helyét Júdeai tartózkodása alkalmával Jézus többször szállt meg e 
házban. Egy ilyen alkalommal történt, hogy Márta zokon vette, hogy míg 
ő a Mester megvendégelése körül sürgölődik, nővére, Mária, Jézus lábai- 
hoz ülve, hallgatta ennek édes igéit De elhallgatott panaszával, midőn 
az isteni Mester ezen megszívlelésre méltó szavakat intézte hozzá: «Márta! 
Márta ! szorgalmas vagy és sokkal törődöl, pedig egy a szükséges. Mária 
a legjobb részt választotta, mely el nem vétetik tőle.» — A szenvedése 
előtti napokon is a tőszomszéd főváros zaja elől rendesen ennek a csa- 
ládnak csöndes, meghitt körébe vonult vissza, hogy ott nehéz hivatalának 
fáradalmait kipihenje. — Később e ház fölé templomot építettek; ennek 
romjain a ferencziek e század elején kis kápolnát emeltek. 

Innen — baksisért rimánkodó mohamedán gyermeksereg által 
kisérve — elmentünk a falucska éjszakkeleti végén levő Lázár-sírhoz, mely 
ma, a századok folyamán köröskörül fölhalmozódott törmelék miatt sok- 
kal mélyebben fekszik, mint régen. Nemcsak a keresztények, hanem a 
mohamedánok is tisztelik, habár mai állapota után nem is következtetne 
erre az idegen. — Szent Jeromos tanúsága szerint már a IV. században 
templom állt e sziklába vájt sír helyén. Ez azonban, valószinüleg a 
XI. században, elpusztult. Romjainak egy része fölé, a sírtól kissé délre, a 
törökök 14Q6-ban kis mecsetet építettek, míg a romok másik része még 
szabadon látható. Minthogy pedig a mohamedánok csak nehezen enged- 
ték meg a zarándokoknak a sír látogatását, melynek eredeti nyilasa éjszak 
felől van, a keresztények 1572-ben nyugatról ajtót nyitottak és lépcsőt 
vágtak a sírba. Ezen az ajtón szálltunk le mi is 26 rossz s csaknem nyak- 
törő lépcsőn Lázár sötét sírjába. Habár égő kis gyertyát tartottunk kezünk- 
ben, mégis nem egy társam csúszott el a szűk lépcsős folyosón, míg 
leért. Huszonhárom lépcső után egy előkamrába jutottunk s innen három 
magas lépcsőn át a tulajdonképeni sírkamrába, mely mintegy 3 méter 
hosszú s széles és 4 méter magas. Az eredeti sziklapad azonban, melyen 
Lázár teste négy napon át feküdt, már nincs meg; ezt akkor távolították 

el, mikor e sírüreget a szikla porhanyó volta miatt, téglákkal beburkol- 
ták. Ma a ferenczieknek évenkint egyszer szabad itt misézniök. 

Ez tehát az az örökké nevezetes hely, a hol Jézus egyik legragyo- 
góbb csodáját műveié, midőn mindenható isteni szavával ^Lázárjöjj ki!^ 
egy már negyednapos halottat nővérei és nagy résztvevő közönség szeme- 
láttára életre tám^isztott s mely miatt sokan hittek benne. Oh, ki tudná 
leírni a szent borzalommal párosult boldogító édes örömérzetet, mely a 
siránkozó két nővér fájdalmát, mélységes gyászát egy pillanat alatt fölváltá, 
midőn megholt fivérük új életre támasztva, a halotti kendővel és leplek- 
kel burkoltan, a sírból feléjük ment!... Ki tudná vázolni azt a mond- 
hatlan hatást, azt a szent félelemtől kisért bámulatot, melybe e rendkívüli 
csoda Mártát és Máriát s a körülálló népsokaságot ejté ! . . . Szinte látom, 
mint állanak ott pillanatra némán s mintegy földhöz szegzetten a sír előtt ; 
mint ámulnak, nem tudván, káprázat-e vagy való, mi szemeik előtt végbe- 
ment; mint tódulnak aztán oda Jézushoz, mint borulnak lábaihoz s 
árasztják el forró csókjaikkal ; mint áldják, magasztalják, imádják az isteni 
Mestert e nem hitt nagy jótéteményért . , . Ámde látom egyszersmind a 
tömeg bátortalanságát, aggodalmát is valamely kémkedő írástudó farizeus- 
nak netáni jelenléte miatt; hallom, a mint csak félve suttogják maguk 
között: Ó az, Ó a Messiás; Ó az élő Isten Fia; Ó az, kire eddig vár- 
tunk; Ó az, kinek e világra jönnie kellett... 

Ez volt Üdvözítőnk azon csodája, mely annyira fölizgatta a szinéd- 
riumot, hogy Kaifás főpap elnöklete alatt legott rendkívüli gyűlést tartott, 
melyben tagjai azt a végzést hozták, hogy Jézusnak most már vesznie 
kell s azért mielőbb el kell őt fogatni. 

Innét kissé távolabb, szintén a falucskán kívül mutatják a bélpoklos 
Simon háza hdyét,^ a ki Jézust a szenvedése előtti hatodik napon magához 
hívta és fényesen megvendégelte, Mária Magdolna pedig ugyanezen al- 
kalommal megkente, háláját és szeretetét akarván e ténynyel kimutatni Jézus 
iránt, hogy bátyját föltámasztotta. Ekkor mondotta Urunk az apostolok- 
nak, a kik Mária cselekedetében pazarlást láttak, ama jelentőségteljes sza- 

* A poklos melléknevet kétségkívül onnan nyerte, mert előbb e bajban szenvedett, 
melyből valószínűleg Jézus gyógyította meg csodálatosan ; innen hálája és tisztelete a 
Mester iránt, a kit most úgy a saját, mint a Mester által többszörösen kitüntetett három 
testvér nevében megvendégel. Mert valószínűleg közeli rokona volt ezeknek ; erre enged 
következtetni, hogy Márta fölszolgál a lakománál és hogy a Jézus lábait megkenő Mária itt 
oly otthonosan érzi magát. Egyes apokrif könyvek szerint, a poklos Simon e három testvér 
atyja volt, mások szerint Márta férje. — Egyébként Nikodémus és arimateai József mellett 
ez a betániai farizeus volt még Jézusnak egyedüli meghitt embere a zsidó intelligenczia 
és az előkelőség köréből^ de miként az a kettő, úgy ő is csak titkos tanítványa volt. 

Az Úr fézus szülőföldjén. 5 

vakat: « Hagyjatok békét neki! Ó jót cselekedett velem; mert szegények 
mindenkor vannak veletek s jót tehettek velők; de én nem mindenkor 
vagyok veletek. Ö eleve megkente az én testemet a temetésre. Bizony 
bizony mondom nektek: A hol csak az evangélium hirdettetni fog a 
világon, az is elmondatik az ő emlékezetére, a mit cselekedett.* — Valaha 
itt is templom állt, ámde az már régen elpusztult. 

E helytől nem messze van egy méternyi mészkődarab, a Pihenés 
köve, vagy a Beszélgetés köve. Állítólag itt pihente ki magát a Márta és 
Mária által kéretett és Pereából érkező Jézus s itt találkozott vele az eléje 
siető Márta s leborulván előtte, fölkiáltott fájdalmában: «LJram! ha itt 
lettél volna, bátyám nem halt volna meg» ; — itt beszélgetett Jézussal s 
tette istenségéről azt a gyönyörű vallomást: «Igen, Uram! én hiszem, 
hogy te vagy a Krisztus (a Messiás), az élő Isten Fia, ki e világra jöttél.» — 
A zarándokok rá szoktak borulni e kőre, megcsókolják s rövid imát végez- 
nek előtte. 

A Pihenés kövének közelében van Márta cziszternája egy régi 
templom romjaival, melyet az arabok Mária kastélyának neveznek. 
E helyen ma a görögöknek egy kis kápolnája áll. 

Betániából a fölidézett legkedvesebb emlékek hatása alatt indultunk 
tovább. Az út jobb felén, délre, egy magaslaton Abu-Dbz falvát pillan- 
tottuk meg, mely némelyek szerint a hajdani Bahurim helyén áll, a hol 
az Absalom fia elől Jerikóba menekülő Dávid királyt kövekkel hajigálta 
és átkozta Saulnak egyik rokona, Szemei. 

Meredek szerpentinákon csakhamar lejutottunk a Kűrf/^-//í77tóű (= az 
itató völgy), melynek hasonnevű forrásánál az Ain eUHódnál (= itató 
forrás) kissé megállapodtunk. E forrás állítólag azonos a Józsue könyvé- 
ben (15, 7.) említett En-Semessel (= Napforrás), mely Benjámin és Juda 
törzsének határán vala. A keresztényiek régi idő óta Apostolok forrásának 
nevezik, mert az apostolok s Jézus is bizonyára megpihentek itt s ittak is 
vizéből, mikor Jerikóból Jeruzsálembe mentek, mert az egész hosszú úton 
ez az egyedüli forrás. Ma azonban vizének rossz ize van s néha pióczák 
is vannak benne. 

Innen utunk egyre kietlenebb hegyvidéken vezetett lefelé. Minden- 
felől csupasz, kopár mészkősziklák környeztek, melyeken csak most tavasz- 
szal terem itt-ott egy kevés fű. Az út baloldalán pedig mind sűrűbben, 
szédítően mély hegyszakadékok tátongtak felénk, melyek fölött kocsink 
nem egyszer ijesztően keskeny országúton haladt, mely telve volt heverő 
kisebb-nagyobb kődarabokkal. S minél tovább értünk, annál kietlenebb, 
sivárabb, kihaltabb, zordabb lett a táj köröskörül ; életnek, tenyészetnek 

semmi jele ; egyik részlet vadregényesebb a másiknál. A vidék mélységes 
csöndjét csak kocsijaink egyhangú döczögése s a mi beszélgetésünk 
zavarta meg. 

Ilyen 2i Jerikói puszta, a mint e vidéket nevezik, mert Jerikóig terjed. 
Világjáró emberek állítása szerint nincs földünknek ridegebb, borzadályo- 
sabb vidéke, mint e puszta. S valóban nem fönséges itt a természet, nem 
festői itt a sziklabércz, nem ünnepélyes itt a csend, nem vonzó itt 
a magány. Engem is soha vidék nem ejtett oly komor hangulatba, mint 
ez ; soha lelkemet nem futotta át oly rejtélyes borzalom, mint itt e vad 
sziklarengetegben. 

A velünk jött ferenczrendi szerzetes rendesen kocsijaink mellett 
lovagolt s magyarázgatott nagy buzgalommal. Marsallunk s a két seik 
azonban messze vágtatott elől délczeg arabs lován. Meg-megállva, ha 
magasabb pontra vagy kanyarulatra értek, kémkedve jártatták körül für- 
késző tekintetüket, mintha bizony ilyen karavánnal szembe merne szállni 
egy rablóbanda; s ha kocsijainkkal utóiértük, egy-két szót váltván 
velünk, megint előre vágtattak. 

Csak nagyritkán találkoztunk egy-két beduinnal, a kik illő meg- 
hunyászkodással tekintettek seikjainkra, de reánk olyan szemekkel néztek, 
hogy az épen nem volt bizalomkeltő. 

Három órai kocsikázás után a Khán-Hadrúrhoz értünk. E khán 
(= karavánok állomáshelye, megszálló hely, csárda, tanya) ősrégi időtől 
fogva az egyedüli lakott hely a Jeruzsálem és Jerikó közötti lakatlan 
úton. Leszálltunk s betértünk. Bármily primitív is e csárda, meglepett 
az itt talált különféle husitok nagy választéka. Kaphattunk itt jó vörös 
és fehér bort, sört, limonádét, vizet stb. Csak egy hibája volt az italok- 
nak — langyos volt mind, mert itt bizony még a pincze is meleg. De 
azért volt keletje, mert a nap heve s a csupasz sziklákról visszaverődő 
sugárzó hő kegyetlenül kiszárította torkunkat. 

A mint az árnyékban szürcsölgettem sörömet, az egyik seik, a ki 
arab létére meglehetősen beszélt németül, valami megmagyarázhatatlan 
rokonszenvtől indíttatva mellém simult s igen bizalmas hangon kezdett 
élményeiről beszélni. De csakhamar elárulta, hogy rokonszenve — tár- 
czám felé irányul. Czélzásaiból megtudván, hogy czigarettát óhajt, vettem 
neki egy dobozt, a mit boldog mosolylyal s keleti hajlongással meg- 
köszönt. Ki tudja — gondoltam magamban — mi mindenre jó az ilyen 
úton egy lekenyerezett seiknek jóindulata. 

A hagyomány szerint ennek a khánnak közelében volt Krisztus 
idejében ama szállás, melyben az irgalmas szamaritánus azt a szeren- 

esetlen utast ápolás végett elhelyezte, a ki Jerikóba menvén, rablók kezébe 
esett, a kik nemcsak kifosztották, hanem meg is sebezvén, félholtan ott 
hagyták az úton. Jobb helyet válóban nem választhatott volna Üdvözí- 
tőnk e példázatában vázolt esemény szinhelyéül s úgylátszik példázatában 
nem költött eseményt, hanem valóban megtörtént s közismert dolgot 
mond el. 

Folytatva utunkat, bibliai események fölötti gondolatokba merül- 
tem el, melyekből azonban föl-fölzavartak kocsink kijózanító zökkenései, 
midőn, hol az egyik, hol a másik kereke az úton heverő szikladarabokon 
átgördült. A lejtők az út e második felében igen meredeken ereszkednek 
alá a Jordán síkságára. S e hirtelen esések miatt nem egyszer szólítottak 
föl kocsisaink a kiszállásra; de gyaloglásunk is e nyaktörő úton csak a leg- 
nagyobb elővigyázat és erőlködés mellett sikerült úgy, hogy el ne bukjunk. 

Alig hogy elhagytuk csárdánkat, egy vízmosásos, mély és kopár 
sziklák között fekvő keskeny hegyszakadékhoz, az u. n. Qyilkosvölgyhöz 
értünk, mely az egész út legvadabb, legborzadályosabb része, a hol kivált 
régen útonállók, rablók veszélyeztették a közbiztonságot, a kik a szom- 
szédos magaslatokról lestek a védtelen utasokra s ha kirabolták, nyom- 
talanul eltűntek a szirtek és hegyszakadékok között. Mit mondhatna, 
mennyit beszélhetne el a Qyilkosvölgy, ha néma szirtjei megszólalhat- 
nának ! . . . Hány vándornak látta már könyörtelen kifosztását, hány sze- 
gény utasnak kegyetlen vére-ontását a századok folyamán ! . . . 

Ezután a tekervényes és rendkívüli szakadékos Vádi eUKdtbe értünk, 
hol a Kelt-patak ered. Meredek sziklafalain szédítő mélységek fölött 
ijesztően keskeny ösvények vezetnek. Némelyek e völgyet azonosnak 
tartják az Áchor-völgvgyel^ hol a Kánaánba jött izraeliták Áchánt meg- 
kövezték, mert Jerikó csodálatos bevételénél a Jehovának fölajánlott 
zsákmányból egy részt magának tartott meg. Mások a Kárit-völgynek 
s patakját a Kánt-pataknak tartják, a hol hajdan a gonosz Ácháb, Izrael 
királya elől menekülő Illés próféta vonta meg magát s a hol az Isten 
csodálatos módon hollók által táplálta őt. 

Az úttól balra, lent egy sziklafalnak üregében van a Der Vádi el-Kelt 
nevű görög kolostor (papi fegyintézet). Ez a rendkívül érdekes fekvésű 
kolostor az 535-ben ide épített Koziba-kolostor megmaradt alapjain áll. 
Itt-ott a rómaiak idejéből való erődök és vízvezetékek romjai tűntek föl. 

Végre kiérve e sziklalabirintból, váratlanul elénk tárult az e kopár 
vidékkel oly kirivó ellentétet képező szép oázis, mely jerikói síkságnak 
neveztetik, és az egész Jordán-völgy, Utunk ismét hirtelen ereszkedett 
alá. Megint le kellelt szállni kocsinkról s gyalog botorkálni a kövecses 

sziklaúton, pedig már eléggé elfáradtunk ; különösen az öregebb papok 
s a szegény nők szenvedtek igen sokat. S mindennek tetejébe még a 
hőség is gyötört, mely daczára annak, hogy a nap már hanyatlóban volt, 
egyre növekedett, suttogva enyelgő alkonyi szellőnek pedig semmi nyoma, 

E fokozódó hőség oka a Jordán völgyének rendkívül mély fekvése, 
melynek talaja Betániáéhoz viszonyítva, ezer méterrel alacsonyabb s mint- 
egy 400 méterrel fekszik a Földközi tenger szine alatt Csakis ez a körül- 
mény magyarázza meg azt a tüneményt, hogy míg fönt Jeruzsálemben 
tűrhető meleg volt, itt lent intenzív tropikus hőség gyötört még alkonyat- 
kor is. 

Midőn kocsikaravánunk a síkságra ért, a nap utolsó sugárkévéje is 
eltűnt már a kopár nyugati hegység bérczei mögött. 

Esti 7 óra volt, mikor . eltikkadtan s elcsigázott tagokkal Jerikóba 
értünk s félhomály borult már az egész tájra. Engem karavánunk nagyobb 
felével az európaiasan berendezett Hotel-Jordánba szállásoltak el ; a töb- 
biek a Hotel-Oilgalba és a Hotel des Etrangersbe szálltak. 

A tikkasztó hőség csaknem kiállhatatlan lévén, többen — közöttük 
bátrabb előkelő hölgyek is — a hotel udvarán fölállított szép sátrakban 
helyezkedtek el s az éjjelt is ott töltötték. Én azonban nem tartván taná- 
csosnak a tolvaj-hajlamairól hírhedt Jerikóban a sátorban való lakást, 
harmadmagammal egy első emeleti szobába kerültem. 

Vacsorához hivatván, az étterem gőzfürdői melegében hihetetlen 
módon izzadtunk. Mindenki inkább az ital, mint az étel után kapkodott; 
ámde az, sajnos, olyan langyos volt, hogy alig ihattuk; a pinczék 
itt melegek s mesterséges jégnek — a mit pl. Kairóban élveztünk — 
hire sincs. Legyet meg életemben sem láttam annyit s oly szemtelent, 
mint itten; a sors kegyenczének tarthatta magát az, kinek tányérjába, 
vagy poharába csak 2 — 3 tévedt bele. 

A-propos! majd elfelejtettem megemlíteni egy speczialitást, melyet 
itt láttam először életemben : az indiai szobalegvezőt Tudom, nem egy 
olvasóm kíváncsi rá, miféle luxusz-czikk ez. Leirom. Éttermünk hosszú 
asztala fölött a mennyezetről a terem magasságának közepéig három vastag 
sodrony függött, melyek alsó gyűrűibe hosszú lécz volt elhelyezve. 
E léczre mintegy félméter széles tarka szövet volt erősítve. A lécz köze- 
péhez kötött hosszú zsinór pedig a szemközt levő ajtó felső küszöbének 
nyilasán kinyúlt az udvarra, a hol az ajtónál ülő arabs inas azt egyre 
húzta-rángatta. E legyezgetés azonban nem igen hűté le a terem levegő- 
jét, arra azonban igen alkalmas volt, hogy a megriasztott sok legyet 
el — akarom mondani : belekergesse ételünkbe s italunkba. 



Digitized by 



Qoo^<ii 



70 JERUZSÁLEM — KIRÁNDULÁS JERIKÓBA 

Vacsora után szóba álltam a szálloda fiatal bérlőjével s meglepetve 
hallottam, hogy neve Ungár s hogy megboldogult atyja magyar szüle- 
tésű ; ő azonban már egy szót sem tud magyarul. 

Kihirdettetvén a másnapi programm, fölmentem szállodánk erké- 
lyére, a honnan sokáig gyönyörködtem a keleti szép csillagos égben s a 
tejút föltűnően fehér ragyogásában. Figyelmemet magára vonta a nyugati 
égen a hold piczi sarlójának furcsa helyzete, a milyenben nem emlék- 
szem, hogy nálunk valaha láttam volna ; egész vízszintes irányban láttam 
az égen úgy, hogy sarlójának két vége egyenesen fölfelé volt irányítva. 

Már 11 óra felé járt az idő, midőn az udvaron jobbhangú zarándok- 
társaim vegyes kara meghatóan énekelte az «0 Sanctissima^ (Égi szűz 
Virág) Mária-éneket. Édes dallamának meghallgatása után hálótársaim- 
mal szobámba mentem azzal az eltökélt szándékkal, hogy hamarosan 
elaludjam, mert hisz holnap reggel programmunk szerint 4 órakor kell 
fölkelnünk. Csakhogy nem könnyű dolog volt abban a jerikói fülledt 
s meleg levegőjű szobában egyhamar elaludni, habár ajtót s ablakot 
tárva-nyitva hagytunk; kívülről is csak meleg tódult be. Sokáig hány- 
kolódtunk, panaszkodtunk s az izzadtságtól már íekvőhelyünk is nedves 
lett, mikor végre nagy kínlódás után álomba merültünk. 

De már éjfél után két óra körül sakálok üvöltése ébresztett föl. 
Ez állatok, ha éheznek, följönnek a falu alá s a kertekben keresnek zsák- 
mányt, sőt az udvarokból is elviszik néha a baromfit. Az embertől azon- 
ban gyáván megfutnak. 

Ekkorra már némi lenge szellő is támadt, mely az ablakon behatol- 
ván, meg-meglebbentette mennyezetes ágyam szúnyoghálóját. Susogott, 
susogott, mintha rég letűnt idők történetéről akart volna mesélni . . . 
Fáradt lelkem elandalodott enyhe susogásán, mely lassan-lassan álomba 
ringatott. 



A befalazott aranykapu. 

V. 
JERIKÓ. A HOLTTENGER ÉS A JORDÁN-FOLYÓ. 



A mai Jerikó. Kirándulás a Holttengerhez. Kárít patakja. A Holttenger leírása. A Sziddim-völgy 
és Szodoma s Oomora csodálatos elpusztulása. A Holttenger tudományos behajózása. A Jordán- 
folyó. Szent János keresztelés! helye. Szentmise a Jordán partján. A zsidók csodálatos átkelésének 
helye. Visszatérés Jerikóba. Kirándulás Elizeus forrásához. Kvarantánia hegye és remete-lakok e 
hegy oldalában. Az ősi- és az újszövetségi Jerikó helye. Richa-torony. 



ÍÍ0 




l'pRiLis 26-án (kedd) hajnali 4 órakor kürtszóval és csöngetéssel 
ébresztettek föl vezetőink, melytől talán az egész falu népe fölriadt 
álmából. Éreztem ugyan, hogy még nem pihentem ki magam 
eléggé, ámde hogy mit se mulaszszak, két társammal mégis azonnal fölké- 
szültem. Katonás toalet után szállodánkról végigtekintek az egész tájon. 
A reggel pompás volt. Az ég — mint itt rendesen — egészen felhőtelen. 
Alattam egy minden képzeletet meghaladó nyomorult viskókból álló 
piszkos falucska terül el, melyben csak itt-ott láttam odújából kibújni 
egy-egy rongyos és ásitozó alakot. A már említett három hotelen és az 
oroszok zarándokházán kívül alig lát az ember itt más épületet, mint 
szegényes kunyhókat, melyek között az itt-ott zöldelő kerteket hatalmas 
fává fejlődött opunczia-kaktuszok sövényezik be. Az egész községnek 
csak mintegy 300—400 arab lakója van, kik a mohamedanizmus hívei. 
Ez a mú Jerikó (az arabok Er-Richának nevezik), mely azonban nem áll 
a réginek helyén, hanem attól délkeletre. 

Éjszakkeleten a Jordán völgye húzódik; délkeleten, mélyen alattunk 
itt-ott a Holttenger sötét tükre csillámlik felénk ködfátyol-takarója alól ; 
azontúl pedig a háttérben Moábnak sötét, komor hegyei emelked- 
nek s fölöttük magaslik a 806 méternyi Nébo orma, honnan hajdan 
Mózes áttekintette az ígéret földjét s a hol meg is halt Nyugaton Júda 
hegységének kopár és meredek sziklafalai zárják el a látóhatárt. 

A falu közvetlen környékén tűrhető vegetáczió tenyészik, ámde mi 
ez a magasztalt hajdanihoz képest, a mikor erdők borították a szomszédos 

hegyeket, az egész völgyvidék pedig a viruló rétektői, különböző tropikus 
fáktól, balzsam- s egyéb cserjéktől, rózsaligetektől csak úgy illatozott, 
hogy innen kapta nevét is a régi város, mert Jerikó jóiüatút jelent. 
Fláviusz József zsidó történetíró állítása szerint Jerikó oly szép volt, hogy 
szépségre nézve aligha van környékéhez hasonló a földön. Rég ki van 
már pusztítva a sok pálma is, melytől Jerikót, hajdan a pálmák városa- 
nak is nevezték. Ma pálmát alig látni egyet-kettőt az egész vidéken. 
Annál több azonban a különféle tövises növény, melyek közé tartozik 
az u. n. zizyphus spina Christi is, melyből állítólag Krisztus Urunk tövis- 
koronája készült. 

Már fél 5-kor reggelire hivott a csöngetyű szava, melyen azonban 
a hölgyek közül még alig jelent meg egy-kettő ; szegényeket a tegnapi 
fáradtságos hegyi gyalogolás még jobban megviselte, mint a férfiakat. 
Késedelmeskedésük miatt azonban mégis nem egy neheztelő férfinyilat- 
kozatot lehetett hallani, mert a holttengeri- és Jordán-kirándulásra a haj- 
nali és reggeli idő a legalkalmasabb, nem pedig a kiállhatatlanul tikkasztó 
nappali hőség. 

Már 5 óra volt, mikor a türelmetledkedők nagy többségének kérlel- 
hetetlen kívánságára a kocsikaraván egy része elindult; a késedelmes- 
kedők későbben jöttek utánunk. 

Elhagyván a falut s átkelvén a Kelt (Karitypatakon, utunk mér- 
sékelt eséssel délkeleti irányban vezetett a Holttenger felé. A vidék 
csakhamar kietlenné vált. A sziksóval és gipszszel bevont talajon egyre 
satnyábbak és ritkábbak a bokrok, utóbb még csak a pikkelyszerű leve- 
lekkel bíró apró savar-félék (salsola, kamborz) voltak láthatók az útfélen. 
Végre azonban ezek is eltűntek s a kiégett, terméketlen, egyhangú vidé- 
ken, melynek csak fantasztikus alkotású csupasz dombok kölcsönöztek 
némi változatosságot, egyetlen fűszálat vagy madarat sem láttunk már. 

Ez élettelen, zord pusztaság, a halotti csend a legkomorabb hangu- 
latba ringatott, midőn csaknem egyszerre fölbukkan Moáb bérczei mögül 
az ezüstös nap ragyogó képe, mely áttörvén a szürke ködön, fényárt 
hintett az egész tájra. Valóban nagyszerű tünemény a természet e két 
ellentéte : a kihalt, zord vidék — a halálnak s a fölkelő aranysugaras 
nap — az újraébredésnek képe ! Lejkemben e pillanat a legellentétesebb 
érzelmeket fakasztá s ha a költészet múzsája a lantpengetés titkaiba 
beavatott volna, ihletéséből itt irtam volna meg a halál s a föltámadás 
legszebb költeményét. 

Körülbelül fél 7-kor álltak meg kocsijaink a Holttenger éjszak- 
nyugati partján, mintegy félórányira a Jordán torkolatától. 

A Júda és Moáb kopár és meredek hegysége közötti roppant mély 
völgy katlanban fekvő HolUenger, melyet az arabok Bohr Látnak (= Lót 
tava) neveznek, földünk legérdekesebb tavainak egyike. Már azon körül- 
mény is, hogy a földgömbnek ez az ismert legnagyobb bemélyedése, 
figyelemre méltóvá teszi. Tükre u. i. mintegy 400 méternyire van a 
Földközi tenger vízszine alatt és 1154 méterrel mélyebben Jeruzsálemnél ; 
vízmélysége 300—400 m. között váltakozik úgy, hogy fenekének mély- 
sége körülbelül 700 méternyire van a Földközi tenger szine alatt. Hossza 
76—80 km., szélessége 15—16 km.-^^ Egy földnyelv vagy félsziget (arabul 
El-Liszán), mely a keleti partról a tóba nyúlik, éjszaki és déli medenczére 
osztja. E félszigetnél a tó csak 3—4 km. szélességű. A déli, jóval kisebb 
medencze mélysége 3 — 4 m., míg az éjszakié 300—400 m. 

A történelem előtti időkben a Holttenger a Jordán folyóval egy 
óriási nagy tavat képezett, melynek tükre egyenlő magasságú volt a 
Földközi-tengerével. Ezt nemcsak a Jordán kettős (fölső és alsó) völgye, 
de kivált azon lerakodások bizonyítják, melyek jobbról s balról 300 — 400 
méter magasságban láthatók. 

Minthogy kifolyása sehol sincs, a Jordánból s egyéb kisebb folyók- 
ból s patakokból naponkint beömlő roppant víztömegnek (több mint 
6 millió tonna, azaz 6000 millió liter) naponkint el is kell párolognia, 
a mit csak az a tikasztó tropikus hőség tesz lehetővé, mely itt uralkodik 
s melyet a keleti és nyugati partok közvetlen közelében csaknem falként 
meredő sziklafalakról a tó vizére visszalövelt napsugarak perzselő hőséggé 
fokoznak.-^^-^ E hegyek csaknem teljesen elzárják a keletről és nyugatról 
jövő légáramlatot; dél felől pedig csak forró szél fúj s az éjszaki szél 
igen ritka. 

Részint a nagy párolgás, részint kivált délibb partvidékének talaj- 
viszonyai magyarázzák meg e tó vizének páratlanul álló gazdag ásvány- 
tartalmát,*^"^*^ mely átlag a víznek egy negyedrészét képezi, néhol még^ 
többet is ; ennek pedig ismét csaknem egyharmada konyhasó. E rend- 

* Tehát körülbelül kétszer akkora, mint hazánk legnagyobb tava, a Balaton; mert 
ennek hosszúsága csak 48 km., szélessze 500—800 m. s legnagyobb mélysége (Tihany- 
nál) csak 20 m. 

** Hő a tónak mély völgy katlanában soha sem esik s míg Jeruzsálemben néha 
havazik s hideg szelek dühöngenek, itt és Jerikó környékén a levegő egészen tavaszias, 
nyáron pedig a forróság csaknem kiállhatatlan, mert pl. a Holttenger nyugati partján 
fekvő Engeddi tájékán néha napnyugta után is 44^ C. (= 35^ R.) meleg van. 

*** Van benne : klórnátrium (konyhasó), klórkálczium, bróm, jód, kén, aszfalt stb. 
A víznek elpárologtatása után nyert sóját, valamint a szomszédos sótelepekét is nemcsak 
a szomszédságában lakók használják, hanem — mint kiválóan erősét — Jeruzsálembe is 
szállítják. 

kívüli sóstartalmánál fogva Sós-tengernek nevezi a Szentírás. A görögök 
és rómaiak Aszfalt-tengernek hivták, mert fölszinén, különösen viharok 
és földrengés után, nagy aszfalt-darabok úszkálnak. Sűrű ásványtartalma 
miatt semmiféle szerves lény (sem állat, sem növény) nem élhet meg 
benne. A Jordán hullámai által néha belesodort halak azonnal megdög- 
lenek vizében, sőt a Földközi-tengerből hozott s próbaképen beledobott 
halak is csakhamar elvesztek benne. Méltán viseli tehát már ősidőktől 
fogva a Holttenger nevet. 

Fajsúlya átlag lV4-szer (1*25) nagyobb lévén a közönséges vizénél, 
sok tárgy, mely ebben alámerül, pl. a tojás, a Holt-tenger vizében úszik ; 
az emberi test pedig (melynek fajsúlya M) mozgás nélkül is föl- 
szinén marad. 

Vizének sűrűsége okozza azt, hogy a beledobott só nem olvad 
meg benne; hogy csak 1050C.-nál kezd forrni s hogy csak erős viharok 
képesek hullámot verni rajta, rendesen pedig tükörsima a fölszine s óriási 
vize lomha tömegként terül el medenczéjében. Ha az ember követ dob 
bele, ez alig okoz gyűrűket, hanem mintegy lyukat fúrva a víznek 
tükrébe, lassan merül alá fenekére. 

Társaim közül többen megfürödtek a Holttengerben. Ezeknek 
később a Jordán folyó édes vizében is meg kellett fürödniök, mert a 
Holttenger rendkívül sós vize fölmarja az ember bőrét s igen kellemet- 
len viszketeget, sőt kisebb sebeket is okoz. Két útitársam, a ki a kapott 
tanács iránt közömbös volt s le nem öblögeté magát, ugyancsak izgett- 
mozgott egész álló nap. 

Én ugyan nem fürödtem meg, de kezeimmel lubiczkoltam majdnem 
olaj-sikosságú vizében, sőt meg is Ízleltem azt és mondhatom, oly undo- 
rító kesernyés izű, csipős sólúg az, melyhez képest a Földközi-tenger 
vize csaknem édesnek mondható. 

Emlékül néhány kavicsot és aszfalt-darabot is fölszedtem partjáról. 
Ezeket is annyira átjárja a tenger vize, hogy sós izük még évek után is 
érezhető, ha megnyaljuk. 

A Holttenger vize közelről tiszta s átlátszó, távolról nézve azonban 
sötétkék szinű és sajátszerű olajos fénye van. Partjai pedig — legalább 
ott, a hol mi jártunk — oly sekélyek, hogy több méternyire is beme- 
hetni s vize akkor is csak térdig ér s tisztán láthatni a fenekére. 

Fölszine fölött a nagymérvű sűrű párolgás, gőzölgés következtében 
csaknem állandó ködréteg lebeg úgy, hogy a túlsó partvidéket csak 
nagyritkán lehet egész tisztán kivenni. Mi is csak ilyen ködfátyolon át 
láttuk azt. 

A talaj a partok közelében köröskörül nemcsak át van hatva a 
sótól, hanem több helyütt sóvirág, finom sóhártya takarja, sőt tájékának 
levegője is annyira telítve van sós párákkal, hogy az hosszabb időzés 
után az ember ruháján is észlelhető. 

Mindazonáltal nem hagyhatom szó nélkül, hogy habár rideg, puszta, 
lakatlan, síri csöndes is e tónak környéke, a miért általában zord hangulat 
omlik el az egész tájon, — mégis túlzás s a mesék világába való az az 
iszonyatos kép, melyet róla nem egy útleiró festeni szokott, valamint az 
is, a mit egyes tudományos könyvekben is nem átallanak komolyan állítani, 
t. i. mintha a Holttenger oly dögleletes párákat lehelne ki, hogy azoktól 
a fölötte röpködő madarak elkábulván, vizébe buknak s elvesznek. Hiszen 
madarak a puszta partvidéken nem is igen láthatók, egyszerűen azon 
okból, mert sem árnyas fa, sem lombos cserje, de fűszál sem teremvén, 
élelmet nem találnak. Ha pedig elvétve még is röpködnek fölötte, baj 
nélkül jutnak a túlsó partra — ha egyébként a távolságot kibírják. Hogy 
a nyájak miért kerülik el a vidéket, a mondottak után nem szorul 
magyarázatra. 

Különben a Holt-tengernek nem egész partvidéke ilyen puszta és 
kihalt. Ott, hol kisebb folyók ömlenek beléje, vagy a hol hegyekről 
csörgedező patakok futnak ölébe, ^^^ nád terem partjain, sőt miként az 
oldalvölgyekben, üde tropikus növényzet díszlik, virágok fakadnak, 

* Ilyenek a keleti parton az Arnón folyója, a Zerka-Máin (a régieknél Kalliroé) és 
a Rór-Szafie patakja ; a nyugati oldalon pedig a Jeruzsálem alól jövő Kidron (Czedron) 
patakja, a Bak-forrás Engeddinél, a Terahe és az Ain-Feska nevű kénes meleg forrás. 
Ezek mellett feküdt hajdan több város és erőd is a Holttenger körül. így nyugaton egy 
szikla fönsíkján Engieddi {m2i Ain-Dzsiddi) ; ettől délre Maszada híres sziklavára, melyet 
a makkabeusi Jonatán főpap (f Kr. e. 143.) építtetett, N. Heródes pedig megerősített. 
Midőn Jeruzsálemet Titusz Kr. u. 70-ben elpusztította, Maszada volt a zelóta zsidók utolsó 
menedékhelye, melyet Fláviusz Szilva légiói makacs védelem után csak akkor tudtak 
bevenni 73-ban a húsvéti ünnepek alatt, miután 960 főből álló őrsége, leölvén előbb 
nejeiket és gyermekeiket, fölgyújtotta a várost s aztán önkezűleg oltotta ki életét. Csak 
két asszony és két gyermek maradt életben, a kik egy barlangba rejtőztek. Ezek révén 
tudták meg másnap a füstölgő romok közé bevonuló rómaiak a történteket. Borzalmas 
vadonban álló nagy kiterjedésű sziklaromjait az arabok ma Szebbének hivják. A Holt- 
tenger délkeleti oldalán volt a még ma is lakott ó-moábi város, Kerak (Kir-Moáb) ; az 
Amon folyó fölött pedig Macherosz vára, melyet Janneusz Sándor (f Kr. e. 78.) egy ' 
magas és csaknem hozzáférhetetlen sziklára építtetett ; ennek tövében néhány évtized után 
N. Heródes várost is alapított. A macheroszi szikla vár börtönébe vetette Heródes Anti- 
pasz keresztelő szent Jánost, mert ez szemére lobbantotta neki azt a bűnös viszonyt, mely- 
ben Heródiással élt. E boszú vágyó gonosz asszony miatt ugyanitt le is fejeztette utóbb a 
bátorlelkű szent férfiút. Macherosz közelében vannak a kalliroéi meleg források (55® C), a 
hol a kegyetlen N. Heródes élte végén gyötrő betegségében gyógyulást keresett, de 
hasztalan. 

melyek fölött tarka pillangók röpködnek, az árnyas bokrok suhogó 
lombjai között zengő madarak vidám dala gyönyörködteti a vándort, a 
tenger vize s a szomszédos sziklák bérczei fölött pedig krákogva, sivítva 
hollók, sasok, vércsék kóvályognak. 

A Holttenger vidékén termő legérdekesebb növények egyike az 
u. n. Szodomái alma (Asclepias vagy Cabtropis procera, arabul osr), 
a mely Engeddi táján, azonkívül pedig csak déli Arábiában, Nubiában 
és Perzsiában fordul elő. Inkább cserje, mint fa, melyről fürtökben lóg a 
narancsszínű, de simahéjú tüsző-gyümölcs. Nem élvezhető, sőt nincs is 
húsa, hanem üres belül s ha kissé erősebben nyomja meg az ember,, 
puffanással szétpattan, mire csak vékony héjának foszlányai s kevés 
rostja marad a kézben. Csábítóan szép külseje és hitvány tartalma, illetőleg 
üressége miatt rég találóan a bűn jelképének mondották. 

Mi ezt a valódi szodomai almát nem láttuk, hanem csak a jerikói 
rónán termő nem valódi szodomai almát (Solanum sanctum), melyet az 
arabok hadaknak neveznek. Sárga, később vörhenyes-barna s alma- 
nagyságú, vékonyhéjú gyümölcse gömbölyű tökhöz hasonlít. Ennek 
sincs húsa, de annál több magja, melyek a gyümölcs belsejét több 
rekeszre osztó hártyaszinű rostfalon vannak elhelyezve. Midőn itt jártam 
(április első felében), még fejletlenek, csak diónyi nagyságúak voltak 
gyümölcsei. Kettőt magammal hoztam, de a hosszú úton az ütődéstől 
félig megrothadtak úgy, hogy haza érve, el kellett dobnom. Két szárított 
tavalyi példányt is szereztem, melyek egyike eltörvén, magját elültettem, 
hátha Magyarországon is akklimatizálódik e keleti gaz. 

A Holttenger déli medenczéje helyén volt egykor a gyönyörű 
Sziddim völgye, hol Szodoma, Oomora s más virágzó városok feküdtek. 
Midőn Kr. e. mintegy kétezer évvel Ábrahám és unokaöcscse. Lót ház- 
népével és nyájaikkal Kánaánba jöttek, pásztoraik között a legelők és kutak 
miatt csakhamar veszekedés támadt. A két békeszerető atyafi azért elvált 
egymástól: Ábrahám Arbe (Hebron) mellett, Mambré vöigyéhtn települt 
le ; Lót ellenben az innen délkeletre fekvő kies Sziddim-völgyben, 

E völgyvidéket az Isten később, lakosai égbekiáltóan erkölcstelen 
kicsapongásai miatt, kénköves tüzes esővel elpusztította, a mit Ábrahám- 
nak előre megjósolt. A nagy katasztrófát valószínűleg természetes okok 
idézték elő, mely azonban mégis csodálatos isteni büntetés volt, mert 
Ábrahámnak előre meg volt mondva. Hatalmas villámcsapások — a 
mihez vulkanikus kitörések, földrengés is járulhatott — meggyújtották a 
vékony talajréteg alatti könnyen gyúló aszfaltot, ként s nafta-forrásokat^ 
melyek néhány pillanat alatt lángtengerbe borították az egész vidéket 



Digitized by 



Qoo^<ii 



78 JERIKÓ — A HOLTTENQER ÉS A JORDÁN-FOLYÓ 



Úgy, hogy a szomszédos sótelepek egy része is megolvadt s gőzpárává 
foszlott. így Sziddim völgye kiégvén, lesüppedt, az így keletkezett mélye- 
désbe pedig a szomszédos éjszaki tónak (a Holttenger mai fölső nagy 
medenczéjének) hullámai ömlöttek. 

A tűzveszélyből csak Lót családját menté ki az Isten. Felesége 
azonban, mert az angyali tilalom ellenére menekülés közben visszatekin- 
tett, sóoszloppá változott, azaz : a borzasztó tűztenger láttára megrémülvén, 
büntetésből szörnyet halt s az úton maradt tetemét az olvadó só, kén, 
gyanta vastag kéreggel vonta be (inkrusztálódott). Az Istentől igaznak 
talált Lót emlékére nevezték el az arabok az egész Holttengert Bohr- 
Látnak (— Lót-tava), mely megrázó intő jeléül szolgálhat a sújtó isteni 
büntetésnek. 

A Holttenger délnyugati végénél terül el a nagy Sóvölgy s itt 
emelkedik csaknem falszerű meredek oldalaival a 1 1 km. hosszú s 45 m. 
magas Sóhegy, melyet az arabok Dzsebel-Uszdumnak {= Szodoma-hegye) 
neveznek. Csaknem tiszta sókristályokból áll, fölül azonban gipsz és 
kréta-márga réteg borítja. Poriadás és hasadás által néha egészen külön- 
álló bizarr alakú sóoszlopok keletkeznek, melyeket aztán a nép képzelete 
sóvá vált emberi alakoknak vél. Egy ilyen különálló s 11. m. magas 
föltűnő sóoszlopot tart a legenda Lót felesége sóvá vált alakjának^ 
melyet a zsidó történetíró, Fláviusz József is említ s mel3a*e a régi szent- 
atyák is utalnak.*^ E sóoszlop egyik dragománunk***^ állítása szerint nem 
régen eltűnt vagy elpusztult. 

A Holttengerről szóló ismertetésem befejezéséül megemlítem még, 
hogy hajdan, kivált a rómaiak idejében hajók is jártak rajta. A XII. szá- 
szadból pedig arról értesít Edriszí arab geográfus, hogy időnkint gabo- 
nát s egyéb élelmiszereket szállítottak rajta kisebb hajókon. Azóta egészen 
századunkig senki sem tudósít semmiféle hajóközlekedésről s a jelen 
század első felében is csak tudós búvárok hajózták be, hogy vizének 
természetét megvizsgálják, mélységét fölmérjék. E férfiak elseje volt az ír 
Costigán (1835.). Utána, több szerencsétlen véget ért angol kísérlet után, 
említésre legméltóbb a Lynch kapitány és Dalé mérnök vezetése alatti 
expediczió, mely az Egyesült Államok megbízásából hajózta be a Holt- 

* A Szentírás ugyan szintén azt mondja, hogy az égből alászállott tűz által elpusz- 
tult öt város gonoszságának bizonyságául aott vannak a (párolgó gőztől) füstölgő puszta 
föld és az éretlen gyümölcsöt (élvezhetetlen szodomai almát) termő fák és a kétkedő lélek 
emlékéül a fönnálló sóbálványa (Bölcses. k. 10, 7.) — ámde ez utóbbi szavakkal nem 
akarja állítani, hogy ama sóoszlop Lót feleségéé lenne, hanem arra csak mint ez asszony 
enged etlenségének s hitetlenségének büntetésére emlékeztető yWrif hivatkozik. 
** Dragomán a. m. tolmács ; azután : kalauz, vezető, cicerone. 

tengert 1848-ban. Ápril 10-én indultak el egy rézből s egy vasból 
készült hajón a Oenezáret partján fekvő Tiberiásból s végighajózván a 
Jordán folyón, ápril 18-án érkeztek a Holt-tengerbe, melyet huszonkét 
napon át a legnagyobb fáradtsággal behatóan átkutattak, megvizsgáltak 
s igen érdekes megfigyeléseket tettek rajta. Lynch útleírásában igen sok 
érdekes adatot közöl. így arról értesít, hogy rézhajójának vízben álló 
része aranyként fénylett, a levegőre jutva pedig egész föl ületen meg- 
látszott az erős víz marása, sőt fémből készült eszközei is három nap 
alatt olyanokká váltak a Holttenger nyirkos sós légkörében, mint a 
valóságos broncz. A nehézkes víztömeg ugyan ritkán jött nagyobb moz- 
gásba; de ha^néha vihar korbácsolta föl, hullámai mint súlyos kalapács- 
ütések verődtek' a hajó oldalaihoz. A tenger egész hosszában egy végig- 
húzódó sávot vettek észre, mely állandóan fölfuvódott, hólyagosodott. 
Éjjel pedig e fölött fehéres felhő volt látható ; a partok felé torlódó nehéz 
hullámok pedig kisérteties halvány világot vetettek bokrokra, szirtekre. 
Egy más alkalommal este az egész tó fölszíne foszforeszkáló gőzzel volt 
bevonva. A rendkívüli hőség következtében a vízből fölemelkedő sűrű 
párarétegben pedig a nap sugarai többszörösen megtörtek, a mi a leg- 
különbözőbb színjátékokat és optikai csalódásokat idézte elő, így pl. 
szigeteket, homokzátonyokat véltek látni, a mik egyáltalán nincsenek a 
tavon. Ápril 26-án, midőn a tónak délkeleti részén voltak, hirtelen oly 
forró orkán keletkezett dél felől, hogy a perzselő légáramlat ellen szemei- 
ket le kellett hunyniok, megtüzesedett szemüvegeiket le kellett venniök 
s a hajó megtüzesedett fémrészeihez nem nyúlhattak. Ápril 30-áról meg 
azt írja a többi között, hogy már reggel, midőn Ain-Dzsiddiből (Engeddi) 
elindultak a két hajóval délkeleti irányban, rekkenő hőség volt s teljes 
szélcsend uralkodott a tavon, melynek vize egészen sötétszinűnek látszott, 
a napsugaraknak a víz tükréről való visszaverődése pedig rendkívül 
bántólag hatott szemeikre. Nemsokára sajátszerű tünemény lepte meg 
embereit. A hajó legénysége u. i. lankadni kezdett, majd elalélván, mély- 
séges álomba merült — egynek kivételével, a kinek csak nagynehezen 
sikerült a sápadt alvó alakokat fölébresztenie és gyors munkára serkentenie. 

Újabb időben a török szultán jószágigazgatóságának volt itt egy kis 
vitorlás hajója, mely néha bejárta a tavat ; de ez elsülyedt s most kis 
gőzhajó pótolja, ezt azonban nem láttuk. 

Úgy V28 körül kocsira ültünk s éjszaki irányban a Jordán-folyóhoz haj- 
tattunk. Minél inkább távolodtunk a Holttengertől, annál barátságosabb 
vidékre értünk, szemünk lassankint ismét gyönyörködhetett a zöldelő 
fűben, lombos bokrokban, madarak csicsergésében. 

Balra hagytuk a régi Bét-Hagla (hajdan határváros Júda és Benjámin 
törzse közt) romjait, melyek ma Kaszr-Hadzsle nevet viselnek. A keresz- 
ténység első századaiban szent Oerazimusz kolostora állt itt, melyet később 
János-kolostorrá (Dér Már Juhanna Hadzsle) alakítottak át, melyben ma 
is görög barátok laknak. 

Jó félóra múlva kocsijaink bozótos és posványos hely előtt álltak 
meg s mi leszállván, fatörzsekből és gályákból rögtönzött hidon átkeltünk 
a mocsáron. Marsallunk neje elcsúszván, a posványba esett. Röstelkedését 
a sok részvétnyilatkozat és sajnálkozás csak fokozta. E valóban igen kel- 
lemetlen epizód után néhány lépésre a Jordán partvidékének azon kies 
részéhez értünk, a hol tizenkilencz század előtt keresztelő János prédikált, 
keresztelt s a hol Üdvözítőnket is megkeresztelte, a miért is e hely a 
Keresztelés helyének hivatik. 

Szent megilletődéssel álltam meg itt ez örökké emlékezetes part- 
vidéken. Lelkemben fölmerültek a multak eseményei, alakjai megeleve- 
nedtek szemeim előtt. Mintha látnám Jézus hírnökét, Jánost, a szigorú 
nagy prófétát teveszőr öltönyében, melyet bőröv szorít a böjttől és 
önsanyargatástól lesoványodott testéhez; mintha látnám a környékről 
feléje tóduló kíváncsi s igazság után szomjazó népet; mintha megcsen- 
dülne fülemben a próféta velőkig ható intelme: «Tartsatok bűnbánatot, 
mert közeleg az Isten országa! A fejsze már a fák gyökerére tétetett. 
Minden fa, mely jó gyümölcsöt nem terem, kivágatik és tűzre vettetik !» 
hallom a rettenhetetlen bátor férfiút, mint zúdítja a gonosz írástudók és 
szadduczeusok fejéhez a megrázó, megdöbbentő szavakat : «Viperák faj- 
zati ! ki tanított benneteket futni a jövendő harag elől ?» . . . Látom a bűnei- 
ket beismerő istenfélők seregét, kiket leöntvén a Jordán vizével, meg- 
keresztel. És ime váratlanul egy rendkívüli alak, kit a tömeg nem ismer, 
kinek méltóság és fönség sugárzik le fenkölt homlokáról, a názáreti y^2^« 
közeledik feléje, ki elhagyá eddigi magányát, hogy mielőtt megkezdené 
messiási hivatalát, ő is megkereszteltessék János által. A próféta aláza- 
tosságában szabadkozik, ámde Jézus határozott óhajára enged s meg- 
kereszteli. Jézus kilép a Jordán habjaiból s ime megnyílik fölötte az ég s 
Isten Lelke galambképében száll reá s a magasságból e szózat hallatszik : 
aEz az én kedves Fiam, kiben nekem kedvem telik» ... János érti, mit 
jelent e szózat, de a nép ámul, a szeme káprázik, lelke megrendül és a 
csodás tüneményen álmélkodva tér vissza tűzhelyéhez. 

A keresztények, az itt lefolyt események miatt, ősidőktől fogva nagy 
tiszteletben tartják e szent folyót s a zarándokoknak kegyeletes szokása meg- 
fürödni szentelt habjaiban s a benne megáztatott leplet szemfedőül teszik el. 

A VI. században e helyen a folyó mindkét partja márványnyal volt 
kirakva s mellette kápolna is állott; ez azonban régen eltűnt. A keresz- 
ténység őskorában pedig száz meg száz remete lakott körülötte. 

A görög keletiek és az örmények még manap is Krisztus Urunk és 
a saját maguk keresztségének emlékére nagy népünnepet tartanak itt 
húsvét hétfőjén, mely alkalommal fehér vászonruhában mennek be a 
folyóba s azt később halotti köntösnek használják. De már nem egy 
vigyázatlan lelte ilyenkor halálát a Jordán rohanó árjában. 

Mi is a hely szentségéhez illően akarván megülni az itt hajdan 
lefolyt . események emlékét, az Isten szabad ege alatt fölállítottuk a 
Jeruzsálemből magunkkal hozott oltárt, melyet a fölöttünk ragyogó nap 
dicsfénynyel övezett körül. S a mi ezután következett, örökre feledhetetlen 
marad előttünk. A társaság elcsendesedett s a megható, áhítatos csendben 
a zarándoklat egyik papja megkezdte a legszentebb ténykedést, mely alatt a 
környék madárkáinak kedves dala s az előttünk elrohanó folyó habjainak 
csobogása pótolta az orgonának melódiáit, a parti fák és csalitok lombjain 
átlengő légáram pedig édes illatot hozott az oltár köré, mely mint a 
tömjénfüst emelkedék föl a magasba, hogy az Úr trónja elé vigye vele 
egyesült hő imáinkat . . . Oh, ha le tudnám írni e feledhetetlen perczek 
megihlető hangulatát; ha el tudnám mondani azt a varázst, mely a ter- 
mészet e fönséges nagy templomában fogva tartá lelkünket; ha ki tudnám 
fejezni azt a ázent gyönyört, mely ekkor repeső sziveinket megszállta; 
azt a leírhatatlan boldog érzést, mely a porba omlottak remegő ajkairól 
titkon, halkan égbe törő jámbor sóhajokat kisérte ! . . . 

Szentmise alatt egy szerzetes pap megható szentbeszédben szólt 
hozzánk e hely jelentőségéről, melynek végeztével emlékül vizet merítet- 
tünk palaczkjainkba a folyóból. 

A Jordán, melyet az arabok Urdánnak vagy Es-Seriának {= az itató- 
hely) neveznek, Palesztina főfolyója. Az Antilibanon, illetőleg a Nagy 
Hermon hegység tövében három forrásból fakad s átszelvén a Merőm és 
Oenezáret tavát, több patakot, a keleti oldalon pedig két folyót is (Jármuk 
és Jabbók) vesz föl, közvetlenül a Holttenger előtt pedig két 50 — 50 m. 
széles ágra szakadva, meredek s szaggatott partok között s nagy mocsá- 
ron keresztül ömlik annak medenczéjébe. Vize tisztán hagyja ugyan el a 
Oenezáret tavát, de rohanó folyásában mindjobban fölszakítván medré- 
nek talaját, zavaros, sárgás szint nyer; azért mégis iható. Ott azonban, 
hol a tengerbe szakad, már sós. Vizében igen sok hal él. Folyammedré- 
nek legnagyobb része a Földközi tenger színe alá esik. Már a Oenezáret 
tavánál 208 méterre van a tenger színe alatt, a Holttengertől pedig mint- 

kz Úr Jézus szülőföldjén. 6 

egy 400 méterre, úgy hogy forrásaitól idáig (220 km. levegő-távolság- 
ban) összes esése megközelíti az 1000 métert E rendkívüli esése magya- 
rázza meg vizének rohanó sebességét, mely útjában mintegy 30 nagyobb 
vízesést és számtalan szeszélyes apró kanyarulatot képez, miért is hajó- 
zásra alkalmatlan. A Qenezárettől a Holttengerig mindkét oldalán kettős 
széles és (15 — 30 m.) mély völgy vonul végig, mely az araboknál El-Oór 
(= a lapály, alvidék), a régi zsidóknál pedig Arabá (= sivatag, puszta) 
nevet visel, mert a csaknem függélyes sziklafalakkal kerített felső kréta- 
márga völgyben növényzet nem terem. E tropikus hőségű völgyben van 
a Jordánnak kettős medre. A keskenyebb meder a Oenezáret alatt 10 m., 
Jerikónál pedig 20 — 25 m. széles és 3 — 4 m. mély. A téli és tavaszi esős 
évszakban azonban nagyobb a folyó vízállása s ilyenkor a folyó medre 
is megtelvén, a folyónak átlagos szélessége 30 m. A szárazabb hónapok- 
ban azonban vize oly kicsiny, hogy őszkor helyenkint csak egy méter 
mély, sőt több helyen gázlói is vannak, melyek azonban az ilyenkor is 
sebes folyás miatt, veszélyesek. Az alsó völgyben, kivált éjszaki vidékén s 
ott, hol nagyobb patakok és folyók sietnek a Jordánba, üde növényzet 
tenyészik s nem egy szép oázis látható. Közvetlen partvidékén pedig az 
iszapban növő sűrű bozóton kívül a különféle fák és cserjék egész kis 
erdőket képeznek, melyékben hajdan itt-ott oroszlánok és párduczok 
tanyáztak, ma azonban csak rókák, hiénák, sakálok, vaddisznók és gazella- 
falkák tartózkodnak bennök. A lombok között pedig a legtarkább szár- 
nyas-világ röpköd, csicsereg, rikoltoz és turbékol. 

Miután társaságunkat egy amatőr-fotográfus lefényképezte, egyesek 
megfürödtek a Jordán inkább langyos, mint hűs vizében. Én azon- 
ban többedmagammal bejártam éjszaki partvidékét, melyet itt is tama- 
riszkusok, nagy nyárfák (populus euphratica), olaj- és fűzfák, sás és 
egyéb bozót szegélyeznek, melyekből megriadt víziszárnyasok és más 
madarak rebbentek föl közeledtünkre. Az úton csak néhány szegény 
arabbal találkoztunk, a folyón pedig egy csolnakost láttunk erőlködni az 
ár ellenében. 

A Jordánnak ezen, Jerikóval szemközt levő vidéke arról is neveze- 
tes, hogy /// keltek át hajdan csodásan Józsue vezérlete alatt az izraeliták y 
hogy az ígéret földjét, Kánaánt birtokukba vegyék. A tavaszi áradás ideje 
lévén, a folyó vize igen mély volt, híd vagy vízi jármű pedig nem állt a 
tömérdek jövevény nép rendelkezésére. Jehova tehát megparancsolván a 
papoknak, hogy a frigyszekrénynyel lépjenek előre a Jordánba, annak víz- 
tömege a nép ámulatára szétvált, medre pedig csakhamar kiszáradt s így 
az izraeliták száraz lábbal jutottak Moáb mezőségeiről a jerikói rónára. 

E csodás átkelés emlékére úgy a folyó medrében, mint a szomszédos 
Oilgal mellett (melynek helyét a mai Tell-Dzseldzsúl nevű romhalmaz 
jelzi) tizenkét emlékkövet állítottak föl. Egy VH. századbeli értesítés sze- 
rint egy-egy akkora volt, hogy két legény is csak nagy fáradsággal 
emelhette föl. Még a keresztesek idejében is láthatók voltak, kik azok 
fölött még templomot is találtak; ámde a XIV. század óta eltűntek. 
Gilgalnál azután tábort ütöttek a honfoglalók s megülték az első húsvétot 
Kánaán földjén. Ugyanitt szűnt meg a manna hullása, mert a vidék már 
elegendő táplálékkal szolgált. 

A Jordán ezen helyéhez több más csoda is fűződik. így Illés próféta 



^v ^ 



A Jordán partja. 

palástjával érintvén annak vizét, ketté yált, mire tanítványával, Elizeussal 
száraz lábbal ment át azon s a túlsó parton ennek szemeláttára égbe 
ragadtatott. Elízeus pedig a mesterétől örökölt palásttal ismételvén a 
csodát, visszatért a folyó innenső partjára. 

Újabb időben a keresztelési helytől éjszakra hidat vertek a Jordánon, 
mely a Pereában fekvő Esz-Szalt nevű városba vezet. Mi azonban nem 
mentünk addig, mert az idő már 10 óra felé járt s a keleti izzó hőség 
elviselhetetlenné kezdett válni. 

Visszatértünk tehát kocsijainkhoz s fölülvén, elbúcsúztunk e törté- 
nelmi, földtani és természetrajzi tekintetben oly fölötte érdekes tájaktól. 

Útközben jobbra hagytuk a Kaszr-Jehúdnak (= zsidó kastély) is 
nevezett János-kolostort {Dér Már Juhanna), mely a hagyomány szerint 
azon a helyen áll, hol egykor keresztelő szent János élt egy barlangban. 

6* 

E fölé legelőször szent Ilona császárné építtetett templomot és kolostort. 
Ma görög barátoké. 

Rekkenő hőségben dél felé értünk Jerikóba, a hol nemsokára ebédre 
hívott a csöngettyű kellemes szava. 

-K-K* 

Ebéd után kis pihenőt tartván, lementem a szálloda nagy kertjébe, 
hol már többeket találtam illatozó, de hűs enyhet nem adó fák árnyéká- 
ban sétálva vagy heverve s a délelőtt élményeiről czigarettázva társa- 
logni. A kert ajtaja közelében levő kút mellett két szegényke arab 
napszámosnő verejtékezve buzgólkodott abroszok s egyéb fehérnemű 
mosásában s tekintetük elárulta, mennyire irigylik tőlünk a kényelmes- 
nek vélt dolce far nientét 

A kert szegény volt ugyan virágokban, de annál több volt benne a 
konyha-vetemény és az illatos czitrom-, narancs-, gránátalma-, füge- és 
szikomorfa (vadfügefa), melyek csaknem valamennyién a kisebb-nagyobb 
éretlen gyümölcs mellett virág is volt. Szemem leginkább a pompás 
gránátalma-fák zöld lombja közül kikandikáló szép piros virágokon gyö- 
nyörködött, melynek színe a pelargoniuméhoz (muskátli) hasonlít. Nem kis 
mértékben lepett meg az itt már javában virágzó szőlők favastagságú 
óriási törzse. 

Kerti sétám közben a szálloda előtti tér felől egyre pajzánabb viho- 
gás, kaczagás és lárma ütötte meg fülünket Kimenvén az utczára, ott 
találtuk kocsisaink között a jerikóiak nagyjainak s félmeztelen aprajának 
egész seregét épen nem gyöngéd keleti módon tréfálkozva, birkózva. 
Megjelenésünkre e kissé furcsa jelenet csakhamar baksisért, czigarettáért 
való heves ostrommá változott át.. A kiknek oda vetettünk valamit, azok 
örömükben majdnem bukfenczeket hánytak, vagy hálából produkálták 
előttünk érthetetlen játékukat. A tolakodók miatt azonban nemsokára 
jobbnak láttuk visszavonulni. 

Nagy lévén a hőség, csak V25 felé határoztuk el magunkat, hogy 
gyalogútra indulunk és pedig legelőször a falutól éjszakra, mintegy két 
kilométernyire fakadó Elizeus-forráshoz. Jerikónak ez egyetlen forrása 
csakhamar patakká nő s a falut is átszelvén, a Káritba csörgedez s evvel 
együtt a Jordánba ömlik. Csaknem mindig a patak mentén jártunk, mely- 
nek közelében díszlik legjobban a növényzet, míg a tőle távolabb fekvő 
vidék, melyet a falu lusta népe nem kultivál, parlagon hever, sőt csak- 
nem egészen kopár sivatag. 

Néhány szép kert mellett elhaladván, figyelmünket magukra vonták 

az ott díszlő Óriási leanderfák, szőlőtőkék és lugasok. Hatalmas kaktuszok 
és különféle tüskés fák, bokrok mentén mintegy félóra múlva megérkez- 
tünk az ElizeuS'forráshoz (az araboknál Ain esz-Szultán = Szultán- 
forrás), mely egy domb tövében fakad, a Kvarantánia-hegytől mintegy 
kilométernyire. Nevét onnan nyerte, mivel előbb ihatatlan keserű, sós 
vizét hajdan Elizeus próféta behintett só által tette csodálatosképen 
ihatóvá. Ezen áldásos forrás vize most egy kővel körülfalazott nagy 
medenczébe csörgedez, melyből azt az egyik oldalon zsilipen át eresztik 
ki. Két oldalt a medenczét apró fák és bokrok árnyékolják, melyek dús 
lombja a víz tükre fölé hajlik s a szellő fuvalmára meg-megfürdik annak 
hűs habjaiban. Föltűnt, hogy számos fürge halacska is úszkál a medenczé- 
ben. Szomjasok lévén, ittunk is az Elizeus-forrásból s igen jónak találtuk 
üde vizét. 

A forrás fölött mutatják Ráháb házának helyét^ a ki egyedül nyert 
házanépével kegyelmet a honfoglaló izraelitáktól azért, hogy a Józsue 
által Kánaánba küldött kémeket elrejtette Jerikó királya elől, a kik így 
aztán sértetlenül visszatérhettek táborukba. Ettől éjszakra vannak Dok 
várának romjai, hol Ptolemeusz a mi rosszat sem sejtő apósát, a makká- 
beusi Simont lakoma alkalmával megölette, hogy a fejedelmi hatalmat 
megszerezze, a mi azonban még sem sikerült. 

Az Elizeus-forrás közelében három ősrégi czukormalom romja is 
látható, melyekben a keresztesek idejéig itt nagyban termelt czukornádat 
földolgozták. Mennyivel különben volt tehát még akkor is művelve a 
jerikói róna! 

A forrás mögött nyugatra mint valami kőfal, emelkedik a jerikói 
síkság fölött a kopár és meredek Kvarantánia-hegy (arabul Dzsebel 
Karantal vagy Kruntul\ mely azért viseli ezt a nevet, mert Jézus, a 
hagyomány szerint, ennek kietlen, köves vidékén készült elő negyven- 
napi * böjttel és imádsággal messiási hivatalára. E köves pusztát tartja a 
hagyomány Jézus első megkísértése színhelyének is, a hol t. i. a sátán a 
bőjtölés után megéhezett Istenemberhez járulván kisértőleg így szólt 
hozzá: «Ha Isten fia vagy, mondd, hogy e kövek kenyerekké legyenek!* 

Innen lejebb mintegy negyedórányira fölmentünk egy magas 
dombra, melylyel szemközt van, a hagyomány szerint, a Kvarantániának 
azon csúcsa, hová a gonosz lélek Jézust a jeruzsálemi templom tetején 
történt (második) megkísértés után fölvivé s harmadszor is megkísérté. 



^ Negyven \z!(\x\\x\ quadraginta, o\^s>z\\\ quaranta; negyven napi időtartam pedig 
xjuarantana s ebből lett a Kvarantánia név. 

Megmutatván t. i. itt Jézusnak a világ országait s dicsőségét, vakmerően 
monda neki: «Ezeket mind neked adom, ha leborulva imádsz engem»,. 
mire azonban Jézus haragra gyúlván, ezen szavakkal utasítá el a kisértőt : 
«Távozzál, sátán! mert írva van: A te .Uradat, Istenedet imádd és csak 
neki szolgálj ». E szavak villámcsapásként hatottak a gonosz lélekre, ki 
legott távozván, angyalok jöttek Jézushoz és szolgáltak neki étellel, itallal. 
A kereszténység első századaiban kápolna — a Megkisértés kápolnája — 
állt a hegynek e csúcsán, melynek azonban ma csak romjai vannak meg. 
Üdvözítőnknek e megkisértésétől a Kvarantániát a Megkísértés- vagy az 
Ördög hegyének is nevezik. 

Fönt a magasban, a hegy meredek lejtőjének közepe táján, mint 
valami sasfészkek, több üreg, barlang látható, hol a kereszténység első 
századaiban remeték laktak, a kik hősi elszántsággal lemondván a világ 
örömeiről, e zord és rideg helyekre vonultak, hogy itt nélkülözések és 
ima között egyedül Istennek és leiküknek élve, örök üdvösségüket bizto- 
sítsák. Mások meg a világ vagy saját szenvedélyeik hullámain való 
hányattatásuk után szintén e vad üregekbe menekülve keresték s találták 
föl zaklatott lelkük nyugalmát s a legnagyobb önmegtagadás és bűnbánat 
által iparkodtak eleget tenni előző életük hibáiért. Ma is néhány abessziniai 
és görög barát tartózkodik bennük vagy állandóan, vagy ideiglenesen, 

E barlangok legmagasabbikában tartózkodott állítólag Krisztus 
Urunk negyvennapi böjtje alatt. Ezt még Ilona császárné kápolnává ala- 
kította át s az arabok Szeidna Isszának (Urunk Jézusé) nevezik. 

Bármennyire voltunk is kiváncsiak e remete-lakokra, még sem men- 
tünk föl ; mert a meredek sziklafalakon az odajutás nemcsak rendkívül 
fárasztó, hanem a keskeny ösvényeken, melyek a szédítő mélység fölött 
vezetnek, edzett hegymászókra nézve is merész vállalkozás az s már nem 
egy szegény áldozat zuhant le róluk és zúzta magát össze a sziklákon. 

Innen lementünk a kissé délre fekvő ó-kánaáni, tehát az ősi Jerikó 
színhelyére, mely szintén a Kvarantánia előtt terül el. Ez volt az a legelső 
és erős fallal körülvett város, melyet a Jordánon átkelt honfoglaló izraeli- 
ták az Úr segítségével csodálatosan bevettek s elpusztítottak. A bírák 
korában megint föléjbült ugyan, sőt Illés próféta idejében próféta-iskolája 
s volt; ámde később ismét el lett söpörve a föld színéről úgy, hogy az 
archeológiai kutatások csak alig találták meg valamelyes nyomát. 

A rómaiak idejében a hajdanitól mintegy két kilométerre dél felé 
egy új Jerikó épült, melyet különösen a kegyetlen Heródes megnagyob- 
bított, szépített, királyi várat, színkört és díszps palotát -építvén ide és 
minthogy az év egy részén át itt lakott, mindent elkövetett, hogy Jerikó 

királyhoz méltó székvárossá legyen. Itt érte el halála is hetven éves korá- 
ban. Uralkodása végén ugyanis kínos betegség törvén ki rajta, orvosai 
tanácsára január elején ide viteté magát, mert Jerikó enyhébb vidékű 
Jeruzsálemnél. Baja itt rosszabbra fordulván, az agg király a Holt-tenger 
túlsó partján fekvő Kalliroé nevű meleg fürdőben keresett gyógyulást. 
De mivel ez nem használt, február vége felé nagy kínok között ismét 
visszaviteté magát Jerikóba. Itt a kétségbeesés és dühöngés sugallata alatt 
egy vérlázító rendeletet adott ki, mely uralkodását legjobban jellemzi. 
Meghagyta ugyanis, hogy az ország előkelő zsidait összefogdossák és a 
jerikói színkörbe zárják, melyet azután katonákkal őriztetett; Szalóme 
nevű nővérével és sógorával, Alekszászszal pedig megfogadtatta, hogy 
halála után tüstént gyilkoltassák le a szerencsétlen foglyokat. Meg volt 
ugyanis győződve e zsarnok, hogy senki sem fogja gyászolni; e vég- 
rendeletével tehát azt akarta elérni, hogy ekként mégis általános gyász és 
könyhullatás legyen halála napján. 

Minden valószínűség szerint ezen, Jerikóban töltött végső napjaiban 
adta ki a betlehemi kisdedek meggyilkplására vonatkozó parancsát is, 
melyet az evangélium említ s melytől annak az újszülött királynak halálát 
remélte, kitől trónját félté. Csakhogy a kisded Jézus szűz Máriával és 
szent Józseffel akkor már Egiptomba menekült. 

E gyanakvó, trónjára féltékeny és a zsidók által csak gyűlölt emberi 
szörny vérengzéseinek, a ki nemcsak a makkabeusi (hazmóni) királyi csa- 
ládot irtotta ki a legutolsó sarjig, hanem merő gyanúból megölette egyik 
feleségét is, sőt fiai közül is hármat, csak a halál szabott határt, mely 
uralkodása 37. évében, néhány hónappal Jézus születése után, érte utói, 
öt nappal azután, hogy Antipater nevű fiát is kivégeztette. Vége, mely- 
nek részleteit Fláviusz József zsidó történetíró örökítette meg, valóban 
rettenetes, iszonyú volt. Antiqu. XVII. 6, 5. szerint ugyanis állandóan bor- 
zasztó hőség és csillapíthatatlan éhség gyötörte ; tagjait rettenetes görcsök 
rángatták; teste csaknem életében elrothadt: dagadt lábaiból undorító 
gennyes nedv folyt, beleit fekélyek marczangolták, sebeiben pondrók 
nyüzsögtek. Ezenkívül pedig még olyan — itt nem is közölhető — baj 
gyötörte, melylyel, úgylátszik, a testiség vad szenvedélyeiért kellett 
lakolnia e gyalázatos kéjencznek. Nagy szenvedései csaknem őrjöngővé 
tették s egy ilyen rohamban kést ragadván, öngyilkosságot akart 
elkövetni, mit azonban egyik unokája megakadályozott. Végre borzasztó 
kínok között kiadta megátalkodott gonosz lelkét. 

Szalóme emberségesebben gondolkozván fivérénél, a színkörben 
fogva tartott ártatlanokat nem ölette meg, hanem szabadon bocsátotta. 

Ez a N. Heródes által híressé vált Jerikó tehát az, mely az Újszövet- 
ségben szerepel. A városba vezető út mentén Jézus idejében árnyas 
szikomórfák álltak. Itt gyűltek össze a Oalileából és Pereából az ünne- 
pekre Jeruzsálembe vonuló zsidó karavánok. Jézus is innen indult utolsó 
húsvétjára Jeruzsálembe. Ez alkalommal történt, hogy az útfélen két 
jerikói vak koldusnak visszaadta szemevilágát Bemenvén pedig Jerikóba, 
sokan óhajtották Jézust látni, így Zakkeus, a vámosok feje is. Kis termetű 
lévén azonban, hogy a sokaság miatt jobban láthassa az utczán elvonuló 
Jézust, fölmászott egy szikomórfára, hol az Üdvözítő megpillantván, így 
szóla hozzá: aZakkeus! sietve szállj le, mert ma a te házadban kell 
maradnom ». A fővámos e váratlan megtiszteltetés fölött oly örömet 
érzett, hogy legott megtért és a házát meglátogató Jézusnak azt Ígérte : 
«Ime javaimnak felét a szegényeknek adom; és ha valakit valamiben 
megcsaltam, négyannyit adok helyébe*. Erre monda neki az Úr ama 
boldogító szavakat: «Ma üdvössége lett e háznak; mivel ő is Ábrahám 
fia. Mert az ember fia eljött fölkeresni és üdvözíteni, a mi elveszett 
vala*. Azt a fát, melyre Zakkeus fölmászott, még a IV. században is 
mutatták. 

Ezt a Jerikót Jeruzsálemmel együtt szintén elpusztították a rómaiak 
Kr. u. 70-ben úgy, hogy belőle csak egy római vízvezeték romjai és egy 
kövezett országút romjai maradtak fönn. 

Ettől kelet felé mintegy két kilométerre egy harmadik Jerikó is 
épült Hadrián császár alatt, még pedig csaknem ugyanazon helyen, a 
hol a mai piszkos és nyomorult Er-Richa falu áll. Lakói keresztények 
voltak. Nagy Konstantin császár idejében püspöki székhelylyé lett s 
püspökei több zsinaton résztvettek. Az V. és VI. században két jerikói 
zárdáról is van szó. 

A XII. században a mohamedán törökök elpusztították e várost, 
melyet a keresztesek újra fölépítettek ugyan, de ebből is ma csak az 
Er-Richa falutól délre álló 13 méter magas Richa-torony van meg, mely 
még manap is menedékül szolgál a beduinok támadása ellen. 

Hajdan Jerikó híres volt rózsaültetvényeiről (Sirák 24, 18.). Ámde 
ma nem a tulajdonképeni rózsa az, a mi a jerikói rózsa (Anastatica 
Hierochuntica) név alatt úgy a keletiekre, mint a zarándokokra oly nagy 
ingerrel bír, hanem egy igénytelen, apró, alig pár ujjnyi keresztesvirágú 
és sokágú növényke, mely sem nem rózsa, sem nem illatos, sőt ma már 
nem is terem Jerikó környékén, hanem ettől délre Maszada táján, továbbá 
Arábia sivatagjaiban, a Vörös-tenger homokos partjain és Egiptomban. 
Barnás ágas szárai tányérként terjednek szét a talajon. Picziny hosszúkás 

levélkéi bolyhosak, apró virágai négy hússzinű sziromból állnak; magja 
sárgásbarna; gyökere nem ágazik szét. A magvak megérése után e 
tenyérnyi nagyságú növényke lassan elszárad s ekkor fás ágacskái a köz- 
pont felé hajolva csomószerűen összezsugorodnak. Ha azonban ezt a 
száraz barnás vagy hamúszinű kórócsomót vízbe dobjuk, akkor több 
évtized, sőt állítólag század után is, ágai duzzadni, kissé pirosodni kezde- 
nek s néhány óra alatt egészen kiterjeszkednek, úgy, hogy végre az 
elfonnyadt, összekunkorodott kórócsomó szép lapos csokorrá nyílik föl, tehát 
mintegy új életre támad. E különös sajátsága miatt nevezte el Linné 
Anastatkánakf azaz föltámadó virágnak. A legenda szerint e növényke 
különösen azon helyeken szokott tenyészni, merre szűz Mária lépegetett, 
midőn a kisded Jézussal Egiptomba menekült, azért Szűz Máíia rózsájá- 
nak (Rosa Sanctae Mariae) is nevezik; a betlehemieknél Mária tenyere 
(arabul Káf Mirjám) nevét is viseli. A keleti nép jámborul azt hiszi ez 
elszáradt növényről, hogy karácsony éjjelén épen a Megváltó születése 
pillanatában újra kinyílik. Azonkívül igen sok monda és rege fűződik 
hozzá. Szerepel a Kelet költőinél, de a Nyugat költészetében is. Jerikó- 
ban, Betlehemben, Jeruzsálemben, Názáretben stb. potom áron kapható, 
vagy ráadásul is adják nagyobb vásárlások alkalmával. Európába is szál- 
lítják. Karácsony előestéjén vízbe szokták tenni. 

Alkonyodni kezdett már, midőn visszatértünk a faluba, hová- bágyadt 
lélekkel, fáradt testtel háromnegyed hétkor érkeztünk. 

Vacsora után a szálloda bérlőjénél különféle apró emlékeket : úgy- 
nevezett jerikói rózsákat, szodomai almát stb. vásárolván, rövid társalgás 
után nyugalomra hajtottuk fejünket. 

VI. 
JERIKÓBÓL JERUZSÁLEMBE. 

Búcsú Jerikótól. Megérkezés Jeruzsálembe s nagy szieszta az utifáradalmak után. Az Engesztelő 

Miasszonyunkról nevezett apáczák templomának meglátogatása s apróbb emlékek bevásárlása. 

Egy boldog éjjel a Szentsír-templomában. Szentmisém Jézus sírján. 

^PRiLis 27-én (szerdán) ismét hajnali négy órakor kellett fölkelnünk, 
hogy minél korábban térhessünk vissza a szent városba, melytől 
immár harmadnapja távol vagyunk. — Midőn fél ötkor regge- 
lizni mentünk, a hiányzó hölgyek késedelme itt-ott megint nagy appre- 
henziókra adott okot, mert miattuk csak fél hat felé indulhattunk el. 

A visszatérés útja még nehezebb és fárasztóbb volt, mint az ide- 
jövetel : mert a meredek lejtőkön most fölfelé haladván, még többször 
kellett leszállnunk a kocsiról és lihegve gyalogolnunk a köves hegyi 
ösvényeken. Már negyed tizenkettő volt, mikor kocsisorunk berobogott 
Jeruzsálembe. 

Ebéd után hosszú pihenőt tartottunk, mert mindannyian teljesen ki 
voltunk merülve. Épen e miatt nem is volt ezen délutánra megállapítva 
közös programm, hanem tetszése szerint fordíthatta azt ki-ki arra, a mire 
jónak látta. 

Úgy négy óra körül többen összeverődvén, kimentünk az Engesztelő 
Miasszonyunkról nevezett nővérek templomának megtekintésére, mely 
zárdájukkal együtt 1888. óta áll fönn s a város falain kivül éjszakra fek- 
szik. Díszes templomuk áhítatra kelti a belépőt. A nővérek világossárga 
ruhájukon égkékszínű skapulárét viselnek. Hivatásuk a legméltóságosabb 
Oltáriszentség örök imádása. Ájtatossági tárgyakat is árulnak; vettünk is 
itt érmeket, olvasókat, képeket, feszületeket stb. s azután hazatértünk az 
osztrák-magyar zarándokházba. 

E közben egy Ferencz-rendi szerzetes, a kit még jerikói kirándu- 
lásom előtt fölkértem, szíveskednék intézkedni, hogy én is misézhessem 
a Szentsíron, arról értesített, hogy leghőbb vágyam holnap kora hajnal- 

ban teljesülhet; mert elsőnek vagyok előjegyezve a miséző papok között; 
jöjjek tehát még ma s töltsem a Szentsír templomában az éjjelt. Kimond- 
hatatlanul jól esett, hogy e kiváló szerencsében épen azon napon része- 
sülök (csütörtök), melyen édes Üdvözítőnk a szentmisét egykor szerzé. 

Mivel — a mint azt már említem — a török ajtóőrök már esti 
hat óra körül bezárják a Szentsír templomának kapuját (melyet ugyanők 
csak reggeli hat óra körül nyitnak aztán föl), nem vártam be a vacsora 
idejét, hanem néhány falat hideg hússal és egy narancscsal beérvén, oda 
siettem. Már negyed hétre járt ugyan az idő, de azért még nyitva talál- 
tam a templom kapuját, pedig a nap már-már lehanyatlott Júda bérczei 
mögött s a városra csakhamar az est homálya borult. 

A mint a templomon áthaladtam, már ott találtam különféle nemzeti- 
ségű és felekezetű zarándokokat, kik hódolva az ősi jámbor szokásnak, — 
melyet királyok és fejedelmek is követnek, — szintén a templomba zár- 
kózva óhajtottak tölteni ima és ének között egy éjjelt Üdvözítőnk 
sírjánál. 

A jó szerzetesek vacsorával kináltak meg kisded ebédlőjükben, de 
ezt megköszönvén, csak egy pohár bort fogadtam el. Ezután a templomon 
át fölvezettek kis czellámba, melyet csak egy gyertyának halovány fénye 
világított be ; itt volt nyughelyem. A szobácskának fatáblával elzárt ablaka 
a templom rotundájára, épen a Szentsír-kápolnára nyilt, melytől csak 
néhány lépés választott el ; azontúl pedig a Golgotának dombja emelkedett. 

Alighogy magamra maradtam, fölnyitottam ablakomnak tábláit s ott 
a térdeplőre borulva egy ideig, a legbensőbb áhitatba merülve, némán 
pihentettem szemeimet üdvözítő Jézusomnak előttem álló sír-kápolnáján. 

Lent a templomban az Úrnak sírja körül, a mellékkápolnákban s 
fönt a Golgotán, mint valami túlvilági szférákból jövő melódia hangzott 
föl időnkint a zarándokok szomorú, lágy éneke; néha-néha mintha csak 
tulajdon lelkem mélyéből sírták volna ki mélabús dallamaikat. A pislogó 
színes mécsek, a sok lobogó gyertyaláng, a szivek mélyéből fakadó s 
félig elfojtott bánatos sóhajok, itt-ott hangos sírás, zokogás, az imák meg- 
ható rebegése s mind-mind, a mi csak ez ősi templom szent bűvkörében 
történt, egészen elragadta amúgy is már elérzékenyült lelkemet. 

Önkéntelenül is elmélkedni kezdtem ... Én gyarló teremtés, én 
szegény bűnös ember tehát egy egész éjjelt tölthetek most itt magányosan, 
zavartalanul ... itt a föld e legszentebb helyén, hol édes Üdvözítőm minden- 
kitől megvettetve két czégéres gonosztevő között függött a kereszten s 
azon meghalt ; itt, a hol szentséges teste sírba téve nyugodott ; itt, a hol 
a földet megremegtetve halottaiból megdicsőülten ismét föltámadott;. 



Digitized by 



Google 



^2 JERIKÓBÓL JERUZSÁLEMBE 



itt . . . oh, én végtelenül kegyes, jó Istenem ! — E szent valóság egészen 
zavarba ejtett, szinte borzadni kezdtem, midőn hirtelen oly kimondha- 
tatlan édes-fájó erezetnek rohama vett erőt rajtam, melynek hatása alatt 
egész lényem megrendült s egy pillanat alatt megeredt boldogító kényeim- 
nek zápora . . . 

Csak nagynehezen tudtam magam ismét összeszedni. Lepihenni alig 
mertem, hisz már ennek gondolata is profánnak tűnt föl itt, ezen a helyen, 
a hol Üdvözítőm szenvedett s a halálig kiüríté érettem is a gyötrelmek- 
nek legkeserűbb poharát; itt, a hol szentséges teste sziklakoporsóban 
feküdt. Utóbb mégis odamentem ágyamhoz; de valami megfoghatatlan 
titkos erő, valami láthatatlan kegyes kéz mintha visszavonzott volna előbbi 
helyemre : megint ott térdeltem s szemeim sóvárogva néztek Üdvözítőm 
sírja felé. 

Végre azonban az aggodalom, hogy esetleg nem ébredek föl annak 
idején, mégis reábirt, hogy nyugodni térjek. Becsuktam tehát ablakomnak 
tábláit, eloltottam pislogó gyertyámat s reszketve dőltem nyugvóhelyemre, 
folytatva szent elmélkedéseim s bőven áztatva vánkosom könyeimnek 
záporával. Talán 1 1 óra lehetett már, midőn lelkem elmerülve kimondha- 
tatlan boldogító érzelmek tengerében, elszenderültem. 

Éjféltájban a ferencziek hangos zsolozsma-imája ébresztett föl 
álmomból. Ezután a görögök megkezdték miséiket a Szentsír-kápolnában, 
a mi körülbelül hajnali négy óráig tartott s akkor a ferencziek, illetve a 
zarándok-papok, a kiknek ők átengedték helyüket, kerülnek sorra. 

Álmom éjfél után már inkább csak nyughatatlan, türelmetlen 
várakozás volt ama boldog pillanat után, midőn szentmisémhez fog- 
hatok. S midőn a jámbor szerzetes fél négykor belépett czellámba, hogy 
fölébreszszen, már készen vártam s mint a gyermek, a kinek repeső lelke 
az első áldozás szent pillanatát remegve várja; mint az ifjú, a ki dobogó 
szívvel számítja a pillanat érkezését, mikor mirtus-koszorúzott aráját az 
oltárhoz vezeti mennyegzője napján ; mint a szent hajdan keresztes vitézei, 
kik lelkük elragadtatásában édes zokogással először csókolták az ígéret 
földjének szent göröngyeit : lázas örömmel siettem a földkerekség leg- 
magasztosabb pontjára, Urunk Jézusunk sírhelyére borulva, mindenható 
Istenemnek bemutatni az egy, örök, legszentebb áldozatot. Üdvözítőnk 
koporsóját életem e legdrágább pillanataiban mohó ajakkal újra meg 
újra illetve, mit éreztem : szivemnek örök titka marad. 

Kirándulás Betlehembe. Az agg Simeon háza helye. A három királyok kútja. Tantúr. Ráchel sírja. 
Megérkezés Betlehembe. Mária temploma Jézus születési barlangja fölött. Szent Katalin temploma. 
Tejbarlang. A Pásztorok falva. Oloria in excelsis. Betlehem városa és lakói. Visszatérés Jeruzsá- 
lembe.— Szent István megköveztetésének helye. Mária tava. Kidron (Czedron) vagy Jozefát völgye. 
Sírok. Az Olajfák hegye. Mária sírtemploma. A Getszemáni kert. A Vérizzadás barlangkápolnája. 
A Miatyánk temploma és a Hiszekegy kápolnája. A Mennybemenetel helye. Viri Galilaei. Betfage. 
Dominus flevit. Próféta-sírok. Jozafát sírja. Absálom emléke. Ifj. Jakab és Zakariás pap sírja. 
A Botrányok hegye. Mária-forrás. Silóa. Rógel kútja. Gehenna-völgye. A Gonosz tanács hegye. 
Az apostolok barlangja. Hakeldáma. Jeremiás barlangja. Szent István vértanú temploma. Királyi 
sírok. A Skopusz-hegy. Bírák sírjai. 



PRiLis 28-án (csütörtök) reggel hat óra körül járt az idő, midőn a 
Szentsír-templomból hazatértem az osztrák-magyar zarándok- 
házba. Reggelink elköltése után azonnal Betlehembe indultunk s 
így jóformán ki sem bontakoztam még a Szentsír-templomból magammal 
hozott áhitat érzelmeiből, midőn már is újabb kedves emlékek egész raja 
támadt föl lelkemben, melyek hatása alatt szivem újabb boldogságtól kez- 
dett gerjedezni. 

Betlehem ... oh, te édes hangzású név ! Van-e keresztény, a kinek 
szive hevesebben ne dobogna, midőn a te nevedet hallja; a ki ne buz- 
dulna a leggyöngédebb szeretetre az isteni kisded Jézus iránt, a ki a te 
földeden született ! ? . . . Van-e, a kiben te föl nem idéznéd mintegy varázs- 
ütésre az ártatlan gyermekkor legboldogabb emlékeit, örömeit, naiv 
ábrándjaival, reményeivel, ragyogó álmaival együtt; a kiben nem ébresz- 
tenéd föl azokat a boldog téli napokat, mikor oly szivesen elnéztük a 
meleg szoba ablakán keresztül a lágy hópihék millióinak csöndes hullását, 
kavargását, melyek oly tündöklő szép fehér takaróval vontak be háztetőt, 
kertet, utczát s mindent, a merre csak a szem elláthatott; a kivel ne 
hallatnád újra azokat a zord hidegben az eresz alatt dideregve csicsergő 
piczi madarakat, melyeket oly szivesen melengettünk volna kacsóinkkal s 
oly igaz részvéttel szorítottunk volna keblünkre ; van-e, ha különben őszbe 

csavarodnak is már fürtjei, a kinek ne juttatnád eszébe a szép karácsony 
titokzatos szent éjjelét, azt a zöldelő karácsonyfát rezgőfényű gyertyáival, 
csillogó tarka-barka ékeivel s mindazzal, a mi csak ez ünnepen a gyermek 
szivét elragadja, elbűvöli ? ! . . . 

Betlehem kedves, szent városkája délre fekszik Jeruzsálemtől, de 
ahhoz oly közel, hogy gyalog is odaérhetni két óra alatt. A mi kocsijaink 
az odavezető szép és élénk forgalmú műúton egy óra hosszat jártak. Az 
idő azonban nem igen kedvezett: rendkívül szeles és poros volt. 

A mint a Jaffa-kapun kiértünk a városból, lehajtattunk a Hinnom- 
völgybe s azután a Szultán-tó mellett elhaladván, leértünk a termékeny 
Refaim-síkságra, a hol Dávid kétszer verte meg a filiszteusokat, bál- 
ványaikat is elégetvén. Innen Betlehemig csaknem minden talpalatnyi 
földhöz egy-egy nevezetesebb bibliai esemény emléke fűződik. Egy 
magaslaton a görögök birtokát képező Katamun-mezőn egy sárgás rom 
Simeonnak, annak a jámbor aggastyánnak házahelyét jelzi, a ki, midőn 
Mária és József az isteni kisdedet bemutatták a jeruzsálemi templomban. 
Istentől megvilágosíttatva, fölismerte benne a világ Megváltóját, karjaira 
vévén őt, telve szent örömmel s elragadtatással üdvözölte s boldogan föl- 
kiáltott: «Most bocsátod el. Uram, szolgádat a te igéd szerint békeségben ; 
mert látták szemeim a te Üdvözítődet, kit rendeltél minden népek színe 
elé, világosságul a pogányok megvilágosítására és dicsőségül a te néped- 
nek, Izraelnek*. József és Mária még álmélkodának e szavak fölött, midőn 
az ősz Simeon visszaadván az isteni kisdedet anyjának, prófétai ihlett- 
séggel monda a boldogságos Szűznek: «Ime, ez sokaknak romlására és 
föltámadására tétetett Izraelben, és jelül, melynek ellene mondatik — és a 
te lelkedet is tőr járja át, hogy kinyilatkoztassanak sok szívből a gon- 
dolatok». Innen kissé jobbra a görögök új kápolnát emeltek e szentnek 
tiszteletére. 

Félóra után épen az út mellett balra a Három királyok kútjához 
(arabul : Bir en-Nidzsem = a csillag kútja) értünk. Ez ősrégi czisztemánál 
tűnt föl újra a Betlehembe induló napkeleti bölcseknek az őket vezérlő 
rendkívüli csillag, mely míg Jeruzsálem városában jártak, eltűnt vala 
szemeik elől. Mögötte fönt a magaslaton áll a görög nemegyesültek 
Illés kolostora (az araboknál : Mar Eliasz), melyet még Herakliusz császár 
alapított a VII. században. A kolostor előtti egyik szikláról a hagyomány 
azt tartja, hogy Illés próféta megpihent rajta, midőn a gonosz Jezabel 
királyné elől Hóreb hegyére menekült. 

Az országúttól jobbra emelkedik Tantúr halma, a hol a Mezopotámiá- 
ból érkező Jákob pátriárka tábort ütött s a hol sokat siratott kedves neje, 

Ráchel meghalt, midőn Benjámin 
fiát a világra hozta. A Johannita- 
lovagrendnek szép temploma és 
kórháza van itt, mely osztrák véd- 
nökség alatt áll. Ma istenes szent 
Jánosról nevezett irgalmas barátok 
vezetik. 

Innen csakhamar Ráchel sír- 
jához értünk, mely jobbra fekszik 
az út mentén s ma kupolával ellá- 
tott mecsetszerű kis épület. Zsidók 
és mohamedánok nagy tiszteletben 
tartják. Körülötte mohamedán te- 
mető van. Közelében fekszik Bét- 
Dzsalá nevű csinos, nagy falu 
ferenczrendi plébániával és a kath. 
pátriárkának szemináriumaival. In- 
nen már csak pár percznyire van 
Betlehem^ arabul Bét-Láchm 

Leírhatatlan lelkesedés töl- 
tötte el keblünket ama pillanatban, 
midőn először láttuk feltűnni a 
városkának és környékének festői 
képét. Maga a város egy magas- 
latnak nyugati lejtőjén terül el iga- 
zán szép és termékeny vidéken, 
hisz neyét is innen kapta, mert a 
héber Bét-Léchem a ^kenyér házátr^ 
jelenti ; sőt régibb neve, Efrata is 
^tetmékenyU jelent. Olaj- s füge- 
fák, szőlők s jól mívelt mezők kör- 
nyezik és egész tája fölött valami 
kimondhatatlan báj és szent varázs 
ömlik el. 

Itt ismerte meg és vette fele- 
ségül Boóz a moábi származású 
szerény Rútot, a ki így Dávidnak 
dédanyja s Jézusnak egyik törzs- 
anyja lett. Ez volt tehát Dávid 



Illés kolostora a pusztában. 

családjának ősi fészke, a hol Sámuel Dávidot, a pásztorfiút királylyá is 
kente. Betlehemet régen Dávid városának is hívták, mert Dávid itt 
született. N. Konstantin császár, illetve anyja, szent Ilona a IV. század 
elején nagyszerű bazilikát építtetett Betlehemben s ez időtől fogva az 
aláhanyatlott város egyre emelkedett. Jusztinián császár a VI. század- 
ban újra fölépítteté a város falait. Később, sajnos, a mohamedánok 
kezébe került, kik a keresztesek közeledtekor nagy rombolást, pusztí- 
tást vittek véghez a városban; 1489-ben pedig a városfalakat is 
lerombolták. A keresztények és mohamedánok közötti meg-megújuló 
harczok és vérengzések színhelye volt Betlehem ezután is, melyek 
végre 1831-ben a mohamedánok teljes kiűzetésével végződtek s azóta 



Ráchel sírja a betlehemi úton. 

a csaknem tisztán keresztények által lakott város új virágzásnak 
indult. 

Betlehembe érve, annyi népet találtunk az utczán s oly élénkséget 
tapasztaltunk, mintha vásár volt volna. Ezért szűk és tekervényes utczáin 
csak lassan haladhattunk előre. A város déli végén kocsisorunk megállt a 
Mária-templom előtti nagy téren, a hol a kereskedők s azok megbízottai 
azonnal körülfogtak s boltjaikba akartak vezetni; s midőn látták, hogy 
mi előbb a szenthelyek megtekintésére indulunk, legalább czégjeik 
kártyáinak elfogadására kértek, melyeken az arabon kívül franczia, 
olasz, angol s német nyelven is hirdetik, miféle emléktárgyak kaphatók 
üzleteikben. 

Legelőször az előttünk álló s egész kolostor-labirinttal körülépített 
Mána-templomba mentünk, mely a fölé az országút mellett feküdt örökké 

emlékezetes sziklabarlang fölé épült, mely hajdan istállóul szolgált* és 
melyben az Isten örök végzése szerint a világ Üdvözítője született. Ez 
óriási bazilika a kereszténység legrégibb temploma, ez az, mely még 
N. Konstantin alatt emeltetett 330. körül e császár anyja, szent Ilona által. 
Lényeges részei (oldalfalak, oszlopok stb.) ez impozáns épületnek, mely 
öt hajóból áll, még az alapítás idejéből valók, tehát immár több, mint 
1500 év viharzott el fölöttük. Libanoni czédrusból való tetőzetét, mely 
alatt nincs boltozat, 48 sárgás monolit-márványoszlop tartja, melyek 



A betlehemi Mária-templom belseje (adóm). 

korinti fejekkel vannak díszítve. Az ódon falakon az aranyalapra festeti 
eredeti mozaik-diszítésnek nyomai még mindig látszanak. A valamivel 
magasabban álló szentélyt a hajótól a görögök egy keresztfallal válasz- 
tották el, a mi egészen lerontja a gyönyörű építkezés összbenyomását. 

Óriási kincs van e templomban összehalmozva aranyban, ezüstben, 
drágakövekben, remek olajfestményekben. De szivünk vérzik, midőn meg- 
tudjuk, hogy az itt különben kis számban levő görög nemegyesültek 



* Még manap is a környék pásztorai szi vesén terelik ily barlangokba nyájaikat, 
sőt — miként hajdan — Palesztina nem egy helyén házakat is építenek ily barlangok 
nyilasához s a barlangok a lakás hűsebb helyiségeit szolgáltatják. 

megvesztegetvén a török hatóságot, 1757-ben magukhoz ragadták majd- 
nem az egész templomot, mely azóta rendkívül el van hanyagolva. Ma a 
katholikusok, görögök és örmények közös birtoka. S hogy szomorú- 
ságunk teljes legyen, azt is kellett tapasztalnunk; hogy miként a Szentsír- 
templomban, itt is török katonák szuronyai tartják fönn a rendet s vetnek 
véget a nemegyesült görögök által néha előidézett verekedéseknek, 
sőt vérengzéseknek is itt, hol a békeség fejedelme s a szeretet Istene 
született ... 

Kívülről e templomnak oly alacsony ajtaja van, hogy csak meg- 
hajolva jutunk be az elő- 
csarnokba, melynek balfelén ! 
van a törökök őrszobája. Az I 
előcsarnokból aztán na- 
gyobb s díszesebb kapuzat 
vezet be a középső hajóba. 
Külső bejáratát később csi- 
nálták ily kicsire, hogy a 
mohamedánok berohanásait 
megakadályozzák. 

A bazilika szentélyé- 
ből, illetve kereszíhajójából 
két lépcsőzet (az éjszaki ol- 
dalon 16, a délin 13 lépcső) 
vezet \^ Jézus születési bar- 
lang/ába.Remegtem a meg- 
illetődéstől, midőn leszáll- 
tam e természetes sziklába ^^^^^^^^^^ ^ ,^^^ ^^.,^^^. ^^^^.^^ ^ ^,^.^. 
vájt terjedelmes barlang ke- templomban, 
leti fülkéjébe, a hol egy jász- 

piszszal kirakott fehér márványlap közepére illesztett ragyogó, ezüstcsillag 
jelöli azt a helyet, a hol szűz Mária a világ Megváltóját szülte. A csillag 
körül ez egyszerű latin fölírás: «///r de vlrglne Maria Jesus C/ulstus 
natus esty> (— Itt született Jézus Krisztus szűz Máriától) adja tudtára a 
belépőnek a világtörténelem legnagyobb eseményét, az isteni szeretet 
legbámulandóbb csodáját. Fölötte kis oltár van, melyet a görögök, fáj- 
dalom, elraboltak tőlünk s évenkint csak egyszer — karácsonykor — 
engedik meg itt a misézést. Számos lámpa (öt a katholikusoké) világítja 
meg éjjel-nappal ez üreget, mely rendkívüli fénynyel van földiszítve ; bár- 
sony, selyem borítja s aranytól, ezüsttől csillog. 

A születési barlang hitelessége kétségtelen. Mellette bizonyít a 
szakadatlan keresztény hagyomány. A keresztények ugyanis kezdettől 
fogva nemcsak kegyelettel viseltettek e barlang iránt, hanem csakhamar 
szentélylyé alakították át^A Kr. u. 100 körül Szichemben született szent 
Jusztin vértanú, a ki bizonyára nem egyszer zarándokolt ide, a leg- 
határozottabban ezt mondja Urunk születési barlangjának Betlehem 
határában s nem mást. Az 150 körül élt pogány Czelzus is tud róla. 
Midőn pedig Hadrián császár, hogy a keresztényeket innen elriaszsza, 
Adonisz szobrát állíttatá ide, a mivel ennek ocsmány kultuszát is meg- 
honosítá e szent helyen, e megszentségtelenítés által csak hozzájárult, 
hogy annál [kevésbbé menjen feledésbe Üdvözítőnk születési barlangja 
mindaddig, míg Nagy Konstantin a bálványszobrot onnan el nem 
távolítá s anyjával, Ilonával, a mai napig is fönnálló nagyszerű bazilikát 
föléje nem építteté. 

Nincs szavam, melylyel kifejezhetném azt a lelki meghatottságot, 
az áhítatnak azt a bensőségét, mely e kis zug előtt megszállta keblemet . . . 
Sziyemben mély imádassál s nagy alázattal térdre borultam, remegő 
ajakkal megcsókoltam s forró szeretettel átkaroltam azt a hideg sziklát, 
mely két ezredév előtt az éj csöndjében, a legnagyobb [nélkülözések s a 
legvégsőbb szegénység között látta világra jönni azt, a kit a nemzetek 
négy évezreden át vártak; a kit Izrael prófétái megjövendöltek; a ki a 
királyok Királya, az ég és föld Ura, a kinek a szeráfok szolgálnak — 
Jézus Krisztust, üdvözítő Istenemet. Talán sehol e világon nem hat oly 
mélyen megindítóan, szinte megdöbbentően, mint itt, megszívlelése az 
isteni megalázódás e megfoghatatlan titkának, a ki midőn végtelen 
irgalomtól és szeretettől indíttatva, az égből a földre száll, hogy a bukott, 
bűnös embereket üdvözítse, mintegy kitaszítva körükből — az állatok e 
tanyájában jelenik meg. 

Én Istenem, mekkora lehetett a napkeleti bölcsek álmélkodása, 
midőn Izrael újszülött királyát keresvén, fényes palota helyett e barlang- 
istálló elé érkeztek ! . . . Mily gondolatok s érzelmek tölthették el szivüket, 
midőn abban szegényes pólyákba takart s a jászolban kevés szalmára 
fektetett egyszerű kisdedet pillantottak meg; mellette a király anyjaként 
egy szegény asszonyt, oldalán pedig egy egyszerű ácsmestert s néhány 
jámbor pásztort udvaraként!... Hogy ezek láttára el nem tántorodtak, 
valóban csak jámborságuk által kiérdemelt felső megvilágosításnak tulaj- 
donítandó, melynek fényénél ez alázatos bölcsek e gyermekben mégis 
nemcsak királyt ismertek föl, hanem, bár külsejére semmiben sem külön- 
bözött az emberek szülötteitől, az emberi nemnek igért isteni Megváltót, 

kit méltán megillet országuk legdrágább terménye : az arany, tömjén s 
mirrha s ki méltó arra, hogy imádva porba omoljanak előtte. 




A betlehemi Mária-templom alaprajza. 



1. Főbejárat. 

2. Bejirat az örmény kolostorba. 

3. Bejárat a latinok kolostorába 
és templomiba. 

4. Bejárat a görög kolostorba. 

5. A görögök ker. medenczéje. 

6. A görögök bejárati a kórusba. 

7. A görögök és örmények közös 
bejárója a kórusba. 



Az alapnOzon Iev6 szAmok mmgya.rázattí t 

8. Örmény oltárok. 



9. Bejárat a latinok szent Katalin 
templomába. 

10. A születés barlangjába vezető 
lépcsők. 

11. Qörög oltár. 

12. Qörög kórus. 

13. A görög patriárcha széke. 

14. A görög papok székei. 



15. Szószék. 

16. A latinok szent Katalin tem- 
ploma. 

17. Bejárat a latin kolostorhoz. 

18. Lépcső a földalatti barlangok- 
hoz. 

19. A latinok sekrestyéje. 

20. A ferencziek iskolái. 

21. Latin kolostor. 



E fülkétől néhány lépésnyire van a Jászol helye, melybe szűz 
Mária a pólyákba takart Jézuskát fekteté. Itt is 31 lámpa terjeszti a vilá- 
gosságot éjjel-nappal. Az eredeti jászol, melyben az isteni kisded feküdt 

s Öt időbamította deszkából áll, már 636-ban Rómába vitetett a moha- 
medánok elől, itt pedig most csak egy márványból faragott utánzat álL 

E helynek átellenében van a Három királyok oltára, a hol a nap- 
keleti bölcsek Jézust imádták s hódolatuk jeléül ajándékaikat átadták. 

Egy ajtón át 2i József-kápolnába és oltárhoz értünk, mely a barlang 
azon helye, a hol szent Józsefet álmában megintette az angyal, Hogy a 
kisdeddel s anyjával fusson Egiptomba, mert Heródes halálra keresi a 
kisdedet. Innen öt lépcső az Aprószentek kápolnájába vezet, a hol a 
kegyetlen Heródes által megöletett betlehemi kisdedeket eltemették. 

Egy folyosón át még a következő földalatti helyekhez jutottunk: 
kremőnai szent Özséb oltárához, továbbá szent Paula és leánya, szent 
Eusztochium oltáraihoz, illetőleg sírhelyeihez; a szent Jeromos egykori 
sírja fölötti oltárhoz, azután ugyané szentnek Oratóriumához s végre 
iskolaterméhez^ a hol tanítványait oktatá; az e terembe levezető ősrégi 
lépcsők közül néhány még most is látható. 

Szent Jeromos, az Egyház e nagy tudósa, 385-ben költözött Rómából 
Betlehembe s itt Jézus születési helye közvetlen közelében töltötte rend- 
kívüli irodalmi tevékenység között életének hátralevő éveit s e mellett 
kormányozta azt a három női- és egy férfizárdát is, melyeket itt tanít- 
ványa, a Qracchusok és Scipiók ősrégi római nemzetségéből származó 
szent Paula alapított, a ki 385. óta szintén itt élt. E római matróna halála 
után (404.) leánya, szent Eusztochium vezette a női zárdákat 419-ben 
bekövetkezett haláláig. A következő 420. évben meghalt a nagy egyház- 
atya is ; Üdvözítőnk születési barlangjában temették el, de később Rómába 
szállították tetemeit s a S. Maria Major nevű templomban helyezték 
el nyugalomra. A zárdák kormányzásában utódja hű tanítványa, kre- 
mónai szent Özséb lett, a ki azonban mestere után egy évre szintén 
sírba szállt. 

Feljővén e földalatti szentélyekből, bementünk a bazilika éjszaki oldalá- 
hoz épített s alekszandriai szent Katalinról nevezett kath. plébániatemplomba^ 
mely a hagyomány szerint azon a helyen áll, a hol Jézus e szent szűznek 
megjelent s neki vértanú halálát megjövendölé (f 307). E templom 
mellett van diferencziek kolostora, zarándokháza és iskolája, A román 
Ízlésű szép templom helyén eredetileg csak egy kis kápolna állott, mely- 
ben a katholikusok miséztek, mikor a múlt században a görögök a 
bazilikába tolakodtak. Felséges királyunk, 1. Ferencz József támogatásával 
végre 1880-ban ez a templom épült annak helyére. 

A bazilika déli oldalához a görög nemegyesültek és örmények 
kolostorai és intézetei vannak építve. 

A kath. plébánia-templom megtekintése után elmentünk a város 
délkeleti részén lévő ú. n. Tejbarlanghoz, mely fölött most a katholikusok- 
nak csinos kápolnája áll. A hagyomány szerint a Szentcsalád az angyali 
intés után legelőször ide rejtőzött s itt várta be az alkalmas pillanatot az 
Egiptomba való menekülésre. Nemcsak a keresztény, hanem a moha- 
medán anyák is nagy kegyelettel vannak e barlang iránt s krétás puha 
mészkövét vízben föloldva, szűz Mária segítségül hivása mellett meg- 
iszszák. 

A város déli határához menve, a távolból megnéztük a tőlünk dél- 
kelet felé mintegy negyedórányira fekvő Bét-Szahúr (= Hajnalpír háza) 



Bejárat a betlehemi születési teiiiplomba, a Ferenczreiidiek zárdája. 

nevű keresztény falvacskát, melynek ma körülbelül 600 lakosa van. Pász- 
torok falvának is hívják, mert a hagyomány szerint ide valók voltak azok 
a boldog pásztorok, kik legelőször hódoltak Jézus jászolánál. Közvetlenül 
mellette, kelet felé terül el a Pásztorok mezeje, a hol az ősrégi Oloria in 
excelsiS'templom és kolostor gyér romjai láthatók. Itt jelent meg hirtelen 
az éj sötétjében a nyájaik mellett virrasztó jámbor pásztoroknak az Úr 
angyala mennyei fénytől ragyogva, a ki tudtukra adta azt a világot meg- 
örvendeztető eseményt, hogy megszületett az Üdvözítő Dávid városában ; 
itt jelent meg aztán az angyaloknak egész serege, kiknek ajkairól először 
zendült föl az örvendetes « Dicsőség a magasságban Istennek és a földön 
békeség a jóakaratú embereknek... » Oh, mily boldog örömmel eredtek 
útnak e szerencsés pásztorok az angyalok eltűnése után a szomszédos betle- 
hemi barlanghoz! Mily benső megindulással léptek be a nyomorúságos 

sziklaodúba; mily leírhatlan gyönyörrel pihentették azután szemeiket az 
isteni kisdeden s mily mély alázattal s imádattal borultak le előtte ! Mily 
remegő boldogsággal vették át Mária karjaiból s mily szerető gyöngéd- 
séggel szorították szivükhöz s árasztották el csókjaikkal Azt, a ki a tudósok, 
gazdagok és hatalmasok mellőzésével épen őket, az egyszerű, szegény 
embereket részesíté ily nagy kitüntetésben, hogy elsők lehettek, a kik 
testi szemeikkel meglátták a világ Üdvözítőjét! Oh, mily lelki meg- 
világítást, mennyi kegyelmet nyerhettek ők az itt töltött boldog pilla- 
natokban ! . . . 

A pásztorok mezeje mellett van Boáz szántóföldje, a hol a szerény 
és önfeláldozó Rút kalászokat szedegetett. 

Befejezvén kegyeletes utunkat, visszatértünk a városba, hol azonnal 
megint körülvettek a kereskedők, megvételre kínálván saját gyártmányú 
emléktárgyaikat. Én Abdullah Michelnek^ egy igen rokonszenves öreg 
úrnak boltjában vásároltam be olvasókat, gyöngykagylóból készült 
keresztecskéket stb. Az üzlet tulajdonosa dicsekedve mondotta el, hog>' 
1873-ban Európában is járt, a bécsi világkiállítás alkalmával s ekkor 
Budapestre is lerándult s tud is még néhány magyar szót. 

Ezután társaim Betlehem több virágzó katholikus intézetét látogatták 
meg. Én azonban néhányad magammal inkább a városban néztem körül 
s mondhatom, hogy Betlehem tisztaságával, nyájas, előzékeny arab lakói- 
val oly kellemes benyomást tett reám, hogy rövid idő alatt egészen 
otthonosan éreztem magam benne. Ama nagy szerencsének, hogy a 
Megváltó az ő földjükön született, a betlehemiek teljes tudatában vannak 
s főként karácsony ünnepét oly fénynyel ünnepelik meg, mint sehol e 
világon. Nem hagyhatom szó nélkül, hogy a város népe, elütően a 
többiektől, deli termettel és — kivált a nők — föltűnően szép, nemes 
keleti arczvonásokkal bír, bátor és erkölcsös. 

A nők viselete, mely a többi palesztinai arabokétól némileg külön- 
bözik, derékban övvel átkötött kék ruha, fejükön pedig fehér patyolat- 
kendő. Az asszonyok díszesebb s ünnepi öltözete pedig egy bő ujjal 
ellátott hosszú kék köntös, mely szalagokkal elég tarkán van díszítve. 
Erre egy aranynyal s ezüsttel gazdagon kivarrott ujjnélküli zekét 
húznak. Fejükön pedig henger-alakú magas süveget viselnek, mely 
körös-körül néhány sor arany- s ezüstpénzzel van diszítve, két olda- 
láról pedig egy szintén pénzekkel beaggatott zsinór függ le keblükre. 
E süveget félig betakarja egy — rendesen fehérszínű — fátyol, mely 
vállaikra s hátukra omlik le, néha azonban oly nagy, hogy az egész 
alakot eltakarja. 

k férfiak hosszú köntöse rendesen világos szinű selyemszövetből 
készül. E fölött pedig a vállakra könnyedén vetett fekete köpenyt hor- 
danak, mely tarkán van bélelve. Fejükön sárgaszinű turbánt viselnek. 



Betlehemi leány. 

A város összes lakóinak száma megüti a 7000-et s ezek közül 4000 
katholikus, a többi pedig örmény és görög; mohamedán alig van 100, 
zsidó pedig egyáltalában nem lakik Dávid városában. Vallásos, szor- 
galmas, vagyonos népének főfoglalkozása a földmívelés, baromtenyésztés 

és ipar. Az iparosok legtöbbje olajfából, gyöngykagylóból stb. olvasókat, 
kereszteket, melltűket s különféle emléktárgyakat készít. Sokan beszélnek 
olaszul és németül is. Valóban szemmel látható e virágzó városon az 
Isten áldása, mely kivételt látszik képezni Palesztina városai között, 
melyeket a századok folyamán oly súlyos csapások értek s egyre 
hanyatlanak. 

Miután a Mária-templomban emléktárgyainkat a főbb szenthelyek- 
hez érintettük, meghallgattunk egy arab katekézist, melyet egy ferencz- 
rendi szerzetes a templom főhajójában előtte két csoportban guggoló 
fiúknak és leányoknak tartott, a kik nagy figyelemmel és érdeklődéssel 
csüngtek a szelíd arczú atya előadásán. Ezután bementünk a ferencziek 
kis iskolájába, hol épen befejezték az előadást s így csak azt tapasz- 
talhattuk, hogy a Keleten is legjobban örül a táblás tanuló az előadás — 
végének. 

Innen búcsúzás végett betértünk a zarándokházba, a hol jó 
kenyérrel s édes fehér borral szolgáltak a szives ferencziek. E kis ozsonna 
után egynegyed tizenegy körül hazatértünk. — Hebronba, hol a zsidó nép 
törzsatyja. Ábrahám és felesége, Sára hamvai nyugosznak, azért nem 
rándultunk ki, mert mohamedán lakossága rendkívül fanatikus s a keresz- 
tény zarándokokat nem szivesen látja. 

Az én kocsimon két német paptársamon kívül, még egy éltesebb 
kisasszony is foglalt helyet. A reggel támadt szél nemcsak nem hagyott 
alább, hanem most már néha egész porfelhőket kavart föl. 

Jeruzsálemhez érve, egy fordulónál, a hol az út kissé meredeken 
emelkedik, majd hogy szerencsétlenség nem ért. Egyik lovunk ugyanis 
elesett, a másik pedig megijedvén, megbokrosodott A kocsis ordítva s 
ostora nyelével embertelenül ütlegelve nógatta fölkelésre az elesett 
szegény állatot, a másik meg hol előre rántotta kocsinkat, hol meg hátra 
tolta. A nagy ijedelemben és zavarban két útitársam merészen leugrott, 
a mit a mellettem ülő hölgy is követni akart, de megakadván, vissza- 
hanyatlott, miközben csaknem összes emléktárgyait kiszórta a kocsiban. 
Hamarosan összeszedtem azokat s átadtam neki s aztán magam is 
leugrottam a kocsiról. Csak midőn már mindketten lent voltunk, vettem 
észre, hogy két társam e veszedelmes helyzetben gyáván elhagyott s 
gyalog ment a városig. 

Rendbe jővén, ketten ismét felültünk a kocsira s hálát adván a jó 
Istennek, hogy nagyobb bajunk nem esett, lakásunkba hajtattunk, hová 
délfelé érkezvén, elmondottuk ezt az epizódot, melynek esetleg szomorú 
vége is lehetett volna. 

Ebédközben marsallunk kihirdette, hogy délután a Jeruzsálemtől 
keletre, ennek tőszomszédságában emelkedő Olajfák hegyének és a város 
közvetlen környékének megtekintésére indulunk. 

Minthogy a kirándulást egy korábban kifejezett óhajunk szerint 
szamáron akartuk megtenni, mert így kényelmesebb, már két óra körül 
igen mozgalmas, lármás élet volt az osztrák-magyar zarándokház előtti kis 
téren és szűk utczán : a szamárhajcsárok egész serege gyűlt itt össze meg- 
nyergelt csacsijaikkal. 

Elkészülvén, hamarosan felültünk a fürge állatokra s pár perez alatt 
kiértünk a város falain az István-kapu előtti térre, a hol szent István 
diakónust, az első vértanút a felbőszült zsidók megkövezték. Közelében 
van Szűz Mária tava (Birket Szitti Marjam). 

Innen lementünk az 50 — 70 méter mély Kidron-völgybe vagy 
Czedron-völgybey melyet Jozafát völgyének is neveznek, mert a zsidók e 
királya itt van eltemetve. A Kr. e. VIII. században éWJoél próféta szavai- 
nak (3 7. de a Vulg. 3, 2.) helytelen fölfogása alapján már a régi zsidók 
között az a téves hit terjedt el, hogy az utolsó itélet itt e völgyben fog 
megtartatni. Ezért még manap is a világ minden tájáról számtalan jámbor 
zsidó költözik Jeruzsálembe, hogy a Jozafát völgyében temetkezhessek s 
így a föltámadás napján közel legyen a Világbíró itélőszékéhez. Borzadály 
szállta meg lelkünket, midőn leereszkedtünk ezen évezredek óta sírmezőül 
szolgáló komor völgy halotti csendjébe, nyomasztó légkörébe. Közvetle- 
nül a város keleti fala alatt, csaknem egész hosszában mohamedán temető 
terült el. 

Hajdan e rideg szikla-völgy mélyebb és szélesebb volt, mint ma ; 
de a századok folyamán a sokszoros ostromok alkalmával lerombolt falak 
törmeléke meglehetősen feltöltötte. Benne a hasonnevű patak csak télen 
és esős időben hömpölygeti habjait a Holttenger felé. Most medre 
egészen ki volt száradva. A Kidron-patak jobb oldalán mutatják azon 
helyet, a hol Üdvözítőnk az utolsó vacsora után elmondotta megható 
főpapi imáját, mennyei Afyjához könyörögvén mindazokért, a kik majdan 
benne hinni fognak. 

Átkelvén e patak kőhídján, az Olajfák hegyének (arabul Dzsebel 
Zeitun, vagy Dzs. et-Túr) lábához értünk. Három főbb orma van ez 
örökké emlékzetes hegynek, melyek legnagyobbika, a középső 830 méter- 
nyire emelkedik a tenger szine fölé, 50—60 méternyire a Jozafát völgye 
fölé. A hegynek tövénél balra Mária sírja, jobbra pedig a Qetszemáni 

kert terül el. Ide érve, láttam először életemben belpoklosokat, kik az 
úton alamizsnát kéregetnek. (Jeruzsálem 40 — 50 bélpoklosának legtöbbje 
azonban a számukra épített két kórházban van elhelyezve.) Iszonyat fogott 
el, midőn a szerencsétlenek borzasztóan eléktelenített testét megláttam. 
Arczukat undorító daganatok, sötét foltok, gennyes pattanások, rút kelevé- 
nyek fedik; vérben forgó szemük örökké csepeg; hajuk kihullott, ujjaik, 
kezük, lábuk vagy azok feje, fülük vagy orruk le van rothadva . . . Szív- 
szaggató rimánkodással könyörögnek baksisért, hogy nyomorult életüket 
néhány évig tovább tengessék csak azért, hogy lássák, miként rothadnak 
le majd izenkint többi végtagjaik is, míg megkönyörül rajtuk a halál. 
Valóban borzasztó egy látvány ez s nem lehet ember, a kinek szive meg 
nem esik e szánandó teremtéseken. Elhaladván közöttük, eszembe jutottak 
az evangélium ama szerencsés szerencsétlenéi, kiket a zsidó társadalom, 
hogy másokat meg ne fertőzzenek, kizárt kebeléből s a községeken kívüli 
elhagyatott helyeken kényszerített lakni. Mintegy hallani véltem, a mint a 
názáreti csodatevő Jézus közeledtére bizalommal kiáltják : Jézus, könyörülj 
rajtunk! ,,, Szinte látom, a mint a tömegben iszonyatot keltve, félénken, 
de erősen bízva, az Úr felé vánszorognak s lábai elé borultan remegő 
hangon gyógyulásért esengenek . . . Megelevenült lelkem előtt a jóságos 
Üdvözítő kegyes arcza, a mint részvétre gerjedve a leírhatatlan nyomor 
fölött, mindenható ^ Akarom, tisztulj megh^ szavával egy pillanat alatt 
visszaadja egészségüket, visszaállítja ép tagjaikat . . . Szinte látom a boldog 
megdöbbenést, hallom az öröm hangos kitörését, azt az ujjongó hálálko- 
dást, mely a meggyógyultak szivéből fakad ; azt az ámulatot s lelkesedést, 
mely az isteni mindenhatóság láttára a tömeget eltölti . . . Látom szárnyra 
kelni e csodák hirét némelyekben hitet, lelkesedést, imádást keltve Jézus 
iránt, a tekintélyükre féltékeny írástudó farizeusokban pedig a gyűlöletnek 
tüzét szítva . . . 

Leszállván szamarainkról, legelőszőr Szűz Mária sírtemplomához 
mentünk. A Boldogságos Szűz sziklasírja fölé állítólag már Ilona császárné 
építtetett templomot a IV. században s ezt a keresztesek restaurálták. Ma 
a templom előtti térre néhány lépcső vezet le. A lapos fedélzetű templom- 
nak igen szép gót-izlésű homlokzata van. Kicsiny ajtón és 48 széles lép- 
csőn át jut az ember a földalatti szentélybe, mely egy 25 méter hosszú 
és 8 méter széles keresztet képez. Éjjel-nappal számtalan lámpa világítja 
meg. A Boldogságos Szűz sírja, melyből harmadnapra mennybe vétetett 
föl, a keleti oldalon a sziklába van vájva, de valamint Üdvözítőnk sírja, 
úgy ez is most szabadon áll egy kis négyszögletű kápolnában, mert a 
szikla köröskörül el van távolítva. Márványlap fedi, mely oltárul is szol- 



Digitized by 



Qoo^<ii 



110 BETLEHEM — JERUZSÁLEM KÖRNYÉKE 

gál, és gazdagon van díszítve ; A lépcsőzet melletti fülkében több sír- 
emlék, illetőleg oltár van, így szent Annáé és szent Joádiimé, ezek átellené- 
ben szent Józsefé és az agg Simeoné, továbbá Melizendáé (f 1161), a 
ki 11. Balduinnak leánya és a negyedik jeruzsálemi királynak, anjoui 
Fulkónak felesége volt. Fájdalom, ezt a drága szentélyt is az 1759-ben 
betolakodott görög nemegyesültek elrabolták tőlünk s a ferenczieket 
onnan kizavarták. A Boldogságos Szűz sírjától az arabok a Jozafát völgyét 
Vádi Szitti Marjámnak (= Mária asszony völgye) nevezik. 

Szivünk elszorult s szokatlan mély fájdalomérzet hatotta át, midőn 
innen az átellenben fekvő Oetszemáni kertbe mentünk. Nevét onnan kapta, 
mert Krisztus idejében olajsajtó volt e majorban az olajfák bogyóinak 
kipréselésére, az olajsajtó neve pedig Üdvözítőnk aram anyanyelvén 
gatsemané. Ide vonult Jézus tanítványaival halála előestéjén s itt kezdő- 
dött meg szenvedése. Abban az időben a kert sokkal nagyobb kiterjedésű 
volt* és olajfákkal is sűrűbben volt beültetve. Ma 52 méter hosszú, és 
50 méter széles. Fehérre meszelt (2V2 méter magas) fallal van körülvéve 
és a ferencziek tulajdona. Nyolcz ősrégi olajfa, örökzöld cziprusok, néhány 
bokor és jól gondozott illatos virágos-ágyak vannak benne. Valóságos 
kis paradicsom e kert e kopár zord vidéken. A kert éjszak-keleti sarká- 
ban van az őrház, melyben az a ferenczrendi lakik, a ki a kertet őrzi és 
gondozza. A vihartépte olajfák óriási vastagságú (5—6 méter kerületű) 
törzse s termetes ágai megerősíteni látszanak amaz állítást, hogy e fák 
még az Üdvözítő korából valóknak gyökérhajtásai. A zarándokok kegye- 
letes fosztogatásai miatt farácsozattal vannak bekerítve. A még reggel 
támadt szél meg-megrázta vén koronájukat s lombjaik csendes susogása 
mintha csak elhaló, siró visszhangja lett volna amaz imának, melyet 
Üdvözítőnk lelki kínjai között tizenkilencz század előtt itt elrebegett . . . 
A kert falának belső oldalán köröskörül Urunk szenvedését ábrázoló 14 
művészi kivitelű domborművű stácziókép van elhelyezve, melyek előtt a 
kert néma csendjében benső megindulással rövid ájtatosságot végeztünk. 
Miután a jószivű szerzetestől az ősi olajfákról emlékül néhány levelet 
kaptunk, mély áhitattal megcsókoltuk a kertnek szentelt földjét és tovább 
mentünk. 

A mai kerten kívül, ennek ajtaja mellett mutatják azt a helyet, 
a hol Péter, Jakab és János apostol álomba merült; néhány lépéssel 

* A görög-keletiek getszeniáni kertje, mely a ferencziekének közelében valamivel 
magasabban terül el az Olajfák hegyének lejtőjén, tehát kétségkívül hozzátartozott a 
Krisztuskorabeli kerthez. Az oroszok által 1888-ban itt épített Magdolna-templom fok- 
hagyma-alakú hét kupolája már messziről ragadja magára a vándor figyelmét. 

odább pedig azt a szomorú emlékű helyet, a hol Júdás csókkal elárulta 
Mesterét. 

A kerítéstől mintegy kőhajításnyira s a Boldogságos Szűz sírtemplo- 
mának közvetlen közelében van a Vérizzadás barlangkápolnája (antrum 
agoniae), mely hajdan még a Qetszemáni kert területén belül esett. Ez 
azon örökké nevezetes barlang, hol az Üdvözítő földre borulva így 
könyörgött: "Atyám, ha akarod, vedd el e poharat tőlem! de ne az én 
akaratom legyen, hanem a tied»; ez az, a hol kínszenvedésének, erőszakos 
és kegyetlen halálának iszonyú előérzetétől gyötörtetve oly nagy szoron- 
gás fogta el szivét, hogy véres verejtékcsöppek folytak le arczán. Már a 
IV. században kápolna állt fölötte, melyet azonban a törökök elpusztítot- 
tak. E barlang, mely a ferencziek tulajdona, egészen természetes, ősi 
állapotában maradt meg s mintegy 3 méter magas, 8 méter széles és 
12 méter hosszú. A világosságot egy nyilason át felülről nyeri. Három 
oltár van benne; az éjszaki részen levő főoltár alatt ezen latin szavak 
olvashatók: ^Hicfactas est sudor ejus sicut guttae sanguinis decunentis 
in terram^, (— ^ Itt lőn az ő verejtéke mint a földre folyó vérnek csöppjei.) 
Egyik oszlopánál nehéz fakereszt vonja magára a magyar zarándok 
figyelmét, melyet 30 év előtt egy bácsmegyei honfitársam, a ki hat 
évi gyaloglás után ért Jeruzsálembe, vállain hozott ide. Rajta ez egy- 
szerű fölírás olvasható: wAz Isten Dücsőségére Jézus Szeretetiért ezen 
Körösztöt Magyarországból, Bajai lakos. Mérő József, 6 éves zarán- 
dok 1868». 

A Qetszemáni kertnél az Olajfák hegyére vezető út háromfelé ágazik 
s ormaira jó negyedóra alatt érhetni. Mi innen egyenesen a Miatyánk- 
(Páter noster)'templomba mentünk, mely a hagyomány szerint azon a 
helyen épült, a hol az Üdvözítő a «Miatyánkra» tanította apostolait. Oh, 
mily édes volt itt az Oltáriszentség előtt térdre borulva elmondani azt a 
gyermekkorunk hajnalán édes jó anyánktól tanult Miatyánkot... Itt e 
szent helyen, a hol az imák e legkedvesebbikét, legtökéletesebbikét tizen- 
kilencz század előtt magának az isteni Megváltónak ajkai rebegték el leg- 
először! Ennek emlékére a templom mellé épített franczia karmelita- 
apácza-zárda oszlopcsarnokos szép folyosóján az Úr imádsága 33 külön- 
böző nyelven ragyog itt aranybetükkel ugyanannyi fajansz -táblákra vésve^ 
melyek a folyosó falába vannak erősítve. Olvasható itt a Miatyánk azon 
a nyelven, melyen azt az Üdvözítő eredetileg monda, vagyis aramul; 
azután az ószövetség szent nyelvén, vagyis héberül; továbbá az újszövet- 
ségi könyvek eredeti nyelvén, azaz görögül; az egyház hivatalos nyelvén^ 
latinul; azután, arab, szir, örmény, perzsa, kinai, kopt, orosz, franczia. 

angoly olasz, spanyol, német stb. nyelven. Őszinte örömmel s büszke 
megelégedéssel olvastam azt itt édes magyar nyelvünkön is; de bán- 
tott némileg az a figyelmetlenség, hogy szövegében két elválasztási hiba 
éktelenkedik (ors-zágod^ men-nyben). Úgy e templomot, mint a zárdát 

III. Napóleon császár egyik rokona, Latour d'Auvergne herczegnő épít- 
tété 1868-ban. Udvarának egyik sarkában van a földalatti Hiszekegy- 
(Credo) -kápolna azon barlang helyén, hol a hagyomány szerint az apostolok 
a Hiszekegyet szerkesztették, mielőtt Jeruzsálemből távoztak. 

A templom előtt terül el a Kafr et-Túr nevű kis hegyi falu. 

Az Olajfák hegyének középső ormához érve, a szél már oly erővel 
rángatta lenge ruhánkat, hogy majd letépte testünkről. Ez az orom a 
hegynek legnevezetesebb pontja, mert a hagyomány szerint innen történt 
Urunk mennybemenetele. Föléje már Ilona császárné építtetett bazilikát a 

IV. században ; N. Károly pedig benczés kolostort alapított mellette ; a 
keresztesek meg Ágoston-rendit. A Mennybemenetel temploma, mely a 
századok folyamán többszörösen lett újra építve, utóbb mohamedán 
mecsetté lett s az, fájdalom, a mai napig is. A benczések romladozó egy- 
kori kolostorában pedig dervisek laknak. Minthogy századunk első felé- 
ben egy földrengés megrongálta a templomot, 1834-ben a mohamedánok 
a réginek mintájára nyolczszögíí kis kupolás épületet emeltek Urunk 
mennybemenetele helyén. Ajtaja mellett arab asszony szedte tőlünk a 
bebocsájtásért fizetendő baksist Szívesen fizettük meg s kimondhatatlan 
boldog örömmel léptük át e drága szentély küszöbét, melyben mintegy 
szent ihlet hatása alatt egyszerre megújult lelkemben a tizenkilencz század 
előtt itt lefolyt dicső esemény . . . Előttem az apostolok jámbor csapatja, 
sejtelem és várakozás ül arczukon. Közöttük az imádott Mester isteni 
fenséget és szeretetet sugárzó szelíd alakja; arczán öröm és boldogság 
ragyog, mert letiporta a poklok hatalmát, legyőzte a halál fulánkját, 
befejezte a megváltásnak kínnal-teljes munkáját; földi életének határához 
érkezett, immár szent embersége is a megdicsőülés felé tekint. Elbúcsúzik 
apostolaitól ; áldólag nyújtja ki karjait ; ajkairól ellebben az utolsó édes 
szó s aztán... kimagasodik soraikból, mert szentséges lábai elhagyták 
már a földet ; lassan, méltóságteljesen emelkedik feljebb-feljebb az ámuló 
sereg szemei előtt ; dicsőült alakja fönt lebeg már a szent város fölött s 
még egy utolsó könyörteljes pillantást vet vissza az ő megsiratott honára, 
a keményszívű és háládatlan nemzedék nyüzsgő városaira, melyek viru- 
lásában ő már látja a közelgő pusztulást, hűtlenségükért iszonyúan meg- 
lakoló honfiai véget nem érő bús hazátlanságát ; irgalmas tekintete vissza- 
sugárzik az Ítéletre megérett bűnös Babilonra, a boldogtalan Jeruzsálemre, 

Az Úr Jézus szülőföldjén. 8 

mely meg nem ismeré látogatásának szent idejét; forró szeretetének 
aranyláncza visszanyúl annak a kisded csoportnak hűséges keblébe, mely 
égre szegzett tekintettel és remegő vágygyal kiséri őt a felhőkig, túl a 
felhőkön a mennybolt magasáig... Mert a megdicsőült Istenember leg- 
őbb gondja, utolsó szempillantása kedves hű tanítványait illeti, kik segít- 
ségével átalakítják majd a világot. 

Fájt s mély szomorúsággal töIté el szivünket, hogy ezt a szentélyt 
sem vallhatjuk immár magunkénak, hogy idegenekül tekintenek bennünket, 
midőn bebocsátanak. De vigasztalt a tudat, hogy örök üdvösségünk 
nincsen kötve helyhez, kőhöz, emlékhez, hanem a hit, remény és szeretet 
hármas erényének az önmegtagadás és tűrő szenvedés által izmosodott 
szárnyain bárhol is bizton fölemelkedhetünk megdicsőült jézusunknak 
boldog égi hónába. 

Egy kissé kiálló sziklacsúcs jelzi itt a hagyomány szerint azt a 
helyet, melyről Jézus ég felé emelkedett. Jámbor hagyomány szerint 
szentséges lábai nyomát is visszahagyta ekkor e szikladarabon, mintha 
csak ez érzéketlen, hideg kőszirt is ellágyult volna a válás e nehéz, e 
magasztos pillanatában s féltékeny szeretettel simult volna az Úrnak 
szentséges lábai köré. Bal lábának nyoma még most is kivehető s ennek 
irányából következtetve Jézus Európa felé fordult arczczal hagyta el földi 
hazáját. Leborultunk s rövid ima után szent áhítattal megcsókoltuk e 
szentséges lábnyomot. A jobb láb nyomát a mohamedánok a múlt 
században letörték s azt mint Mohamed lába nyomát az Aksza-mecset- 
ben mutogatják. 

A mohamedánok évenkint egyszer. Urunk mennybemenetele ünne- 
pén, megengedik a ferenczieknek, hogy itt misézhessenek. Ez ünnepen 
délfelé ünnepélyes körmenetben az Olajfák hegyének éjszaki legmagasabb 
(830 m.) ormához is elvonulnak, mely <íViri Oalilaeh {— galileai férfiak) 
nevet viselj mert a hagyomány szerint itt jelent meg az a két angyal, a ki 
az égbe szállt Mesterük miatt szomorkodó apostolokat ezen szavakkal 
vigasztalta: ^Galileai férfiak! mit álltok itt az .égre nézve? Ez a Jézus, ki 
fölvétetett az égbe, úgy jő majd el, a mint őt a mennybe menni láttátok®. 

Az Olajfák hegyének e két örökké emlékezetes ormán meglepő s a 
maga nemében páratlan panoráma tárul az ember szeme elé, a mit nagy- 
ban emel a számtalan s legellentétesebb emlékek által fölidézett történelmi 
hangulatkép. Nyugaton lábaink alatt az ezernyi ősi és újkori sírokkal 
borított Olajfák hegyének lejtője s a Jozafát völgye terül el; azontúl a 
szent város kupolás fedélzetű szürke épületeinek komor tömkelegével 
számos minaretjével s nyüzsgő életével, mögötte pedig Júda hegyei. 

Keleten szemünk a Jordán völgyén át ellát a Holttenger éjszaki csücskéig 
s azontúl Moáb s Köves-Arábia hegységéig. Az Olajfák hegyének mind- 
két lejtője csak gyéren van olajfákkal s itt-ott cziprussal és satnya bokrok- 
kal benőve ; közelben és távolban csaknem csupaszon áll kiégett kréta- 
mészkő sziklája; kietlen, sivár, rideg az egész vidék, a mi leverőén, 
nyomasztóan hat a lélekre s midőn tekintetünk az Antónia- vártól végig- 
jár a Via Dolorosán s a Golgota fölött emelkedő kupolán megpihen, 
lelkünk gyászba merül s mintha valami titokzatos, sötét légkört látnánk a 
város fölött borongani, mintha valami isteni átok súlyát látnók a próféta- 
és istengyilkos Jeruzsálemre nehezedni . . . 

A hegynek keleti lejtőjén, a Betánia felé vezető út mentén van az 
egykori Betfagé nevű major helye. Innen küldé Jézus két tanítványát egy 
szamárért, melyen még senki sem ült, hogy azon ünnepélyes bevonulását 
tartsa Jeruzsálembe. E helyen 1875-ben igen nevezetes emléket ástak ki: 
egy a talajjal összefüggő szikladarabot, melynek egyébként erősen sérült 
festményeiből és fölírásából még ki lehetett venni, hogy Urunk ünne- 
pélyes bevonulására és Lázár föltámasztására vonatkoznak. Egy 1127-ből 
származó értesítés szerint erre a sziklatuskóra lépett Jézus, midőn a 
szamárra ült. Minthogy a föléje épített hajdani kápolna elpusztult, a 
ferencziek most újat emeltek helyén. 

A hegy nyugati, vagyis Jeruzsálem felőli lejtőjén van a ^Dominus 
fleviU (-- az Úr siránkozott) helye, melyen régen hasonnevű templom 
állott. Ma nyomorult mecset jelzi ezt a helyet, mely tanúja volt ama 
megható jelenetnek, hogy a Jeruzsálembe vonuló Üdvözítő betekintvén a 
jövőbe s látván a város megátalkodottságát, zokogva sírt annak bekövet- 
kező pusztulása fölött. 

Innen délre vannak az úgynevezett Próféta-sírok, Mely próféták 
voltak itt eltemetve, nincs kiderítve. A kereszténység első századaiban 
szintén temetkezési helyül szolgáltak e sírbarlangok. 

Leérvén az Olajfák hegyéről, a Qetszemáni kert falánál ismét föl- 
ültünk biztos és gyors lépésű szamarainkra s a völgyekben keleti, déli és 
nyugati irányban csaknem az egész várost megkerültük. Legelőbb a 
következő négy emlékhez értünk: Jozafát király sírjához (f Kr. e. 889.), 
mely a bejárata előtt heverő omladék miatt most megközelíthetlen ; a 
négyszögű, de kúpban végződő Absálom-emlékhez, melyet ezen királyi 
atyja ellen föllázadt fiú állítólag maga emeltetett magának; az arra járók 
még manap is köveket hajítanak feléje e szavak kiséretében: «Átok 
Absálomra és mindazon gyermekre, ki szülője ellen föllázad !» — továbbá 
az ifj. Jakab síremlékéhez, 2l ki Jeruzsálem első püspöke volt s Anánusz 

plom legbelsőbb udvarában az oltár mellett (v. ö. Máté 23, 35.) ; e négy- 
szögű síremlék piramisban végződik. Mind e négy emlék csaknem köz- 
vetlenül egymás mellett fekszik s leginkább magából a sziklából van 
kifaragva. 

Innen a Botrányok hegyéhez (arabul Dzsebel Batn eUHava) értünk, 
mely az Olajfák hegyének legdélibb orma. Nevét onnan nyerte, mert 
Salamon király a nép megbotránkoztatására bálvány-templomokat állít- 
tatott ide pogány feleségeinek kedvéért. Alatta a mohamedánok által 
lakott Szilván (Silóa) falu terül el, melynek lakosai rablóhajlamukról 
hirhedtek. 

A Moria keleti oldalában fakad a Mária-forrás ; így nevezik, mert 
a bold. Szűz is merített vizéből. Némelyek szerint azonos a régi Silóa- 
forrással, mások szerint a Oihon-forrással, Napforrással vagy Király- 
kúttal. Különös sajátsága, hogy a vize néha, kivált nyáron (napjában is 
többször) elapad. Ezt a babonás mohamedánok úgy magyarázzák, hogy 
a hegy bensejében sárkány lakozik, mely ha ébren van, megiszsza a 
forrás vizét s csak ha elalszik, ered meg újra. Ezért Sárkány-forrásnak 
(Birket el-Asbat) is hívják. 

A Mária-forrást a sziklába vésett SUőa-csatorna összeköti a tőle 
délre fekvő Silóa-forrással {= Felső Silóa-tó). E csatornában 1880-ban 
egy Ezekiás király (Kr. e. 727 — 699.) idejéből való nevezetes ó-héber 

kőf eliratot találtak, melyet valószínűleg akkori munkások véstek a sziklába. 
A Silóa-forrástól kissé lejebb van a Silóa tava (= Alsó-Silóa). Itt mosdott 
meg Jézus parancsára a vakonszületett ifjú, mire csodálatosképen azonnal 
meggyógyult. Közelében mutatnak egy eperfát, mely állítólag azon a 
helyen áll, a hol a gonosz Manasszes király Izaias prófétát kettéfűrészel- 
tette. (Kr. e. 695. körül.) 

Ott, a hol a várost nyugatról és délről szegélyző Oihon-, illetve 
H innom völgye a Kidron völgyével egyesül, van a Rógel- vagy Nehe- 
miás kútja, másként Tüz kútja, vagy jób kútja (arabul Bir Ejjub), 



Jeremiás próféta barlangja Jeruzsálem mellett. 

Ebbe rejté Jeremiás a templom szent tüzét, mielőtt a zsidók a babi- 
loni fogságba indultak s midőn azt később Nehemiás fölkereste, csak 
iszapos vízre akadt; midőn ezzel az áldozatot leöntötte, az csodaszerűen 
újra kigyúlt. 

A Hinnom- vagy Oehinnom völgye (arabul Vádi er-Rababi) leg- 
szűkebb helyén van a Tófet nevű hely, a hol a zsidók hajdan gyermeke- 
ket áldoztak Moloch-bálványnak. Utódaik, hogy megvetésüknek adjanak 
kifejezést eltévelyedett őseik ez istentelen tette iránt, odahordták a város 
szemetjét, melyet időnkint fölgyújtottak. így lett a Oehinnom- vagy 
Oehenna völgye a pokolnak jelképe, melynek tüzében a világ erkölcsi 
szemetje, az elkárhozottak bűnhődnek. 

E völgy túlsó oldalán emelkedik a Gonosz fanács hegye (arabul 
Dzsebel Abu Tór), mely azért viseli e nevet, mert Kaifásnak itteni mezei 
lakásában tanácskoztak a zsidók Jézus elvesztése fölött. Lejtőin sok szikla- 
barlang tátong, melyek között legfigyelemreméltóbb az Apostolok bar- 
langja, a hol azok Mesterük elfogatása és szenvedése alatt elrejtőztek. 
Itt terül el a szomorú emlékű Hakeldáma (= vérmező) is, melyet a zsjdó 
főtanács egy fazekastól vásárolt az áruló Júdás által visszadobott harmincz 



Királyi sírok. 

ezüst-pénzért az idegenek temetkezési helyéül. A Hakeldáma-sírboltban 
még a keresztesek idejében is temettek el idegeneket. 

Gyorsan tipegő csacsijainkkal elhaladván a Szultán-tó (Birket esz- 
Szultán), a Jaffa-kapú s az oroszok kolóniája mellett, a Damaszkus-kapuhoz 
értünk. E kaputól éjszakra van Jeremiás barlangja, a hol a hagyomány 
szerint Jeruzsálemnek a babiloniak által történt elpusztítása után (Kr. e. 588.) 
e próféta tartózkodott és megírta Siralmait, azokat a remek elégiákat, 
melyekben oly megrendítően ad kifejezést bánkódásának, mély keservé- 
nek a romhalmazzá lett főváros, az elpusztult templom és a hazátlanná 
lett nép szomorú sorsa fölött. Valamivel följebb állt hajdan Szent István 
vértanú temploma, melyet Eudokszia császárné építtetett az \. században. 



Digitized by 



Qoo^<ii 



BETLEHEM — JERUZSÁLEM KÖRNYÉKE 119 



A keresztesek restaurálták, de a későbbi századok viharai elsöpörték a 
föld színéről s csak 1882-ben fedezték föl romjait, melyek fölé csakhamar 
új templom épült a dominikánusok kolostorával, melyben a bibliai tudo- 
mányok s főleg a bibliai régiségtudomány ápolására jeles iskolájuk (École 
biblique) is van. 

Mintegy tízpercznyire éjszak felé vannak az úgynevezett Királyi sírok. 
Klaudiusz császár idejében, Kr. u. 50-ben történt, hogy Adiabéne feje- 
delme, Izatesz és testvére, Monobázusz, anyjukkal, Ilonával s egész rokon- 
ságukkal elhagyván a pogányságot, a zsidó vallásra tértek, prozeHtákká 
lettek. E tényt, mint a zsidóság egyik legnagyobb győzelmét, Flaviusz 
József büszkeséggel többször is említi műveiben. E fallal körülvett s szép 
faragásokkal díszített öt sziklasír e fejedelmi családnak sírboltja. Kr. u. 70-ben 
elesett római katonákat is temettek ide. Közelükben van a Kr. e. 300. körül 
élt Simeon főpapnak sírja, a kit kortársai életszentsége miatt az Igaz 
melléknévvel tiszteltek meg. 

Jeruzsálem környékének legéjszakibb részén van a Skópusz-hegy, a 
hová Jaddúa főpap Kr. e. 329-ben a város előkelőivel s a papsággal 
Nagy Sándor elé vonult s a világhódítót kedvezően hangolta a zsidók 
iránt. Itt táborozott Titusz is az ostromló római sereggel. Innen délre 
fekszenek a Bírák sírjai, a kik alatt a zsidó főtanács (szinédrium) tagjai 
értendők. 

Este volt már, midőn a látottak sokaságától csaknem kábultan 
visszatértünk a városba. 

Vacsora alatt nagy örömmel vettem kezeimhez a szüleimtől és test- 
véreimtől írt két levelet, melyeken kívül egész keleti utam alatt nem is 
kaptam többet senkitől. 



Mária sírja. 

VIII. 

Kirándulás Ain-Kárimba. Mária látogatásának kápolnája. Mária-forrás. Ker. szent János temploma. 
A Sion-nővérek intézete és Ratisbonne Alfonz Mária sírja. Visszatérés Jeruzsálembe. — A Via 
JDolorosa állomásai ; szent keresztúti ájtatosság. A zsidók siralomfala és szertartásos siránkozása. 



TEGNAPI szeles nap után április 29-én (péntek) szokatlanul hűvös 
reggelre ébredtünk. Jóval , hat óra előtt elsiettem a Szentsír- 
_ ^ templomba s ott a Mária Magdolna-oltáron mutattam be 
az Úrnak szentmise-áldozatomat. Visszatérvén, reggelink után nyolcz óra 
körül kocsin kirándultunk a Jeruzsálem nyugati hegyvidéke között fekvő 
Ain-Kárimba (a régieknél Kérem -- szőlőhegy, a hol a keletiek hagyo- 
mánya szerint Ker. szent János született; innen e helynek másik neve 
egyszerűen Szent-János, tudniillik falva.**^ 

Midőn kocsira ültünk, a jeruzsálemi koldusok egész légiója gyűlt 
össze a hospiczium előtt. Férfiak, nők, öregek s gyermekek képzeletet 
fölülmúló rongyokban, szurtos arczczal, bomlott hajzattal, a kik valóságos 
ostrom alá vették kocsijainkat, fülsiketítő zsivajjal könyörögtek, rimán- 
kodtak baksisért. Úgy látszik, megsejtették valamikép, hogy ekkor indu- 
lunk. Szivem megesett a nagy nyomor láttán; de kocsisaink s drago- 
mánjaink megsokalták a szegények tolakodását s rimánkodását s mert 
szavukra nem álltak odább, néhányszor szétütöttek közöttük az ostorral 
s miután ez sem igen használt, kegyetlenül verni, lökni kezdték őket 



* A Szentírás nem nevezi meg világosan Ker. szent János születési helyét. Szent 
Lukácsnál (1, 39, 40.) azt olvassuk : « Fölkelvén azután Mária ama napokban, sietve méné 
a hegyes tartományba, Júda városába. És bem éne Zakariás házába és köszönté Erzsébetet)). 
Ezek alapján némely szentírás-értelmezők — m^rX Júda nevű város nem létezett — a 
Hebrontól délre fekvő Jut vagy Jutta falvát tartják Ker. szent János születési helyének. 
Mások ismét Hebront, Ámde a benszülöttek e városok egyikéhez sem kötik ez esemény 
emlékét s egyikben sincs erre vonatkozó valamely emlék maradványa. A keletiek hagyo- 
mánya szerint Ain-Kárim volt az, a mint azt ennek több emléke tanúsítja. 

Ököllel, úgy, hogy mi követeltünk tőlük nagyobb humanitást. De a 
szomorú szczénának csak akkor lett vége, mikor kocsijaink végre 
elindultak. 

Gondatlanságomért, hogy melegebb ruhámat otthon hagytam, 
lakolnom kellett az úton, mert a csípős reggeli szellő nemcsak alaposan 
fölfrissített, hanem úgy átszűrt, hogy fogam is vaczogott bele, a mi először 
és utoljára történt velem — a forró Keleten. Szerencsémre kilencz óra felé 
már fölmelegedett az idő, különben bizonyára megbetegedtem volna. 

A hegyi út legmagasabb pontjára érve, viruló gazdag völgy terül 
el előttünk, melynek szemközti domboldalán olaj- és fügefák lomb- 
koszorújából kicsiny falucska mosolyog felénk. Kocsijaink egy óra alatt 
érkeztek e tiszta és kedves községbe, melynek mintegy 2500 arab lakója 
közül 350 katholikus, 50 görög, a többség pedig mohamedán. Vala- 
mennyien földmíveléssel és szőlőtermeléssel foglalkoznak. 

Mi legelőször a Zakariás pap nyári lakása helyén álló Mária láto- 
gatása kápolnájához siettünk, mely a falutól mintegy tízpercznyire van, 
a hegység nyugati lejtőjén. Az arabok Mar-Zakariának nevezik. A leg- 
meghatóbb újszövetségi események emléke fűződik ez egykori mezei 
lakhoz, illetve mostani szentélyéhez. Midőn ugyanis a boldogságos Szűz 
Názáretben Gábriel arkangyaltól azt az üzenetet vette, hogy az Isten őt 
szemelte ki az igért Megváltó anyjául, megtudta tőle egyúttal azt is, hogy 
korban már nagyon előrehaladt nagynénjét, Erzsébetet is a Mindenható 
már fél év előtt ékesíté föl a leendő édes anya tisztességével. Mária ez 
örömhír vétele után tüstént elment nagynénjét üdvözölni s a vele történt 
csodás eseményt is tudtára adni. Boldog találkozásuk itt történt e mezei 
lakásban, a hol Erzsébet a Szentlélek sugallatából értesülvén Máriának 
istenanyai méltóságáról, ezen lelkes szavakkal köszönté belépő rokonát : 
"Áldott vagy te az asszonyok között és áldott a te méhednek gyümölcse !» 
s alázattal azt a csodálkozó kérdést intézte hozzá: « Honnan nekem az a 
nagy kegyelem, hogy Uramnak anyja hozzám jön!?» Mire Mária nagy 
kitüntetésének tudatában elragadtatva s szent örömtől áradozva szive mély 
alázatosságában azon magasztos himnuszszal felelt, melyet latin kezdő- 
szava után Magnificat-mk szokás nevezni (Magasztalja az én lelkem az 
Urat és örvendez az én lelkem az én üdvözítő Istenemben stb.). 

Az egyszerű, de mély áhitatra keltő kápolnába lépve, szivünk túl- 
áradó örömérzete a Magnificat édes dallamaiban olvadt föl, mely után az 
Istenanya tiszteletére még a lorettói litániát is elmondtuk. A szentély jobb 
oldalában mutatják azt a sziklaüreget, melybe szent Erzsébet a kisded 
Jánost elrejté Heródes poroszlói elől, midőn a betlehemi kisdedek után 

a környékbelieket is halálra keresték. Márványba vésett latin fölírás adja 
tudtára a zarándoknak ez eseményt. 

Innen elmentünk a falu déli végén fakadó Ain-Kárim-forráshoz, 
melyet Mária-forrásnak is neveznek, mert a boldogságos Szűz, midőn 
három hónapig Erzsébetnél tartózkodott, idejárt vízért. Az előtte levő 
medenczében arab asszonyok ruhát mostak s mintha csak versenyre keltek 
volna egymással, úgy pergett a nyelvük. Elment a kedvünk, hogy vizét 
ez alkalommal megízleljük. Fölötte mecset áll karcsú minarettel. 

A ferencziek Szent János templomába érve, Ain-Kárim második 
legnevezetesebb helyén álltunk. A hagyomány szerint ugyanis e három 
hajóval biró szép kupolás templom Zakariás és Erzsébet rendes lakása 
helyén épült. Alapfalai a keresztesek idejéből valók s azóta, hogy restau- 
rálták, a ferencziek legremekebb templomai közé tartozik a Szentföldön. 
Főoltárától balra hét lépcső vezet le a földalatti kriptába s ez az a hely, 
a hol a legutolsó s Üdvözítőnk szavai szerint is a legnagyobb próféta 
született, a mit a fülkéjének oltár-asztalkája alatt márványba vésett ezen 
latin szavak jeleznek: ^Hic praecursor Domini natus est» {=^ Itt született 
az Úrnak előhirnöke). Itt írta Zakariás egy jegyzőtáblára, hogy János lesz 
a fiú neve, mire rögtön megnyíltak az angyali jelenés óta néma ajkai s 
a Szentlélektől ihletve itt fejezte ki háláját az irgalmas Isten iránt abban 
a magasztos prófétai dicsénekben, melyet latin kezdőszava után Bene- 
dictus-nak nevezünk (Áldott az Úr, Izraelnek Istene, mert meglátogatta 
és megváltotta népét stb.). Mi is szent megilletődéssel s boldog örömmel 
visszhangoztattuk itt e himnusznak szavait. Ker. szent János születési 
napját (június 24.) a község lakói valláskülönbség nélkül nagy fénynyel 
és pompával ülik meg, a mikor is Ain-Kárim a sok vidéki látogatótól 
rendkívül megélénkül. 

A templom körül van a ferencziek várszerű kolostora, zarándok- 
háza és fiúiskolája. Nagy kertjükben gyönyörű cziprusfák díszlenek. 

Végül meglátogattuk még a Sion-nővérek intézetét^ mely gyönyörű 
magaslaton fekszik s a kerttel együtt szintén magas fallal van körülvéve. 
E zárdájuk, leányiskolájuk és leányárvaházuk a jeruzsálemi Ecce-Homo- 
intézet fiókja. Kedvesen lepett meg, hogy a jeruzsálemi anyaház előzékeny 
és distingvált modorú főnöknője ez alkalommal szintén kirándult ide, 
kalauzolásunk végett. Tropikus vegetáczióval pompázó s balzsamos illat- 
árt lehelő nagy parkjuk, mely visszhangzott a zengő madarak dalától, 
valóságos kis paradicsom. Az árvaleányok gyönyörű rózsákkal leptek 
meg, a minek viszonzásául nagylelkűen adakoztunk a szegénykék intézete 
javára. Azután sorakoztak s ügyes nénéjük vezényszavára elénekeltek egy 

német dalt és a Salve Reginát arabul. A főnöknő bevezetett a Sion- 
nővérek intézetének világhírű alapítója, P, Ratisbonne Alfonz Mária 
kis lakószobájába is, melyben a jeles férfiú 1884-ben végezte be áldásos 
életét. Mindent gondosan úgy őriznek benne, a mint halálakor hátra- 
hagyta. Ott láttam zsolozsmakönyvét, szemüvegét stb. Közvetlenül mellette 
van sírkertjük) alapítójuk sírja fölött egyszerű márványkereszt áll, melyre 
szép tamariszkus sötétzöld ágai borulnak. 

Ezután jó fekete kávéval és limonádéval vendégeltek meg a 
nővérek, a mit megköszönvén, kocsijainkra szálltunk s a legszebb 
emlékekkel visszatértünk Jeruzsálembe. 

Tervben volt ugyan még a falutól egy órányira fekvő szent János 
pusztába való kirándulás is; de mert délben otthon kellett lennünk, 
ennek, sajnos, el kellett maradnia. A hagyomány szerint ott tartózkodott 
szent János mindaddig, míg prófétai hivatalára Istentől küldetést nem 
nyert. Az Ain el-Habsz nevű forrás mellett egy barlangot mutatnak 
lakóhelyeként s ennek közelében anyjának, szent Erzsébetnek sírját is. 

Délután 3 órakor elindultunk a Kínszenvedés útjára (latinul Via 
Doíorosa = a fájdalom útja), hogy közös ima és elmélkedés között 
végig zarándokoljunk azon, a melyen tizenkilencz század előtt édes 
Üdvözítőnk a kereszt súlyos terhével végighaladt s melyen a fájdalom 
tengerébe merült kesergő Anyja, a vértanúk Királynéja is elkísérte föl a 
Golgotára, s melyet azután is gyakran meglátogatott, mert isteni Fia 
vérével volt megszentelve s melyet az ő példája nyomán azóta a jámbor 
hívek ezrei látogatnak meg évenkint a világ minden tájáról s a Megváltó 
iránti szeretetből meg is fognak látogatni az idők végéig. 

Ez út a nagy templomtér (Harám es-Serif) éjszaki oldalán fekvő 
mai török kaszárnyánál veszi kezdetét (mely a hajdani Antónia-vár 
helyén áll, hol a római praetorium* is volt) és mérsékelt emelkedéssel a 
Szentsír-templomban, a Golgotán ér véget. Hossza ma körülbelül egy 
kilométer (mintegy 1320—1330 lépés); hajdani egyenesebb iránya azon- 
ban körülbelül csak 600 méter (mintegy 1000 lépés). Manap az egész 
út a város falain belül van ; Üdvözítőnk idejében azonban vége azokon 
kívül volt. — A főbb mozzanatoknak megfelelően a szenvedések ez 

* Az udvarokkal, karzatokkal s boltívekkel bíró praeloríum — a római hely- 
tartónak, tehát Ponczius Pilátusnak is törvénykezési palotája — nag>' kiterjedésű 
épület volt. A még ma is látható Ecce-Homo-ív, a meg ostorozta tási kápolna, a mai 
török kaszárnya stb. mind építményeihez tartozott. 

Örökké emlékezetes útja már ősidőktől fogva 14 állomásra (stáczió) van 
osztva. 

Az első állomás, a hol Jézust halálra Ítélték, a török kaszárnya 
udvarán van. Mellette van a töviskoronázás terme. Mi csak külön enge- 
délylyel juthattunk ez udvarra; rendesen az átellenben fekvő meg- 
ostoroztatási kápolnában, vagy az utczán szokták a hívek az első állomás 
ájtatosságát végezni egy befalazott kapunál, melynél az a márványlépcső 
állott, melyet Üdvözítőnk lépteivel megszentelt. E lépcső (Scala sancta) 
már Ilona császárné óta Rómában van s nagy tiszteletnek tárgya. 

Közvetlen közelében a kaszárnyába fölvezető mai lépcsők alján van 
a második állomás, a hol Jézus vállaira vette a nehéz keresztet. Sem az 
első, sem a második állomást nem jelzi semmi. 

A hatalmas Ecce-Homo-ív alatt elhaladván, csakhamar az osztrák- 
magyarzarándokházhoz értünk, melynek átellenében van 2i harmadik állo- 
más,a hol Üdvözítőnk először roskadt össze a kereszt súlya alatt. Akatholikus 
örmények kápolnája mellett egy csonka vörösmárvány-oszlop jelzi ezt a 
helyet, fölötte pedig a falba erősített táblán e latin rövidítés St III. 
(= statio tertia) olvasható. 

Az útnak eddig keletről nyugat felé való iránya innen kis darabig 
délre fordul s az előző állomástól csak néhány lépésnyre van a negyedik 
állomás, hol Jézus édesanyjával találkozott. A hajdani Mária-templomot 
(S. Maria dello Spásimo), mély e helyet megörökíté, a katholikus 
örmények most újra fölépítik. 

Innét az út ismét nyugatra kanyarodik és emelkedni kezd s mind- 
járt elején van az ötödik állomás, a hol czirénei Simont az elgyötrött 
Jézus keresztjének hordozására kényszerítették. Az utcza kövezetében egy 
négyszögletes kő jelzi tzi a helyet. A benne látható kis mélyedésről a 
jámbor hagyomány azt tartja, hogy azt a reá támaszkodó Üdvözítő keze 
nyomta bele. Közelében mutatják a dúsgazdagnak és a szegény Lázár- 
nak házahelyét. 

Itt az út emelkedése már meredekebb s az igen magas korra valló 
utcza helyenkint gyámívekkel van beboltozva. Körülbelül felében jutunk 
a hatodik állomáshoz, a hol Jézus vértől elborított arczát Veronika 
(Bereniké) kendőjébe törölte s csodálatosképen rányomta szentséges 
ábrázatának vonásait. Szintén vörösmárvány-kő jelzi ezt a helyet. Kis 
kápolna is áll itt — a hagyomány szerint Veronika háza és sírja helyén — 
mely a görög katholikusoké. Közelében a Krisztuskorabeli városfal egyik 
kapujának, az úgynevezett itelet kapujának (Porta judiciaria) maradványá- 
hoz értünk. Itt szokták másodízben a nép előtt kihirdetni a gonosztevők 

halálos Ítéletét, midőn a városon kívüli vesztőhelyre, a Golgotára 
(Kálvária) hurczolták. Ugyanez történt Üdvözítőnkkel is, mielőtt a város 
kapuján kilépett volna. 

Az itéletkapuval szemben lévő ház falába erősített tábla jelzi a 
hetedik állomást, hol Jézus másodszor esett el a nehéz kereszttel. 

Elhaladván a porosz Johannita-hospiczium mellett, a görög nem- 
egyesültek Charalambosz kolostorához értünk, melynek falában egy 
jelentéktelen kerek lyuk mutatja a nyolczadik állomás helyét, a hol Jézus 
az őt sirató jeruzsálemi asszonyokat arra inté, hogy ne őt, hanem 
önmagukat és fiaikat sirassák. 

A következő állomáshoz, mely innen legföljebb 50 méternyire 
(85 lépés) van, a közbeeső épületek miatt nem juthatni egyenesen, hanem 
csak kerülővel. Vissza kellett tehát fordulnunk az itélet kapujához s onnan 
keskeny, piszkos és sötét bazárokon áthaladva értünk a kilenczedik 
állomáshoz, a hol a kimerült Jézus harmadszor roskadt össze a kereszt 
súlya alatt. Ezt az abessziniaiak (koptok) kolostorának udvarában egy 
csonka oszlop jelzi. 

A szent keresztút többi öt állomása már a Szentsír-templomban van. 
Ide érkezvén, a ferencziek égő gyertyákat adtak kezünkbe s most már 
velük együtt végeztük a még hátralévő állomásoknál az ájtatosságot. 

A tizedik állomás, a hol Jézust megfosztották ruháitól, mintegy 
60 méternyire (100 lépés) van az előző állomástól, a Golgotán a Keresztre- 
szegezés kápolnájának nyugati részén egy a márványba illesztett 
rozettával jelezve. 

A tizenegyedik állomást, a hol a világ Megváltóját keresztre feszí- 
tették, ugyané kápolnának keleti részén közvetlenül a Keresztreszegezés 
oltára előtt a márványtalajon négyszögű mozaik jelöli. 

Innen négy méternyire (hét lépés) éjszakkeletre a Keresztfölállítás 
oltáránál van a tizenkettedik állomás, a hol a keresztet fölállították s 
Üdvözítőnk rajta meghalt. 

A tizenharmadik, a hol Jézus élettelen testét a keresztről levévén, 
fájdalmas Anyjának ölébe adták, a XI. és XII. állomás között van, a 
Stabat Mater oltáránál. 

A Golgota alatt nyugatra, innen mintegy 42 méternyire (70 lépés) 
van a tizennegyedik és utolsó állomás, maga a Szentsír, a hol jézus szent- 
séges testét eltemették s a honnan harmadnapra dicsőségesen föltámadott. 

Elvégezvén e teljes búcsúval járó szent keresztúti ájtatosságot, 
mélyen elmerülve a megváltás nagy műve fölötti gondolatokba, némán 
távoztunk a templomból. Azt a kapott kis gyertyát, melyet ez alkalommal 

kezünkben tartottunk, a zarándokok szokásához híven, drága emlékként 
magunkkal hoztuk, hogy majdan halálos ágyunkon ennek fénye mellett 
költözzék át lelkünk az örök világosság hónába. 

Míg nem láttam szemeimmel a Via Dolorosát, mely a keresztény- 
ség oly nagy kegyeletének tárgya, azt hittem, hogy az tisztaságtól 
ragyogó, szép, rendes utczákon vezet át; de mennyire csalódtam! E leg- 
inkább mohamedánok által lakott utczák ugyanis piszkosak, keskenyek, 
egyenetlenek, itt-ott pinczeszerűen át vannak boltozva, sötétek, falaik 
helyenkint a külső és belső rondaságtól nyirkosak, a kidobott rothadó 

hulladéktól bűzösek, undort 
keltők s a bennük lármával, 
zsivajjal tolongó alakok is oly 
piszkosak, rongyosak és gya- 
nús külsejűek, hogy följajdul 
szivem, szégyenkezés és meg- 
botránkozás fog el, valahány- 
szor visszagondolok reá. — 
Valóban csodálatos és kifür- 
készhetetlen az isteni Gond- 
viselés, mely már századok óta 
látja és tűri e szent útnak ily 
nagyfokú meggyaláztatását. 
De eltekintve e vigasztalan 
mai állapotától,fölháborítóan 
botrányos külsejétől, be kell 

, ', -4' X- vallanom, hogy életemben 

Jeruzsálemi zsido típus. ' ^-^ 

mégsohasem lebegett lelkem 
előtt a porig megalázkodott isteni Üdvözítő siralmasan megtört alakja oly 
meghatóan ; még sohasem jelent meg lelki szemeim előtt a Fiát vesztőhel>Te 
kisérő kesergő Istenanyának bánatos arcza oly megindítóan ; még sohasem 
járta át szivemet a fájdalom oly kifejezhetetlen erővel Jézusom szenvedése 
meggondolásánál, mint akkor, midőn elmélkedve, imádkozva végigjártam 
a kín és gyötrelem ez örökké emlékezetes útját . . . Igaz, hogy a szent kereszt- 
úti ájtatosság megható a keresztényre nézve, bárhol végezze is ; ámde épen 
ott, azokon a helyeken, a hol Üdvözítőnk áldott szivének lángoló szerelmétől 
indíttatva, összeroncsolt testével panasztalan görnyedezett egykor miattunk 
és érettünk a nehéz keresztnek súlya alatt ; épen ott, a hol az isteni Ártatlanság 
éktelen sebektől elborítva, embertelenül elgyötörve és szentséges vére 
csöppjeit az utcza porába csurgatva vánszorgott végig Jeruzsálemen czudar 

csőcselék őrjöngő ujjongása, a föluszított tömeg vérszomjas üvöl- 
tése, romlott, kaján írástudók s az elvakult, hitvány zsidó papság diadal- 
ittas kárörvendezése, durva s szívtelen hóhérok könyörtelen ütlegei 
között föl a Golgotára, a kereszt engesztelő oltárára: ah, ott az nemcsak 
könyekig megindít, hanem oly kifejezhetetlen erővel kapja meg az 
ember nemesebb valóját, oly mélyen vési bele a szenvedő isteni Szeretet 
szivet-lelket megrázó drámájának tanulságait, hogy a jeruzsálemi kereszt- 
úti ájtatosság magasztos perczei, szent gerjedelmei a zarándokokra nézve 
örökre felejthetetlenek maradnak . . . 

Végigjárván Jeruzsálemnek még néhány ismeretlen utczáján, a 
mai nap befejezéséül egy szűk zsákutczába, a Haram-tér nyugati külső 
falának azon részéhez mentünk, mely a zsidók Siralom-fala (Panasz-fal) 
neve alatt ismeretes. E 48 méter hosszú s 18 méter magas kőfal egyes 
kőkoczkái 1—1 V2 méter magasak és 2, 3, sőt 5 méter hosszúak. A leg- 
nagyobbak az alsó rétegben még a Salamon-féle templom maradványai, 
a felsőbbek Heródes idejébpl, míg a legfelsőbb kis kövek mohamedán 
korból valók. Itt szoktak a zsidók minden péntek délután s nagyobb ünnepek 
előestéjén Jehova templomának, Jeruzsálem városának s országuknak el- 
pusztulása fölött siránkozni s a Messiás eljöveteléért Jehovához könyörögni. 

Megálltunk mögöttük s egy ideig néztük, hallgattuk busongásukat, 
panaszaikat. Megható egy látvány, a mint férfiak, nők, őszbeborult aggok 
és fiatalok, sőt gyermekek is szívszaggató panaszos jajszavak között 
ráborulnak az ősi falra, csókjaikkal illetik s könyeikkel áztatják, hajlon- 
ganak, majd térdre roskadnak előtte, homlokukat s orczáikat a hideg 
kőhöz szorítják s mint a halottsiratók szólongatják a néma falakat, majd 
meg belesírják hasadékaikba a kebelükből kitörő nagy fájdalmat. Erre 
következik azután a tulajdonképeni szertartásos siralom^ az a megrázó, 
szívtépő gyászlitánia, melyet az előénekessel fölváltva, bús hangon énekel 
Izrael egybegyűlt népe. Megható szövegét közlöm itt fordításban : 

Előénekes : A királyi palotáért, mely pusztán hever — Nép : Itt ülünk elhagyatva 
és siránkozunk. 

E. : A templomért, mely földúlatott — A^. .* Itt ülünk stb. 

E. : A falakért, melyek lerontattak — A^. .• Itt ülünk stb. 

E. : Dicsőségünkért, mely elveszett — N. : Itt ülünk stb. 

E. : Nagy férfiainkért, a kik itt elhullottak — N. : Itt ülünk stb. 

E. : A drága kövekért, melyeket itt a tűz elhamvasztott — N. : Itt ülünk stb. 

E. : Papjainkért, a kik vétkeztek — N. : Itt ülünk stb. 

E. : Királyainkért, a kik őt megvetették — N. : Itt ülünk stb. 
Ezután pedig : 

E. : Hozzád esedezünk, légy irgalmas Sión iránt ! — N,: Gyűjtsd egybe 
Jeruzsálem gyermekeit ! 

E. : Siess, siess Sión Megváltója ! — N.: Szólj Jeruzsálem szivéhez ! 

E. : Fény és dicsőség környezze Siont ! — N. : Ah, lég}^ kegyelmes Jeruzsálem iránt ! 

E. : Vajha mielőbb életre kelne Sión királysága ! — TV. ; Vigasztald a Jeruzsálem 
fölött siránkozókat ! 

E. : Béke és boldogság térjen Sionba ! — TV. ; És a Sarjadék (J essze csemetéje = 
a Megváltó) támadjon életre Jeruzsálemben ! 

Kinek ne jutnának eszébe ezek hallatára az isteni Üdvözítő jós- 
szavai: «Jeruzsálem! Jeruzsálem! mely megölöd a prófétákat és meg- 
kövezed azokat, kik hozzád küldettek, hányszor akartam egybegyűjteni 
fiaidat; mint a tyúk egybegyűjti csirkéit szárnyai alá és nem akartad?... 
íme pusztán hagyatik nektek a ti házatok.f^ (Máté 23, 37, 38.) 

Találóan jegyzi meg a zsidók e siralmáról egy katholikus író 
« Utolsó szertartása ez az ószövetségnek ; rekviem ez Izrael népének maradé- 
kaitól énekelve, azoktól, a kik egykor urak voltak itten, a kiknek e fal szikla- 
várukat védte, kiknek azonban most nem szabad többé a templom terére 
lépniök, kik mint rabszolgák, fővárosuk legnyomorultabb negyedében 
laknak s kiknek pénzért kell ma jogot váltaniok ahhoz, hogy siránkozhassa- 
nak e helyen ; rekviem ez, mely e nép sírja fölött a templom holtteteme előtt 
énekeltetik. Gyászos utóhangja ez a hajdani templomi istenszolgálatnak . . . 

Vajha égbe hatolna e liturgiában kifejezett bűnvallomásuk és 
bocsánatkérésük s áttörné azt az átok-felhőt, mely e népre nehezedik ! 
Vajha az a vágy és reménykiáltás, melylyel végződik, a templomnak és 
ószövetségnek e sírjától megtalálná az utat ahhoz a sírhoz, mely bölcsője 
az életnek : a golgotai sírhoz ! Vajha e nép siránkozása — mely elkésett 
követése Messiása intelmének: aMagatokon és fiaitokon sírjatok !» — 
miután a nemzet számára már úgyis kései, legalább egyes tagjainak vál- 
nék üdvösségére! Vajha az újszövetség népét üdvösen indítaná meg 
borzasztó jajveszéklése az ószövetségi népnek, kire századok óta száll 
már az az átok, mely az ószövetség alapításakor lett kiszabva azok 
számára, a kik általhágják; azon népnek siralma, a ki, miként ott meg 
lett jósolva, nem lelhet többé békét, sem lába nyomának nyugodalmat, 
kinek az Úr rettegő szivet adott és kiapadó szemeket és szomorúságtól 
megemésztett lelket.D (Deut. 28, 65.) 

Részvétre gerjedtem s igazán mélyen megindultam a kesergő 
zsidók e nagy fájdalmának láttán, mert tudván tudom, hogy a próféták 
jóslatai szerint nincs egyhamar kilátás arra, hogy Izrael belássa e gyászá- 
nak hívságos voltát s vigaszt annál keressen, kinél azt egyedül találhatná, 
az általuk föl nem ismert — üdvözítő Krisztusban. 



Digitized by 



QiOo^z 




IX. 
. SALAMON TAVAI. — JERUZSÁLEM. 



Másodszori kirándulásom Betlehembe. Szentmisém a születési barlangban. Látogatás egy bet- 
lehemi családnál. A Salamoni tavak és a vízvezeték romjai. A tantúri kórházban. Visszatérés 
Jeruzsálembe. — Hálaadó istenitisztelet. A RózsafOzérröl nevezett arab apáczák intézete. Bucsú- 
lakoma. Jeruzsálem városának és lakosainak általános ismertetése. 



^^PRiLis 30-ika (szombat) volt jeruzsálemi tartózkodásunk utolsó tel- 
- __ jes napja. Mai napunk ismétlésekből állt; azért készséggel fo- 
)|)^|14 gadtam el az osztrák-magyar hospiczium aligazgatójának indít- 
ványát, hogy menjek vele másodszor is Betlehembe s az ettől délnyugatra 
fekvő ijgynevezett Salamoni tavakhoz. Ráálltam annál szivesebben, mert 
így legalább Üdvözítőnk szülővárosában is misézhettem. 

Körülbelül fél nyolcz lehetett, mikor hárman helyet foglaltunk a 
kényelmes nagy hintón. Betlehembe érvén, kis várakozás után lelkem 
nagy örömére Jézus születési barlangjának egyik fülkéjében, a Szent 
József-oltáron mutathattam be a Mindenhatónak a legszentebb áldozatot. 
A ferenczieknél kapott reggeli után az aligazgató egyik betlehemi 
ismerőséhez, egy régebben Európából bevándorlott szülőktől származott 
katholikus családhoz vezetett, hogy lássam egy keleti háznak berendezését. 
A fogadtatás melegsége igazán meglepett. Az emeleti folyosón áthaladva, 
balról a konyhát, jobbról éléskamra-félét láttam. Mihelyt a szép szőnye- 
gekkel terített szalonba léptünk, leültettek a fal mellett három oldalt 
körülfutó divánra s megkínáltak czigarettával. A terem közepén kis asztalka 
állott, körülötte néhány szék. Az asztalon fekvő tárgyak között egy gyöngy- 
kagylóval kirakott szép feszület s arab imádságoskönyv vonta magára 
figyelmemet, mely utóbbiból kérésemre a háziasszony szives volt néhány 
mondatot igazi keleti kiejtéssel fölolvasni. A szekrény teteje apró csecse- 
becsékkel s edénynyel volt megrakva. Kinéztem a teremnek az utczára 
nyíló ablakán is, mely a homlokzaton egy fülkeszerű nyúlványban 
(kiugrásban) volt. Miután még a hálóterembe is bevezettek, melyben az 

Az Úr Jézus szülőföldjén. 9 

egyszerű, de az európaiakétól egészen elütő függő bölcső tűnt föl, meg- 
köszöntük a szívességet s kocsinkra siettünk, hogy minél előbb a 
Salamoni tavakhoz érjünk. 

Útközben a messze távolból tisztán kivettük a tőlünk keletre égnek 
meredő hegykúpot, az úgynevezett Frank-hegyet^ melyet az arabok 
Dzsebel-Fureidisznek {= Paradicsom-hegy) neveznek s azon a N. Heródes 
által alapított Heródium várának romjait, a hol e királynak sírja is van. 

Jó háromnegyed órai kocsikázás után értünk egy a XVII. század- 
ban a beduinok ellen épített régi várhoz s e mellett terül el a három 
Salamoni tó, A mint a vár mellett a tavak felé mentem, óriási gyíkféle 
állatot pillantottam meg sebesen fölkúszni a vár kőfalán. A három tó 
tulajdonképen három nagy vízmedencze, mely részben a sziklatalajba 
van vágva, részben pedig körülfalazva s részint forrás-, részint esővíz 
táplálja azokat. Legszebb és legnagyobb az alsó, melynek hossza 
177 méter, szélessége 63 méter, mélysége pedig 15 méter. Innen s még 
néhány délebbre fekvő forrásból látták el hajdan Jeruzsálemet vízzel 
nagyszerű vízvezetékek segélyével. Úgy e tavakat, mint e pompás víz- 
építményeket, melyek kétségkívül ősrégiek, Salamonnak tulajdonítják, a 
kinek, a hagyomány szerint, e tájon állt mezei laka is. Annyi bizonyos, 
hogy Ponczius Pilátus is dolgoztatott rajtuk s hogy utóbb az arab kalifák 
is gondozták, sőt a későbbi időben is többször javítgatták, majd végleg 
hasznavehetetlenekké váltak. Miért is körülbelül 25 év előtt egy nagy- 
lelkű angol nő, Cutts kisasszony roppant] pénzösszeget ajánlott föl a 
török kormánynak, hogy az összes vízvezetékeket jókarba hozza, de mert 
az élhetetlen török kormány nem volt hajlandó a munka kivitelét szigorú 
ellenőrzés alá helyezni, az angol nő visszavonta pénzét s Jeruzsálem, saj- 
nos, igen nagy jótéteménytől esett el. 

Visszatérvén Jeruzsálembe, útközben meglátogattuk a kies és egész- 
séges fekvésű tantúri kórházat, a hol az irgalmas barátok keleti füvek- 
ből készült finom likőrrel szolgáltak. A kórház udvarán egy szegény 
franczia iskolatestvér szánalmas beteg alakján megesett szivem. Habár 
csak rövid ideig tartózkodtunk is barátságos körükben, mégis elkésve 
értünk Jeruzsálembe. 

Délután négy órakor az Engesztelő Miasszonyunkról nevezett nővé- 
rek templomában a legméltóságosab*b Oltáriszentség előtt hálaadó isten- 
tiszteletre gyűltünk össze. Ennek végeztével valamennyiünknek jó hűsítő- 
vel szolgáltak. 

Hazaérkezvén, a hospiczium nagytermében még néhány devoczio- 

nálét vásároltunk két arab apáczától, kik a Rózsafűzénői nevezett 
Miasszonyunk kongregácziónak tagjai. Ezt az első arab női szerzetet a 
názáreti születésű Tannúsz József latin patriárkátusi kanonok alapította 
1880-ban. E nővérek, kik csaknem valamennyien bensziilött arabok, 
különösen arab leányok oktatásával s nevelésével foglalkoznak. Az egész 
Szentföldön ők a legszegényebbek; anyagi segély hiányában intézetük 
sincs még egészen kiépítve, melyet, habár jó messzire van a Jaffa-kapun 
kívül nyugatra, mégis meglátogattam. Egy 15 — 16 éves növendékük, a 
ki meglepetésemre egyforma könnyedséggel beszélte a német és az arab 
nyelvet, tolmácsolta bámulatos gyorsasággal német szavaimat arabul s 
viszont a nővérek arab szavait németül. 

Este bucsúlakoma volt zarándoklatunk tiszteletére úgy a Casanuová- 
ban, mint az osztrák-magyar zarándokházban. Nálunk megjelent Jehlitschka 
Henrik osztrák-magyar konzul is nejével s más osztrák-magyar hivatal- 
nokok. E lakoma közben osztották ki a zarándokok számára kiállított 
zarándok-leveleket,"*^ valamint a Szentföld őre által ajándékba küldött 
emléktárgyakat. 

A lakoma alatt elhangzott fel köszöntőkben sűrűn emlegetett abucsú- 
zás», aválás» nagyon is intett arra, hogy már csak néhány óráig leszünk 
Jeruzsálem falai között. A társalgás sem volt már oly élénk, mint az előző 
napokon s a válás szomorú érzete lopózott szivünkbe, midőn fél tizenegy 
felé hálószobáinkba vonultunk, hogy utoljára hajtsuk fejünket a szent 
városban nyugalomra. 

¥¥¥ 

* A Casanuovában latin szövegűt, nálunk az osztrák-magyar hospicziumban pedig 
német szövegűt kaptak a zarándokok. Szentföldi utam ez okmányát drága emlékként 
órzöm. Homlokán az osztrák-magyar zarándokház képe látható, végén pedig pecsét 
helyett a Szentföld czímere körül az osztrák-magyar zarándokház igazgatóságának kör- 
irata olvasható. A levél szövege magyar fordításban ekként hangzik : 
«Az ő sírja dicsőséges leszen. » Izai. 11, 10. 
Nagy szerencse az Üdvözítőt azokon a helyeken imádni, melyeket születésével, 
földi zarándoklásával, keserves kínszenvedésével s a halál és pokol fölötti győzelmével 
megdicsőített. Az üdvnek titkai ott, a hol végrehajtattak, hatalmasabban lépnek a keresz- 
tény lélek elé, és a jámbor megindulás, mely a szivet megragadja, a Szentlélek kegyelme 
által ideiglen és örökké tartó kincsesé válhatik. Azért a Szentföldre és azon sírhoz, mely- 
nek pecsétjeit a föltámadt istenember feltöré, már akkor megkezdődtek a zarándokiások, 
mikor a kereszténységet a pogányok üldözték. Annyi jámbornak nyomait Huber Lipót is 
követte és Isten oltalma alatt április 23-án szerencsésen megérkezett a Szent-családról 
nevezett osztrák-magyar zarándokházba és a szenthelyeket a hit és szeretet szellemében 
látogatá s ájtatosan járult a töredelem szentségéhez és az Oltáriszentséghez. Azon kegyel- 
mek emléke, melyekben részesült, kisérje őt, erősítve földi életén át föl a mennyei Jeru- 
zsálembe. — Jeruzsálem, május 3-án 1898. Csarszky István^ az osztrák-magyar zarándok- 
ház igazgatója.)) 

9* 

Mielőtt azonban végleges búcsút veszünk Jeruzsálemtől, eddig leírt 
szenthelyein kívül közlök még egyet-mást, hogy lehetőleg teljes képet 
alkothassunk róla. 

A mohamedán arabok a várost nem Jeruzsálemnek, hanem Kudusz- 
Senfnek {= magasí:tos szent), vagy egyszerűen El-Kudsznak (= a szent 
t. i. város) nevezik, ami megfelel a héber ír-hakkódesnek (= a szent város). 

A forrásokban szegény mészköves fönsík, illetőleg a Moria, Sión, 
Golgota, Akra és Bezéta nevű sziklás magaslatok, melyeken a dicső 
emlékezetű város épült, 744-^789 méternyire vannak a tenger színe fölött 
E magas fekvésének köszöni, hogy nyáron a hőség nem oly elviselhetet- 
len, mint ugyanazon földrajzi szélességen, de mélyebben fekvő más váro- 
sokban.-^^ Éjszaki és éjszaknyugati oldalát kivéve, mély völgyek (Jozafát = 
Kidron-völgye, Hinnom és Gihon) veszik körül. Az a völgy, mely hajdan 
e fönsíkot éjszaknyugatról délkeleti irányban átszelte (a Tiropoion = sajt- 
készítők völgye), a századok folytán történt sok rombolás következtében 
annyira föl van töltve, hogy ma csak csekély mélyedésben vehetők észre 
nyomai a városban. 

Miként a hajdani Jeruzsálemet, úgy a mait is hatalmas kőfal veszi 
körül, mely még a XVI. században épült a hazánk történetében oly gyá- 
szos emlékű mohácsi csatából (1526.) ismert II. Szolimán török szultán 
alatt (1534.), a ki Szigetvár ostroma közben halt meg 1566-ban. Magas- 
sága tizenkét méter s egész kerülete mintegy négy kilométer (5400 lépés) 
s körülbelül egy és egynegyed óra alatt járható körül. Ez időbarnította 
fal összesen harmincznégy négyszögletű toronynyal van ellátva és össze- 
sen nyolcz kapuval bír, melyek közül azonban ma csak öt van használat- 
ban. E részben már említett kapuk a következők: Nyugaton dijaffa-kapu 
(arabul: Bab el-Chalil = Hebron-kapu, mert erre vezet az út Hebronba); 
ennek közelében vannak a legelőkelőbb kereskedések s a keresztények 
legnevezetesebb épületei, s mert a főutak ezen a kapun vezetnek át, a 
város ezen része a leglátogatottabb, legélénkebb s legmozgalmasabb. 
Éjszakon van az Új-kapu (arabul : Bab Abdul-Hamid), melyet a törökök 
jelenlegi szultánja, II. Abdul Hamid 1889-ben töretett át a falnak éjszak- 
nyugati sarkán ; továbbá a szép Damaszkus-kapu (arabul : Bab el-Amúd= 
Oszlop-kapu, így nevezik az arabok sok oszlopa és tornyocskája miatt) 
és ennek közelében a most csukott Heródes-kapu (arabul: Bab esz- 
Szahiri). Keleten van a Szent István-kapu (arabul : Bab Szitti Marjam = 



* Eddigi tapasztalatok szerint a legnagyobb hőség Jeruzsálemben 44*4<^ (188Kaug. 
28.), a legnagyobb hideg pedig — 4^ (1864. jan. 20.). 

Mária Asszony kapuja, mert szűz Mária sírjához vezet) és a már régóta 
befalazott Arany-kapa (arabul : Bab ed-Daherije). Délen a Széniét- vagy 
Afrikai kapu (arabul : Bab el-Mogaribe), mely most zárva van s végre a 
Sion-kapu (arabul : Bab en-Nebi Daud = Dávid próféta kapuja, mert 
közelében van Dávid állítólagos sírja). 

Bár Jeruzsálem városa történeténél, vallási hagyományainál s szent 
emlékeinél fogva csaknem határtalan tiszteletjés kegyelet tárgya zsidó, 
keresztény és mohamedán előtt egyaránt s ép azért azt hinnők, hogy 
tisztaságtól, aranytól, drágakövektől ragyog minden talpalatnyi földe, 
kapuin belépve szomorúan csalódunk, mert kiilseje, nagyon csekély kivé- 
tellel, a legszomorúbb ellentétben áll a hely szent méltóságával. Régi 
romok fölé, sokhelyütt 20 — 30, sőt helyenkint 40 méternyi törmelékre 
épített ízléstelen házak, keskeny, tekervényes, egyenetlen, dombos s több- 
helyütt lépcsővel ellátott girbe-görbe, hiányosan és rosszul kövezett, 
gyakran átboltozott sötét, piszkos, bűzös utczák; mert szemetet, állat- 
hulladékot az utczára dobnak s arra öntenek ki minden rondaságot, 
melyen gazdátlan kutyák lakmároznak s a benszülöttek undor nélkül s 
közömbösen átgázolnak — ez a mai Jeruzsálem városának képe. Valóban 
csak árnya, torzképe a hajdani zsidó főváros fényének ! A bazárok utczái, 
ha szélesebbek is, mégis keskenyekké válnak az által, hogy a boltfülkék 
s műhelyek elé kiállított tárgyakkal s annyi ácsorgóval, tevével, szamárral 
vannak telve, hogy néha csak nagynehezen lehet azokon áthatolni. 
Szabad tere alig van, de annál több zsákutczája. Egészen elütő ettől a 
város falain kívül nyugaton keletkező csínos új városrész, melynek tiszta 
utczái s egészen európai házai (rézsútos tetőkkel) vannak. Itt van a nagy 
orosz telep, több európai nemzet zarándokháza s konzulátusa s ezek 
között az osztrák-magyar konzul lakása is. Egyes szűk utczák fölött a nap 
sugarai ellen ponyva van kifeszítve. 

Fahiány miatt a házak rendesen kőből építvék, melyek teteje, mint 
a keleti városokban egyáltalában, lapos vagy kupolás. A lapos háztetők 
alacsony korláttal vagy mellvédővel vannak ellátva s többféle czélra 
használtatnak. Reggel és este innen élvezik a friss levegőt; a mohamedá- 
nok itt végzik néha imáikat is ; láttam itt ezüst- s aranykarpereczes nőket 
fehérneműt mosni s kiaggatni a szárító napra; ismét másutt korsókat, 
virágokat, galambokat s mindenféle lim-lomot pillantottam meg vagy a 
szegények tüzelőszerét: tevetrágyát. Sok az emeletes ház, melyek itt-ott 
erkélyesek. Ablakaik igen magasan vannak. Olyan házat is láttam, mely- 
nek utczára nem nyílik ablaka. Sok háznak emeletén meg fülkeszerű 
kiugrás is van, melyen háromfelé is nyílik ablak. Rendesen nem üveg. 

hanem rács vagy fatábla zárja el az ablakot, a mi kellemetlen, tömlöcz- 
szerű benyomást tesz az európaira. Belépve valamely keleti ház kis 
utczaajtaján, egy előudvarba jutunk s e körül vannak a háznak szobácskái, 
csaknem valamennyi külön bejárattal. A nagyobb s csinosabb szoba 
(szalon) az emeleten szokott lenni. A falak fülkéi szekrényül szolgálnak. 
Kályha csak az európaiasan berendezett házakban s szállodákban talál- 
ható; míg az igazi arab házak szobáiba szénmedenczéket (arabul mankál) 
állítanak s ezeknél melegednek, sőt kémény sincs mindenütt, úgy, hogy 
a faszén füstje az ajtón vagy az ablakon megy ki a szabadba. Az eső- 
vizet a háztetőkön alkalmazott csatornákkal vagy csövek segítségével a 
ház alatt épített nagy és pinczeszerű cziszternába (víztartóba) vezetik, 
onnan nyerik aztán ivóvizüket, a kiknek friss forrásvíz nem jut Jeru- 
zsálem élőforrásából, a Mária-forrásból. 

Rendes közlekedési eszközeik a szamarak, tevék, lovak. Vannak 
ugyan kocsik és hintók is, de azok csak néhány utczában használhatók, 
mert a többiek lépcsősek s oly szűkek, hogy a kitérés merő lehetetlen- 
ség. Az utczák szélessége 1 — 5 méter között váltakozik. 

Az uralkodó vallások szerint a várost négy negyedre (háret) szokták 
osztani. Éjszaknyugaton van a latin (katholikus) negyed, délnyugaton az 
örmény-y keleten a mohamedán- s délen, a Sión és Moria között, a zsidó- 
negyed, mely utóbbi a város legrondább része. 

A város lakosainak száma az utóbbi évtizedben rohamosan gyara- 
podott különösen európai bevándorlások 'által, melyek még egyre tarta- 
nak. Ma Jeruzsálemnek (beleértve a városon kívüli keresztény- és zsidó- 
telepeket is) körülbelül 60,000 lakosa van s ebből 7000 a mohamedán, 
legtöbb pedig a zsidó, a kiknek száma megüti a 40,000'ti s leginkább 
idegen vidékekről 'kerültek Jeruzsálembe.'^^ Bevándorlásuk a török kor- 
mány tilalma daczára, mely a földvásárlást is megtiltá nekik, évről-évre 
sűrűbb lesz, a mit elősegítenek az Alliance Israelite, valamint Montefiore, 
Rotschild és Hirsch nagy alapítványai. A jámbor zsidókat azonban nem 
ezek az alapítványok vonzzák ide, mert ezek mellett is* csaknem vala- 
mennyien szegénységben élnek, hanem az óhaj, hogy őseik szentelt föld- 
jébe temetkezhessenek, mert hitük szerint azok fognak az utolsó itélet 
napján legelőször föltámadni s üdvözülni, a kiknek porai a Jozafát völ- 
gyében nyugosznak. Élni csaknem tisztán európai hitfeleiknek alamizsnái- 
ból élnek, melyek gyűjtése végett többször küldik Európába megbizot- 



* Jeruzsálemen kívül a zsidók főként Hebronban, Tiberiásban, Száfedben, Jaffá- 
ban s néhány újabban alapított gyarmaton laknak. 

taikat. A könyöradományokból minden zsidó megkapja az őt megillető 
részt (héberül chalukká)^ melyért megemlékezik aztán az adományozók- 
ról a szent helyeken. 

Négy csoportra vagy felekezetre oszlanak. A szefárdok a XV. század- 
ban bevándorlott spanyol-portugáli zsidók, kik még most is romlott 
spanyol nyelven beszélnek. Az askenázok a német és szláv országokból 
bevándorlottak s a német-zsidó zsargont beszélik. Ez utóbbiak fölosztat- 
nak ismét peruslm- vagy farizeus-zsidókra és chaszidim- vagy jámbor- 
zsidókra. A Magyarországból ideköltözöttek a perusím-zsidókhoz tartoz- 
nak, míg az Ausztriából származók a chaszidim-zsidókhoz. Az osztrák 
zsidóknak intemátussal összekötött iskolája (melyet egy bécsi zsidónő, 
Herz szül. Lemmel Eliz 50,000 forinton alapított 1856-ban) egészen az 
európai iskolák mintájára van berendezve s a jeruzsálemi zsidók többi 
iskoláit messze fölülmúlja. A harmadik csoporthoz tartoznak a mograbik 
(moriszkok), a kik Afrikából, főként Tunisz-, Algier- s Marokkóból szár- 
maznak s arab-zsidó zsargont beszélnek. Végre a kihalófélben levő 
kárálták vagy babiloni zsidók, a kik csak a tórát fogadják el, de a tal- 
mudot elvetik. 

Minthogy a zsidók tisztán megőrizték tipusukat, könnyű őket a 
barna araboktól megkülönböztetni. Rendesen magas, nyúlánk termetűek, 
föltűnően sápadt arczúak, két oldalt lefüggő hosszú hajtincset viselnek, 
fejükön pedig széles karimájú fekete kalapot, néha sötétszinű vagy fekete 
posztó turbánt. 

Minden felekezetnek vannak saját zsinagógái (összesen 76, de csak 
3 — 4 a figyelemre méltóbb épület) és humanitárius Intézetei (iskolái, kór- 
házai, árvaházai stb). 

A jeruzsálemi keresztények száma 12,000 s ezek közül legtöbb a 
szakadár: mintegy 6000 u. n. orthodox-görög, 800 szakadár örmény s 
néhány szakadár kopt és abesszíniai. A kathoükusok száma 4000 s ezek 
néhány egyesültgörög-, örmény-, szirtől, maronita-, kaldeus- és kopttól 
eltekintve mind római katholikusok, a kiket a Keleten latinoknak nevez- 
nek. Különböző protestáns felekezetű pedig mintegy 1400 van itt s ezek 
közül 200 német protestáns. 

Alkalmilag fölsorolom itt azon katholikus szerzeteseket és kongregá- 
cziókat, melyek a pátriárkátusi néhány (1897-ben 45 t. i. 25 benszülött és 
20 európai) világi papon kívül a szorosabb értelemben vett Palesztina 
különböző helyein részint lelkipásztorkodással, részint tanítással vagy 
betegápolással foglalkoznak. (A Jeruzsálemben is, vagy csak ott működők 
dűlt betűkkel jelezvék.) 

A) Férfi szerzetesek és kongregácziók : 1. Si/erencziek, 2. karmeliták, 
3. Sion-afyák, 4. iskola-testvérek, 5. algierí fehér atyák, 6. dominikánu- 
sok (csak Jeruzsálemben), 7. asszumpczionisták (Mária mennybemenetelé- 
ről nevezett ágostoniak, csak Jeruzsálemben), 8. szaleziánusok, 9. a leg- 
szentebb Szívről nevezett papok, 10. irgalmas-testvérek, 11. trappisták, 
12. osztrák-magyar világi papok, csak kettő az osztrák-magyar zarándok- 
házban, melynek jelenlegi igazgatója Csarszky István esztergommegyei, 
aligazgatója pedig Szlábi József csehországi pap. Jézus-társaságiak csak 
Szíriában működnek s Beirutban a szent Józsefről nevezett hires nagy 
egyetemet is vezetik, melylyel jól berendezett nagy nyomda is van 
összekötve. 

B) Női szerzetesek és kongregácziók: 1. a Sion-nővérek (Soeurs de 
Notre Dame de Sión), 2. szent József-nővérek, 3. d^paulai irgalmas-nővé- 
rek (csak Jeruzsálemben, hol a nyilvános nagy kórházban a betegápolást 
végzik), 4. a borromei irgalmas-nővérek, a kik a jeruzsálemi oszt-m. 
zarándokházban és a német hospicziumokban a háztartást vezetik s kis 
iskolát és kórházat is ellátnak, 5. a názáreti asszonyok, 6. karmelita apáczák, 
7. klarisszák, 8. az engeszteld Miasszonyunkról nevezett nővérek (Soeurs 
de Marié Reparatrice ; csak Jeruzsálemben) és végre 9. a Rózsafüzérről 
nevezett nővérek, 

A közlekedési nyelv az arab, mely egész Palesztinában az uralkodó ; 
de ezen kívül, kivált a keresztények, még 10 — 12 más nyelven is beszél- 
nek itt, főként görögül, olaszul, francziául, németül, angolul, oroszul. Leg- 
ritkábban hallható a török szó, melyet az arab gyűlöl s körülbelül azt 
lehet mondani, hogy Palesztinában csak a kaszárnyák katonasága mutatja 
a török fenhatóságot. Arab itt minden, arab a társadalom, arab a nyelv, 
arab a városi és falusi élet. 

Az arab lakosság, mint általában, úgy itt is szereti a kényelmes 
életet s a henyélést és jóformán Jeruzsálem fényes múltjából él. Reggel- 
től estig lehet a mohamedánokat szutykos kávéházaik, ez undorító lebujok 
előtt guggolva látni, a mint kávéjukat szürcsölgetik, nargiléjukat egy- 
kedvűen szíva tereferélnek, némán a levegőbe bámészkodnak, vagy a mi 
rózsafüzéreinkhez hasonló mazbachájuk golyóit pergetik s Allahuk 32 
nevét susogva e játékkal Istent dicsőíteni vélik. Jeruzsálem iparáról alig 
lehet szó ; kereskedelme pedig még ennél is jelentéktelenebb. Az utczára 
nyiló sötét s piszkos boltfülkékben, szegényes bazárokban s műhelyekben 
a kereskedők valami deszkakereveten kuporognak, az iparosok pedig 
varrnak, gyalulnak, fúrnak, faragnak, sütnek, főznek, borotválnak, nyimak 
stb. Az alkuvás, vásárlás néha oly kényelemmel történik, hogy a vevő is 

leguggol a bolt előtt, mert hogy az idő pénz, azt a Keleten még nem 
tudják, vagy inkább nem akarják tudni. 

A mi végre a népviseletet illeti, — hogy erről is szóljunk — Jeru- 
zsálem utczái meglehetősen tarka képet nyújtanak. A különféle európai 
bevándorlottak többnyire itt is megtartják nemzeti viseletűket, melytől 
azonban az arab benszülötteké nagyban'^kúlönbözik úgy szinét, mint alak- 
ját tekintve. Ezek ruházatának szinei, melyek kivált a nőknél igen rikítóak, 
a következők : fehér, kék, sárga, rózsaszínű, meggypiros, fekete, különböző 
szinű sávokkal is tarkítva. A férfiak vagy bő bugyogóban, vagy hosszú, 
térdig érő inghez hasonló s derékben övvel a testhez szorított köntösben 
járnak. Erre néha kaftánt (hosszú kabát) vagy valami kurta zekét húznak. 
Fejűkön a mohamedánok (kik nemcsak rövidre nyiratják, sőt gyakran 
kopaszra is beretváltatják fejüket; kivételt csak a dervisek képeznek, kik 
hosszú hajat növesztenek s ezt a turbán alá csavarják) rendesen arany- 
szálakkal átszőtt fehér turbánt viselnek, a próféta utódai (?) pedig zöldet 
s ez mindig a fejükön van: a házban, az utczán s a mecsetben. A beduinok 
és fellahok (földmívesek) csak tarka kendővel takarják be fejüket, melyet 
vastag teveszőrzsinórral szorítanak fejükhöz. A keresztények pedig rende- 
sen fezt (karima nélküli piros sapka) viselnek, mely köré csak ritkán köt- 
nek fekete vagy sötétszinű urbánt. Lábukon általában sarut, papucsot, 
vagy néha topánt hordanak. 

A nők közül a fellah-nők s általában a szegényebb osztályhoz tarto- 
zók a férfiakéhoz hasonló, de hosszabb és bővebb köntöst hordanak, mely 
derékben övvel szintén a testhez van szorítva; fejűkön pedig kendőt 
viselnek, mely néha egész lepedő nagyságú. A jobbmóduak e fölé még 
bő ujjú selyemköpenyt öltenek magukra. Mohamedán nőknél lényeges, 
de a mi Ízlésünk szerint meglehetősen komikus és ostoba ruhadarab még 
a szemek aljától csaknem a földig érő lepel vagy fátyol (burkó), melyet az 
orr, száj és áll eltakarása végett viselnek. Némelyek egész arczukat is, 
miként az európai nők szokták, átlátszó fátyollal takarják el, mely gyak- 
ran egészen sötétszinű s ha ezt a lepedőnagyságú fejkendővel arczukhoz 
szorítják, valóságos mumusnak tetszenek. Lábukon hegyes orrú topánt 
viselnek. Keresztény és zsidó nők fátyolt nem igen viselnek és harisnyá- 
ban és czipőben járnak. Ékszereik általában ezüst, réz vagy gyöngyből 
való karpereczek, fülbevalók és lábpereczek. Általában pedig azt tapasz- 
taltam, hogy az arabok ruházata ép úgy, mint arczuk nem igen tiszta. 

Említésre méltónak tartom még,hogy különösen a szegényebb osztály- 
beli férfiak és nők egyaránt körmeiket vörösbarnára festik s homlokukat, 
állukat, kezeiket különféle rajzokkal, vagy írással kékre tetoválják. Egy 

napon a hospiczium felső terrasszán ülvén, hozzám is jött egy tetoválással 
foglalkozó ember, csekély honorárium fejében az én kezeimet is ilyen 
jelekkel akarta ékesíteni. (?) [Ellenvetésemre, hogy papok nem szokták 
magukat tetováltatni, rögtön előrántott mintái közül kereszt- és szívalako- 
kat s váltig erősíté, hogy ez már csak illik egy pap kezére vagy karjára. 
De ékesszólása természetesen hiába való volt. 

A Jeruzsálemben nyert összbenyomásról röviden beszámolva, meg 
kell vallanom, hogy a bántó, visszataszító külsőségektől s a szakadár 
görögök cselszövényeitől, erőszakos térfoglalásától eltekintve, mindenütt 
komoly, méltóságteljes, vallásos szent légkörben mozog itt a zarándok; 
vallásos jelleget ölt benne minden, minden. Azért e várost az idegen soha 
sem látogatta meg szórakozás, mulatság végett s nem is fogja. Jeruzsálem 
az édes ima, a csendes elmélkedés s a legszentebb könyek városa marad 
az idők végéig. 



Szent István-kapu. 

X. 
JERUZSÁLEMTŐL KAIFÁIO. 



Korai fölkelés. Szentmisém a Megostoroztatási kápolnában. Utolsó körszemle a hospiczium tető- 
zetéről. Búcsú Jeruzsálemtől. Megérkezés Jaffába. A háborgó tenger. Veszedelmes hajóraszállás. 
Tengeri betegség. Megérkezés az akkói öbölbe. Megállapodás Kaifa előtt. Esti séta a hajó 

fedélzetén. 



r^l'^p^Ajus l-én (vasárnap) már hajnali 3 órakor ágyúdörgések s a 
,?| ^H muezzinok lármás mélabús tremolói ébresztettek föl álmomból.* 
A mohamedánok egyik főünnepüket, a bairámot ülték ugyanis 



e napon. A hospiczium folyosóin hallható sürgés-forgás már 4 órakor kiug- 
rasztott ágyamból. Izgatottan csomagoltam össze podgyászomat. S nehogy 
elkéssem, már 5 órakor elmentem a Via Dolorosán fekvő Megostorozta- 
tási kápolnába, hogy utoljára mutassam be Istenemnek Jeruzsálemben a leg- 
szentebb áldozatot, hálát adván azon nagy kegyelemért, hogy testi szemeim- 
mel láthattam Jeruzsálemet s végig járdaihattam annak áldott szenthelyeit. 

Mise után hazatértem, nem is tudom jellemezni, milyen nehéz szív- 
vel, mélabús hangulattal, hisz a búcsúzás ünnepélyes perczei, a válás 
fájdalmas pillanata oly föltartózhatatlan sebességgel közelegtek. 

Néhány társammal én is fölmentem a hospiczium lapos fedélzetére, 
hogy szemem s szivem még egyszer elmerüljön az annyira megkedvelt 
szent városnak szemléletében, melyet a fölkelő szép májusi nap sugárfénye 
glóriával övezett körül. Sóvár tekintetem fölkeresett minden emlékezete- 



* Muezzinnak (= kikiáltó) hivatik a mohamedánoknál az a dervis, a ki a mecse- 
tek mellé épített sugár toronynak, a minaretnek (^= világító-hely, világító-torony) erkélyé- 
ről a mohamedánokat naponkint többször imádkozásra szólítja. Az imára fölhívó vonta- 
tott ének arab szövege : «Alláhu akbár ; ashadu anná Iá iláha ill-Alláh ; ashadu anná 
Muhammedar raszúlu-lláh ; heija-alá-sszaláh heija alalfaláh ; Aláhu akbar ; Iá iláha ill- 
Alláh !» (= Allah a legmagasztosabb ! bizonyítom, hogy nincs isten Allahon kivül ; 
bizonyítom, hogy Mohamed az ő küldöttje ; jöjjetek imára ; jöjjetek tiszteletére ; Allah a 
legmagasztosabb; nincs Isten Allahon kivül!) 

sebb pontot a falakon belül s azokon túl a város határában. Lelkemben 
újra leborultam ott, reá nyomtam szent bucsúcsókomat s midőn ajkaim- 
ról önkéntelenül ellebbent halkan az alsten veled !» szivem elszorult s 
szemeimbe könyek tódultak . . . Társaim szótlanok voltak, de hogy ők is 
mit éreztek; elárulták ama könycseppek, melyek az ő szemeikben is meg- 
csillantak. Ah, miért is nem állíthatom meg az oly gyorsan tovarohanó 
időnek perczeit, hogy még egyszer végig járdaljak szent helyeiden, 
Jeruzsálem ! . . . Miért is kell már válnom tőled, te sok évi vágyaimnak 
édes tárgya, ki annyi dicső, annyi isteni dolognak voltál boldog tanúja ; 
tőled, ki láttad Jehovának s megváltó Istenemnek ámulatba ejtő csodáit ; 
ki hallottad a prófétáknak megrázó intő szózatát s megváltó Jézusomnak 
isteni ajkairól áradni az üdvösségnek igéit; tőled, ki láttad könyezni az 
Istenfiát s megrendülve nézted a haldoklót, miként adja ki lelkét ott a 
Golgotán; tőled, ki láttad Őt megdicsőülten kikelni a sziklasírból a 
húsvét-ünnep hajnalán s láttad mennybeszállni amott az Olajfák hegyének 
ormán ; tőled, ki láttad megszületni kisded egyházát, midőn az ős Sionra 
leküldé az égből igért Szentlelkét! Válni tőled, te édes jelen, te boldogító 
való s látni, miként merülsz majd te is a multak tengerébe, az emlékek 
ködös hónába, ah, ez fájó érzés, melytől S2;ivem sajog ! . . . De mennünk 
kell ! Azért Isten veled, Jeruzsálem ! Emléked őrizni akarom lelkemben 
végleheletemig. Légy áldott, nagy és dicső! Virulj az idők végéig!... 
Fogadd utolsó bucsúcsókomat! Isten veled! 

Már háromnegyed hétre járt az idő, midőn közös reggelink után 
elindultunk a hospicziumból. Jeruzsálem utczáin élénk szinű ünnepi ruhá- 
ban hullámzott a lakosság s kiváncsian bámult a távozó zarándokcsoport 
után. 

Az indulóháznál találkoztunk a Casanuovából érkezett társainkkal,. 
Élénk társalgás fejlődött ki a fölött, vájjon veszély nélkül szállhatunk-e 
hajóra Jaffánál, mert az idő kissé szeles volt. 

Pont nyolcz órakor mozdonyunk tompa füttye jelezte, hogy ütött az 
indulás órája. Azalatt, míg a zarándoklat szives kísérőinek, a hospicziumok 
rektorainak és a szintén megjelent konzulunknak s feleségének kendő- 
lobogtatással s kalaplengetéssel «Isten hozzádot» integettünk, vonatunk 
kirobogott a pályaudvarból. Alig tehettünk még egy futó pillantást a 
szent városra, midőn az egy hirtelen kanyarodással örökre eltűnt 
szemeink elől. 

A szomorú hangulat s a rövid éjjeli pihenés miatt társaim közül 
többen csakhamar elszunnyadtak a vonat egyhangú zakatolása alatt, én 
azonban nagyon is ébren maradtam s nem egyszer szisszentem föl a 

sajgó fájdalomtól, melyet az imént ügyetlenségből magam okoztam 
magamnak. Le akarván ugyanis ereszteni a napos oldalon a kemény fából 
készült nehéz ablakredőt, ez véletlenül az ablak alsó rámáján felejtett jobb 
kezemre csapódott és menten leütötte egyik ujjam körmét. Ez a kellemet- 
lenség volt legutolsó jeruzsálemi epizódom. 

Vonatunk 11 órakor érkezett Jaffába. Bár verőfényes nap tűzött le 
reánk, mégis nagy aggodalmak között gyalogoltunk a tengerpart felé, 
mert a szél nem csillapodott le, sőt erősbült s minél közelebb értünk a 
tengerparthoz, annál erősebben hallottuk a zajgó hullámok zúgását s 
bömbölő moraját. 

Odaérve borzadva láttuk miként háborog az egy hét előtt oly 
nyugodt tenger s mily zúgással s robajjal törnek át a vad hullámok 
azokon a tengerből kiálló veszedelmes szirteken, melyekhez ha odaütődik 
egy bárka, szilánkokra zúzódva menthetetlenül a tengerbe temeti utasait. 
Az előttünk lelánczolt bárkák a parthoz verődő szilaj hullámok hátán 
eszeveszetten tánczoltak. Édes jó Istenem ! sóhajtoztunk föl, hogy jutunk 
mi a parttól mintegy másfél kilométernyire horgonyzó hajónkhoz?!... 
Többen kijelentették, hogy ilyen időben a világ minden kincseért sem 
ülnek a bárkába s rimánkodva kérték vezetőinket, várják be a tenger 
lecsendesedését. Ámde a marsall leghatározottabban kijelenté, hogy várni 
nem várunk, mert ez nem oly szél, sem nem oly mérvű hullámzás, a 
mitől félni kellene, különben is bárkásaink ügyes, tapasztalt emberek, a 
kikben bátran megbízhatunk. Egyet azonban komolyan szivünkre kötött, 
hogy bármennyire himbálódzik is bárkánk, nyugodtan maradjunk ülve, 
mert a fölugrálás, a mozgolódás megnehezíti a bárka biztos kormányzását 

Kis huza-vona után a bátrabbak közül mintegy 10 — 15-en beültek 
az első bárkába, de mihelyt ezt eloldották a parttól, arczuknak elváltozott 
szine elárulta félelmüket. Remegve indultak el, de mi is remegtünk, mert 
a hullámok irgalmatlanul hányták-vetették bárkájukat, majd magasra 
emelve, majd lesülyesztve azt. Egyszerre csak alámerülnek, eltűnnek s 
mögöttük óriási hullám csap össze s tajtékozva hömpölyög felénk. A par- 
ton álló nők rémülten sikoltottak föl s mi férfiak is aggódva szegeztük 
tekintetünket a bárka irányában, midőn hirtelen a hullám hátára kapaszko- 
dik a könnyű bárka s a bennülök bátorítólag integetnek felénk, de szavuk 
nem hatott el hozzánk, elnyomta a hullámok zaja. Ez többször is ismétlő- 
dött s a parton állók mindannyiszor lélekzetvisszafojtva lestek a pillanatot, 
mikor bukkannak föl ismét. A nőket ilyenkor valóságos rémület fogta el, 
jajveszékeltek s panaszos szemrehányással illették a vezetőséget, hogy ily 
halálveszedelemnek teszi ki őket. 

A hullámok szeszélyes játéiba egyre tartott s az első bárka még 
csak fél úton volt, midőn a második elhagyta a partot. 

A harmadikba beleültem én is s megvallom, nem kis halálmeg- 
vetéssel. Beleszorítottak szintén mintegy tizenhatunkat, férfiakat s nőket 
Bárkásaink hol szótlanul, hol meg Allahhoz könyörögve, szelték nagy 
erőlködéssel s rendkivüli hidegvérrel a háborgó tenger hullámait, melye- 
ken csak lassan haladhattunk előre. Az előttünk haladó s utánunk jövő 
bárkák el-eltüntek s megint fölbukkantak. A velünk volt [szegény nők 
sóhajtoztak, imádkoztak, sikoltoztak s könyezve sírtak, valahányszor bár- 
kánk a hullám tetejéről hirtelen egy-egy mély hullámvölgybe esett all 
Igazán borzasztó egy helyzet is az, midőn az iszonyú hullámvölgybe 
sülyedve, magas falként látja az ember maga körül meredni a tomboló tenger 
fehéren habzó zöld vizét; midőn látja az egymásután közelgő hullámokat, 
melyek minden perczben belecsaphatnak a bárkába s fölboríthatják azt, 
vagy összecsaphatnak feje fölött s az örvénybe temethetik a parányi jár- 
művet utasaival együtt. Én némán s mozdulatlanul ültem a bárka padján, 
bár épen nem mondhatnám, hogy kényelmesen éreztem magam, mert 
úszni nem tudván, a bárka fölfordulásával menten hullámsírba szállok. 

Azt hiszem, ha valaki tiszta fogalmat akar magának szerezni arról, 
hogy érezhették magukat Jézus tanítványai a háborgó Genezáret taván, 
egy ilyen jaffai hajóraszállást kellene ajánlani próbaként 

Hajónkhoz érve, újabb veszélyes kalandokon kellett átesnünk. 
A fölszállásnak, helyesebben a hajóra kapaszkodásnak valóságos bravúr- 
ral kell történnie, a mi öregebb vagy termetesebb uraknál s a nőknél 
meg egyáltalában iszonyatos nehézségekkel, sőt életveszélylyel jár. A bár- 
kából ugyanis a hajó oldalán lebocsátott lépcsőre egyenkint át kell ugorni. 
Ámde a bárkák ilyenkor egy pillanatig sem állnak nyugodtan, hanem 
hol fölemelkednek a lépcsőzet közép magasságáig, hol meg alásülyednek 
s e közben egymást is folytonosan taszigálják. Be kell tehát mindig várni 
a kedvező pillanatot, midőn a hullám legalább a lépcső alsó fokáig emeli 
a bárkát s akkor egy hirtelen merész ugrással át kell magát arra vetni, 
a honnan aztán a matrózok fölsegítik a tántorgót vagy ájuldozót Ha 
valaki nem elég gyors, vagy ügyes, okvetlenül belepottyan a hullámzó 
habokba, vagy ha szerencsés, vissza a bárkába. Ha pedig gyávaságból 
visszamarad, vagy ügyetlenségből elmulasztja a kedvező pillanatot, akkora 
lármát csap a lépcsőzet fölső végén álló türelmetlen kapitány meg a bár- 
kások, hogy az ember majd belesüketül. 

Szerencsésen, de a hullámok sós levének feccsenéseitől jól meg- 
ázva s a kiállott hánykódások következtében egész testemben remegve, 

értem föl a hajóra. A gyöngébb idegzetű nőket pedig szédülve, tántorogva 
s félig ájuldozva hozták föl, és sem a kapitány előzékeny üdvözlése, sem 
a rájuk hintett rózsaszirmok,* sem a hajón elsütött mozsárlövések — 
melyeket többszörösen visszhangoztak Jaffa sziklás partjai — nem voltak 
képesek egyhamar visszaadni léleknyugalmukat. 

Csak midőn a hajó födélzetéről néztem az utánunk jövők küzködé- 
sét a fékezhetetlen elemmel s a lépcsőzethez érkezett halálsápadt útitár- 
saim ugrálását s kapaszkodását, tűnt föl az ekszpediczió egész borzasztó- 
sága. Én Istenem, gondoltam magamban, mily borzasztó, mily vérfagyasztó 
lehet még csak az, ha vad orkán kavarja föl a mérhetetlen tenger árját, 
ha a hullámok óriási hegyekké nőnek s szörnyű morajuk, mindent rontó 
csapkodásuk szinte az eget is megrengeti ! Szegény utasok, kiket ilyen 
veszedelem utolér ! ... Az Isten irgalmazzon nekik ! 

Többektől hallottam ez alkalommal, hogy ,évenkint sok ember leli 
itt ilyenkor halálát, de a török kormány vagy élhetetlenségből, vagy 
sztratégiai okokból (hogy tudniillik a jaffai tengerpart ne legyen köny- 
nyen megközelíthető), nem egyhamar fog itt modern, rendezett kikötőt 
létesíteni, de meg nincsenek is fölösleges milliói . . . 

Többen fogadkoztak, hogy soha életükben nem ülnek többé bár- 
kába a tengeren, sőt csak egyszer hazaérjenek, látni sem kivannak többé 
tengert. Én ugyan nem tettem ilyen fogadást, de azt mondhatom, hogy 
helyzetünk igen komoly volt s hogy valamennyi útikalandjaim között ez 
a jaffai hajóraszállás marad a legemlékezetesebb. 

Csaknem fél egy volt már, midőn az utolsó bárka megérkezett. A hajó 
vendéglőse nemsokára jelezte, hogy készen van a villásreggeli. A szalon 
ez alkalommal ismét gyönyörűen föl volt diszítve pálmaágakkal, virágok- 
kal, transzparentekkel. Hanem az ételnek nem nagy keletje volt, mert 
mihelyt hajónk háromnegyed egykor elindult, a legtöbb zarándokon, 
a kik a kiállott rázkódás s hányatás következtében egészen elgyöngültek, 
kitört a tengeri betegség. A szédülést érezvén, legott lefeküdtem. Nyugodt 
álom után csak 5 órákor ébredtem föl s így sajnálatomra nem láttam a 
tengerparti Czezarea romjait ; hajónk ekkor már a Karmel-előfok közelé- 
ben szelte a tenger csöndesülő hullámait. Az erdőkoszorúzta hegyen már 

tisztán kivehettük a Karmel-hegyi hires kolostort s a világító tornyot. 

\ 

* Ez a kedves, gyöngéd figyelem a tengeri utazás gyötrelmeit átszenvedő nők 
iránt alighanem csak a keleti rózsatermő partvidéken vált szokásává a rideg és zordon 
lelkületű matróznépnek, mely zord lelkületet azonban mi egész utunkban épen nem 
tapasztaltuk, ellenkezőleg meglepő előzékenységük, családias érzésük s erkölcsi jóravaló- 
ságuk tiszteletet érdemel. 

Úgy 6 Óra körül már bent voltunk az akkói öbölben s midőn hajónk 
háromnegyed hétkor a Karmel tövében elterülő Kaifa (Haifa) előtt, de jó 
messzire a tengerparttól horgonyt vetett, a nap már leáldozófélben volt 
Halványuló sugarai sárgás bíborral festették be a tenger vizét s a látó- 
határ peremét. Utolsó mosolya ott csillogott a magasban álló karmeli 
kolostor templomának égre meredő keresztjén, majd az is eltűnt s nem- 
sokára kigyúltak az égen a csillagok. 

Az éjjelt a hajón töltöttük, mert Kaifának sem lévén rendezett 
kikötője, a kibárkázásra ma már nem lett volna elég időnk. 

Vacsora után sétáltunk a hajó födélzetén. Az est elragadó volt, 
olyan, mely a lelket ábrándozásra édesgeti s költői szárnyakat ád neki. 
Fejünk fölött a tiszta égen a ragyogó csillagtábor; szemben velünk Kaifa 
megszámlálhatlan mécse pislogott; a Karmel világító tornyának fényvetője 
pedig messzire be-bevilágította éles sugaraival a sötét tengert, ösvényt 
nyitva az éji hajóknak. Csönd volt köröskörül, csak a meleg déli szellő 
langy susogása s a hajó oldalához verődő hullámok halk mormolása, 
egyhangú csobogása hallatszott 

Már tízre járt a? idő, lassankint hűvösebb fuvalom kezdé átjárni 
könnyű ruhánkat Lementem kabinomba, hogy a legizgalmasabb nap után 
nyugalomra hajtsam fejemet Álom sokáig nem jött szememre; elmél- 
kedtem zarándokutunk folytatásáról. Holnap fogom tehát bejárni Üdvözí- 
tőm szorosabb értelemben vett édes hazáját, Oalileát 

Karmel hegye s az akkói partvidék. Elindulás Kaifából. Ellentét Júda és Qalilea között. A Kison 
(Czizon) völgye és patakja. Illés próféta áldozási helye a Karmel hegyén. Pihenő az El-Haritije 
melletti tölgyerdőben. A jezraeli (ezdréloni) róna és a Qilbóa-hegység. El-Mudzsedil. Jafá. Kis 
pihenő Názáretben, Szafurije. El-Meshed. Kána. A Boldogságok hegye és a (másodszori) kenyér- 
szaporítás színhelye. Megérkezés Tiberiásba. 



^Ájus 2-án (hétfő) öt órakor keltem föl, hogy fölkészülvén, minél 
előbb gyönyörködjem az akkói öbölben elénk táruló szép pano- 
rámában, melynél csak az a májusi reggel volt elragadóbb, mely 
üdvözölt Fölöttünk a tiszta verőfényes keleti ég, alattunk a nyugodt tenger, 
melynek játszi fehér fodrai ezernyi sziporkára bontották föl a benne fürdő 
napsugarakat; előttünk a lánglelkű Illés próféta által megörökített, dús- 
lombozatú fákkal, sűrű bokrokkal, selymes fűvel benőtt Karmel-hegy, 
mely a természet fönséges oltáraként méltóságteljesen mered az égre s 
áhitatra hangolva, magasztaló imádattal emeli föl lelkünket a mindenség 
nagy Alkotójához; balra tőlünk az akkói partvidék sudár pálmákkal s 
szép narancsfákkal beültetett lapálya. Gyönyörrel élveztem a természeti 
szépségekkel pazarul elárasztott megkapó tájat, mely egészen elbájolt, 
megihletett, még mielőtt partra szálltam volna. 

Gyönyörködésemben a bárkások raja zavart meg, a kik szokás sze- 
rint nagy hű-hóval, éktelen lármával közeledtek hajónk felé. Kevéssel 
6 óra után partra szállítottak már valamennyiünket. Innen Kaifa egy 
nagyobb terére vezettek bennünket, hol az előre megrendelt erős szer- 
kezetű s hegyutazásra való kocsik már várakoztak reánk. Egy-egy ilyen 
födött, szellős omnibuszra öten fértünk föl. A kocsisok nagyobb része 
württembergi komoly német gyarmatosok (kik a Hoffman-féle pietisztikus 
templárius-felekezet hívei), a többiek pedig pajzán arabok voltak. 

Társaságunk néhány tagja itt különvált tőlünk és más irányban, a 
Tábor hegyén át, lóháton folytatta az utat. 

Az Úr Jézus szülőföldjén. 10 

Alighogy fölkapaszkodtam az egyik kocsira, egymásután négy éltesebb 
nő is utánam jött, ugyanezt a kocsit vélvén legkényelmesebbnek a maguk 
számára. Elhelyezkedvén, nagy örömüknek adtak kifejezést, hogy véletlenül 
épen pap mellé kerültek, a ki legalább hitelesen elmondja majd a neve- 
zetesebb helyekre vonatkozó bibliai eseményeket Én meg — magamban — 
nem épen örültem annak, hogy még zarándokútamban is magyarázgas- 
sak s egyszerre négy asszony ostromló kérdéseire is felelgessek. S mind- 
ennek tetejébe, a rend érdekében, nem volt szabad az egyszer elfoglalt 
kocsit elhagyni s másra ülni. Csak az a szerencsém — gondoltam magam- 
bari — hogy talán nem tudják, hogy épen professzor vagyok s így hivatás- 
szerűleg is arra való egyén, hogy örökké csak prelegáljak. (Később kiderült, 
hogy csalódtam, mert már tudták ezt a kvalitásomat.) Merő filantrópiából 
belenyugodtam sorsomba, annál is inkább, mert vettem észre, hogy plátói 
komolyságom némi respektust és kiméletet parancsolt útitársaimnak. 

Már háromnegyed hétre járt az idő, midőn kocsikaravánunk végre- 
valahára elindult, hogy az új országúton, a Oenezáret partján fekvő Tibe- 
riásig egyhuzamban szelje át egész Galileai, azt á kedves tartományt, 
melynek már puszta neve is oly különös varázszsal tölti el lelkünket, 
hisz ez volt Üdvözítőnk tulajdonképeni édes hazája; mert Egiptomból 
visszatérvén, itt élte át gyermekéveit, itt ifjú- s férfikorát, itt tartózkodván 
harmincz éves koráig, sőt nyilvános működése három esztendejének java- 
részét is itt tölte el'^^ s ez idő alatt fáradtságot nem ismerve, keresztül- 
kasul járta be tanítványaival e tartomány rónáit, hegyeit s völgyeit, váro- 
saiban s falvaiban, mezőin és zsinagógáiban, szárazon és vizén hirdetvén 
az üdvösségnek azon tanait, melyek immár tizenkilencz század óta meg- 
nemesítik, megdicsőítik a bukott embert, melyek kovászként átjárják a 
társadalmat s átalakítják, lelkileg újjáteremtik a világot . . . Oh, hány szen- 
vedőért indult szive könyörületre Oalileában, hánynák szánta föl itt, vagy 
édesíté meg könyeit, hány beteget gyógyított meg csodásan, hány testi- 
lelki halottnak adta itt vissza életét ! . . . 

Kaifán kívül, jobbról gyönyörű pálma- és narancskertek, balról 



* E három esztendő és néhány hónap alatt összesen csak kevésszer fordult meg 
Jeruzsálemben, 'úMöleg Júdeában. Az első esztendőben csak a húsvéti ünnepre ment föl 
Jeruzsálembe ; a másodikban csak pünkösdre (mások szerint a húsvétra, vagy a purim- 
ünnepre v. ö. Ján. 5, 1.); a harmadikban a sátorok- és a templomszentelés ünnepére; a 
negyedikben pedig ismét a húsvéti ünnepre, mely utolsó alkalommal a megváltás művét 
kereszthalála által be is fejezte. A föltámadása után még e földön töltött negyven nap 
alsái föltámadása napján s annak nyolczadán s végre mennybemenetele napján jelent meg 
utoljára Jeruzsálemben. 

pedig az új zsidó-telep között elhaladván, a Kisón (Czizon) völgyébe értünk, 
melyben több kilóméternyire vasúti sínek kisérnek. E vasúttal össze akar- 
ták kötnitKaifát a Oenezáreten túl fekvő, termékeny Hauránnal és Damasz- 
kussal ; pénzhiány miatt azonban be kellett szűntetni a további munkála- 
tokat s most a sínek már nem egy helyen rongált állapotban láthatók. 

Egy-két kisebb kaktusz-erdő után üdén zöldelő rétek, virágos pázsi- 
tok, aranykalászos mezők,* szép cziprus- és hangulatos olajfa-csoportok 
váltakoztak, melyek már most sejttették velünk, hogy Galilea földje, rónái, 
völgyei, domb- és hegyvidéke — legalább tavaszszal — nem oly kopár, 
terméketlen, műveletlen s egyhangú, mint az elhanyagolt szegény Judeáé. 

Oalilea flórájának kivált hölgyeink örültek, de, úgylátszik, leginkább 
mégis az én négy útitársam, a kik, bár legifjabbjuk is legalább negyven- 
szer láthatott már életében virágfakadást, mégis minduntalan leszálltak a 
kocsiról egy-egy föltünőbb virágért. Ez alatt persze mindig egy-egy 
kocsival hátramaradtunk a kocsisorban, melynek pedig a legelején vol- 
tunk az elinduláskor. Kocsisunk, türelmes német legényke lévén, nem 
mert szólni a mind sűrűbben ismétlődő megvárakoztatás ellen ; bennem 
is jó ideig győzött az udvariasság : hallgattam. Ámde utóbb mégis meg- 
kérdeztem útitársaimtól, vájjon azt gondolják-e talán, hogy virágkorzóra 
vonulunk be Tiberiásba, hogy bokrétáikat egyre újabb gyűjteménynyel 
gyarapítják ? ! 

A tréfás figyelmeztetésnek csak rövid ideig volt hatása. Egy szín- 
gazdagabb virágmezőhöz érve, megint csak leszálltak s vakon mentek 
tüskön-bokron keresztül a kiszemelt virágok után. 

Hiszen gyönyörködni én is gyönyörködöm az ezüstös harmatcsepp- 
tői csillogó rét ezernyi virágaiban — évelődtem magamban — de beérem 
azzal, hogy a virágok ránk mosolyognak s nyitott kelyhecskéikből 
fűszeres illattal elárasztják a reggeli léget; de társaim virágszedési szen- 
vedélyét, kivált ilyen túlhaladott korban, sehogyan sem tudtam meg- 
érteni. Pedig útközben még többször voltam kénytelen e passzióval szem- 
ben elnézést gyakorolni. 

Úgy 8 óra körül mentek át kocsijaink a Kisón-patak gyorsan höm- 
pölygő sekély vizén, mely számtalan kanyarodásban átszelvén a jezraéli 
síkságot, Kaifa közelében ömlik az akkói öbölbe. Ennek a pataknak 
partján verte meg (Megiddó közelében) a hőslelkű Debóra által harczra 
tüzelt Barak biró Jábin, kananita király hadvezérét, Sziszerát ; a fényes 



* Galileában most kezdték meg az aratást, melyet Egiptomban már egy hónap 
előtt befejeztek. 

10* 

győzelmet a szintén harczba vonult Debóra örökíté meg nagyszerű hála- 
énekben. 

Az arabok Nahr el-Mukkatánnak (= a megfojtás patakja) nevezik 
a Kisónt, Báál pogány papjainak egykori megöletése emlékére. Illés pró- 
féta ugyanis egy háromévi szárazság alkalmával azt ajánlotta Izrael- 
országa akkori istentelen királyának, Áchábnak (Kr. e. Q18— 896.), ki alatt 
a bálványozás rendkívül elharapódzott az országban, bízná istenitéletre, 
ki az igaz Isten : Jehóva-e vagy Báál s imádja népével azt, a ki az égből 
alászálló tűzzel igaz Istennek bizonyul. A király beleegyezett Illés kíván- 
ságába. A próba pedig a Karmel-hegy épen velünk szemben eső helyén 
történt, melyet az arabok El-Muhrakának (= az égés helye, azaz : áldo- 
zati hely) neveznek. Nagy néptömeg kisérte föl a hegyre Illést és Báál 
papjait az áldozati helyre. Báál papjai természetesen hiába kérték hamis 
istenüket, de Illés imáját az Úr meghallgatta : áldozatára tűz hullott az 
égből s fölemésztette azt A nép e csoda láttára Istenhez tért, Báál papjait 
pedig megragadván, legott megölte. Ezután Illés térdre borulva esőért 
imádkozott, mire kis felhő mutatkozott a tenger felől s nemsokára az 
egész ég beborult s nagy záporeső hullott a szomjas földre. Ez áldozati 
helyen ősidőktől templom állt; 1883-ban pedig a Karmelita-zárda szerze- 
tesei kápolnát építettek romjai fölé. 

Körülbelül 9 órakor már az El-Harítije mellett elterülő tölgyerdőbe 
(quercus ilex) értünk. Ez körülbelül fele a Názáretbe vezető útnak. Itt egy 
tisztáson megállapodtunk s míg kocsisaink etettek, elszéledtünk az erdő- 
ben. A hölgyek persze itt is folytatták a virágszedést, az útról hozottakat 
pedig — elszórták, mert az erdőben sokkal szebb példányokat találtak. 

Félóra múlva kürtszóval visszahivatván kocsijainkhoz, tovább foly- 
tattuk utunkat A nap már erősen tűzött, midőn mintegy háromnegyed 
óra hosszat áthaladtunk a nevezetes y^zra^// róna (ezdrélonl vagy megiddói 
síkság) éjszaki csücskén. E nagykiterjedésű róna, mely csaknem a Jordánig 
elnyúlik, rendkívül termékeny, úgy, hogy még ma is Szíria magtárának s 
paradicsomának nevezik. Zöld mezőségeinek délkeleti szélén a Oílbóa-hegv- 
5^^ emelkedik. A Szentföld ez egyetlen nagyobb síksága volt ősidőktől fogva 
ama színhely, a hol Palesztina birtokáért a legtöbb döntő csata vívatott 
Itt küzdött Barak Jabin ellen; itt Gedeon az amalekiták és midjaniták ellen; 
itt ütötte föl táborát a zsidók első királya, Saul a filiszteusok elleni szerencsét- 
len kimenetelű csata alkalmával, de általuk a Oilbóa-hegységre szoríttatván 
s hősiesen harczoló két fiát is elhullani látván, kétségbeesésében önkezű- 
leg oltotta ki életét (Kr. e. 1055.); itt táborozott Nebukadnézar serege 
Holofernesz alatt, kit Betuliának jámbor és hőslelkű zsidó özvegye, Judit 

megölt (Kn e. a VII. században); itt rontott Necho, Egiptom fáraója Júda 
jámbor királyára, Joziásra, kinek mindjárt a csata elején egy ellenséges 
nyíl kioltotta életét (Kr. e. 610.); itt küzdöttek Veszpázián légiói a föl- 
lázadt galileai zsidók ellen (Kr. u. 67.) ; itt győzte le Szaladin szultán a 
kereszteseket (1187.); itt táboroztak II. Endre magyar király keresztes 
vitézei* V. Lipót osztrák herczeg és Brienne János franczia lovag seregé- 
vel (1217.) s legújabban Napóleon vitéz katonái a törökök ellen (17Q9). 
Valószinű, hogy itt vívatik majd az a nagy ütközet is a kereszténység és 
a mohamedanizmus között, mely Palesztina jövő sorsát el fogja dönteni. 

A mint elvonultak lelkem előtt a régmúlt nagy idők, dicső s gyászos 
emlékei s megelevenültek előttem Jehovának és a szent keresztnek bajnokai, 
kiknek hős vérétől pirosultak hajdan Jezraélnek téréi s méla búbánattal 
visszagondoltam szentföldi nagy veszteségeinkre, melyekkel a keresztesek 
által kivívott sikerek után épen a keresztény fejedelmek áldatlan vissza- 
vonása, kicsinykedése, hiúsága s méltatlan politikája miatt, sújtott minket 
az Isten, — már fölértünk Oalilea éjszaki hegyvidékére s itt jobbról csak- 
hamar föltűnt a KiS'Hermon s a többi hegyek közül kiemelkedő Tábor 
merészen magasba törő orma; mögöttünk pedig még mindig láttuk a 
jezraéli róna mentén a tengerig elnyúló Karmelt 

Útközben csak itt-ott találkoztunk egy-két felláhhal s egy kévékkel 
megrakott nagyobb tevekaravánnal. 

Elhagyván a görögök és maroniták által lakott El-Mudzsedil 
falvát, hullámos fönsíkon Jajába (a régi Jafia) értünk, mely a hagyomány 
szerint idősb Jakab és János apostol atyjának, Zebedeusnak születési 
helye. A falut szegény görögök és katholikusok lakják. Rongyos és 
szurtos gyermekeik lihegve szaladgáltak kocsijaink után baksisért. 

Kocsisunk figyelmeztetésére, hogy nemsokára megpillantjuk Názá- 
retet, azt a várva-várt szent helyet, mely után egész úton sóvárgott lel- 
künk, szemünk fürkésző tekintete állandóan a jelzett irányban révedezett, 
szivünk pedig hevesebben dobbant az örömtől, hogy meglátjuk vala- 
hára Oalilea drága gyöngyét, virágát, a szent Családnak dicső városkáját 



* 11. Endre király 1217 augusztus havában indult el seregével Zágrábon át 
Spalatóba, a honnan tizenhat napi tengeri út után Cziprusba érkezett. Itt a Szentföldre 
vonuló más csapatokkal egyesülve, ismét hajóra szállt s november elején érkezett Akkóba 
(a régi Ptolemaisz, francziául: St. Jean d'Acre). Háromszor ütközött meg a törökökkel. 
E jelentéktelen csatározások után a Tábor-hegyen épült várnak hasztalan ostroma közben 
a vezérek meghasonlottak, mire Endre, hazulról is rossz híreket vévén, három hónap 
múlva a «jeruzsálemi király)) czímével (mely azóta szerepel királyaink czímei között) 
visszasietett a zilált Magyarországba 1218 elején. 

Kocsink egyre följebb, följebb kapaszkodott . . . egyszerre föltűnnek sze- 
meink előtt a csinos város fehér házai, hivogatóan tekintve felénk a 
tropikus fák üde zöldjén át Lelkem e szent pillanatban kimondhatatlan 
boldogságtól áradozott s szemeimből önkéntelenül kicsordultak a meg- 
illetődés könyei. 

Utunk innen lefelé vezetett Názáretbe, hová épen délben robogtak 
be kocsijaink. Programmunk szerint a város megtekintése a visszatérés ide- 
jére vott hagyandó. Most csak megpihentünk kissé benne s étkeztünk. De szi- 
vünk ellenállhatatlan vonzalmának engedve, mégis szakítottunk magunk- 
nak legalább néhány perczet, hogy legfőbb szentélyében, az Annuncziáczio 
templomában leboruljunk azon örökké emlékezetes szent helyen, hol két 
ezredév előtt az imádandó Ige a boldogságos Szűz méhében testté Ion. 
Elárasztottuk csókjainkkal, könyeinkkel s rövid ima után átmentünk a 
fetencziek hospicziumába, hol V2l-kor a szives atyák jóizű villásreggelire 
vártak. Utána néhány képes levelezőn üdvözöltük otthon hagyott roko- 
nainkat s barátainkat. 

Kis pihenő után ellátván magunkat a még hátralevő útra narancs- 
csal — mert a hőség már-már elviselhetetlenné vált — V23-kor tovább 
indultunk. Alig hogy kiértünk a városból, egy meredek helyen le kellett 
szállnunk a kocsiról, a mi Tiberiásig annyiszor ismétlődött, hogy e rend- 
kívül fárasztó, meredek hegyi útnak csaknem felét gyalog tettük meg. 

Egy magaslatról a távolban föltűnt az éjszaknyugatra fekvő Szaff űrije 
(a régi Szeforisz, a rómaiaknál Dioczezarea), mely a hagyomány szerint 
a boldogságos Szűz szüleinek, szent Joáchim- és szent Annának születési 
helye. Az építkezéseiről híres Heródes Antipasz, Oalilea és Perea negye- 
des fejedelme, ki Keresztelő szent Jánost lefejeztette, e várost meg- 
nagyobbíttatván, Oalilea fővárosává emelte. 

Útitársaim ráunván a csaknem szüntelen csevegésre, változatosság 
okárt énekelni kezdtek. Meglepetésemre engem is fölszólítottak, álljak be 
énekkarukba. Én azonban hivatkozva arra, hogy regiszterem nem bírja a 
magasabb hangokat s így zengeményük kifogástalan harmóniáját csak 
rontanám, megtisztelő fölszólításukat megköszöntem. 

E közben elhaladtunk El-Meshed mellett, mely a régi Oát-Hachéfér 
helyén terül el, a hol Jónás próféta született. Sírját még ma is mutatják 
itt s nagy tiszteletben tartják. 

Félóra múlva — 4 óra lehetett — a hatalmas kaktuszokkal csak- 
nem körülsövényezett Kána (arabul K(tfr Kenná) faluba értünk, a hol 
Üdvözítőnk első csodáját műveié. 

Útközben arra az emlékezetes szántóföldre is figyelmeztettek, a hol 
a hagyomány szerint Jézus megéhezett tanítványai egy szombaton néhány 
szétdörzsölt búzakalászszal csillapították éhségüket, a miért a farizeusok, 
mint a szombat megsértőit, megtámadták, de Jézus által csakhamar elhall- 
gattattak. 

Már 6 óra körül járt az [idő, midőn két igen nevezetes helynél 
haladtunk el. Éjszakra ugyanis föltűnt a Kam Hattin (= Hattin szarvai, 
nyerges alakjától így neveztetve), hol Üdvözítőnk az úgynevezett hegyi 
beszédet tartá, melyben az általa alapítandó Istenországának mintegy tör- 
vénykönyvét, államkodekszét bocsátá közre. Minthogy a beszéd az úgy- 
nevezett nyolcz boldogsággal kezdődik, e hegyet a Boldogságok hegyé- 
nek is hívják. Az ettől délkeletre elterülő hegy és síkság pedig a 
hagyomány szerint a (második) kenyérszaporítás színhelye, 2l hol Jézus 
4000 embert vendégelt meg csodálatosan hét kenyérrel és kevés hallal 

A búcsúzó nap utolsó halvány sugaraival hinté be a tájat, midőn 
jobbfelől végre föltűnt a Genezáret tavának tükre. 

Az est homálya is leszállt már s kocsijaink még mindig kanyarod- 
tak lefelé a dombos vidékről. Végre 3/48-kor teljes sötétségben Tíberíásba 
érkeztünk. 

Én társaságunk nagyobb felével a Hotel Tíberíásba lettem elszállá- 
solva, a többiek pedig a ferencziek hospicziumába. Vacsoránk után, mely- 
nél a Genezáret tavából való halakat is föltálaltak, csakhamar aludni 
mentünk, mert a sok hegyi gyaloglástól teljesen ki voltunk merülve. 

XII. 
TIBERIÁS ÉS A GENEZÁRET TAVA. 



Tiberiás városa hajdan és most. Nagymisénk. Kirándulás báricán Kafarnaumig. A Oenezáret tava. 
Magdala romjai. Qenezár síksága. Betszaida helye. Megérkezés Kafamaum elé. Kafamaum Jézus 
városa. Séta Kafamaum rommezején. Visszatérés Tiberiásba. Kirándulás a Meleg-forrásokhoz-és 

rabbi Meír sírjához. 



)Ajus 3-án (kedden) már öt órakor körszemlét tartottunk szál- 
lodánk lapos tetőzetéről. A reggel ismét felséges volt, mely a 
gyönyörű panorámával aranyos keretet képezett ahhoz a 
vidám, derült hangulathoz, melylyel e napra ébredtünk. — Szemeink 
elé festő ecsetére méltó tarka kép tárult Lábaink alatt Tiberiás ala- 
csony házainak tömege terült el, részint lapos, részint kupolás tetőivel ; 
itt-ott karcsú pálmák sudarai magasan emelkedtek ki fölöttük. A város 
lassan-lassan népesedő utczáin, téréin igazi keleti látvány: sápadt 
arczu zsidók, barna arabok, férfiak s nők pongyolában, piszkos ruhában 
nyújtózkodva, ásítozva bújnak ki a szürke házak kis ajtaján ; egykedvűen 
megállnak előtte, vagy henyén tova ballagnak; itt-ott bámészkodva emeli 
föl szemeit egyik-másik mindent kíváncsian fürkésző kis csoportunkra; 
amott ketten-hárman összeverődnek, leguggolnak s üldögélve szóba 
ereszkednek — talán a tegnap este körükbe érkezett nagy zarándok- 
seregről. Egyszerre élénkebb, tarkább színezetet ölt a kép : hosszú fülű 
fekete kecskék, juhok, tehenek, szamarak, otromba tevék mekegve, bőgve 
lepik el az utczákat, legelőre terelgetik őket ; imitt-amott egy-egy gyerkőcz 
bandukol n/omukban ; látszik rajta, hogy még alhatnék, fejét kedvet- 
lenül lehorgasztja, nagyokat ásít, szemeit dörzsöli. A házakon túl a 
Oenezáret tavának nyugodt tükre mosolyog felénk ; a túlsó partvidéket 
szegélyző pereai hegyek ormait a fölkelő nap bíborködbe burkolja és 
sajátszerű fénynyel hinti be az egész tájat. 

Képzeletem messze-messze visszaszárnyalt a régmúlt időkbe s lelkem 
előtt elvonult a város története, mely ma egyedül áll elpusztult társai 

közül a Oenezáret tavának lakatlanná, némává lett partjain, hogy egymaga 
tanúskodjék ama tizenkilencz század előtti boldog időkről, melyekre hálá- 
datlan társainak hitetlensége méltó nem vala. 

Heródes Antipasz alapítá Kr. u. 16 — 22 között s Tiberiusz római 
császárnak hízelegni akarván, róla Tiberiásnak nevezte el s az araboknál 
mai nap is Tabánja a neVe. Miután megerősítette, Oalilea fővárosává 
emelvén azt, ide tette át székhelyét Szeforiszból. A hithű zsidók kezdetben 
kerülték e várost, részint mert építésénél sírokra akadtak, melyek érintése 
a zsidók vallása szerint tisztátalanná tesz, megfertőztet; részint mert Heródes 
amfiteátrumot, pogány templomokat is építtetett benne s általában görög- 
római pogány szellemben fejleszté azt így tehát első lakói gyülevész 
pogányok voltak. Ez magyarázza meg azt, hogy az Újszövetségben alig 
egyszer-kétszer van Tiberiás említve (Ján. 6, 1, 23; 21, 1.) s igen való- 
szinű, hogy Jézus sohasem fordult meg benne. A hagyomány szerint csak 
határában jelent meg egyszer föltámadása után. 

Midőn a zsidók Jézus mennybemenetele után néhány évtized múlva 
a rómaiak ellen föllázadtak, Fláviusz József volt Oalilea főparancsnoka. 
Tiberiás, mely önkényt meghódolt Veszpáziánnak, megkíméltetett Csak 
a lázítókon álltak boszút, a kik bárkákon a délre fekvő Taricheába akartak 
menekülni. Ezeket elfogván, részint a tóba fulasztották, részint fogságba 
hurczolták. — Jeruzsálemnek 70-ben történt pusztulása után a zsidók 
Oalileába menekültek s egyik főgyűlhelyük épen Tiberiás lett Azóta pedig, 
hogy az előbb Jabnéba (Jamnia), azután Szeforiszba költözött szinédriumot 
s illetőleg zsidó főiskolát is a II. század közepén ide tették át, Tiberiás az 
V. századig szellemi középpontja volt a zsidóságnak. Itt működtek s itt 
vannak eltemetve legkiválóbb rabbijaik (tudósaik). Itt kodifikálta a hires 
Júda Hakkadós 200. körül a zsidóknak a Szentírás után legfontosabb 
törvénykönyvét, a Misnát, melyhez a későbbi tiberiási rabbik magyará- 
zatként a Oemarát csatolták. E kettő együttvéve, t i. a Misna a Gemarával 
neveztetik palesztinai Talmúdnak^ ellentétben az u. n. babilóniai Talmud- 
dal, mely amannál bővebb és későbbi eredetű.* — Itt van rabbi Meir, 
r. Ami, r. Jochanán ben-Zakkáj és r. Akibá sírja, a ki oly nagy szerepet 
játszott a Bar-Kochba-féle lázadásban Kr. u. 135-ben. A középkor leg- 
híresebb zsidó tudósát, Majmonidesz Mózest, halála után (1205.) Kairóból 
szintén ide szállították s itt temették el. Tiberiás főiskolájában szerkesz- 

* A ki a zsidók e nagyjelentőségű s rendkívül érdekes kodekszével közelebbről 
óhajt megismerkedni, legyen szabad annak ilyen czimű nagyobb munkámat ajánlanom : 
«i4 Talmud, kultúrtörténeti és biblikus tanulmány. Budapest, 1897». Kapható tiuber 
Lipótnál Kalocsán; ára 2 frt 50 kr. 

tették a VI. és VII. században az ú. n. Maszórát is, mely egyéb szöveg- 
kritikai adatok gyűjtésén kívül a Szentírás héber szövegének olvasását az 
addig nem alkalmazott magánhangzó-jelek által megszilárdította. Szent 
Jeromost, a nagy egyházatyát és bibliafordítót is egy Bar-Chanina nevű 
tiberiási rabbi avatta be a héber és aram nyelv ismeretébe a IV. század 
végén. 

A keresztény vallás csak a IV. században tudott a zsidóság e főhelyére 
nagynehezen behatolni, a mikor is N. Konstantin császár szent Péter 
apostol tiszteletére templomot építtetett benne; az V. századtól kezdve 
pedig már püspökei is szerepelnek. Az arabok 637-ben könnyű szerrel 
bevették a Várost. A keresztesek azonban 1099-ben visszafoglalták s a régi 
tiberiási püspökséget is visszaállították. De alig száz év múlva, a szeren- 
csétlen hittini ütközet után (1187.) ismét a mohamedánok kezébe került 
A törökök uralma alatt azonban, de főkép az 1837-iki nagy földrengés 
által, melynek a lakosság fele is (6000 ember) áldozatul esett, a hajdan 
oly szép város annyira tönkre ment, hogy régi fényének ma már se hire, 
se hamva. Az a vastag fala is, mely a szárazföld felőli oldalon védi, erősen 
meg van rongálva s a városban sokfelé heverő romok még mindig emlé- 
keztetnek a hatvankét év előtti szörnyű katasztrófára. 

Csak legújabban kezd ismét emelkedni. Lakosainak száma ma már 
körülbelül 4000, kiknek túlnyomó része (2500) zsidó ; van ezeken kívül 
1200 mohamedán, néhány száz szakadár görög, egypár protestáns s mint- 
egy 20 — 30 család katholikus. 

A zsidók, kik között sok a Lengyelországból bevándorlott, a kik 
németül beszélnek, még mindig kiválóan ápolják a talmudi tanulmányokat 
Van tíz zsinagógájuk, de egy sem figyelemre méltóbb épület Tiberiást 
egyébként a négj^ szent város közé (Jeruzsálem, Hebron, Száfed, Tiberiás) 
számítják s hitük szerint a Messiás Tiberiásban fog megjelenni. Oh, bár 
fölismernék tévedésüket s reményüknek hiábavalóságát ! A Messiás meg- 
jött ; s midőn ismét megjelenik az idők végén nagy dicsőséggel az ég 
felhőin angyalaival, mint itélő világbíró jő majd, hogy megítélje az embe- 
riség föltámasztott miriádjait. 

A ferencziek 1847. óta gondozzák ismét a csekély számú katholikus 
hívőket Megszerezvén a régi keresztény templom romjait, azokon egy 
modern ízlésű templomocskát emeltek, melynek ma öt oltára van. Melléje 
épült zárdájuk, iskolájuk és zarándokházuk, A hagyomány szerint e 
templom, mely a város éjszaki végén csaknem közvetlenül a tó partján 
fekszik, azon az örökké emlékezetes helyen áll, a hol Jézus föltámadása 
után hét tanítványának megjelenvén, a (második) csodálatos halfogás után 

Pétert ezen szavakkal: « Legeltesd az én bárányaimat! — Legeltesd az én 
juhaimat !» híveinek legfőbb pásztorává rendelte. 

Hat órakor elindultam a csinos templomba s kis várakozás után 
lelkem nagy örömére én is bemutathattam itt Istennek az újszövetség 
legszentebb áldozatját. 

Visszatérvén szállodánkba, hamarosan megreggeliztem, aztán néhány 
társammal bejártam a bazárokat s a városnak rendkívül szűk, sok helyen 
ponyvával, deszkával beárnyékolt utczáit. Mindenütt képzeletet fölülmúló 
piszkot, rondaságot találtam. A mohamedán arabok hamisítatlanul meg- 
őrizték típusukat. A nők arczán fátyolt nem láttam. Kis gyermekeik szép 
pufók arczuak s bogárfekete szeműek. 

Pont V28-kor ismét a templomban voltam, mert ünnepélyes szent- 
misénk volt. Azt hiszem, az összes tiberiási katholikus hívek is megjelentek 
ez alkalomra, habár jórészt kiszorultak a kis templomból. Én is csak a 
küszöbig férkőzhettem. Áhítatuk, kivált a nagy fehér kendőkben kisde- 
deikkel megjelent nők buzgó imája épülésünkre szolgált s megszégyenít- 
hetne nem egy európai ájtatoskodót. De a mi legkellemesebben meglepett, 
az a tiberiási kis iskolásfiúk szép és precziz latin éneke volt, melynek 
sikeres betanítása valóban dicséretére válik a ferenczrendi atyáknak. 

Midőn haza tértünk, már várt reánk a Száfedből leányával ide érke- 
zett osztrák-magyar konzul, Miklosewkz József, E lengyel származású buzgó 
s rendkívül szerény öreg úrnak, ki már több évtized óta lakik a Keleten, 
nagy érdemei vannak a csaknem kizárólag zsidó-lakta Száfedben tartóz- 
kodó csekélyszámú katholikusok kápolnájának fölépítésében. 

Már kilencz óra felé járt az idő, midőn a tó partjához siettünk, hogy 
vitorlás bárkákon Kafarnaum romjaihoz evezzünk. A bárkára szállást egy 
kis összeszólalkozás és kellemetlen jelenet előzte meg. A bárkások u. i. — 
nem tudom marsallunk rendeletére-e — kevés és oly kicsiny s kényel- 
metlen járműveken akartak minket tovább szállítani, hogy a legkényel- 
metlenebb helyzetben, összekuporodva kellett volna csaknem délig rajtuk 
ülnünk. A lármára s követelésre végre előczipelték nagyobb bárkáikat, 
melyekben ötönkint-hatonkint elhelyezkedvén, elhagytuk Tiberiás partjait 

E szép tónak legrégibb neve Oenezáret tava, héberül Jam-Kinnéret 
a fe*/z/wfr= /a/íí szótól, mert medenczéjének alakja lanthoz hasonlít; mások 
szerint a nyugati partvidékén feküdt Kinéret várostól. Nevezték Galileai 
tengernek is, mert Oalileának legnagyobb belvize. Az Újszövetségben 
Tiberiás tava vagy Tiberiás tengere név alatt is szerepel a nyugati partján 
épült hasonnevű új város után s az arabok ma is Bahr eUTabarijának 
nevezik. Mi keresztények meg bátran nevezhetnők y/z//5 tavának, mert 

partjain és hegyvidékén tartózkodott az Úr legörömestebb, itt tanított 
leggyakrabban; itt művelte legtöbb csodáját; itt választá első tanít- 
ványait. 

Vízszine 190 — 200 méternyire fekszik a Földközi-tenger szine alatt. 
Hossza körülbelül 21 km., legnagyobb szélessége 12 km., mélysége pedig 
40 — 50 méter. Egész fölülete körülbelül félakkora, mint a mi Balatonunké 
(mely 690 négyszög kilométernyi). Üde vize, melyen a Jordán átfolyik, 
tiszta, iható s igen gazdag halakban. Halai között olyanok is vannak, 
melyek különben csak a Nilusban és tropikus vizekben élnek, a miből 
a természettudósok azt következtetik, hogy a Oenezáret tava a történelem 
előtti időkben a világtengerrel volt összeköttetésben. 

A tavat csaknem köröskörül gyönyörű hegyek (nyugaton bazalt-, 
keleten mészhegyek) környezik, melyek a keleti partvidéken 300 méter- 
nyire emelkednek a víz szine fölé. Az egész tó környéke Krisztus Urunk 
idejében elragadóan szép volt. Termékenységét, dús növényzetének 
pompáját a régiek nem győzik eléggé magasztalni. Partjain a népes 
városoknak, falvaknak egész sora feküdt. S ezek között a keleti parton 
említésre méltóbbak : Betszáida-Juliász, Oergéza, Hipposz ; a nyugatin : 
Korozáin, Kafarnaum, Betszáida, Magdala s Tiberiás. De e városok, az 
utolsó kivételével, már rég eltűntek a föld szinéről, miként azt az Üdvö- 
zítő hitetlenségük miatt megjövendölé. S e városokkal eltűnt e mostan 
csaknem lakatlan vidék rendkívüli termékenysége is. A tó csendes, 
elhagyatott partjain ma csak romok s a hajdanihoz viszonyítva szegény 
növényzet a hírmondói a régi nagyságnak, fénynek, az egykori pezsgő 
életnek s paradicsomi tenyészetnek. Fodros habjain pedig, melyeket 
hajdan száz meg száz vitorláshajó s halászbárka szeldelt keresztül-kasul, 
ma csak itt-ott látunk egy-egy szegény bárkát evezni. 

Mély fekvése miatt e hegykatlan éghajlata tropikus s a hőség 
benne néha csaknem elviselhetetlen. A légmérsék kiegyenlítése gyakran 
hirtelen nagy viharokat idéz elő (leginkább délután és este felé), mely 
óriási hullámokat ver föl a tónak felszinén. 

Alighogy Tiberiást elhagytuk, itt-ott fehér felhőcskék mutatkoztak 
a verőfényes derült égen, de csakhamar el is tűntek s az égnek kristály- 
tiszta azúrja megint biztatólag mosolygott le reánk. A tónak zöldes 
vizében fürdő nap hevét eleinte enyhíté a kis szellőcske, mely körülöt- 
tünk fújdogált s picziny fodros hullámokat barázdált a csendes tónak 
ezüst tükrén. 

Bárkáink nem toronyirányban, hanem leginkább a part mentén 
szelték a habokat s így tisztán láthattuk, hogy a Oenezáret partja nádon 

és egyéb bozóton kívül helyenkint gyönyörűen díszlő leanderekkel s 
különböző tropikus virágokkal van benőve, melyek fölött tarka lepkék 
csillogtatták szárnyaikat a napnak sugárfényében. A parti bokrok árnyéká- 
ban pedig víg madárkák dalolgattak, míg fejünk fölött egy-egy nagyobb 
vízi szárnyas röpködött. 

Hogy az evezés még edzett arabjainknak is igen fárasztó, nehéz 
munka, azt abból következtettem, hogy mihelyt kedvezőbb irányt vett 
a gyönge szelecske, azonnal letették az evezőlapátokat s kifeszítették a 
vitorlát, mire bárkánk csaknem nyílsebesen repült tova a tónak fényes 
síkján ; de néha olyan ferde helyzetbe is jutott, hogy női társaink attól 
tartottak, hogy fölborulunk. Napsütötte, komoly arczú öreg kormányo- 
sunk ilyenkor csak egyet fordított a kormányon s a fenyegető veszély 
legott elhárult 

A mint így ringva szelte bárkánk a tónak habjait, lelkem minden 
gondolata visszaszámyalt a magasztos, csodás korba. Boldogító édes 
érzés tölte el keblemet a gondolatnál, hogy ugyanazon kiváltságos szép 
tavon ringatózik most az én kis bárkám is, melyet tizenkilencz század 
előtt maga az Istenfia oly gyakori jelenlétével megszentelt. 

Igen, Oenezáret, te valál a Messiásnak kedvencz szent tava ! Te vagy 
az, kinek elbájoló pompáján az Istenember is gyönyörködve pihenteté 
egykor szemeit. Gyönyörködve tekintett üde partjaid nyíló virágaira; 
gyönyörködött azok édes illatárjában, a fák és bokrok ágain zengő 
madárkák bájos dalában, az ezüstös harmat csillogásában, a fölkelő és 
lenyugvó nap aranybiborában, a hullámidban fürdő hold tiszta fényé- 
ben s az égbolt csillagtáborában. S bár minden elpusztult is körülötted, 
mi hűtlen, háládatlan volt az égből alászállott Alkotóhoz, te megmaradtál 
s még mindig ugyanaz v^gy annyi század után is, mert hűséges valál 
hozzá és engedelmes és az fogsz maradni bizonyára az idők végéig. 
Fodros habjaidnak rejtelmes, halk mormolása mintha most is büszkén, 
boldogan azt susogná : mi láttuk Öt, mi hódoltunk Neki, mi ringattuk 
kis bárkáját, mi lábaihoz simulva sokszor imádtuk az Istenfiát. 

Igen, te nagy örömmel üdvözölted Őt, midőn Názáretből legelőször 
jelent meg mosolygó partidon ; te ujjongva üdvözölted Öt, midőn nyil- 
vános tanítása helyéül a te partjaid lombkoszorúzta halmait, csendes 
rejtekeit választá. Te boldog valál, hogy néma alkonyon általvihetéd 
elsimuló habjaidon egyik partodról a másikig, hogy csendes imába 
merülve zavartalanul töltse éjjelét a hegyeken. Te készségesen szolgáltál 
neki, mikor Öt a nép királylyá akarta tenni, hogy elvonuljon a földi 
dicsőség múló lármája elől az imára hívogató magány csendjébe. Te, 

megértvén az Ó mindenható akaratját, sietve tereléd halaidat tanítvá- 
nyainak hálójába, oly csodálatos bőséggel, hogy az csaknem szakadozott. 
S midőn a Mestertől is a templom-adót követelték, te legott szájába 
adtad egyik halacskádnak a statért s rávezeted a parthoz küldött Péter 
horgára. Midőn pedig az Istenember a tanításban kimerülve elszenderült 
a hajócskán s vakmerő bősz viharok annyira fölkorbácsolták hullámaidat, 
hogy ezek tombolása elmerüléssel fenyegeté a kisded járművet s Ó a 
félénk tanítványok által fölébresztve, megfenyegeté a reád rohant szeleket,, 
legott szeliden elsimítád hullámaid. Te, midőn a hajnal szürkületében a 
huUámiddal küzködő tanítványaihoz akart menni a túlsó partról jövő 
Messiás, lágy habjaidon szilárd ösvényt adál neki, hogy úgy, mint 
szárazföldön lépdelhessen azokon. 

Te, te valál leggyakoribb tanúja elbűvölő tanításának, ki az isteni 
igéket az Ő szentséges ajkairól hallottad. S talán álmélkodál te is a boldog 
népsereggel, midőn előadá partidon remek példázatainak leggyöngyeit. 
Te ismered azt a munkás, derék, józan halásznépet, melynek legneme- 
sebbjeit apostolaivá választotta ki, hogy kioktatva s kegyelmeivel föl- 
szerelve elszéledjenek a földkerekség nagy néptengerében s összegyűjtsék 
üdvözítő Egyházába az emberi nemzetet évezredről évezredre. Te 
láttad lerakni az Isten országának legelső alapjait. Te vagy az, kit még 
föltámadása után is megtisztelt az Istenfia szent látogatásával s haliad 
ekkor, miként bízza meg Pétert az ő Egyházának kormányzatával. 

Te számtalanszor láttad Öt és boldogan tükrözteted vissza méltó- 
ságteljes alakját. S most is mintha visszasugároznák kristálytiszta habjaid 
azokat az imádandó fönséges vonásokat, azt a szelid, jóságos szent ábrá- 
zatot, azt a magas, sima, nyilt homlokot, azt a vállaira omló szép hajzatot, 
azokat a tiszta, élénk szemeket, azt a lelkek mélyéig ható ellenállhatatlan 
tekintetet, azokat az isteni igéktől áradó szentséges ajkakat, melyek min- 
den szaván kimondhatatlan mennyei varázs ömlik el. Úgy tetszik, mintha 
mindez most is megcsillanna tiszta tükrödön ; mintha hullámaidnak szelid 
mormolása elhaló visszhangja lenne az ő szavának, mely lelkemet az 
ihlet szárnyán éghez emeli s az áhitat kimondhatatlan édességével tölti 
be egész valómat. 

Már tíz óra felé járt az idő, midőn a tónak nyugati partján feltűnt 
a zöldlombozatú fáktól beárnyékolt néhány viskóból álló Medzsdel falu, 
mely azonos a Szentírás Magdaiájával, a hol Mária Magdolna született 
s egy ideig lakott; innen mellékntve Magdolna, azaz magdalai, A falucska 
• közvetlen közelében látható figyelemre méltó épületrom volt állítólag 
háza ennek az asszonynak, a ki feslett életével egykor a környék lakóinak 

botrányául szolgált, de példás bűnbánata után élő tüköré lett az alázat- 
nak, áhítatnak és önmegtagadásnak. 

Magdalától éjszakra terjed el a tó mentén a kivált hajdan oly gyö- 
nyörű Oenezár (Oenezáret) síkság (arabul Ruvér) számos üde forrásaival 
s viruló vegetácziójával. Datolya-, pálma-, czitrom- s narancsfái, pompás 
leánderbokrai, papirusz-cserjéi még ma is bámulatra ragadják az európai 
zarándokát* Ezen a síkságon feküdt hajdan Betszaida, Péter, András és 
Fülöp apostolnak szülővárosa. A szanaszét látható romok közül azonban 
még nem sikerült eddigelé biztosan megállapítani, melyek tulajdonképen 
a bibliai Betszaidáéi. Legújabban Ain eUTabigá (a régi Heptapégon = 
Hétforrás) mellett keresik azokat, a hol 1889. óta a németországi katho- 
likusoknak kis telepük van hospicziummal és kápolnával. 

Jó félóráig szelték még bárkáink a Oenezáret tavának hullámait, 
midőn végre 11 óra körül az éjszaknyugati partján elterülő Kafamaum 
elé értünk, mely ma csak néhány szegényes viskóból áll. Fölötte mint- 
egy négy kilométernyire ömlik a Jordán a tóba. 

Bárkáink a leanderekkel, apró bokrokkal s egyéb bozóttal benőtt 
parttól több méternyire voltak kénytelenek megállni, mert a part mentén 
a víz nagyon sekély. A kiszállás meglehetősen komikus volt; mert a ki 
nem akarta lábbelijét levetni s térdig fölgyürkőzve kigázolni (ilyen pedig 
kevés akadt), azt bárkásaink kiczipelték karjaikon, ölükben vagy hátukon. 
Engem izmos kormányosunk vitt ki ölben ; a markos arab három magam- 
féle individuumot is elbírt volna egyszerre. 

A tüskés gazzal sűrűn benőtt, mérsékelt emelkedésű vidéken át, 
melyet rendkívül barátságtalanná, komorrá tesznek a mindenfelé heverő 
sötét kődarabok, elgyalogoltunk a ferencziek kis hospicziumához és kápol- 
nájáhoZy hogy onnan induljunk a régi város gyászos rommezejének meg- 
tekintésére. Mellette néhány beduin-család sátorozott, akárcsak a mi 
országúti czigányaink. Meglepetésemre nagy kutyáik is voltak, melyek 
nem valami bizalmat gerjesztően fogadták az ismeretlen európai 
vendégeket. 

Kafarnaum, héberül KefarNachúm (=Náhum falva), az araboknál 
pedig ma Tell-Húm{= Húm, azaz Náhum romhalma), valószínűleg onnan 
nyerte nevét, hogy itt temettetett el a galileai Elkósból származott Náhum 

* A Talmúdban Genezár vidékének rendkívül jó és édes gyümölcséről a követ- 
kező jellemző adatok olvashatók : « Rabbi Abbahú annyit szokott enni belőle, hogy a 
légy elcsúszott homlokán (mert annyira sima lett annak élvezésétől); rabbi Ami és. 
rabbi Aszí annyit ettek belőle, míg fejük haja kihullott ; rabbi Simeon ben-Lákís pedig 
annyit evett belőle, hogy — megbolondult tőle». V. ö. Berakót 44a. 

próféta, a ki Izrael országának az asszírok által (Kr. e. 722.) történt elpusz- 
títása után a Kr. előtti VII. században szerepelt. Krisztus korában e törzs- 
gyökeres zsidó lakossággal bíró város kedvező földrajzi fekvésénél fogva 
s mert a Damaszkust a Földközi tengerrel (Akkó, Tirusz) összekötő élénk 
forgalmú országút mellett feküdt, nagy, virágzó s népes kereskedő hely 
volt, a miért is sok vámos lakott benne. Simon, a kinek nevét az Üdvözítő 
később Péterre változtatta, itt lakott, valószínűleg ipának és napának 
házában. Péteren kívül pedig János és testvére, az id. Jakab is itt lakott. 
Szent Jeromos idejében, tehát a IV. században még város volt; de a 
VII. század vége felé már nem voltak meg falai ; a XVI. század második 
felében pedig már teljesen romban hevert. 

A keresztény előtt azért bír e város oly nagy jelentőséggel, mert 
az Üdvözítő, miután a hitetlen Názáretet mindenkorra elhagyta, ezt 
választotta rendes tartózkodási helyéül, ezt tette messiási működésének 
mintegy középpontjává ; innen járta be Qalileát s ide tért rendesen vissza, 
úgy, hogy az evangélium méltán nevezi Kafarnaumot az aÖ városánaks>. 

Tanúja volt Kafarnaum nemcsak Jézus gyakori tanításának, hanem 
isteni mindenhatósága számos csodatételének is s egyéb nagyfontosságú 
eseményeknek. Itt hívta meg, a tó felé menvén, a vámnál ülő Lévit az 
apostolságra, kit Máté evangélista neve alatt ismerünk; ide érkeztében 
gyógyította meg a távolból csodálatosan Heródes Antipász egyik tiszt- 
viselőjének a városban haldokló fiát, itt a római százados háza előtt 
annak beteg szolgáját, mely alkalommal először hangzottak el az alázatos 
hivő pogány ajkairól e szavak: «Uram, nem vagyok méltó, hogy hajlé- 
komba jöjj, hanem csak egy szóval mondd és meggyógyul az én 
szolgám »; s ezen igéket az Egyház némi módosítással immár tizen- 
kílencz század óta abban a pillanatban hangoztatja, midőn az Istenfia a 
kenyér színében kegyeskedik alázatos, hívő lelkünk hajlékába térni, hogy 
azt gyógyítsa, erősítse s az örök életre táplálja. Kafarnaumban gyógyította 
meg Péternek lázban fekvő napát; itt a háztetőről az ágygyal együtt elébe 
bocsátott inaszakadtat ; itt a ruhája szegélyét érintő tízenkét év óta beteg 
asszonyt s utána föltámasztá halottaiból Jairusnak, a zsinagóga elüljárójá- 
nak tízenkét éves leányát; a zsinagógában megszabadított egy ördöngöst 
a gonosz lélektől ; itt gyógyított meg számos más beteget és ördögtől 
megszállottakat. A kafarnaumi zsinagógában tartotta azt az örökké neve- 
zetes beszédét is, melyben a mennyei kenyeret, az Oltáriszentséget igére 
tanítványainak, a mit az utolsó vacsorán be is váltott. «Én vagyok az élő 
kenyér — monda a többi között — ki mennyből szállottam alá. A ki e 
kenyérből eszik, örökké él. És a kenyér, melyet én adandó vagyok — az 

Az Úr Jézus szülőföldjén. 1 1 



Digitized by 



Qoo^<ii 



162 TIBERIAS ÉS A GENEZArET TAVA 



én testem a világ életéért.» S midőn a fölháborodott kafamaumiak, a kik 
a Mester szavait érzéki módon fogták föl, mintha talán az előttük álló 
Jézus húsa darabokra vagdalva lenne az az eledel, vetekedve azt kérdezték 
egymástól: «Miképen adhatja ez az ember nekünk az ő testét eledelül? !» 
az isteni Mester, a ki szavait valóságos, habár titokteljes értelemben 
monda, azokat ismételve ünnepélyesen megerősíti: «Bizony, bizony, 
mondom nektek, ha nem eszitek az ember fia testét és nem iszszátok az 
ő vérét, nem leszen élet tibennetek. A ki eszi az én testemet és iszsza az 
én véremet, örök élete vagyon ; s én föltámasztom őt az utolsó napon. 
Mert az én testem bizonynyal étel és az én vérem bizonynyal ital. A ki 
eszi az én testemet és iszsza az én véremet, énbennem lakik és én ő 
benné.» — E keménynek tetsző beszédre, mely hallgatóitól erős hitet 
követelt, nemcsak a megbotránkozott kafarnaumiak, hanem Jézus tanít- 
ványai közül is többen örökre elfordultak tőle, mire a Mester apostolai- 
hoz fordulva szigorúan így szóla hozzájuk : «Ti is el akartok-e hagyni ?» 
Mire Péter a tizenkettő nevében azt a nevezetes vallomást tette: aUram, 
kihez menjünk? Az örök élet igéi nálad vannak és mi elhittük és meg- 
ismertük, hogy te vagy a Messiás, az Isten Fia.y> 

AíZ Istenfia ennyi kitüntetésére, ily határtalan kegyességére a város 
boldogtalan lakói nem valának méltók : megátalkodtak hitetlenségükben. 
Azért az Úr, midőn nemsokára végleg búcsúzott Oalileától, távozása előtt 
megrázó szemrehányást tett Kafarnaumnak s borzasztó jajt "mondott 
fölötte. Mintha a fölötte elsurranó szellő gyászos visszhangja lenne az 
isteni átok megrendítő szavainak : <cTe Kafarnaum ! te égig fölmagasztalt, 
a pokolig sülyesztetel. Mert ha Szodomában történtek volna a csodák, 
melyek tebenned történtek, megmaradt volna e napiglan. De mondom 
is nektek, hogy Szodoma földének könnyebb sorsa lesz itélet napján, 
mint neked.D (Luk. 10, 15; Máté 11, 23. 24.) — Az átok fogott; bizony- 
sága az egykor népes város helyén ma elterülő kietlen romhalmaz is, 
melynek düledékei között csendes éjjeleken sakálok üvöltenek, vad 
bozótjaiban hiéna kölykezik. Ma e terület a ferencziek birtoka, a kiknek 
sokat Ígérő ásatásait azonban a féltékeny török kormány, fájdalom, betil- 
totta. S így tesz mindenütt; sőt valahol csak neszét veszi, hogy az ásatások 
alkalmával valami régiséget találtak, el is rabolja a drágán szerzett 
birtokot. 

Nagy kiterjedésben s képzeletet fölülmúló rendetlenségben hever- 
nek itt össze-vissza a régi város romjai : épületkövek, szép oszlopfők, 
párkányzatok, törmelék stb. Az építkezésnél túlnyomóan sötétszínű bazalt- 
követ használtak, mely a romoknak annál komorabb képet kölcsönöz. 

E fekete kövek között magukra vonják a vándor fi^elmét egy vilá- 
gosabb márványkőből rakott impozáns épületnek maradványai. Déli 
oldalán három bejárata volt s láthatók még belső oszlopainak alapjai, 
szép (korintusi) oszlopfő-töredékek stb. Joggal tételezik föl, hogy épen ez 
az épület volt Kafarnaum egykori nagy zsinagógája, melyet az Istenfia 
annyiszor megtisztelt jelenlétével, tanításával, csodáival s melyet az a 
jámbor római százados épített a zsidóknak, kinek szolgáját Jézus meg- 
gyógyítl Közelében egy későbbkori rom is látható, mely állítólag a 
N. Konstantin császár idejében Péter (illetve csodálatosan meggyógyított 
napa) háza fölé emelt bazilikának maradványa. 

Én Istenem, ha megszólalhatnának e kövek, mit nem beszélnének a 
nép hálátlanságáról, az isteni Mester tanítványainak hűségéről, minden- 
hatóságának és kimeríthetetlen könyörületességének csodás tetteiről ! . . . 
Mit szólnának az itt elhangzott isteni jövendölések beteljesedéséről, hogy 
az élőkenyér, a testté lett örök Ige naponkinti tápláléka a Benne hivő 
lelkeknek itt e szent helyen is, hol az arra vonatkozó jövendöléseket és 
Ígéreteket az Ő szentséges ajkairól tizenkilencz század előtt e porladó 
kövek maguk is hallották ! . . . 

Bár a legszentebb emlékek e helynek s egész környékének valami 
kimondhatlan varázst kölcsönöznek, szivünk mégis elszorul, a fájdalom s 
borzadály egy neme szállja meg lelkünket, midőn a szörnyű átokkal 
sújtott eme vidéken állunk. S bár a magaslatról elragadó kilátás nyilik a 
tóra s környékére, szivesen tértünk vissza a ferencziek zarándokházába. 
Jól esett a rekkenő hőség elől hűs födél alá jutni s hideg ételekből álló 
villásreggelinket elkölteni. 

Kafarnaumtól három-négy kilométernyi távolságban terül el éjszak- 
nyugatra Korozáin, melyet némelyek ugyan a Keraze melletti romokban 
vélnek látni; mások azonban Betszaida közelében keresnek. Az idő 
rövidsége miatt sem az egyik, sem a másik helyre nem mehettünk el. 
Jézus úgy Korozáinban, mint Betszaidában gyakran megfordult, tanított 
s csodákat művelt. De fáradtsága itt is sikertelen maradt, a miért Oalileától 
búcsúzván, ezen városok ellen is keserűen- kifakadt. Fájdalma a követ- 
kező szivet-Ielket megrázó szavakban tört ki : «Jaj neked, Korozain ! Jaj 
neked, Betszaida! mert ha Tírusban és Szídonban történtek volna a 
csodák, melyek bennetek történtek, régen szőrzsákba és hamuba ülve 
tartottak volna bűnbánatot. De Tírusnak és Szídonnak tűrhetőbb is leszen 
sorsa Ítéletkor, mint nektek» (Luk. 10, 13, 14). Mindkét város annyira 
elpusztult, hogy fekvésük sem állapítható már meg teljes biztossággal. 

Jf 3f 3f 

11* 

Már fél kettő lehetett, midőn rövid imát végezvén a ferencziek 
kápolnájában, ismét bárkára szálltunk, hogy visszatérjünk Tiberiásba. 
Kedvezőbb lévén a szél, bárkásaink kifeszítették a vitorlákat s czigarettázva 
pihentek, majd szűkes ebédjüket fogyasztották. Kormányosunknak azon- 
ban Volt elég dolga, mert az erősebb szél nem egyszer komolyabb hely- 
zetbe hozta bárkánkat, mint délelőtt. 

Úgy öt órára járt az idő, mikor Tiberiásba érkeztünk. Előzékeny 
száfedi konzulunk leányával ismét megvárt a parton s üdvözölt 

A tikkasztó hőségben sokat izzadván és szomjazván, mihelyt szállo- 
dánkba értünk, némelyek sörrel, mások vörösborral oltogatták kegyetlen 
szomjukat Míg sörömet ittam, beszédbe ereszkedtem egy jobbindulatú 
tiberiási zsidóval. Tudakozódásomra sok érdekes adatot közölt velem hit- 
sorsosainak életéről, viszonyairól, a Talmud tanulmányozásáról s a héber 
nyelv ismeretének elterjedéséről. Előtte bizonyára érthetetlen latin név- 
jegyemet nem akarván neki átadni, sajátkezűleg írtam meg egy héber 
névjegyet, a mivel teljesen eloszlattam kételyeit, melyekkel héber s talmudi 
ismereteim iránt eddig viseltetni látszott. Látható örömmel vette át s haza 
sietett vele. Képzelem, milyen megbeszélés tárgyát képezte hitsorsosai 
előtt a velem való találkozása ! 

Sajnálván a napnak még hátralevő részét semmittevéssel agyonütni, 
bár a nap lankasztó heve miatt elég bágyadt voltam, mégis fél hatkor 
egyik dragománunkkal elgyalogoltam a várostól délre mintegy fél- 
órányira fakadó híres Meleg forrásokhoz (50 — 620 C.) s illetve primitiv 
fürdőhöz. A gyógyhatású — sós-kénes — vizet nemcsak a benszülöttek, 
hanem távol vidékiek is használják. Útközben a legkülönbözőbb arczulatú 
és viseletű férfiakkal s nőkkel találkoztam, kik részint gyalog, részint 
tevén jöttek s mentek. A fürdő közelében van rabbi Meírnek mecsetszerű 
sírja. A 11. század közepén szerepelt e kiváló zsidó tudósnak törvény- 
gyűjteményét vette alapul még jelesebb tanítványa, rabbi Júda Hakkadós 
Misnája szerkesztésénél. 

A mint visszafelé ballagtunk a tó partján, fölszólítottam németül 
elég jól beszélő dragománomat, énekelne el egy szép arab nótát Nem 
sokáig szabadkozott; énekelt kettőt is. Megdicsértem érte. Ámde drago- 
mánom nem érte be a dicsérettel, hanem reám szegezve tágra nyilt 
szemeit, azt kivánta tőlem, hogy viszonzásul most én is énekeljek neki 
egy igazi magyar dalt. Első pillanatra meglepődtem ugyan, de oly bizal- 
mas hangon fejezte ki óhaját, hogy nem tagadhattam meg kivánságának 
teljesítését. Csak a választás okozott egy kis nehézséget, mely végre egy 
a kuruczvilágból való (1730.) nemzeti dalunkra esett. Azt gondoltam 

Ugyanis, hogy hazafias és vallásos szövegét kisérő harczias és bánkódó 
dallama talán legjobban tükrözteti vissza az igazi magyar nóták típusát 
A konvenczionális torokreszelés után a partnak hegyoldalai csakhamar 
visszazúgták — bizonyára először azóta, hogy itt égnek merednek — a 
<i Rákóczy, Bercsényi, ragyogó vitézek^* melódiáját. 

Dragománom szeme fénylett. Észrevettem, hogy — ha nem is a 
hangom, de a dallam — tetszett neki. Meg is kérdeztem tőle, mit szól 
hozzá. «Sehr schön; so kriegerisch und traurig», volt a megjegyzése. 

Midőn azt monda, hogy az ő dalaik között is soknak van hasonló 
mélabús áriája, azt feleltem neki, hogy ezen ne csodálkozzék, mert hisz a 
magyar nép is Ázsiából származott át Európába. Erre nagy szemeket 
meresztett reám. S midőn megmagyaráztam neki a magyarok eredetét, 
nagy figyelemmel hallgatta s láthatóan jól esett neki. Tüzetesen meg- 
jelöltem aztán ősi hazájuk fekvését is, mire bizalmasan megvallotta, hogy 
ő tulajdonképen nem palesztinai, hanem a Libanon tájékáról való szírus 
s így szülőföldje közel fekszik a magyarok ősi hazájához. Jó, hogy 
vacsorára sietvén, háromnegyed hétre már hazaértünk ; mert úgy neki- 
buzdultunk e történelmi témának, hogy ha tovább tart, dragománom az 
ő hazájának szomszédsága révén még valahogy a magyarokkal való köz- 
vetlen rokonságát is kisütötte volna — szép baksis reményében. 

Búcsú Tiberiástól. Kána : A buzgó Simon apostol házahelye, hol a kánai menyegző tartatott. 
Bertalan (Natánael) kápolnája. — Megérkezés Názáretbe. Gyümölcsoltó Boldogasszony (Annun- 
cziáczió) temploma a szent Család háza helyén. Szent József műhelye. A görög katholikusok 
temploma a régi .zsinagóga helyén. Krisztus asztalának kápolnája. Mária kútja. A Rémület hegye. 
A Letaszítás sziklája. Májusi ájtatosság Názáretben. 



Jf^W^Ájus 4-én (szerda) reggel fél hétkor búcsúztunk Tiberiástól s 
1 kIi^P visszatértünk Názáretbe. — Utazásunk, melyet a meredek hegyi 
^_^> utak miatt félig gyalog kellett megtennünk, igen fárasztó volt. 
Útközben, néhány drúzzal s nyájaikat terelő arabbal találkoztunk. A véletlen 
összehozott azzal az angol családdal is, melylyel Jaffából Jeruzsálembe egy 
kupéban utaztam. Jól fölfegyverzett dragománnal lóháton most tartottak 
Tiberiás felé. Azt hiszem, megbánhatták, hogy lovat választottak a rossz 
hegyi utazásra. Nyájas üdvözlésük elárulta, hogy nekik is jól esett e véletlen 
viszontlátás idegen földön. 

Úgy 11 óra felé értünk Bertalan (Natánael) és a buzgó melléknéven 
ismert Simon apostol születési helyéhez, a termékeny vidékkel biró kis 
Kánához (Kefr Kenná), mely egy hegynek déli nyúlványán terül el. 
A falun kívül levő egyetlen forráshoz akkora nyájat tereltek épen, hogy 
Kánának fehérnépe is alig férkőzhetett a vízhez korsóival s így mi, bár 
szomjasak voltunk, leszállván kocsijainkról, a ferencziek hospicziumába 
mentünk. Bizonyára Krisztus Urunk korában is nem egyszer szakasztott 
ilyen képet nyújtott a forrás környéke, mint ekkor. 

Legelőször a ferencziek kis templomát tekintettük meg, mely ama 
helyen épült, hol a buzgó melléknéven ismert Simx)n apostol háza állott. 
A hagyomány szerint itt tartatott az a lakodalom, melyen Jézus is meg- 
jelent anyjával (mert az új házaspár hihetőleg rokona volt a boldogságos 
Szűznek) s első tanítványaival ; tudvalevőleg első csodáját is e menyegzőn 
műveié, a vizet borrá változtatván. Ezt a nevezetes házat már a IV. század- 

ban kápolnává alakították át, melynek romjai fölé a ferencziek 1879-ben 
kezdtek templomot építeni, hanem az csak 1881-ben lett befejezve. 

Vele csaknem szemközt, van Bertalan (Natánael) kápolnája, mely 
ez apostol háza helyén áll s szintén régi romokon épült. Ez apostol az, 
kit Jézus, midőn Fülöp hozzávezeté, ekként dicsért meg: «Ime az igaz 
izraelita, kiben nincs álnokság !» Natánael bámulva kérdé: aHonnan 
ismersz engem ?» S midőn Jézus válaszából meggyőződött ' mindentudó- 
ságáról, meghatva kiáltott föl : « Rabbi ! te vagy az Isten fia, te vagy Izrael 



Názáret. 

királya©. E templom küszöbén hatalmas skorpiót pillantottunk meg, 
melynek a kisérő ferenczrendi atya sarujával hamarosan kioltotta életét. 
Elutazásom előtt sokat ijesztettek e veszedelmes rovarral, melynek szúrása 
rendkívül kínos és sokáig tartó fájdalmat okoz, úgy, hogy nem egyszer 
félve hajtottam le fejemet nyugalomra. De egész keleti utam alatt sehol 
sem bántott, sőt ez volt az egyetlen példány, a mit láttam. 

Vezetőnktől megtudtam, hogy Kánának mintegy 600 lakosa van. 
Fele mohamedán, fele pedig keresztény; de katholikus csak 100, kiket a 
ferencziek csak nemrég vezettek vissza a szakadár görög vallásról az 
Egyház kebelébe. 

Visszatérvén a hospicziumba, a jó ferencziek hűsítővel, borral s 

ízletes puha kenyérrel vendégeltek meg. Megköszönvén szívességüket, 
tovább indultunk. 

Dél már jóval elmúlt — fél egy lehetett — midőn lelkes örömmel 
a kies fekvésű kedves Názáretbe értünk, mely azóta, hogy az örök isteni 
Ige ott testté lett, az idők végéig egyike a világ legnevezetesebb s leg- 
szentebb városainak. Egy éjszakról dél felé húzódó s három oldalról 
hegyekkel körülzárt hosszúkás völgykatlan keleti lejtőjén s a Dzsebel esz- 
Szich délkeleti nyúlványán terül el. 

Itt vagyunk tehát most ama szent városban, melynek neve zsenge 
gyermekkorunktól fogva oly kimondhatatlan édességgel visszhangzik 
szivünkben ; melynek puszta említésére hitünk éled, reményünk gerjedez, 
szeretetünk lángja föllobog. Itt vagyunk Názáret boldog földjén s testi 
szemeinkkel nemcsak futólagosan láthatjuk, hanem huzamosabb ideig 
gyönyörködhetünk most benne ; bejárhatjuk áldott téréit, melyeket a szent 
Családnak annyi ezer lépte megszentelt Megváltó Istenünk, mily kegyes 
vagy, hogy e szerencsét megérnünk engeded ! 

Társaságunk nagyobb része a ferencziek nagy hospicziumában lett 
elszállásolva. Én többedmagammal a város legdélibb végén épült Hotel 
Oermaniába jutottam. 

Ebédnek beillő villásreggelink elköltése után kisebb csoportokra 
oszolva azonnal sietve elindultunk a város szenthelyeinek várva-várt meg- 
tekintésére. Öfömünk, lelkesedésünk oly erőt kölcsönzött, hogy nem is 
gondoltunk a hegyi gyaloglásban kifáradt tagjaink pihentetésére. Oh, 
kinek is jutna itt eszébe a pihenés, itt e kiváltságos szent városban, hol 
a boldogságos Szűz lakott; hol Gábriel arkangyaltól azt a világot boldo- 
gító, örvendetes hírt vette, hogy ő lesz a születendő Megváltó anyja; hol 
az emberré lett Istenfia is, növekedve bölcseségben,*^ időben és kedves- 

* Jézusban tudvalevőleg egy személyben két természet volt egyesülve, amennyiben 
a Szentháromság második személye, az Istenfia, vagyis az örök Ige, megtestesülvén, 
fölvette az emberi természetet (^ emberi testet és lelket). Az isteni és emberi termé- 
szetnek az Ige egy isteni személyében való ezen csodálatos egyesülését — mely meg- 
foghatatlan titok előttünk — egyházi nyelven anio hypostatica-nik nevezzük. Miután 
tehát az Istenfia fölvette az emberi természetet, testileg Részen azon fejlődési törvények 
szerint növekedett, azon fázisokon ment keresztül, melyeken minden más ember. De 
szellemig lelki fejlődése nem úgy történt, az nem gyarapodott korával. Hiszen Jézus 
emberi lelke épen az istenséggel való hypostatikus egyesülés folytán, m^testesülése első 
pillanatától fogva annyira részesült az Ige bölcseségében, hogy a lehető legnagyobb 
bölcseséggel (tudás, ismeret) birt, tehát további tökéletesedésről Nála szó sem lehet. 
Azért midőn az evangélium (Luk. 2, 52.) azt mondja Jézusról, hogy (^növekedik vala 
bőlcseségbeny>, ez a növekedés nem úgy értendő, mintha Jézus, a ki maga volt a meg- 

ségben Istennél és embereknél, harmincz éves koráig tartózkodott s 
elvonultan élt a nagyvilágtól, míg el nem érkezett ama pillanat, hogy 
elhagyván rejtekét, nyilvánosan föllépjen s végrehajtsa az emberi nem 
megváltásának nagy művét! 

Legelőbb Názáret legfőbb szentélyébe, az Annuncziáczió vagy 
Gyümölcsoltó Boldogasszony templomába siettünk, mely csaknem a város 
déli végén, az országúttól jobbra fekszik a ferencziek várszerűen épített 
zárdájának udvarán. 

E templom azon örökké emlékezetes helyen áll, a hol egykor a 
boldogságos Szűz háza volt s melyben Egiptomból való visszatérése után 
is szent Józseffel s a gyermek Jézussal lakott. Szűz Máriának e kisded 
hajléka szorosan egy sziklához volt építve s összeköttetésben állt egy 
barlanggal, mely szintén szobául szolgált. Még manap is számtalan ilyen 
ház látható a Keleten, mely sziklákhoz van építve s lakói a sziklákból 
kivájt üreget szobák gyanánt használják, mert szárazok s a forró nyári 
évszakban sokkal hűvösebb nyughelyet adnak, mint a szabadon álló 
épületek. 

E kisded ház helyének hitelessége kétségtelen. Már az apostolok 
nagy tisztelettel viseltettek iránta s átalakították kis templommá, melyben 
szent Péter, az apostolok fejedelme is misézett. Domiczián császár idejé- 
ben (81 — 96.) még éltek Názáretben Jézusnak, illetve szűz Máriának 
rokonai, leszármazott utódai Júdásnak (nem az iskarióti) és az ifj. Jakab 
apostolnak, kik unokatestvérei valának Jézusnak. Midőn a zsarnok császár 
arról értesült, hogy a keresztények Jézus visszajövetelét várják s megtudta, 
hogy Jézusnak rokonai még élnek, féltvén trónját, ezeket Rómába hurczol- 
tatá maga elé. De látván, hogy szegény emberek, egyszerű földmívesek, 
kiknek a nehéz munkától kérges a kezük, mint nem veszélyes embereket 
azonnal szabadon bocsátá őket, annál is inkább, mert megtudta tőlük, 
hogy Jézus visszajövetelét csak a világ végén várják. 

A IV. század elején. Nagy Konstantin császár idejében az eddig 
főként zsidók (szamaritánok) által lakott Názáretbe mind sűrűbben teleped- 
tek meg keresztények s ekkor a császár buzgó anyja, szent Ilona nagy- 



testesült örök bölcseség, tulajdonképen gyarapodott volna bölcseségben, mintha tényl^ 
növekedett, előhaladt volna a tudásban, az ismeretekben és tudományban, hanem annak 
csupán fokozatos külső nyilvánulásáról értendő úgy, hogy Jézus a benne eredetileg 
megvolt teljes bölcseszet kora előhaladta val egyre jobban nyilvánítá, minél jobban 
haladt elő korban, annál világosabban ragyogtatá tudományának, bölcseségének sugarait. 
A teljes bölcseség tehát megvolt már a gyermek Jézusban is, de elrejtőzött s lassan- 
lassan nyilvánult kifelé, lépést tartva a test fejlődésével. 

szerű templomot építtetett a megőrzött szent hajlék fölé, melyet szent 
Jeromos is meglátogatott 385-ben. Azóta a keresztény zarándokok ezrei 
és ezrei látogattak el ide a századok folyamán. — A VII. században pom- 
pás bazilika állt e helyen, melyet, fájdalom, a szaraczénok a várossal 
együtt 1003-ban földúltak. A keresztesek elfoglalván 1099-ben Jeru- 
zsálemet, Názáret főtemplomát újra fölépitették, sőt másokat is emeltek 
itt és a püspöki székhelyt is Szkitopoliszból ide tették át. Nemsokára 
azonban Názáretre s szentélyeire még szomorúbb napok következtek. 
Szaladin u. i. a Hittin melletti szerencsétlen csata után (1187.) elfoglalta; 
Bibársz szultán pedig 1263-ban földúlta. A bold. Szűz háza azonban, 
mely a nagy templom mélyén feküdt, az isteni Gondviselés intézkedése 
folytán kikerülte a pusztulást Názáret most mintegy négy századon át 
csaknem romban hevert. A ferencziek kísérletei, hogy ismét megteleped- 
jenek e városban s fölépítsék nagy szentélyét, nem voltak tartós sikerüek. 
A keresztények utolsó szentföldi birtoka, Ptolemaisz is 1291. május 18-án 
a hitetlenek kezébe került. Pár nappal előbb azonban, május 10-én 
a názáreti szent ház csodamódon hirtelen eltűnt helyéről s Európában, 
Dalmácziának Terzáto nevű városkája mellett tűnt föl; ma pedig Olasz- 
országnak Loretto nevű városában van, mely keletkezését épen a szentház 
áthozatalának köszöni. Az isteni Gondviselés a bold. Szűz és isteni Fia 
által megszentelt e drága hajlékot meg akarta óvni a vad pogány meg- 
szentségtelenítésétől, rombolásától. Názáretben csak a ház alapjai és a 
vele összefüggő sziklabarlang maradt meg. A ferencziek 1300-ban emel- 
tek ugyan kisded kápolnát a hely fölé, de csakhamar kénytelenek voltak 
ott hagyni e kedves szentélyüket 

A lorettói szent hajlék teljesen kiállja a történelmi és tudományos 
kritikát s emberileg minden kétséget kizáróan bizonyos, hogy ugyanaz 
a ház ez, melyben a bold. Szűz lakott s az Ige testté lőn. Csodás történe- 
téből fölemlítem a következőket A hagyomány szerint angyalok által 
hozatott át Európába 1291. május 9—10. közötti éjjelen s a Terzáto 
és Fiume közötti Raunicza hegy oldalán helyeztetett el. A környék lakói 
ámulattal vették észre e szokatlan külsejű, alapnélküli, ódon házacskát 
Midőn beléptek ajtaján, a szépen kifestett hajlékban kőoltárt (melyen 
még szent Péter misézett), feszületet, a bold. Szűznek czédrusfából készült 
ősrégi (szent Lukács által faragott) szobrát pillantották meg, mely karjain 
az isteni kisdedet tartá. A csodás dologról maga a bold. Szűz világosította 
föl Terzáto akkori beteg plébánosát, Sándort egy látomásban s annak 
bizonyságául, hogy látomása nem csalódás, rögtön visszaadta a plébáno? • 
nak egészségét, a ki azonnal a helyszínére menvén, közié az ott egybe- 

gyűlt néppel a vele történteket. Midőn ez esemény híre eljutott Dalmáczia 
akkori helytartójához, a Fiúméban lakó Frangepán Miklóshoz^ ez néhány 
tudós férfiút küldött Názáretbe, hogy a dolgot megvizsgálják s a ház 
alapjait fölmérjék. A vizsgálat kideríté, hogy a Terzáto mellett talált 
ház csakugyan az, mely Názáretből eltűnt. 

Három év után azonban megint éjnek idején (1294. decz. 10.) min- 
denestül eltűnt innen a szent ház és az Adriai tengeren túl, Olaszország- 
nak Rekanáti nevű városa mellett egy Lauréta nevű gazdag s jámbor 
özvegy asszony birtokát képező babérligetben találtatott meg. A közel- 
ben nyájaikat legeltető pásztorok voltak legelső tanúi az ujabb csodának,, 
kik látták a tenger fölött lebegő háznak megérkezését. Az özvegy asz- 
szony neve után, vagy a babérligettől, mely olaszul laureto-nak (loretó) 
hivatik, kapta e hajlék a alorettói házy> nevét. Frangepán M. kápolnát 
építtetett arra a helyre, a hol a szent ház három évig állt Utódai pedig 
nagy templomot és melléje ferenczrendi zárdát. A templom még ma is 
igen látogatott bucsújáróhely. A dalmácziaiak hosszú időn át seregesen 
zarándokoltak a tengerentúli szent ház látogatására s drága kincsük 
elvesztésének siratására. — Minthogy a Rekanátiba zarándokló híveket 
rablók támadták meg, nyolcz hónap múlva innen is eltűnt s láthatatlan 
kezek által egy szomszédos magaslaton tétetett le. — E telek méltatlan 
tulajdonosai, két testvér, csakhamar czivódni kezdtek, azért a szent ház 
két hónap múlva (1295. szept. 7.) innen is elmozdult s 200 lépéssel 
odább ott tűnt föl az országút mellett^ illetve a tengerpart közelében 
a hol még ma is áll, A következő évben (1296.), sőt VII. Kelemen pápa 
(1523 — 1534.) alatt is ujabb küldöttségek menesztettek Terzátóba és Názá- 
retbe, melyeknek kutatásai a ház azonosságát s csodás átvitelét kétségen 
kivül helyezték. 

A szent hajlék körül mindig többen és többen telepedtek le s épí- 
tettek házakat, úgy, hogy lassan virágzó város keletkezett körülötte, mely a 
szentély után szintén Loretta nevet nyert s ma már mintegy 4000 lakos- 
sal bír. A szent ház fölé 1464 — 1587. nagyszerű bazilika épült, melynek 
külön káptalanja van. A szent házhoz fűződő számos csoda folytán Loretto 
egyike lett a kereszténység négy leghíresebb, leglátogatottabb bucsújáró- 
helyeinek (Jeruzsálem, Róma, Komposztella és Loretto), melyet a pápák nagy 
búcsúkkal s kiváltságokkal tűntettek ki. — Magának a szent háznak belső 
hossza 9*25 m., szélessége 4*10 m., magassága pedig körülbelül 5 méter. 
Falainak vastagsága épen akkora, mint a Názáretben meglevő alapoké. 
Falai nem téglákból, hanem ugyanazon sziklakövekből vannak építve, 
mint alapjai. Belső oldalai eredeti állapotban hagyattak, habár a benne 

állandóan égő 52 lámpától egészen füstösek, feketék. Külseje fehér karrarai 
márványnyal lett beburkolva s a legművészibb relyéfekkel diszítve. 

Az ú. n. lorettói litánia, melylyel ma már az egész föld kerekségén 
magasztalják a bold. Szüzet, innen nyerte nevét, itt is keletkezett az las- 
sankint azon magasztaló szavakból, melyek hangoztatása közben esténkint 
a bold. Szűz kegyképét leporolták. — Az Egyház a szent hajlék csodá- 
latos átvitelének emlékére decz. 10-én ünnepet is rendelt. 

E kitérés után fordítsuk figyelmünket ismét Názáretre ! 

Midőn 1517-ben a törökök lettek a Szentföld urai, ismét kiűzték 
a keresztényeket Názáretből, kik csak 1620-ban telepedhettek meg újra. 
Ekkor kapták meg nagynehezen a ferencziek az engedélyt, hogy a tem- 
plomot újra fölépíthessék, a mi azonban oly lassan haladt, hogy a tem- 
plom a zárdával csak 1730-ban lett befejezve. Iránya a szokástól eltérőleg 
éjszak-dél. Felséges királyunk, I. Ferencz József bőkezűségéből 1880-ban 
olasz reneszánsz ízlésben át lett alakítva, bővítve, diszítve, éjszaki részén 
csinos toronynyal, déli részén pedig szép homlokzattal ellátva, úgy, hogy 
ma a Szentföld legszebb s legtisztább templomainak egyike. 

Három hajóból áll. Hossza 30 m., szélessége 15 m., magassága 
10 m. Falai 3 méternyi magasságra fehér márvány nyal vannak bebur- 
kolva. Két mellékhajójában öt oltára van. Ezek közül a főbejárat mellett 
jobbról az első szintén felséges királyunk ajándéka. Talaja fehér és vörös 
márványlapokkal van kirakva. 

A középső hajóban, körülbelül a templom közepén, jobbról s bal- 
ról 12 — 12 lépcső vezet föl a szép márvány-főoltárhoz, mely Gábriel 
arkangyal tiszteletére van szentelve. Mögötte egy nagy olajfestmény az 
angyal üdvözlését ábrázolja. A két lépcsősor között pedig 15 széles 
márványlépcső levezet a templom tulajdonképeni szentélyébe, a szent 
ház helyére s a hozzá tartozott sziklahajlékba. Ezek eredetileg a föld- 
színen voltak ugyan, de a századok folyamán történt rombolások követ- 
keztében itt fölhalmozódott sok törmelék miatt most mélyen a földszín 
alatt vannak. 

Szent félelemmel s örömtől remegő szívvel szálltam le a lépcső- 
zeten a földkerekség ez egyik legszentebb pontjára. A lépcsőzet oldalfalai 
szintén fehér márványnyal vannak beburkolva, a melyeken két függélyes 
fekete sáv mutatja, mennyire ért a szent ház déli fala. Az egyik helyen 
áttört lépcsők vasrácsán keresztül, gyertyafény mellett megláttuk a szent 
hajlék alapjainak egy részét. Leérve, egy ívezetes hosszúkás előcsarnokba 
jutottunk, mely Angyal-kápolnának neveztetik s a szent ház helyének 
egy részén terül el. Két oltár van benne ; a baloldali Gábriel arkangyal- 

nak, a jobboldali pedig a boldogságos Szűz szüleinek, szent Joachimnak 
és szent Annának tiszteletére van szentelve. Több fűggőlámpa ég itt 
állandóan. 

A két oltár közötti ív alatt bejutunk a valamivel mélyebben fekvő 
sziklahajlékba, mely ma egy keresztfal által két részre van osztva. Az első 
az Angyali üdvözlet kápolnája^ melyben három fűggőlámpa éjjel-nappal 
hinti szét rezgő fényét. Ezen márványnyal egészen beburkolt kápolna bal 
oldalán két oszlop ötlik szemünkbe. A déli s falba illesztett oszlop a hagyo- 
mány szerint azt a helyet jelöli, a hol Gábriel arkangyal állt, midőn meg- 
jelent szűz Máriának s köszöntése után hírül adá neki, hogy őt szemelte 
ki az ég Ura a Messiás anyjául. E mellett éjszakra egy a közepén kitörött 
s félmétemyi átmérőjű porfir- oszlop függ le a boltozatról, mely azt a 
helyet örökíti meg, hol a hagyomány szerint Mária azon alkalommal 
imádkozott. A szaraczénok csonkították meg ezt az oszlopot: kincset 
kerestek alatta. E kápolnának csak egy oltára van, az Angyali üdvözlet 
oltára^ fehér márványból ; asztalán négy porfir-oszlopocskán baldachin 
nyugszik. A kis oltárkép az angyali üdvözlés jelenetét ábrázolja. Az oltár 
asztala alatt éjjel-nappal öt ezüstlámpa ég s ezek alatt egy márványlapon 
e latin szavak olvashatók: ^Verbum caro hic factum estr^, («!tt lett az Ige 
testté».) Fenséges szavak! Az isteni irgalom és szeretet legnagyobb cso- 
dáját, legszentebb titkát hirdetik. Oh, ha leírhatnám azt a nagy lelki 
meghatottságot, azt a mély áhítatot, mely itt megszállta zarándok-lelke- 
met! Itt, e szentséges helyen, a hol két ezredév előtt a Szentháromság 
második személye emberi testet vett föl ; a hol Máriát, a teremtett lények 
legszentebbikét, az Atyaisten ama nagy méltóságra emelé, hogy egy- 
szülött Fiát valósággal a maga fiának is nevezhette. Önkéntelenül térdre 
roskadtunk s legmélyebb alázattal s tisztelettel csókolgattuk a földkerek- 
ség ez áldott helyét; könyeink összevegyültek csókjainkkal s mintegy 
odaszegzetten alig tudtunk megválni tőle. Szivünk hevesen dobbant 
a túláradó boldogságtól s ajkaink az elfojtott zokogástól halkan csak 
JézuSy Mária szentséges neveit rebegték; a keblünkből fölszakadó néma 
fohászok égbe törtek, föl az Isten zsámolyához, föl az egek Királynéjá- 
hoz. S midőn így porba omoltunk életűnk e legszentebb pillanatában, 
megfeledkeztünk, hogy a siralomvölgyében sóhajtozunk : lényünk mint- 
egy elragadtatva, elmerült az isteni szeretetnek tengerébe. Oh, én Istenem, 
ha a szeretet ily édes rohamában adhatnók vissza teéretted teremtett 
szegény lelkünket, be boldog lenne kimúlásunk ! . . . 

Az oltár jobbján egy kis ajtón át beléptünk a sziklahajlék másik 
részébe, mely meglehetősen homályos. Oltára alatt (mely a keresztfal 

mellett épen az üdvözlet oltára mögött áll) ezek a szavak olvashatók : 
mHic erat subditus illis^ («Itt vala nekik engedelmes*). Oltárképe az 
Egiptomba való menekülést ábrázolja. — Mély alázattal s imádattal 
borultunk itt is térdre s szent ámulattal gondoltunk az Istenfiának csodá- 
latos megalázódására, hogy bár a mindenség Ura s teremtője, a legtöké- 
letesebb engedelmességgel veté magát alá teremtményeinek : szűz Any- 
jának s nevelőatyjának, Józsefnek. 

Innen 12 keskeny lépcső fölvezet egy magasabban fekvő barlangba, 
mely a Bold, Szűz konyhája nevét viseli. Egy ősrégi tűzhely s egy 
kőkereszt látható benne ; kis nyílását a konyha kéményének tartják. Való- 
színűleg cziszterna lehetett valamikor. Bejáratától jobbra a sziklába vájt 
későbbkori keskeny lépcső fölvezet a sekrestyébe, illetve a ferencziek 
zárdájába. 

Fölérvén a templomba, rövid ima után elindultunk a templomtól 
néhány percznyire éjszak felé fekvő másik szentélyhez, szent JózseJ mű- 
helyéhez. Hajdan pompás háromhajóju templom állt fölötte, melynek ma 
csak alapfalai láthatók. Egyelőre kis kápolnát építettek ide a ferencziek 
1860-ban. Ez tehát a hagyomány tanúsága szerint az a hely, hol szent 
József, bár királyi vér csörgedezett ereiben,*^ verejtékes ácsmunkával 
kereste a szent Család számára a kenyeret*; hol az ifjú Jézus is elleste 
nevelőatyja oldalán a bárd és a fűrész kezelését s hol férfikorában 
ő is verejtékezve csendesen, zajtalanul dolgozgatott,**^ míg csak el nem 
érkezett az az öröktől fogva meghatározott óra, hogy fölhagyván az ács- 
mesterséggel, föllépjen az emberiség isteni tanítójául s azt kereszthalála 
által üdvözítse. Csendes elmélkedéssel pihentettem szemeimet a kápolna 
kedves oltárképén, mely a szent Családot munka közben ábrázolja. 
Lelkem szinte megrendült a megtestesült örök isteni Bölcseség elrejtett 

* A kik Mária, József s illetve Jézus családfája, 2úl Üdvözítő testszerinti ősei 
iránt érdeklődnek, azokat legyen szabad a Hittudományi Folyóirat 1890. évfolyama 
III. IV. kötetében (503—523. old.) megjelent ily czimű értekezésemre utalnom : «Jézus 
Krisztus emberi származása». 

** Szent József halála után maga Jézus lett szűz Anyjának egyedüli gyámolí- 
tója, ő kereste számára a kenyeret. Szent József u. i. nem érte meg isteni Neveltje nyil- 
vános föllépésének idejét ; halálának évét azonban sűrű homály borítja. Az evangélium 
legutoljára akkor tesz róla említést, midőn a tizenkétéves Jézussal húsvétkor fölmegy a 
jeruzsálemi templomba (Luk. 2, 41. s k.). Már a kánai menyegzőn, melyen Jézus 
anyjával s legelső tanítványaival megjelent, sincs megemlítve József a vendégek között. 
Ezért azt tartják, hogy akkor már nem élt, hanem — talán nem sokkal előbb — hunyt 
el, bizonyára Jézus karjai s vigasztaló szavai között. — Hogy Jézus szenvedése idején 
már nem élt, az bizonyos; mert a kereszten függő Megváltó szűz Anyját kedves 
tanítványának, Jánosnak gondjaira bízta. 

élete, titokteljes megalázkodása üdvös tanulságainak özönétől. Oh, 
adhatott volna-e nekünk még csodálandóbb példát alázatosságra és 
engedelmességre ? ! . . . 

A városnak piaczára érve, betértünk a görög-katholikusok templo- 
mába, mely a hagyomány szerint Názáret régi zsinagógája helyén áll. 
Itt tette meg Jézus nyilvános működése elején az első és utolsó döntő 
lépést Názáretben, hogy Messiásnak elismerjék. Bemenvén ugyanis 
szombatnapon a zsinagógába s fölolvasván Izaiás prófétának egy reá 
vonatkozó jövendölését (61, 1.), ezen szavakkal: «Ma teljesedett be ez az 
írás előttetek én bennem », kijelenté, hogy ő az Istentől az embereknek 
Ígért Megváltó. Mivel nem akart polgártársainak kívánságára csodát 
,művelni, további fejtegetései annyira felbőszítek hitetlen hallgatóit, hogy 
kihurczolták a városból a meredek hegyre, hogy onnan letaszítsák. Föl- 
érve azonban a hegyre, bántatlanul távozott el tőlük. Mindenhatóságával 
talán hirtelen vaksággal verte meg a gonoszokat, vagy talán isteni fön- 
ségtől sugárzó arczának tekintetével fékezte vad dühöngésüket s akadá- 
lyozta meg gyilkos merényletük végrehajtását, miként például később a 
getszemáni kertben is ez isteni méltósággal kimondott két szavával : «Én 
vagyok» sújtotta földre a tehetetlen poroszlókat. Hálátlan polgártársainak 
e merénylete után hagyta el Jézus Názáretet s telepedett meg Kafar- 
naumban. 

Innen elmentünk a ferenczieknek a város nyugati részén fekvő ügy- 
nevezett Krisztus asztala kápolnájába. Ennek közepén egy körülbelül 
három méter hosszú, két méter széles és egy méter magas sziklatömb 
áll ki a földből, melyen,, a hagyomány szerint. Jézus föltámadása előtt és 
után tanítványaival néhányszor étkezett. Innen e szikla neve Mensa 
Christi= Krisztus asztala. Az egyik oldalán a görög nemegyesültek 
jókora részt leütöttek belőle. 

Végre kisiettem a várostól pár percznyire éjszakkelet felé az úgy- 
nevezett Mária-kúthoz (arabul: Ain-Marjam), Forrása a görög nem- 
egyesültek Gábor-templomától kissé éjszakra fakad s födött csatornán e 
templomon keresztül folyik a kúthoz, mely egy kőből épített boltozatos 
grotta, hol csövekből ömlik a víz. Több asszony és leány töltögette itt 
eredeti alakú korsóját, melyet fejükre ferdén állítva, szabadon ügyes 
egyensúlyban visznek. Meglepő udvariassággal tértek ki s engedtek az 
üde jó vízhez, melyből nemcsak ittam, hanem emlékül palaczkomat is 
megtöltöttem. Minthogy ez Názáretnek egyedüli forrása, a boldogságos 
Szűz is kétségtelenül számtalanszor merített belőle s miként ma is az 
asszonyok néha gyermekeikkel jelennek meg e forrásnál, bizonyára a 

gyermek Jézus is nem egyszer kisérte ide édes Anyját s mint engedelmes 
fiú többször maga is hordta innen a vizet szűz Máriának. 

Ez örökké nevezetes helyek megtekintése után hazamentünk kis 
pihenőre. Midőn kiültünk szállodánk erkélyére, két másik emlékezetes 
hely vonta magára figyelmemet. Az egyik épen velünk szemközt, a völgy 
délkeleti részén emelkedő Rémület hegye, a melyre, a hagyomány szerint, 
a boldogságos Szűz isteni Fia elé futott ijedtében, midőn meghallá, hogy 
a felbőszült ná^áretiek le akarják taszítani egy szikláról. Már szent Ilona 
császárné emelt itt templomot s melléje később kolostor is épült A régi 
templom romjai fölé 1876— 1881-ben gótikus templomot építettek s mel- 
lette franczía klarisszák telepedtek meg. 

Ettől délfelé mintegy félórányira emelkedik az a meredek sziklafal, 
a honnan Jézust le akarták dobni a mélységbe ; innen neve : a Letaszítás 
sziklája (Praecipitium). Egyik barlangjában oltár van, melyen néha 
miséznek. Némelyek e nevezetes sziklát a Dzsebel esz-Szich hegyén 
keresik, mely közvetlenül a mai város fölött van. 

Pont hat órakor ismét összegyűltünk az Annuncziáczió templomá- 
ban májusi ájtatosságra. Szivünk repesett az örömtől, hogy saját városá- 
ban mutathatjuk be a boldogságos Szűznek hódolatunkat ott, hol őt 
maga a Teremtő a legnagyobb kitüntetésben részesíté. Oh, mily áhitattal 
mondtuk el a lorettoi litániának^magasztaló szavait; mily édességgel elmél- 
kedtünk a rózsafüzér szent titkai fölött ! S midőn ájtatosságunk végén az 
angyali üdvözletre megkondult a torony harangja, épen itt, ez örökké 
emlékezetes szent helyen, a hol e szép köszöntés legelőször hangzott el egy- 
koron az ég küldöttének, Gábrielnek ajkairól, úgy tetszett, mintha túlvilágból 
rezegne vissza e bájos üdvözlet s imáinkkal a szeráfok is egyesülve magasz- 
talnák Istennek szűz Anyját, az angyalok Királynéját : «Ave Maria !» . . . 

Keresztény lélek, ha át akarod érezni az «Ave Maria» magasztossá- 
gát, menj legalább lélekben Názáretbe, az angyali üdvözletnek városába ! 
Ha lelked még nem olvadt föl az áhitat melegében az Őrangyalának 
hallatára, menj Názáretbe, hol Qábriel köszönté egykor a szüzek szent 
Szüzét! Ha még nem emelkedtél föl az éghez az ima szárnyain, menj 
Názáretbe s hallgasd megszólalni a harang szavát csöndes alkonyon!.., 

Oh,mily megható és édes volt a tudat, hogy ott haladunk most csöndes 
léptekkel, a honnan világnak indult a szép «Ave Maria», melyet a harang 
szavára millió és millió ajak hangoztat immár tizenkilencz század óta napon- 
kint a földkerekség minden részében s hangoztatni fog az idők végéig! 

Szállodánkba érve, nemsokára leültünk az estebédhez. Utána kimen- 
tem a szabad ég alá. Kerestem a magányt, hogy zavartalanul engedhes- 

sem át magam lelkem boldog örömérzetének s csak Istennel társalogjak, 
ki, ha valaha, úgy most legjobban megérti szivem titkos dobbanását. 
Szemeim fönt révedeztek az égnek boltozatján, de lelkem följebb emel- 
kedett, túl a csillagokon, föl az Istenség trónjáig az üdvösség előízének 
kimondhatatlan gyönyörétől megittasulva. Oh, ha örökké változatlan fön- 
ségben maradnának bennem e szent érzelmek ! Oh, ha a gyarló nyelv 
meg ne tagadná szolgálatát akkor, midőn a szivet a legnagyobb boldog- 
ság üdvözítő hullámai ölelgetik! 

Mennyire másként érzem magam, Názáret, szent bűvkörödben, mint 
Júda rideg földjén ! Itt vigasztaló, örvendetes események, amott sötétek, 
leverők emlékei ébrednek föl lelkemben. Betlehem szállást sem ad vala a 
szegény szent Családnak, szívtelenül kitaszítja barlangistállóba s királyi zsar- 
nok vérengző terve onnan is menekülni készteti. És íeruzsálem . . . Ah, mily 
sötét kép a Golgota ! A fénylő nap is elfordítja arczát tőle s gyászfátyollal 
takarja be a föld szinét ... De te, áldott Názáret, te befogadád s harmincz évig 
magadénak vallád Jézust, az Istenfiát. Oh, mily édes itt a lét, hol mindenen a 
boldog szent időknek lehellete árad szét ! Mintha fényesebb is lenne fölötted 
a tiszta égnek azúrja, ragyogóbb a napnak sugara, tündpklőbb a csillag- 
tábor — talán visszfénye mind e ragyogás Annak, ki dicsőségével betölti 
az egeket. Mintha virulóbb lenne hegyoldalidnak zöld bársonya, mert 
rajta egykor a fáradt Istenember is megpihent; szebb üde fáid reszkető 
lombja, mert hűs árnyat adtak egyszer-másszor Neki is; andalítóbb bok- 
raidnak szende susogása — mintha csak az Ó szelid hangjának volna 
visszhangja; csillogóbb hímes réteden a harmat rezgő gyémántja — 
talán az Ö szentséges lábnyomától ; tisztább liliomodnak hószíne, édesebb 
rózsáidnak balzsamillata — talán az Ó szeplőtelen szivének lángszerelmét 
hirdetik ; bájolóbb csicsergő madaraid zengő éneke — talán mert egykor 
Ó is gyönyörrel hallgatta azt. Örök tavaszt lehel langy szellődnek fuvalma — 
talán mert egykor az Ó isteni arczát csókolá ; üdítőbb eged alatt a tiszta 
lég — talán mert egykor fáradt Jézusomnak enyhületet nyújtott... 

Jó későre járt már az idő, mélységes az éji csend ; nyugodni tértem 
szobámba. Lelkem kifáradt, de a boldog izgalomtól álom soká nem jött 
szememre. Képzeletem ott csapongott a názáreti áldott ház körül . . . Lel- 
kem benépesíté a szent Családdal, melyre boldog gyönyörrel tekint le 
az égi angyaloknak serege. Széttekintek e szegény, csendes tűzhelyen s 
szemlélve szent lakóinak buzgó munkásságát, csodálandó áhitatát, ragyogó 
erényeit, azt a mennyei békét, gyöngéd szeretetet, igaz boldogságot, mely 
minden pillanatot szent ünneppé varázsol : lelkem néma álmélkodással 
leborulva édes ima és elmélkedés között elszenderült. 

Az úr Jézus szülőföldjén. 12 

XIV. 
MÁSODIK NAP NÁZÁRETBEN. 



Szentmisém az Angyali üdvözlet oltárán. Séta Názáretben. A városnak és lakosainak ismertetése. 

A zsidók megvetése Názáret iránt. Hogy hangzott a város eredeti neve ? Tábor hegye és szentélyei. 

Deburie. Naim a Kis-Hermon lejtőjén. Hálaadó istentisztelet. 



[Ajvs 5-én (csütörtök) korán keltem föl, hogy minél előbb me- 
hessek az Annuncziáczió templomába s ennek legkiváltságo- 
sabb oltárán, az Angyali üdvözlet oltárán misézhessem. Vala- 
mennyi paptársam reflektált e szerencsére, de nem mindenki részesülhe- 
tett benne. Kis várakozás után hat órakor kezdhettem szentmisémet, mely 
alatt egy igen jámbor názáreti fiúcska oly épületesen ministrált, hogy a mi 
ministereink nagyrésze pirulhatna mellette. 

Már az oltárhoz indultomban a szent megilletődés könyeit éreztem 
végiggördülni arczomon a boldogító tudatban, hogy ott mutathatom be a 
legszentebb áldozatot jóakaróim és jóbarátaim üdveért, hol tizenkilencz 
század előtt az üdvösség alapjai letétettek. Olvasván az evangélium szö- 
vegét, mely a megtestesülés itt végbement titokteljes eseményére vonat- 
kozik, képzeletem előtt a legélénkebben föltárult az a magasztos jelenet, 
midőn az égből alászállt Gábriel arkangyal túlvilági fénynyel ragyogta 
be e kisded hajlékot s halk szóval imígy köszönté Máriát: a Üdvözlégy, 
malaszttal teljes, az Úr teveled, áldott vagy te az asszonyok között !» 
Szinte látom, mint remeg a Liliomszál, mint esik gondolkodóba e rend- 
kívüli köszöntés fölött. Hallom az angyal bátorító szavait: «Ne félj, 
Mária! mert kedvet találtál az Istennél. íme, méhedben fogansz és fiat 
szülsz, és az ő nevét Jézusnak hivod». Látom a szent hajadon növekvő 
aggodalmát, ki örök szüzességet fogadván, tudni óhajtja, miképen lesz 
Istennek tett fogadalma megegyeztethető az imént neki igért dicső anya- 
sággal s ajkai kérdve rebegik: «Miképen leszen ez?» Hallom az ég kül- 
döttének szavait: «A Szentlélek száll tereád és a Magasságbelinek ereje 

megámyékoz téged ; és azért a Szent is, ki tőled születik, Isten fiának fog 
hivatni*. Mária elfogultsága, zavara eloszlik s kimondhatatlan boldogság- 
tól eltelve, mély alázattal feleli : «Ime az Úr szolgáló leánya, legyen 
nekem a te igéd szerint» s a alelki tiszta edény» szive hajlékába fogad- 
ván az Isten örök Igéjét, a Megváltó anyja lesz. 

Pont kilencz órakor ismét e szent helyre gyülekeztünk közös ünnepi 
misére és alkalmi szentbeszéd hallgatására. 

A nap hátralevő részére nem volt megállapított közös program- 
munk. Tekintve, hogy az előző nap a zarándokok legtöbbjét egészen 
kimenté, ki-ki tetszése szerint vagy pihenhetett, vagy a várost tekinthette 
meg tüzetesebben. 

Többen kisebb csoportokba verődve, meglátogatták a keresztény 
intézményeket s körülnéztek a városban. Én is velük tartottam. 

A tiszta, kedves város jóarczú, barátságos arab lakóival a legjobb 
benyomást tette reánk. Ujabban rohamosan emelkedik s ma már több, 
mint 10,000 lakosa van, a kiknek csaknem kétharmada keresztény. Van 
ugyanis 2500 katholikus (1500 római katolikus, 1000 egyesült görög), 
3500 szakadár görög, 200 maronita, körülbelül ugyanennyi protestáns és 
mintegy 3500 mohamedán. Zsidó, .valamint Betlehemben, úgy itt sincs. 
Azt hallottam, hogy a mohamedánok kereskedelmi okok miatt nem tűrik 
meg őket. A keresztényeket kivétel nélkül boldog büszkeséggel tölti el a 
tudat, hogy a világ Megváltója harminczéves koráig városukban lakott. 
A ferencziek nagyon dicsérik híveik jámborságát, vallásosságát, melynek 
gyöngédségére vall ama szokásuk is, hogy az angyali üdvözlet szenté- 
lyébe csak saruk nélkül mennek le, hogy az Őrangyalát kitárt karokkal 
imádkozzák s közben tiszteletteljesen csókolgatják a földet. 

Az uralkodó vallások szerint a város három főrészre oszlik. Délen 
terül el a latin (katholikus) városrész ; éjszakon a mohamedán s ettől nyu- 
gatra a görög, — Az egyébként jómódú lakosság főfoglalkozása a föld- 
mívelés, kertészet és állattenyésztés ; kevés köztük az iparos és kereskedő. 

A viselet általában keleti szabású s meglehetősen festői.. Keresztény 
nők fátyolt egyáltalában nem viselnek. A jobbmódúak keblüket s homlo- 
kukat teleaggatják arany- s ezüstpénzekkel, akár csak a mi délvidéki 
szerbjeink, azonfölül még a hátukra omló hajfonadék végére is erősíte- 
nek pénzeket. 

A mily virágzó város Názáret ma, oly jelentéktelen községe volt 
hajdan Palesztinának. Kitűnik ez onnan, hogy az ószövetségi Szentírás- 
ban és Fláviusz József zsidó történetíró könyveiben neve sincs meg- 
említve. De magában az Újszövetségben is csak azt találjuk róla föl- 

12* 

jegyezve, hogy Oalileában egy hegy oldalán feküdt és hogy benne lakott 
a szent Család. Krisztus Urunk korában a jeruzsálemi és általában a 
júdeai zsidók a názáreti, valamint a galileai zsidókat mind igen kevésre 
becsülték, sőt megvetették; mert sok pogány lakott közöttük, a kik pedig 
a zsidók szemeiben tisztátalanok valának. A kis Názáretnek megvetése 
pedig szinte közmondássá vált. Érthető tehát Natánael megütközése, kér- 
dése: «Kerülhet-e valami jó Názáretből ? !» melylyel Fülöphöz fordult, 
midőn ez örömmel eltelve kijelenti neki, hogy a Messiást, a kiről Mózes 
és a próféták jövendöltek, megtalálta a názáreti Jézusban. 

A Talmud is, a zsidók e tizenkét vaskos kötetből álló régi könyve, 
valamint az úgynevezett Midrások (szentírási kommentárok) szintén nem 
szólnak Názáretről. Pedig ugyancsak hemzsegnek a palesztinai helynevek- 
től s még a legjelentéktelenebb falvacska, sőt tanya is tisztelettel említ- 
tetik mint ennek vagy annak a zsidó rabbinak (tanító, tudós) születési 
vagy halálozási helye. Csak Názáretről nincs szó bennük, a honnan az 
isteni tanító. Jézus Krisztus került ki. Ügy látszik, mintha a zsidó nemzet 
és nép azóta teljesen kizárta volna kebeléből e városkát s nem létezőnek 
tekintené; mintha agyonhallgatásával az örök feledés tengerébe akarta 
volna temetni ezt a helyet, melynek neve s emléke élni fog az idők 
végéig az emberiség áldó kegyeletében. 

Eredeti héber nevét tehát semmiféle egykorú emlékben nem találjuk 
följegyezve, de görög neve után következtetve, héberül valószínűleg így 
hangzott : Neczéret, vagy talán Naczáret, a minek jelentése : pompázó, 
viruló (t i. város), tehát: virágváros. Megerősíti ezt a IV. században 
Palesztinában élt tudós egyházatya, szent Jeromos, a ki Názáretet Oalilea 
virágának (flos Oalilaeae) nevezi. Bizonyára kies fekvésétől s termékeny 
környékétől kapta ez elnevezést. Az arabok ma is En-Naczirának nevezik s 
innen a keleti keresztények neve naczára{tg)f^shtn: /^o^ra/í/). Egyébként 
már a régi zsidók is názáretieknek (héberül noczerím) hívták őket; Jézust 
pedig egyszerűen Názáretinek (Noczerí), csakhogy — gúnyos értelemben. 

Nevének megfelelően a városnak és vidékének flórája tényleg még 
ma is egyike a leggazdagabbaknak, legszebbeknek Oalileában. Láttam itt 
szépen tenyésző szőlőt, olajfát, gránátalma-, füge-, szikomor-, baraczk-, 
alma-, körte-, narancs-, czitrom-, szentjánoskenyér- s mandulafákat, továbbá 
szép tamariszkusokat, cziprusokat virulni, melyek közül itt-ott egy-egy 
sudár pálma magaslik ki. Szemem gyönyörködött illatos rózsákban, 
liliomokban, szegfűben, rezedában s más előttem ismeretlen keleti virá- 
gokban és nem egy helyen láttam óriási kaktusz-cserjéket. 

5f )f 5f • 

Ebéd után társaim legtöbbje otthon maradt s pihent. Én azonban 
megsajnálván, hogy nem csatlakoztam azok kis csapatjához, kik lóháton 
kirándultak a Názárettől délkelet felé mintegy két órányira emelkedő 
Tábor hegyére, egyik dragománunkkal gyalog indultam el háromnegyed 
négy körül a városnak délkeleti legnagyobb magaslatára, hogy leg- 
alább tetőtől aljáig lássam ezt a nevezetes hegyet, melynek eddig csak 
ormát pillanthattam meg különböző pontokról. Hozzánk csatlakozott egy 
hetvenéves tanárkollégám és B . . . bárónő. Utunk, mely kisebb hegyeken 
s jól művelt termékeny völgyeken vezetett át, elég fárasztó volt Sejtettem, 



Tábor hegye. 

hogy öreg kollégámban nagyobb a vállalkozási szellem, mint a kitartás. 
Tényleg, körülbelül az út harmadán elhagyott s magányosan visszatért. 
Nemsokára a baronesse is kifáradt a hegyi gyaloglásban ; kénytelen volt 
néhányszor leülve pihenni. Már-már aggódni kezdtem ; mert az ő ked- 
véért még sem akartam visszafordulni. Bátorítottam, buzdítottam tehát. 
Egy órai gyaloglás után végre nagynehezen mégis fölértünk a magas- 
latra, a hol elragadó panoráma tárult szemeim elé. Előttem a szép 
ezdréloni síkság terül el s abból elszigetelten s impozánsan emelkedik ég 
felé a környék legmagasabb hegye, a 320 méter magasságú (610 méter 
a tenger színe fölött) TáboKy görögül Itabirion, arabul pedig Dzsebel 
^/-Tíír. Sajátszerű csonkakúp alakja van. Hegyoldalai bokrokkal s erdőkkel 
borítvák. Tetején, az éjszaki oldalon a görögök Illés kolostora, a délin 

pedig a ferencziek kápolnája és hospicziuma fehérlik. A Tábor hegye 
már a bírák korában szerepel : Debóra itt gyűjteti össze a sereget Bórák 
által; a zsoltárok is magasztalják szépségét a Hermonnal. Fönsíkján, 
melynek félóra alatt megjárható kerülete van, a Kr. e. II!. században 
Itabirion nevű városka vagy erőd állt, melyet N.Antiochus Kr. e. 
218-ban elfoglalván, földúlt. A hegy csúcsa puszta és lakatlan lett, míg 
Fláviusz József Kr. u. 67-ben a zsidók lázadása idején a rómaiak ellen 
ismét erődítményeket építtetett rajta. 

Minket keresztényeket azért érdekel e hegy oly közelről, mert a 
hagyomány szerint ezen történt Urunk színeváltozása. Mintegy varázs- 
ütésre újult meg lelkemben e szent hegy megpillantásakor az Istenember 
megdicsőülésének jelenete. Az isteni Mester, nehogy közeledő szenvedése 
s halála láttára — melyben istensége látszólag mintegy megsemmisíttetett — 
tanítványai megtántorodjanak s hogy őket hitükben s későbbi szen- 
vedésükre megerősítse,' isteni fölsége §zembetünő bizonyságát akará nekik 
adni s egyúttal azon gyönyör előízét is megízleltetni velük, mely szen- 
vedéssel' teljes működésükért reájuk a mennyekben vár. Fölment 
tehát Péterrel, az id. Jakabbal és Jánossal a hegy tetejére. Imádkozván, 
egyszerre elváltozik előttük színében: istenségének sugarai áttörvén 
emberi testének szent porhüvelyén, arcza fénylik, mint a nap s a meg- 
dicsőült testéből kisugárzó fényesség ruháját is körülözönli, mely hófehér- 
seggel ragyog. Hirtelen megjelen oldalánál Mózes és Illés próféta, hogy 
meghódoljanak az újszövetség Megalkotójának, kire ők, a törvényhozók 
és próféták sok századdal előbb utaltak. Az apostolok sohasem élvezett 
mennyei gyönyörbe merülnek s Péter mintegy helyhez bűvölve, ott 
maradni kívánkozik s elragadtatásában fölkiált: aUram! jó nekünk itt 
lenni. Ha akarod, csináljunk három hajlékot: Neked egyet, Mózesnek 
egyet és Illésnek egyet». Még be sem végzi szavait, fényes felhő veszi 
körül Jézust és a két prófétát s abból az Atyaisten szózata hallatszik: aEz 
az én kedves Fiam, kiben nekem jó kedvem telik; őt hallgassátok !» 
A tanítványok megrémülve arczra borulnak ; de Jézus hozzájuk menvén, 
megérinti őket s bátorítólag ekként szól : « Keljetek föl és ne féljetek!* 
Fölpillantanak — s elragadtatásukból a természetes valóra ébrednek, mely- 
ben csak Jézust látják megszokott alakjában. 

Alkalmasabb, méltóbb helye alig lehetett* volna a megdicsőülés 
fönséges jelenetének, mint a Tábor hegye, mely a gyönyörű ezdréloni 
róna legszebb pontján oltárként emelkedik a tiszta ég azúrszinű sátora alatt 

Szent Ilona császárné, miután meglátogatta e szent hegynek csúcsát, 
templomot építtetett azon. A VI. században három templom is állt ott: a 

Megváltó (Salvator), Mózes és Illés tiszteletére; s a VII. században 
kolostor is volt mellettük. A későbbi háborús századok folyamán azon- 
ban minden földúlatott. A keresztesek 1099. után a fönsík délkeleti végén 
a Szalvátor-templom romjain új templomot s nemsokára benczés-kolostort 
is építettek. A szaraczénok 1113-ban legyilkolták a szerzeteseket s a 
hegyet megerősítették. Erődjét, melyet II. Endre királyunk 1217-ben 
sikertelenül ostromolt, Bibarsz szultán maga rombolta le 1263-ban. 
Azóta a hegy fönsíkja ismét puszta s lakatlan volt. A ferencziek azon- 
ban — a názáreti hívekkel — minden évben s kivált augusztus 6-án 
(Urunk szineváltozásának ünnepén) elzarándokoltak a szentélyek romjai- 
hoz, hogy imáikat itt végezzék. Végre 1867-ben a görögök, 1873-ban 
pedig a ferencziek építettek a romok fölé kápolnát és kicsiny kolostort. 

Balra, a hegy nyugati lábánál Deburije (a régi Dabéret) falva terű 
el, a hol a hagyomány szerint Jézus a hegyről lejövén, szavával meg- 
gyógyította azt a holdkóros fiút, a kin a lent hagyott kilencz apostol 
hitük gyenge lévén, nem volt képes segíteni. Ez volt — az evangéliumok 
följegyzése szerint — Jézusnak utolsó galileai csodatétele, 

A Tábortól délre a Kis-Hermon hegye emelkedik. Éjszaknyugati 
lejtőjén egész tisztán látható Naim falva, melynek kapujában Jézus egyik 
legmeghatóbb csodáját műveié, föltámasztván a keser ő özvegy aszony- 
nak egyetlen fiát. A ferenczieknek itt is van kis templomuk. Innen kissé 
éjszakkeletre van Endor (ma Endúr) nyomorult falvacskája, a hol a 
szerencsétlen Saul király a gilboéi csata előtt egy varázsló asszonyhoz 
folyamodott, hogy Sámuel fölidézendő szellemétől megtudja a csata 
kimenetelét. Sámuel szelleme megjelent, még mielőtt az asszony hozzá- 
fogott volna a varázsoláshoz s kijelenté, hogy a filiszteusok győznek, Saul 
pedig két fiával együtt a következő napot sem fogja túlélni. A szomorú 
jövendölés beteljesedett 

Oly kedves szent emlékekkel tértem vissza e kirándulásomról, hogy 
öreg kollégámat csak sajnálni tudtam, hogy a fáradtságtól megrettenve, 
visszamaradt. Más úton tértünk vissza s a városnak csaknem egész keleti 
határát megkerülve, az Annuncziáczió-templomba siettünk hálaadó májusi 
ájtatosságra^ hogy méltóképen fejezzük be názáreti tartózkodásunk 
utolsó estéjét. 

Bucsű Názárettől. Megérkezés Kaifába. Az ó- és újváros. Kirándulás Karmel hegyére. A kar- 
meliták zárdája és temploma Illés próféta barlangja fölött. Kilátás a zárda tetőzetéről. Stocki 
szent Simon barlangja. A Próféta-iskola vagy a B. Szűz barlangja. Hálaadó istentisztelet. Vissza- 
térés Kaifába. Végleges búcsú a Szentföldtől. 



^Ajus 6-án (péntek) utoljára láttuk a napot fölkelni Názáretben és 
a Szentföldön. Útitervünk szerint u. i. ma kellett visszatérnünk 
-^ Kaifába, illetve a karmelhegyi kolostorba sott véglegesen búcsúz- 
nunk Palesztinától. Lágyan borongó hangulattal ébredtünk is e mai napra 
s a válás gondolatára oly fájdalom vett erőt leikünkön, mintha szülőanyánk 
kebléről szakadtunk volna el. 

Oh, ha még egyszer végigjárhattuk volna egyenkint a kedves város 
szentélyeit! De az idő rendkívül rövid volt; s míg a fölkelő nap arany- 
sugarainak tiszta csókja ott rezgett az Annuncziáczió tornyának kereszt- 
jén, mi csak lélekben illethettük bucsúcsókjainkkal, csak lélekben borul- 
hattunk le a megtestesülés szent helyén. 

Már hat órakor kocsira ültünk s örökre megváltunk a szent Család- 
nak városától, melyben éltünk legszentebb, legmagasztosabb óráit töltöttük. 
Sóvár tekintetünk vissza-visszanézett s szivünk minden dobbanása vissz- 
hangja volt a válás gyötrő fájdalmának. Isten veled, te áldott, drága 
város ! Isten veled, te üdvöt árasztó Názáret ! A szemeinkben megcsillanó 
néma könyből láthatód, hogy feledhetetlen lesz, hogy szivünkhöz forrtál 
elválhatatlanul. Isten veled ! . . . 

Hosszú kocsisorunk gyorsan emelkedett föl a magaslatokra s iMQ-kor 
már a Haritije melletti tölgyerdőnek árnyékában sétáltunk, míg kocsisaink 
etettek. Mikor fölriant a csöndes erdőben a hivő kürt szava, ismét kocsi- 
jainkhoz siettünk, hogy az út még hátralévő felét megtegyük. 

Körülbelül kilencz óra lehetett, midőn egy magaslatról föltűnt a Föld- 
közi-tenger rég nem látott csillámló tüköré. Az idő kellemes volt s lan- 

gyos áram vonult el fölöttünk még akkor is, mikor a Kisónvölgyben 
robogtak kocsijaink. 

Alig múlt el 11 óra, már Kcdfában (Haifa) voltunk, mely a tenger- 
parti síkságon s a Karmel lejtőjén terül el. Engem többedmagammal a 
HoteUKormélba szállásoltak el, melynek egy derék német a tulajdonosa ; 
a többiek a zarándokházba kerültek. 

Míg az ebéd ideje elérkezett, megtekintettük az akkói öböl e déli 
kikötő-városát, mely újabban egyre emelkedik s már messze túlszárnyalta 
az öböl éjszaki végén fekvő Akkót (a régi Ptolemaisz, francz. St. Jean 
d'Acre), mely régen Palesztina elsőrangú kikötője volt. 

Nevét némelyek Kaifás zsidó főpaptól származtatják. Hajdan a 
fönicziai, illetve rómzA Szikaminum terült el helyén, melyet a keresztesek 
1100-ban elfoglaltak; Szaladin azonban llQl-ben visszafoglalta és föl- 
dúlta. Később fölépülvén, a mohamedánoké maradt. 

Van mintegy 12,000 lakosa, kiknek fele mohamedán s ezek a pisz- 
kos ó'Városban laknak. Azonkívül van itt körülbelül 1600 zsidó; a többi 
különböző felekezetű keresztény. Katholikusok azonban csak mintegy 
500-an vannak. A bevándorlott európaiak száma 600-ra rug s ezek közül 
500 würtembergi német, kiknek tiszta, szép s egészen európai módon 
épült városrésze, az Új-Kdifa a régi várostól éjszaknyugatra terül el a 
Karmel lábánál. Nagykiterjedésű szőlőtelepeiken kitűnő bor terem. 
E németek legnagyobb része a Hoffmann-féle protestáns felekezet híve. 
Ebben a városrészben van a Hotel-Karmel, melynek kitűnő konyhájáról 
ebédünk alatt győződtünk meg. 

Ebéd után kis pihenőt tartván, két órakor kocsin elindultunk a szép 
Karmel-hegy megtekintésére. A tengerpart melletti síkságon át néhány 
perez alatt a hegy tövéhez értünk. Kocsijainkat itt gyönyörű fák árnyé- 
kában hagyva, a meredek s köves hegyi úton izzadva és lihegve föl- 
gyalogoltunk egyenesen a karmeliták híres anyakolostorához. 

A Karmel tulajdonképen egy 30 km. hosszú hegyvonal, mely az 
akkói öböl déli végétől délkeleti irányban Szamaria felé húzódik. A ten- 
ger melletti része, az ú. n. Karmel-előfok 170 m. magas, de a hegyvonal 
közepe táján a legmagasabb pont 554 méternyire emelkedik a tenger 
szine fölött. Az ókorban e hegy rendkívül gazdag és változatos növény- 
zetéről volt híres. Innen héber neve is, mert Karmel annyi, mint Isten 
kertje. Ma azonban keleti lejtője nem oly viruló, mint a nyugati, a hol 
sűrűbben és pompásabban díszlik a tölgy, fenyő, olajfa, borostyánfa, 

mirtus stb. Völgyeleteiben pedig még ma is szebbnél-szebb illatos virá- 
gokban gyönyörködhetik szemünk. A Szentírás többször magasztalja is e 
hegy szépségét, így Salamon király az « Énekek énekében », Mikeás, 
Nahum és a próféták királya, Izaiás. 

Már a pogányok is szentnek tekintették a Karmelt Számos bibliai 
emlék is fűződik hozzá. Az arabok Dzsebel Mar-Eliásznak (= szent Illés- 
hegye) nevezik, mert e próféta itt tartózkodott (Kr. e. 900. körül) s itt 
győzte meg a bálványozó népet az áldozatának bemutatása alkalmával 
történt csoda által az igaz Istenről. Illés égbe ragadtatván, tanítványa és 
utódja, EUzeus próféta is itt lakott s itt kereste föl őt a szunámi asszony 
s esedezett hozzá, hogy fiát halottaiból föltámaszsza. E próféták tanítvá- 
nyai is itt lettek mestereik által a Szentírás tudományába s a szent énekbe 
beavatva s mint az ószövetség remetéi vagy szerzetesei csöndes ima és 
elmélkedés között tölték életüket ama számos (állítólag 2000) kisebb- 
nagyobb barlangban, melyek a hegy nyugati oldalában láthatók. Pitá- 
goráSy a görögöknek Kr. e 500. körül élt híres bölcsésze Egiptomból 
jövet szintén itt tartózkodott egy ideig. Ősi hagyomány szerint a boldog- 
ságos Szűz szüleivel, midőn Szeforiszban laktak, szintén gyakrabban 
megfordult e hegyen, sőt később a szent Család is pihenőt tartott e 
helyen, midőn Egiptomból visszatért Názáretbe. A rómaiak idejében 
híres jósda is volt a Karmelon, melytől Veszpázián tanácsot kérvén^ 
Bazilidesz jóspaptól megtudta, hogy római császárrá lesz. 

Jámbor hagyomány szerint Illés és Elizeus próféta tanítványainak 
utódai még Jézus korában is e szent helyet lakták s elfogadván az evan- 
géliumot, Jézus hívei lettek, kinek szűz Anyját is kiválóan tisztelték, sőt 
annak tiszteletére a hegynek azon részén, a hol Illés egykor a fölemel- 
kedő felhőt — a boldogságos Szűz előképét — megpillantá, kápolnát is 
építettek. E kápolnában naponkint többször is összegyűltek s közös imá- 
val és énekkel magasztalták az Isten Anyját. E jámbor férfiak alkották 
tehát az első Mária-társulatot Kalábriai szent Bertold 1156-ban szoro- 
sabban egyesíté az itt állandóan élő remetéket és zárdát is építtetett szá- 
mukra, melyet azonban a szaraczénok nemsokára leromboltak. Utódja, 
szent Brokárd a régi épülettől délfelé új kolostort emelt s miután a 
jeruzsálemi pátriárkától, II. Alberttől kapott szabályokat III. Honoriusz 
pápa 1226-ban jóváhagyta, e társulat a KarmeUhegyi boldogságos Szűz 
testvérei, vagy egyszerűen karmeliták neve alatt szerzetesrenddé alakult, 
mely szegénységre, a hústól való tartózkodásra s hallgatagságra kötelezte 
magát. A szaraczénok elől 1238-ban a rend Cziprus szigetére költözött, 
utóbb pedig Európa különböző vidékein is elterjedt 

meg a boldogságos Szűz a rend hatodik főnökének, szent Simonnak, 
a kit, mert üres fatörzsben (angolul stocik^ olvasd sztakk) lakott, Stock 
melléknévvel illettek az angolok. Midőn ugyanis szorongatott rend- 
jeért s a purgatóriumi lelkekért buzgó imával fordult az Isten Any- 
jához, az 1251. július 16-án mennyei dicsőségben s angyaloktól kör- 
nyezve megjelent előtte s anyai oltalmáról biztosítván őt, sajátkezűleg 
egy skapulárét (vállruha) nyújtott át neki e szavak kíséretében : <cVedd 
im, szeretett fiam, rended skapuláréját, társulatom jelvényét, mely kivált- 
ságul szolgáljon neked és minden karmelita rendtagnak; a ki abban 
(keresztény módon) hal meg, az nem fog szenvedni az örök tűzben. íme 
az üdvösség jele, a veszélyben oltalom, a béke és örök frigy záloga». 
Szent Simon nagy örömmel és hálával fogadta a skapulárét s a boldog- 
ságos Szűz tiszteletének előmozdítására megalapítá a Skapuláre-társula- 
tot, melynek tagjai közé szent Lajos franczia király is fölvéteté magát, 
midőn 1252-ben a karmel-hegyi zárdát meglátogat! Később XX//. /rf/iös 
pápát is mennyei látomásban részesíté a boldogságos Szűz (1322.) s a 
többi között ezen vigasztaló szavakat intézte hozzá: «Ha a Karmel-testvé- 
rület tagjai közül valaki a purgatóriumba jutna, én mint szeretetteljes 
anya be fogok menni az ő halála után való szombaton a purgatóriumba 
és azokat, kiket ott találok, meg fogom onnan szabadítani és az örök 
élet hegyére fölvinni». Manap az apostoli szentszéktől jóváhagyott és 
különféle búcsúkkal s kegyelmekkel megajándékozott Skapuláre-társulat 
az egész keresztény világban el van terjedve s tagjainak száma mil- 
liókra rúg. 

A karmel-hegyi védtelen szerzetesek a viharos századok folyamán 
sok üldözésnek voltak kitéve : többször legyilkolták, kolostorukat s tem- 
plomukat földúlták. így midőn a keresztények elvesztették Akkót 12Ql-ben, 
később 1635-ben. Proszper nevű rendfőnökük alatt 1636-ban ott emeltek 
új templomot és zárdát, a hol a mai legújabb épület áll. De 1775-ben 



Digitized by 



Qoo^<ii 



188 KAIFA. KARMEL HEGYE. BÚCSÚ A SZENTFÖLDTŐL 



az arabok ismét megrohanták őket, kirabolták s a szerzetesek egy részét 
megölték, másik részét fogságba hurczolták. Napóleon 1799-ben Akkónak 
sikertelen ostroma után a Karmelre vonulván, pestisbe esett és sebesült 
katonáit e zárdában gyógyíttatta; a franczia csapatok elvonulása után 
azonban a kegyetlen törökök betörtek a zárdába s a tehetetlen szegény 
betegeket irgalmatlanul leöldösték. A görög szabadságharcz idején pedig 
1821-ben az akkói pasa teljesen földúlatta a zárdát és templomot, nehogy 
a görögöknek menedékhelyül szolgáljon. 

E vandalizmus után Frascati János karmelita Éjszak- Afrikában s 
csaknem egész Európában fáradhatatlan buzgalommal akkora összeget 
gyűjtött össze, hogy a konstantinápolyi szultán engedélyével 1827 — 1853. 
között egy a réginél sokkal nagyobb és pompásabb templomot emeltetett 
ide kolostorral, zarándokházzal és kórházzal. Minden utas valláskülönb- 
ség nélkül három napig kap itt szállást és ellátást, sőt a teljesen szegények 
útravalót és ruhaneműt is. 

E történelmi adatok előrebocsátása után visszatérek e délutánunk 
további leírásához. Körülbelül 3/44 lehetett, mikor fölértünk a kolostorba, 
mely a Karmel-előfok magaslatának legszebb pontján fekszik. A hegyoldal 
csaknem meredeken ereszkedik le előtte a tengerbe. 

Legelőször a templomba siettünk. Rövid ima után fölmentünk az 
ebédlőbe, a hol a szives atyák keleti szokás szerint jó hűsítővel s kitűnő 
borral szolgáltak. Innét lementünk a portához, hogy bevásárlásainkat 
megtegyük. Vettünk itten drága emlékül karmel-hegyi skapulárékat, 
képes levelezőket, mások képeket és karmel-csöppeket (Eau de Mélisse), 
miket e szerzetesek a hegyvidék aromatikus füveiből készítenek. Ezután 
a kolostor egyik helyiségét valóságos irodává átalakítván, lázas sietséggel 
megírtuk levelezőinket, hogy otthon hagyott kedveseinket a bold. Szűz 
e kiváltságos szent hegyéről is üdvözöljük. Ugyanitt írtuk be a meghatott- 
ságtól remegő kézzel nevünket szűz Mária legrégibb társulatának óriási 
albumába. 

Csak most tekintettük meg tüzetesen e kétemeletes várszerű hatal- 
mas kolostor helyiségeit. Olasz Ízlésben épült magas kupolájú, csinos 
temploma keresztalakú és a kolostorba van beépítve. Kupolája alatt hatal- 
mas körhajója van. A főoltárhoz két oldalt 10 — 10 lépcső vezet föl s rajta 
a bold. Szűznek fából faragott rendkívül kedves szobra ^Decor Carmeli^ 
(= Karmel Ékessége) áll. Balkarján a gyermek Jézus simul az Istenanya 
keblére, jobbjában pedig a skapulárét tartja. — A két lépcső között öt 
lépcső levezet a főoltár alatti Illés-barlangba, hol hajdan e próféta az 
istentelen Jezabel királyné üldözései elől menekülvén, rejtőzködött. Egy 

nagy vörösmárvány-táblára vésett aranybetűs latin fölírás adja ezt tudtára 
a belépőnek. A barlang oltára Illés próféta tiszteletére van szentelve, 
szobra úgy tünteti őt föl, a mint Báalnak egyik pogány papját leszúrja. 
Maguk a mohamedánok is nagy tiszteletben tartják e helyet. 

Innen fölmentünk a zárda lapos tetőzetére, a hol oly remek kilátás- 
ban gyönyörködtünk, mely talán páratlan a világon. Lábaink alatt nyu- 
gaton a Földközi-tenger végtelennek látszó vizsíkja nyújt fönséges 
látványt; éjszakon s éjszakkeleten az akkói öböl s Akkó városa, azon 
túl pedig a Libanon s az Antilibanon hóborította csúcsaival s ezek között 
kivált a méltóságteljesen égnek meredő Nagy-Hermon csillogó orma köti 
le figyelmünket; délen virányaival a sároni róna terül el, melyen 
szemünk ellát Czezáreáig; keleten s délkeleten Oalilea és Szamaria távol 
kéklő hegyein pihentethetjük tekintetünket... Valami kimondhatatlan 
báj, valami rejtélyes édes vonzerő uralkodik itt a természet szépségében, 
a fönséges táj hangulatában, mely a lelket valósággal megihleti. A fák 
lombkoronáin átsurranó szellő csendesen suttog — mintha próféták szó- 
zatát hallanám ; a cserjékben fülemilék vidám danája hallik — mintha 
próféta-tanítványok szent éneke zengne körültem ; szemlélem a morajló 
hullámok nagyszerű játékát, a mint szilajon a Karmel felé törve, zúgva 
vissza-visszaesnek a tenger ölébe — mintha vad pogány hordát látnék 
villanó szablyával feltörni a zárda falai közé s az ég mintha megnyilna 
fölöttem s a pokol alattam, az hogy fölvegye a mártirok lelkét a boldogok 
hónába, ez hogy tűzörvénybe temesse hóhéraikat . . . Karmelnek rendü- 
letlen szirtje, mely ellen a hánykódó tenger hullámai szüntelenül megújuló, 
de sikertelen ostrommal csatáznak, hű képe az Anyaszentegyház isteni 
alapját képező kőszálnak, mely kétezer év óta állja és állani fogja az idők 
végéig amaz ádáz ostromokat, melyeket örök ellensége, a sátán tehetetlen 
irigységében intéz ellene. 

Lejövén a kolostor tetőzetéről, megtekintettük a kertben azt a szép 
kereszttel diszített kis piramist, mely síremléke azoknak a franczia kato- 
náknak, a kik 1799-ben sebeikben vagy a pestisben itt meghaltak, illetve 
Napóleon visszavonulása után a törökök által legyilkoltattak. 

Ezután megnéztük a világító tornyot — Az udvar fái között leg- 
inkább a szentjános-kenyérfák vonták niagukra figyelmemet. Teljes nagy- 
ságú, de még zöld gyümölcs függött ágaikon. Mint a Szentföld sok más 
helyéről, innen is téptem emlékül néhány levelet. 

A kolostor udvarán kívül még két nevezetes hely van a közelben. 
Az egyik stocki sz, Simon barlangja, hol a karmeliták e rendfőnöke a 
XIII. században jó ideig lakott. — Szűk, lejtős ösvény vezet le a hegy 

nyugati tövében levő másik nagyobb barlanghoz, az u. n. Próféta-isko- 
lához, hol a próféták hajdan növendékeiket oktatták. Keleti falában kis 
fülke látható, melyben a hagyomány szerint az Egiptomból visszatérő 
szent Család mepihent; azért a keresztények e barlangot a B, Szűz 
barlangjának is nevezik. Ezt a természetes sziklabarlangot idővel meg- 
nagyobbították. Falain görög föliratok láthatók, melyek a kereszténység 
első századaiból valók. 

Vannak ugyan még több emlékhelyei a karmelitáknak, de azokat, 
mert távolabb esnek a kolostortól, nem tekinthettük meg. 

Minthogy szentföldi zarándoklatunk a karmel-hegyi kirándulással 
be volt fejezve, ismét összegyűltünk a zárda templomába hálaadó isteni- 
tiszteletre. Ünnepélyes, megható, örökre feledhetetlen perczek voltak ezek. 
Megfelelő szentbeszéd után mély megindulással zengtük el a Te Deumot. 
Szivünk reszketett az áhitattól, szemeinkből pedig hol a hálás örömtől, 
hol a válás fájdalmától az édes-keserű könyek özöne pergett le arczunkon. 
Térdre roskadtunk hálát rebegve a Mindenhatónak ritka kegyességeért, 
hogy szent Fiának földi hazáját sóvár szemeink megláthatták és gyarló- 
ságunk méltónak találtatott arra, hogy lépteinkkel az Istenfia szent nyom- 
dokait illethettük. A végleges elválás soha nem érzett fájdalommal szorítá 
össze szivünket, mely a szentföldre léptünkkor mennyei boldogsággal 
tárult föl az üdvözitő szent emlékek élvezetére. Megválni mindenkorra, 
elszakadni örökre attól az áldott földtől, melynek minden egyes 
göröngyéhez egy-egy szent eseménynek drága emléke fűződik; attól a 
földtől, hol isteni vérrel szerzett megváltásunk végbement ; hol most annyi 
magasztos szent órákat töltöttünk; hol hitünk annyira erősbült, szeretetünk 
oly hatalmas lángra gyúlt; hol annyi lelki édességnek, lélekemelő tiszta 
örömnek voltunk boldog részesei ; hol oly édes volt a zokogás s áhitatos 
imáinkkal oly közel álltunk az Istenhez — mindettől most egyszerre válni, 
ah ! e gondolatnál oly szegénynek, oly megraboltnak, számkivetettnek 
éreztem magamat... 

Bucsúfohászainkkal megtellett a tágas templom s fájdalmunkat búsan 
visszazsongta égbe törő kupolája. Isten veled, te áldott drága föld ! Az Úr 
áldása harmatozza be virányaidat! Betlehem, Názáret, Jeruzsálem, Golgota... 
Isten veled ! — Uram és üdvözítő Istenem, hallgass meg, kérlek, e szent 
pillanatban, midőn földi hazád határitól örökre búcsúzom, oh, hallgass 
porba hullott gyarló szolgád esdeklő szavára ! Nyisd meg számomra a 
mennyei harmatok csatornáit; szállj szivembe; szenteld megs magaszto- 
sítsd föl bennem a bucsúpillanatnak jámbor gerjedelmeit! Ragyogd be 
földi zarándokiásom hátralévő idején mint napfény lelkem világát, hogy 

Üdvöt s boldogságot máshol ne tudjak s ne akarjak keresni, mint Nálad 
s a te utaidon. Uram ! örök szeretetedért kérlek, óvj meg attól, hogy 
hozzád fűző szeretetem lánczát földi szenvedélyek viharai valaha eltépjék... 
Es Te, Karmel Ékessége, tenger Csillaga, szűz Mária, oltalmazzál továbbra 
is a tenger vészes hullámutain, hogy szivem alázatossága kikerülje a szir- 
teket, égre törő lelkem az örvén)rt ! 

Bánatos lélekkel s áhitatos néma csendben haladtunk le öt órakor 
a hegyoldalon. Kocsinkra ülve V26-kor már Kaifában voltunk, a hol 
fölszedve podgyászunkat, egyenesen a tengerparthoz hajtattunk. A bárkák 
raja csakhamar hajónkra szállított. 

Az ép lenyugvó nap vérszinűre festette a tenger sima tükrét s 
lassan alámerült . . . Már a bágyadt hold füröszti képét a hullámokon. 

Estebédűnk után fölsiettünk a fedélzetre. Epedő tekintettel újra 
fölkerestük a Karmel hegyét. Kilencz órakor fölszedték a hajó horgonyát. 
A gép gőzsípja indulást jelez s hajónk lassú ingassál tart a nyilt tengerre. 
Szeműnkbe még egyszer könyet csal a megilletődés . . . 

Holdvilágos este volt s kissé hűvös áram lengedezett a morajló 
hullámok fölött. Néztük, néztük — míg szürke fátyol mögé nem takarta 
az éj — a kedves Karmelt Hajónk már messze járt s gyorsan szelte a 
tenger habjait éjszaki irányban Beirut felé, hogy onnan másnap a Libanon 
és Antilibanon havas bérczein át vasúttal Szíria fővárosába, Damaszkusba 
juthassunk. 

Jó későre járt már az idő, midőn lementem kabinomba. Körültem 
nyugalom s mélységes csend, csak a hullámok mormolják egyre : Isten 
veled ! Isten veled ! 

